
Capitolul | 
SAGERS IESE DIN SCENA 


ce zăduf! 

În iad n-am fost niciodată, da' după umila mea părere vă 
spun că nu poate fi mai cald ca-n deşertul ăsta californian în 
iulie. 

Am trecut de Indio şi cred că voi vedea curând luminile din 
Palm Springs. Gonesc tare - acul arată o sută treizeci la oră. 

A fost un pui de furtună de nisip azi după-masă, care m-a 
prins dormind, de mi s-a lipit o bucată din deşertu' Mojave, sau 
cum l-or fi numind, drept în fundu' gâtului, iar acu', dacă n-ar fi 
atât de cald, ar fi o noapte de-a dreptu' grozavă. 

Da' de „Cactus Lizzie” aţi auzit vreodată? E un cântec despre 
dama asta şi tocmai îl cânt. Nu c-aş avea cine ştie ce voce, 
fiin'că n-am, da-s un băiat dintr-aceia care-am avut totdeauna 
sentimentu' că dacă mama Caution s-ar fi aranjat să-mi dea 
viaţă cu nişte corzi vocale mai de soi ş-o mutră mai puţin 
potrivită cu coasta Norvegiei, toate frumuseţile s-ar fi-nghesuit 
să m-audă pe mine, Lemmy, debitând câteva numere de swing 
demne să rămână de pomină-n istoria muzicii uşoare. 

Da' să ne-ntoarcem la Cactus Lizzie. Trebuie să vă spun că 
dama asta e-ntr-un cântec; şi nu ştiu de ce, cântecul ăsta-mi 
zumzăie-n cap în tact cu zgomotu' maşinii L-am învăţat de la un 
cowboy din Sonora acu' doi ani, pe vremea când am pus mâna 
pe Yelltz pentru răpire şi omor. Tot ce-avea cowboyvul ăsta era o 
chitară, o voce spartă de fumător ş-o bibilică mexicană, care fă- 
cea din el ce voia. Îl cânta necontenit, încât vocea unuia care 
ti-ar fi citit condamnarea la moarte ţi s-ar fi părut arie de 
operetă - într-atât te-ai fi simţit de uşurat. În fine... să-i dăm 
drumu'. 


„Trăind aşa... cântă cowboy. 
Călare în pustie... 
ce dragoste ciudată! 


Banjou-l mângâi, biet cowboy, 
lubita-ţi tremură, - iar vita 
de râie-i, vai, mâncată! 


Ah, Cactus Lizzie... plângi, cowboy, 
Ce-i pasă ei că mie 
de buze dulci mi-e dor... 


Ah, Cactus Lizzie... m-ai vrăjit 
M-ai scos din minţi şi -s trist, căci ce 
le pasă damelor!” 


Asta-i cântecu' pe care-i cânt, şi-i unu' din ritmurile alea de 
care nu poţi scăpa - ştiţi, unu' d-alea... 

Am intrat acum pe linia dreaptă şi pot să văd luminile din 
Palm Springs la capătu' şoselei. După ele-mi dau seama că Palm 
Springs ăsta e unu' din oraşele mişto din deşert. Poţi găsi acolo 
tot ce vrei - un colier de diamante de la un aşa-zis bijutier de 
mare clasă, parfum, la cincizeci de dolari sticla şi una la scăfârlie 
c-o sticlă de whisky, la vreunu' din localurile-nşirate de-a lungu' 
şoselelor - un gen de chestii d-alea unde poţi consuma timp, 
pierzându-ţi reputaţia împreună cu izmenele. 

Chiar acum am început să pătrund în oraş şi mă simt cuprins 
de oboseală. Da' parcă vă povesteam despre Cactus Lizzie, nu? 
În fond cred că sunt o mulţime de dame de felu' lui Cactus Lizzie 
în circulaţie. Se sperie de gândaci şi bagă cuţitu-n amant cu 
aceeaşi uşurinţă cu care comandă un mazagran. Aşa-s damele, 
da' pe că le ştiţi din proprie experienţă. 

Cât despre mine, mie-mi plac grozav. Au ceva fascinant în 
ele. Au ritm. Au tehnică - şi încă ce tehnică! 

Acum, aproape c-am ieşit din Palm Springs. De-aici pot vedea 
ceva mai încolo, pe dreapta, o lumină ş-o firmă de neon. Pe 
firmă scrie „CRENVURŞTI CALZI” şi bănuiesc că ăsta trebuie să 
fie localu' pe care-l caut. Încetinesc. Când ies din maşină, mă 
simt înţepenit ca un cadavru. Da' cum să nu fiu?! Am ţinut 
volanu' zece ore-n şir. 

O iau binişor către spelunca asta şi privesc prin geam. E una 
din ospătăriile alea de lux. Totuşi plăcut şi curat, ş-o pereche de 
bibilici servesc în spatele tejghelei. Nişte fetiţe pe cinste. Una-i o 
roşcovană cu nişte ochi care prevestesc bucluc pentru cel ce s-o 
poticni de ei cândva, iar cealaltă are o siluetă care mă face 
să-mi pară rău că nu-s în concediu. Câteva mese mici sunt 
risipite jur-împrejuru' localului, iar înăuntru nu-i nimeni afară de 


fete şi de un tip care şade la o masă şi-nfulecă crenvurşti, tot 
chiorându-se păcătos la blonda cu siluetă. 

Mă uit la ceas. E trecut de miezu' nopţii cu treizeci de minute. 
Cu două degete trag energic în jos de boru' fetrului meu şi intru. 

— Bună, frumuşico, îi spun roşcovanei. Ce-ar fi să mă tratezi 
cu ceva, de bucurie că m-ai cunoscut? Să zicem, c-o pereche de 
crenvurşti ş-o ceaşcă de cafea, da' cu frişcă berechet, fiin'că ştii, 
maică-mea-i de părere c-aş avea nevoie să mă mai dezvolt un 
pic. 

O văd zâmbind către cealaltă bibilică. 

— Auzi, Alice, începe ea la şmecherie. A venit Clark Gable. 

Şi-şi face de lucru la râşniţa de cafea. 

— N-aş prea crede, răspunde blonda. Seamănă mai degrabă 
cu Spencer Tracy. Nu ţi se pare că-l are pe vino-ncoa? Da' un' 
s-o fi ascuns pân-acu', soro? 

— Ho, nu-i cazu' să vă certaţi! le zic. Dacă una din voi două 
n-ar fi fost aici mi-aş fi pierdut minţile după cealaltă. Da' cum 
sunteţi împreună, formaţi o pereche tare dulce şi vă anulaţi, ca 
să zic aşa, una pe alta - şi nu uitaţi de muştar, da' fără ceapă. 

— Ai pe vreuna cu care eşti în vorbă? mă-ntreabă roşcovana. 

— AŞ, zic, slabe speranţe. Numai că niciodată nu mănânc 
ceapă. E periculos. Nu poţi şti niciodată ce se mai întâmplă. Am 
cunoscut odată un tip care-a mâncat crenvurşti cu ceapă şi n-a 
trecut o oră, că tipa pe care-ncerca s-o vrăjească a şi făcut o 
cerere să i se dea o mască de gaze din stocurile apărării pasive. 

Imi împinge haleala peste tejghea. 

— Nu te-am mai văzut p-aici, spune ea. 

Arată oarecum îmblânzită. 

— N-aveai cum, îi zic. Vin de la Magdalena, din Mexic; îl caut 
pe-un amic de-al meu, un băiat pe care-l cheamă Sagers - 
Jeremy Sagers. l-a lăsat un tip din Arispe nişte gologani şi m-am 
gândit că l-ar interesa. Nu cumva l-ai văzut? 

— Nostimă chestie, spune roşcovana. Cred că-l cunoaştem pe 
Sagers al tău. II văd mereu cu Annie Crenvurşt şi mi se pare că 
drăgălaşa l-a plasat la una din speluncile pe unde s-adapă - un 
local d-alea de soi, din care găseşti prin deşertul ăsta. 

— Te pomeneşti că-l şi adăpostiţi p-aici? mă lansez. Mă da' 
grozav oraş mai e şi ăsta! 

— Ba bine că nu, spune ea. Nu ne lipseşte nimic p-aici. Acum 
că te-avem şi pe tine, suntem gata să facem fapte mari! 


— i-ar conveni, scumpo, îi răspund prompt. Da' Annie 
Crenvurşt aia... cine-o mai fi? 

— E-o bomboană de fată răsuflată, spune blondina. Pe la şase 
începe să tragă câte-un Martini mare şi bea cocteil după cocteil 
până la miezul nopţii, când o culegi de pe jos. Atunci soseşte 
aici să-şi ia o-ncărcătură de crenvurşti. Zice c-ajută s-absoarbă 
otrava ş-o-mpiedică să vadă cowboy chipeşi acolo unde nu-i nici 
unu'. Aşa s-a ales cu porecla. Apoi, în surdină: Gura, c-a venit, 
spune ea. 

Mă răsucesc 

O damă-şi făcuse tocmai apariţia şi nu-ncape-ndoială c-aveai 
cu ce să-ţi gargariseşti privirea. Era-mbrăcată c-un fel de bluză 
tricotată ş-o pereche de pantaloni scurţi, albaştri. In picioare 
avea un soi de pantofi de plajă, cu nişte ţinte care l-ar fi ţinut pe 
orice om normal vreo trei ani. Da' dracu ştie cum, era de soi... 
dacă pricepeţi ce vreau să spun. g 

Se-ndreaptă către o masă şi s-aşază cu chiu, cu vai. In 
spatele tejghelei fetele erau ocupate. Au pregătit o farfurie de 
crenvurşti ş-o ceaşcă mare de cafea, pe care-au luat-o ş-au 
pus-o pe masă, în fața damei. 

Mă măsoară cu privirea. 

— Da' tu cine-oi mai fi? zice ea. 

— Eu... un adorator al zânelor, îi răspund. Scumpă doamna, 
încep eu, până să nu-mi trântească vreo vorbă. Poate că 
dumneata mă poţi ajuta. Fetele d-aici îmi spun c-ai găsit o slujbă 
pentr-un om pe care-l caut - un băiat pe care-l cheamă Jeremy 
Sagers. Am ceva veşti bune pentru băiatu' ăsta - i-a lăsat un 
individ nişte gologani. 

Se-apucă să-nfulece un crenvurşt. 

— L-am băgat la hotelul Miranda House, zice, da' l-au pus pe 
liber de puturos ce era. După aia şi-a găsit singur. Lucrează la o 
speluncă, departe, în deşert - conacu' fermei Altmira - şi, din 
partea mea, n-are decât să rămână acolo. 

O podidesc lacrimile. Dama asta-i plină de surprize ca un ou 
de ciocolată. 

— Uşurel, uşurel, zic. Mai bine spune-mi pe unde vine Altmira 
asta. 

Coboară pe pământ. 

— Traversezi oraşu', ş-o ţii-nainte, zice, şi când ai ieşit pe 
partea cealaltă, o iei la dreapta, pe la benzinărie, pe drumu' 


care pătrunde-n deşert. Mai mergi ceva, şi după ce-ai făcut vreo 
cincizeci de kilometri şi drumu' se-nfundă, ai s-o vezi mai încolo 
pe dreapta. Numai că-n locul tău mi-aş lăsa carnetu' de cecuri 
acasă. Aia d-acolo-s cam ciudaţi, să ştii. 

Îi mulţumesc din toată inima. Îi plătesc roşcovanei ş-o şterg. 

Gonesc cât mă ţin anvelopele. Încet-încet pătrund în deşert. 
Las în urmă fel de fel de aşezări, hanuri şi vite şi una sau două 
crescătorii de vite. Nu trece mult timp şi-ncep să se rărească, şi 
puţin după asta nu mai e nimic, decât coline şi copaci din ăia de 
deşert, şosea şi cactuşi. Kilometrajul arată c-am parcurs 
douăzeci şi mă pomenesc cântând iar „Cactus Lizzie”; cântecul 
ăsta-mi dă impresia că gonesc mai tare, cel puţin aşa am 
constatat. 

Stau şi mă-ntreb. Mă-ntreb cum i-o fi mergând băiatului ăsta 
Sagers şi dacă p-aici are ce să-i ofere viaţa. Mă preocupă. De 
altfel e băiat tânăr... 

Apoi văd spelunca. Şoseaua pare să se fi isprăvit ş-a devenit 
accidentată. Face-o curbă la dreapta, şi-nlăuntru' curbei, înfiptă 
drept în mijlocul unui model de pustietate, e hacienda Altmira. 
E-o clădire obişnuită, din chirpici, înconjurată de-o verandă 
tencuită cu ipsos, c-o faţadă decorată şi câţiva cactuşi 
ornamentali pe ici, pe colo. Deasupra intrării e-o firmă de neon, 
şi pe măsură ce mă apropii încep s-aud muzica de jazz. Nişte 
băieţi cântă la chitare şi cântă bine. 

Găsesc un loc unde să-mi las maşina. Când spun c-am găsit 
un loc unde s-o las, înţeleg c-am lăsat-o lângă speluncă, în 
umbra unui perete de vălătuci, ca să pot pune mâna repede pe 
ea dac-aş vrea s-o şterg urgent din bomba asta. Am mai fost în 
situaţii când am vrut să mă evaporez pronto dintr-un loc 
şi-ntotdeauna am constatat că n-are rost să-ţi laşi maşina drept 
în faţa intrării, unde orice tip poate să-şi înfigă cuţitu-n 
anvelope. 

Intru pe uşa din faţă. Casa e clădită-n stil mexican şi are un 
fel de coridor terminat c-o perdea. Sunetu' chitarelor vine din 
cealaltă parte a perdelei. O iau de-a lungu' coridorului, trag 
perdeaua şi mă strecor 'năuntru. 

Sunt surprins. Localu-i mai arătos decât am bănuit. E 
o-ncăpere mare, cu pereţi din chirpici şi duşumeaua de lemn. 
Drept în faţa mea-i un bar, şi de o parte a barului, o scară din 
trepte de piatră, care urcă pe lângă perete; cotesc la stânga 


spre o cameră la jumătate distanţă până sus, apoi cotesc la 
dreapta ş-ajung la un balcon de lemn care înconjoară salonu', cu 
excepţia laturii din stânga mea, care are ferestre mari cu plasă 
din sârmă, de la plafon pân' la podea. Mese sunt berechet, 
aşezate peste tot de jur împrejur, şi se află ş-o adunătură de 
oameni. 

Inconjurat de mese, e un parchet, rindeluit şi lustruit, şi 
pe-acest parchet, înlănţuit c-o femeie care-ar fi putut să-i fie 
mamă, dansează un tangou pasionat unu' care-mi dă impresia 
c-ar fi cel mai drăguţ gigolo din deşertu' ăsta. 

E-nalt, subţire şi suplu şi poartă o pereche de pantaloni 
bufanţi mexicani, strânşi sub genunchi, o cămaşă de mătase, şi 
are-un zâmbet stupid, ş-o dansează pe dama aia ca şi cum ar fi 
preferat să flirteze c-un şarpe cu clopoței. Orchestra, patru 
băieţi în pantaloni de cowboy pe-o mică platformă-n stânga 
barului, atacă un straşnic tangou spaniol, şi alţi patru sau cinci 
tipi stau proţăpiţi în juru' barului. Aproape toţi băieţii poartă 
pantaloni de cowboy, sau pantaloni strânşi sub genunchi şi cred 
că-s de pe la fermele-model pe care le-am lăsat în urmă, venind 
încoa. 

Dintr-o cameră de deasupra capului meu, care am impresia 
că dă pe balcon, aud râsete nesfârşite şi zgomot de conversaţie. 
Ceva mai încolo, la o masă din stânga, lângă ferestre, trei tipi, 
care par să fie mexicani, stau la o parolă şi beau rachiu. In 
dreapta e o masă de tipi bine, îmbrăcaţi în smokinguri, cu 
câteva femei pline de bijuterii scumpe, şi cum n-am observat 
maşini parcate-n juru' localului, cred că trebuie să fie un garaj 
de cealaltă parte a clădirii, pe care nu l-am putut vedea. 

Când intru, indivizii de la bar mă măsoară cu privirea ş-apoi 
îşi văd mai departe de bancuri cu bibilica din spatele tejghelei. 

Aleg o masă lângă ringu' de dans şi iau loc. Nu trece mult şi 
vine un băiat, care arată ca şi cum şi-ar da sufletu' dintr-o 
clipă-n alta de slăbănog ce era şi mă întreabă ce doresc. 
Comand nişte ouă cu şuncă ş-o cantitate respectabilă de whisky, 
după care individul o ia din loc. Mă distrez, apoi, privind cum îşi 
face meseria tipu' de pe parchet. 

Îl văd împingând de zor dama-n juru' ringului şi fiindcă veni 
vorba, băieţii care cântă la chitare au aeru' că se distrează 
grozav pe socoteala lui. Poate-or fi crezând că tipul o serveşte 
pe fraieră şi trebuie să recunosc că se poartă, nici vorbă, ca un 


partener de dans tocmit. Când ajung în dreptu' meu, o 
întoarce-n aşa fel ca să mă poată privi şi-mi zâmbeşte de parcă 
şi-ar cere scuze, şi-mi face cu ochiu'. 

După un timp băieţii se lasă de cântat şi perechea se duce la 
o masă pe care văd o sticlă de şampanie, iar un minut mai 
târziu, dintr-o-ncăpere cam de pe la jumătatea scărilor iese un 
tip îmbrăcat într-un smoking impecabil, cu cămaşă de mătase. 
Mă vede, schiţează un fel de zâmbet, coboară-n grabă scările şi 
se-ndreaptă către mine. 

— Bona sera, señor, zice. Encantado se va urez bien venido la 
Altmira. Sper che veţi fi servit con todo che doriţi. 

Zâmbesc. 

— Sper şi eu, îi răspund. 

Apoi tac. 

— Vă aflaţi de mult prin partea locului? mă întreabă. Nu cred 
sa va fi mai văzut pe aici. Vedeţi, señor, aveţi mare noroc che 
ne-aţi gasit deschişi la ora asta - e aproape trei - dar en asta 
noapte, dopo che se vede, avem o mica serbare. Sper să veniţi 
mai des. _ 

Tipu' pe post de chelner se-ntoarce şi-mi aduce whiskyul. Imi 
torn o porţie zdravănă şi trec sticla individului în smoking. 

— Serveşte-te, îi spun. Ş-aş vrea să ştiu cu cine am plăcerea? 

Zâmbeşte şi refuză băutura c-o mişcare a mâinii. 

— Sunt Periera, zice. Conduc localu'. E un local muy bueno, 
cuando encepi a-l conocerlo. 

— E-n regulă, îi spun. Am puţină treabă prin împrejurimi, aşa 
c-ai să mă mai vezi. 

Zâmbeşte şi se-ndepărtează. 

Nu trece mult şi chelneru'-mi aduce ouăle cu şuncă, pe care 
m-apuc să le mănânc. După puţin, băieţii cu chitarele-ncep 
iarăşi să cânte şi cât ai zice peşte, tipu' pe post de gigolo se 
lansează cu dama pe parchet, făcând tot felu' de figuri. Cucoana 
asta coaptă e-atât de moartă dup-o rumbă-ndrăcită, încât ai 
impresia c-o să sară dintr-o clipă-n alta afară din pantofi. 

Când perechea se-ndreaptă, balansându-se, către mine. trag 
repede o duşcă de whisky şi mă prefac că sunt puţin cam 
ameţit. Ajunşi în dreptu' meu, ridic privirea către tip şi zâmbesc. 
El îmi răspunde c-un alt zâmbet. 

— Ce mai faci, muierceo? zic, tare şi apăsat. 

Ai fi putut s-auzi cum cade-un ac. Grupu' din dreapta se 


opreşte din băut, iar indivizii de la bar se răsucesc cu o sută 
optzeci de grade. Băiatu' lasă dansul şi conduce dama-napoi la 
masă, apoi se-ndreaptă fără grabă spre mine. 

— Şi, cum ai spus? mă-ntreabă. 

— Te-am întrebat - ce mai faci, muierceo? îi răspund. 

Tipu-i al dracului de rapid. Face-un pas înainte şi când dau să 
mă ridic, îmi trage una-n picioare, lateral, şi-n acelaşi timp mă 
pocneşte drept în nas. Mă prăbuşesc sub lovitură, da' nici mie 
nu-mi lipseşte viteza şi mă lansez spre el să i-o plătesc. Plasez 
un upercut, rapid, pe care-l evită printr-o fandare laterală şi 
când încerc o directă, se blochează. Îl înhaţ de cămaşă şi-l trag 
către mine, da' el îmi pune-o piedică-n stil de foarfecă japoneză 
şi iar ne prăbuşim. Formaţia a-ncetat să cânte şi-n cădere îl văd 
pe Periera că vine spre mine. 

Când încerc să mă ridic, muiercea mă culcă iar; şi când 
reuşesc să stau pe două picioare, nu arăt prea grozav. 

Stau şi mă clatin, ca şi cum aş fi ameţit de băutură şi-i trag 
un sughiţ, aşa ca să nu le mai rămână nici o-ndoială. 

Periera se opreşte, zâmbindu-mi. 

— Señor, zice. Me pare rau che aţi provocat neplăceri cu 
oameni din serviciul meu. Va rog sa n-o mai faceţi. Dacă sunteţi 
lovit, me pare rau. 

Începe să-mi scuture haina prin părţile prăfuite. 

Muiercea s-a-napoiat la dama de la masa lui. Mă uit către el. 

— Vă rog sa n-o luaţi de la enceput, señor, zice Periera. Aici 
nu ne plac escandalurile. 

Mă prăbuşesc în scaun. 

— Cred c-ai dreptate pe chestia asta, îi zic. Am băut cam mult 
înainte d-a veni-ncoa ş-avea oricum dreptate să mă pocnească. 
S-ar părea că nu-i chiar atât de muiercea cum arată. 

Zâmbeşte. 

— Ascultă, Periera, zic, du-te la tipul ăla şi spune-i că-mi pare 
rău şi c-aş vrea să bem un pahar împreună ca să ştergem 
supărarea. Mă mut în partea cealaltă, am nevoie de aer. 

Mă ridic şi traversez încăperea, clătinându-mă, către latura 
unde-s ferestrele ş-aleg o masă-n colţ. Periera se duce la 
muiercea şi-i vorbeşte tipului, care, după un timp, se ridică, îi 
spune ceva damei celei grase şi se-ndreaptă spre mine. Cum stă 
şi mă priveşte, îmi face iar cu ochiu'. 

— Ascultă amice, încep cu glas tare şi amabil. Mă tem că n-a 


fost chiar nimerit ce ţi-am zis adineauri. Mai degrabă socot că 
dacă tu ai fi muiercea, eu sunt turc. la loc şi hai să ciocnim un 
pahar pe chestia asta. 

Dăm mâna şi simt că-mi pune ceva-n palmă. Strig chelneru' 
şi-l pun să ne-aducă paharele şi whiskyu' de la masa cealaltă. 
Acum, că distracţia s-a terminat, nimeni nu prea mai mă ia-n 
seamă, şi după ce-am turnat băutura, aprind o ţigară şi-ncep să 
dau din cap, zâmbind, ca şi cam aş duce o conversaţie uşoară. 

Pe sub masă privesc obiectu' pe care mi-l pusese-n mână. E 
insigna lui federală. l-o strecor înapoi. 

— În regulă, Sagers, îi spun, zâmbind amabil şi politicos, c-un 
sughiţ sonor, s-audă şi cei interesaţi. Ce ştii? 

Se serveşte c-o ţigară şi, ascuns de mişcările pe care le face 
ca s-o aprindă, începe să vorbească precipitat, zâmbind şi 
gesticulând ca şi cum am avea o discuţie amuzantă. 

— O mulţime, zice. Da' nimic care să ducă la ceva. Am 
aterizat la Palm Springs ş-am început să cutreier în căutare de 
lucru. Le-am spus c-am încercat să fac figuraţie la studiourile de 
pe coastă. Am intrat în legătură c-o individă mai în vârstă, care 
mi-a găsit o slujbă la Miranda, însă mi-am dat repede seama că 
slujba pe care-o caut trebuie să fie aici, aşa că i-am făcut să mă 
zboare. Singuru' mijloc ca să pătrund aici era să accept rolu' 
ăsta de partener de dans, mai mult cu fustă decât cu pantaloni. 

Halal local. Nu le lipseşte nimic. Jumuleală pe toată linia. Sus 
se joacă-ntr-un stil care ar pune-n dificultăţi şi Banca Federală, 
iar ruleta-i măsluită în aşa hal că-ntr-o seară când unu'a 
câştigat ceva, pe crupier l-au considerat un om sfârşit. Tipu' din 
colţu' de colo, cel cu mustaţa pe oală, plasează cocaină. Asta-i 
individu' pe care n-a putut să pună mâna brigada de narcotice a 
poliţiei din New York în afacerea de-acum trei ani - tot ce nu ştie 
el despre vânzarea drogurilor se poate bate la maşină pe dosul 
unui timbru. Nici tipii care frecventează localu' nu-s aşa de greu 
de identificat. Unii dintre ei sunt obişnuiţii familişti din Palm 
Springs în căutare de prospătură cu şolduri, iar alţii au nişte 
mutre să le tot dai de la zece la cincizeci de ani după gratii. 
Femeile sunt un buchet amestecat. Unele dintre ele lucrează 
aici, iar altele habar n-am pe unde. Mişună p-aici tot felu' de 
muieri. 

Îmi trece sticla. 

— Tu cum te acoperi? întreabă. 


— Pretind că vin de la Magdalena, din Mexic, îi spun. Le-am 
dat să-nţeleagă că ţi-a lăsat un tip nişte gologani, că am un fişic 
în cont pentru tine şi c-am venit să-ţi dau vestea cea mare. Asta 
te-ajută să pleci d-aici. Apoi am de gând s-o mai lungesc cam o 
săptămână-nainte de a mă-ntoarce, doar dacă nu răsuflă ceva. 
Da'... unde-i dama? 

— E p-aici, spune. N-o dibuiesc şi n-ai să-i dai nici tu de urmă, 
Caution. Dacă localu' ăsta e al ei, atunci eu sunt popă catolic. 
Individu' ăla, Periera, directorul, o tratează ca pe-o otreapă. 
Face pe amfitrioana p-aici şi-şi dă nişte aere teribile. E-n 
permanenţă afumată. E de soi şi se-mbracă grozav, de parc-ar 
avea un milion de dolari. Adevăratu' stăpân e Periera. 

— Ea locuieşte aici? îl întreb. 

— Nici gând. Stă la o mică fermă, dincolo de răscruce, înapoi 
către Lacul Uscat. Nu-i departe, vreo cinşpe kilometri d-aici. Am 
cercetat-o. De obicei nu dai de nimeni p-acolo, în afară de 
femeia care face curat. Cel mai adesea nu-i absolut nimeni 
acolo. 

— E-n regulă, îi zic. Acu' fii atent. Peste câteva minute am s-o 
şterg d-aici ş-am să-mi bag nasu-n ferma aia. Dacă nu-i nimeni, 
poate arunc un ochi înăuntru. După ce mă evaporez, dai în 
vileag chestia cu tipu' din Arispe care ţi-a lăsat pitacii ăia şi le 
spui că-ţi dai demisia şi te duci în Mexic să-i încasezi. Mâine 
dimineaţă-ţi faci bagajele şi te cari. Te duci la Palm Springs şi 
faci zarvă mare că pleci în Mexic. lei legătura cu şefu' poliţiei şi-i 
spui să se ţină la distanţă de bomba asta cât timp mă-nvârt eu 
p-aici. Spune-i să-i zică directorului băncii să-şi ţină gura pe 
chestia obligaţiunilor contrafăcute. Apoi te topeşti spre graniţă 
cu maşina. Când te-ai îndepărtat suficient, schimbi direcţia, 
părăseşti maşina-ntr-un şanţ la Yuma, prinzi un avion şi te-ntorci 
la Washington. Spune-le că sunt aici şi că-s gata pregătit. M-ai 
înţeles? 

— Te-am înţeles, îmi spune. Da' nu-mi place, Lemmy. Nu ştiu 
de ce, mi-a intrat în cap ideea că cineva p-aici a mirosit că nu-s 
figurant de cinema autentic, care face pe dansatoru'. Par cam 
bănuitori. 

— Ei şi? îi spun. Bănuiala n-a făcut nimănui vreun rău 
pân-acum. E-n regulă, Sagers. 

Incepem iar să bem şi să vorbim, şi după un timp montez o 
despărţire cu călduroase strângeri de mâini şi cer socoteala. 


Plătesc, îi adresez un buenos noches sonor lui Periera, care 
se-nvârteşte-n jurul intrării, zâmbind ca şi cum ar fi fost în rai, 
apoi mă urc în maşină ş-o şterg. 

Gonesc pân-ajung la intersecţie ş-o iau pe şoseaua principală, 
care taie prin deşert. E încă foarte cald. Înfig acceleratoru' 
până-n fund şi curând pot să văd ferma cu povestea. E o fermă 
ca toate fermele. Opresc în spatele unui copac, cobor şi dau 
roată cu privirea. Nu-s lumini şi nu-i nici un semn de viaţă, 
Ocolesc prin spate şi nu observ nimic deosebit. Locu-i 
împrejmuit c-un gard de pari şi-ndată găsesc o poartă prin care 
pot intra. Mă duc la veranda din spate şi bat la uşă, da' nimeni 
nu mişcă. 

Hotărăsc să-mi pun talentele la contribuţie şi mi le exersez 
asupra uşii c-o mică sculă de oţel pe care o port la mine, şi după 
vreo două minute broasca cedează cum n-ar fi putut ceda mai 
uşor nici chiar o señorita din Sevilla în faţa lui Don Juan şi intru. 

Scot lanterna cu baterie. Mă aflu-ntr-un fel de vestibul 
mobilat destul de drăguţ. In faţa mea-i un culoar care duce spre 
holul principal, cu uşi pe ambele laturi. La capătul acestui 
culoar, pe dreapta, sunt câteva trepte care duc la etaj. Presupun 
că ceea ce caut s-ar putea să fie-ntr-un dormitor, aşa că mă 
strecor de-a lungu' coridorului, urc treptele şi-ncep tiptil să caut 
dormitoru' damei. 

Acolo sus sunt patru dormitoare. Unul arată ca şi cum ar fi 
camera femeii de serviciu, iar celălalt e un fel de debara plin cu 
tot felul de vechituri. În partea cealaltă a holului sunt alte 
două-ncăperi Una dintre ele nu pare s-aparţină cuiva în special, 
îi lipseşte orice amănunt care-ar putea să-mi atragă atenţia. 
Când încerc ultima uşă, constat că e-ncuiată, aşa că s-ar putea 
ca asta să fie camera pe care-o caut. 

Cercetez broasca ş-ajung la concluzia că n-are să reziste 
şperaclului din buzunaru' meu; o încerc, cu efectul scontat. 
Deschid uşa repede şi intru. De-ndată ce-am păşit în cameră, 
simt după miros c-am găsit ce caut - parfumul exală şi mă 
izbeşte. E îmbietor - mi-au plăcut întotdeauna garoafele. 

Traversez şi las storurile la ferestre ca să pot aprinde 
lanterna, apoi privesc în jur. 

E chiar camera damei. Un mantou stă aruncat pe speteaza 
unui fotoliu, iar jos, într-un şir lung, sunt aşezaţi cei mai eleganţi 
pantofi pe care i-am văzut vreodată. Ce mai pantofi, frăţioare! 


Pantofi mici, din lac lucios, cu tocuri franţuzeşti; şi mai sunt 
pantofi de seară din satin şi crâpe-de-Chine; apoi pantofi maro 
de stradă, cizmuliţe de călărie ş-o pereche de papuci matlasaţi, 
din satin, care-ar fi convins pe orice burlac să-i suporte. Vă spun 
eu că pantofii ăştia-s grozavi. Văzându-i, poţi să-ţi dai seama că 
stăpâna lor ştie să se descurce-n lume şi nu mă-ndoiesc că dacă 
şi restu' garderobei e la acelaşi nivel, ei bine, ai oricând ce 
s-admiri. N 

Imi bag nasu' pe ici, pe colo. Incerc să-mi imaginez locu-n 
care o damă - o damă inteligentă - ar ascunde nişte hârtii aşa fel 
încât nimeni să nu ghicească unde le-ar putea găsi, 
presupunând că i-ar veni ideea să le caute. Cred că le-ar 
ascunde pe propria ei persoană, purtându-le peste tot cu ea, 
sau le-ar pune-ntr-un loc inofensiv, unde nu i-ar da prin minte 
nici unui deştept să le caute. 

Intr-un colț, de partea cealaltă, e un maldăr de cărți aşezate 
pe o măsuţă. Trec să le cercetez. Răsfoiesc primele cărți şi le 
găsesc în regulă, da' când apuc a patra carte - o carte de versuri 
legată-n piele - ce emoție, băiete! Cineva a scobit un dreptunghi 
din vreo cincizeci de pagini ale cărții, în care găsesc lipit un 
teanc de scrisori. Privesc adresa de pe plicu' primei scrisori şi 
zâmbesc cu gura până la urechi, pentru că e trimisă lui 
Granworth C. Aymes la Claribel Appartments, New York City. 

Se pare că i-am jucat o festă bună Henriettei. Infund teancu' 
de scrisori în buzunar, pun cărţile la loc, închid, încui uşa-n urma 
mea s-o şterg jos. Zăbovesc puţin, ca să mă conving că n-am 
fost urmărit, da' totu' pare să fie-n regulă. 

les pe unde-am intrat şi las uşa din spate cum am găsit-o, ca 
să nu dea de bănuit. Trec la maşină şi merg în marşarier, cu 
intenţia s-o iau pe şoseaua principală, care taie prin deşert, 
înapoi la Palm Springs, da' până la urmă am ajuns la concluzia 
că n-ar strica să mă-ntorc la ferma Altmira şi să dau o raită ca 
să văd cum merge petrecerea. 

Ajung în vreo cinşpe minute. 

Firma luminoasă e stinsă, iar localu-i cufundat în întuneric. 
Nici un fel de semn de orice-ar fi. Sus, la etaju' din faţa mea, 
zăresc o lumină slabă strecurată printre storuri. 

Urc până la intrare, dar e bine-nchisă. Atunci îmi amintesc de 
ferestrele cu plasă de sârmă din spate-n stânga şi ocolesc 
într-acolo. Sunt şi ele-nchise, da' nu cine ştie ce, aşa că deschid 


una pe loc. 

Luna s-a ridicat şi lumina ei se strecoară din plin printr-un 
luminator aşezat deasupra barului. 

Închid fereastra-n urma mea şi pornesc tiptil de-a curmezişu' 
ringului. Sunt grozav de tăcut şi dacă m-aţi întreba de ce, n-aş 
putea să vă răspund. Mi se pare cam curios ca localu' să 
se-nchidă atât de repede - mai ales când toată lumea avea aeru' 
că se distrează aşa de bine. 

După ce-am trecut pe platforma orchestrei, acolo unde-ncepe 
baru', stau să privesc, pentru că din locul ăsta pot zări partea de 
jos a scărilor, care urcă pe lângă perete. 

O pată de lună luceşte pe trepte şi cum mă uit, privirea mi-e 
atrasă de ceva strălucitor. E şnuru' de argint pe care Sagers îl 
purta la cămaşa lui de mătase şi de el mai atârna o bucată de 
material, semn că cineva i l-a smuls. 

Aprind lanterna şi explorez primprejur. Nu s-aude nimic. 
Renunţ la ideea de-a urca sus, pe scară, ş-o iau de-a lungu' 
pereţilor, încet şi pe tăcute, pipăind ca să găsesc clanţele. Trec 
dincolo de peretele de la intrare, pen' că ştiu unde duce 
coridoru' şi n-am interes să mă trezesc drept în faţă. 

Trec de bar, în speranţa că voi găsi o uşă-n spate, care să 
ducă probabil sus şi să facă legătura cu balconu' pe undeva. 
Într-adevăr, uşa asta există şi trebuie s-o deschid cu şperaclu' 
pentru că-i închisă. De partea cealaltă e o cămară. Intru şi mă 
folosesc de lanternă. Incăperea măsoară vreo trei pe trei şi e 
plină de lăzi cu sticle de vin şi de whisky şi-n ea mai sunt două 
frigidere mari. Încolo, sticle goale şi boarfe împrăştiate peste 
tot. 

Înaintez până la primu' frigider. E plin de saci. În al doilea 
frigider îl găsesc pe Sagers. E băgat într-un sac, făcut ghem, şi 
are-n el plumb berechet. Bănuiesc că fugea când l-au curăţat, 
pentru că-i împuşcat de două ori în picioare şi de trei ori după 
aia-n mate, de la mică distanţă. Se văd urmele arsurilor de 
pulbere pe cămaşa sa. Cineva i-a smuls şnuru' de la gât şi i-a 
rupt cămaşa, despicându-i-o. 

Îl pun la loc în frigider, pe care-l închid exact cum a fost. Apoi 
ies din cămară, încui uşa, cu şperaclu' şi-mi fac un amestec tare 
la bar. Trec de bar şi mă cărăbănesc pe unde-am intrat. 

Revin la maşină şi-i dau drumu' spre Palm Springs. 

E-o noapte caldă, da' n-a fost atât de caldă şi pentru Sagers. 


Capitolul Il 
FAPTELE 


oricum, am pus mâna pe scrisori. 

După ce-am ajuns la vreo cinşpe kilometri de la Palm Springs, 
încetinesc. Aprind o ţigară şi-mi pun creieru-n priză. Cred că 
n-are rost să fac caz de moartea lui Sagers, pentru ca să nu-mi 
compromit şansele de a mă apropia de banda asta de 
falsificatori, 

Presupun că cel care l-a scos pe Sagers din circulaţie îl va lua 
şi-l va duce undeva, ca să-l îngroape încă 'nainte de-a-ncepe să 
se crape de ziuă. Lichidarea a fost o treabă curăţică, fiindcă 
dispariţia lui Sagers putea fi explicată prin ceea ce-i spusesem 
să le zică, ş-anume că urma s-o şteargă d-acolo şi să se întoarcă 
la Arispe, unde avea de-ncasat gologanii pe care tipul ăla, 
chipurile, i-i lăsase; şi-n definitiv cine dracu' să-şi bată capu' 
c-un gigolo în plus sau în minus?! În tot cazu' mi se pare că n-ar 
strica să schimb câteva cuvinte cu şefu' poliţiei locale, ca să-i 
spun despre lichidarea lui Sagers şi să-l conving să stea liniştit 
în timp ce-mi omor creierii cu afacerea asta. 

Odată intrat pe strada principală, trag maşina lângă un stâlp 
electric, scot scrisorile din buzunar şi le citesc. Sunt trei cu totu'. 
Scrisu' de mână e frumos. Scrisori frumoase, ca oricare altele, 
cu intervale egale, regulate între cuvinte, un scris de mână care 
lasă o impresie grozav de plăcută. 

Prima scrisoare e expediată de la un hotel din Hartford, 
Connecticut, şi poartă data de trei ianuarie. lată cum sună: 


Dragă Granworth, 

Știu că m-ai luat întotdeauna drept o proastă, ceea ce nu m-a 
supărat în mod deosebit, dar insist să-mi acorzi creditul pentru 
un dram de inteligență. 

Eschivările şi pretextele tale din cursul ultimelor două luni îmi 
confirmă bănuielile. De ce nu te hotărăşti o dată ce ai de gând 
să faci, sau eşti atât de egoist încât eşti gata să tragi toate 
foloasele de pe urma faptului că societatea te consideră un soț 
fericit, care nu mai trebuie să sară gardurile, în timp ce tu 
continui să întreții relații cu femeia aceea. 

Până acum te-am crezut când ai negat, dar dacă țin seamă 


de întâmplările din ultimele două zile şi de o scrisoare pe care 
am primit-o de la o persoană în situația de a şti, nu mai încape 
nici o îndoială că de la o vreme îţi baţi joc de mine şi de alti 
oameni. 

Sunt destul de răbdătoare din fire, dar îti spun sincer că 
m-am cam săturat de situația asta. Hotărăşte-te o dată ce-ai de 
gând să faci şi fii pregătit să-mi comunici rezultatul foarte 
curând. Îmi voi face timp să viu înapoi pentru a-mi comunica 
hotărârea ta. 


A doua scrisoare e din acelaşi hotel, cu data de opt ianuarie 
şi sună aşa: 


Granworth, 

Am primit scrisoarea ta şi nu cred nici o iot. Nu ştii să minţi. 
Într-un fel sau altul, voi primi satisfacţie. Dacă nu primesc 
satisfacție, vei vedea că pot deveni şi dezagreabilă, aşa încât 
hotărăşte-te. 

Henrietta 


iar a treia, datată cu patru zile mai târziu, din 12 ianuarie, are 
numai câteva rânduri. In colţu' din dreapta sus scrie New York şi 
continuă aşa: 


Granworth, 

Voi aranja să te văd diseară. În consecinţă va trebui să fiu 
dură! 

Henrietta 


Pun scrisorile la loc în buzunar ş-aprind altă ţigară. Se vede, 
nu-i aşa, că lucrurile nu-s întotdeauna cum sunt făcute să pară. 
Pân-acum toată lumea credea că la moartea lui Granworth 
Aymes, Henrietta Aymes era plecată din oraş, la Hartford, şi 
uite-aici un bilet care-arată categoric că ea aranjase să-l vadă în 
ziua când a murit şi că sentimentele ei nu erau înclinate spre 
blândeţe. 

Nu-i greu de-nţeles motivu' pentru care Henrietta ţinea atât 
de mult să-şi ia scrisorile înapoi, dar ce stupid din partea ei să le 
păstreze! De ce nu le-o fi ars? În tot cazu', mi se pare că dacă 
voi avea ceva dificultăţi cu ea, aş putea, eventual, să mă 


servesc de-aceste scrisori pentru ca s-o fac să vorbească, şi de 
fapt, încep să cred că Henrietta asta nu-i nici pe departe o 
femeie atât de cumsecade pe cât încearcă să dea impresia. De 
fapt încep să-mi fac tot felu' de gânduri în legătură cu ea. 

Scot carnetu' şi caut adresa şefului poliţiei d-aici. E un tip pe 
nume Metts şi are-o casă pe-o stradă laterală în apropierea 
locului unde sunt parcat. Cred că n-o să-i facă o prea mare 
plăcere să fie scos din pat la ora asta din noapte, dar am 
descoperit că nimic nu le face vreodată plăcere poliţiştilor. 

Întorc şi parchez maşina-n faţa casei, pe cealaltă parte a 
străzii. Apoi trec pe trotuarul opus. şi apăs butonul unei sonerii 
de noapte pe care-o găsesc. După vreo cinci minute îmi 
deschide uşa chiar el. 

— Dumneata eşti Metts? îl întreb. 

Spune că da şi ce doresc. li arăt insigna. 

— Mă numesc Caution, zic. 

Zâmbeşte. 

— Intră, spune. Am auzit despre dumneata. Am primit o notă 
prin biroul guvernatorului în sensul că te vei ocupa, probabil, de 
chestiunea asta. Presupun c-ai venit: pentru afacerea cu 
obligaţiunile false. 

— Întocmai, îi zic. 

Intru după tipul ăsta şi mergem într-o-ncăpere agreabilă, la 
parter, unde-mi oferă un fotoliu ş-un pahar cu whisky foarte 
bun. Apoi s-aşază ş-aşteaptă. E o persoană cu aspect inteligent, 
c-o faţă lungă şi-ngustă din care se desprinde un nas mare. Cred 
că n-o să am nici un fel de dificultăţi cu el. 

— Ei bine, şefule, îi zic, n-aş vrea să-ţi pic ca o pacoste pe 
cap. Vreau să termin cât mai repede treaba asta şi să scap de 
ca. E vorba numai de-o colaborare, da' nu cine ştie ce. Uite 
despre ce-i vorba. Când a izbucnit afacerea asta cu obligaţiunile 
false ş-am fost pus să descurc iţele, am făcut legătura cu 
serviciu' de cercetări criminale din Los Angeles ş-am cerut să fie 
trimis secret în partea asta un detectiv pe nume Sagers. Acţiona 
la fermă travestit ca partener de dans. 

Am pătruns acolo aseară c-o poveste ticluită, chipurile c-ar fi 
intrat în nişte franci, ca să-l scot da' cineva a mirosit afacerea. 
Când m-am întors mai târziu la bomba asta, l-am găsit rece 
într-un sac, în frigider. Un individ i-a găurit burduful în cinci 
locuri. Mai e încă acolo. Îţi raportez oficial, pentru că orice crimă 


p-aici e treaba dumitale; da' aş dori să nu te sesizezi 
deocamdată. Voi anunţa la Washington că lu' Sagers i-a venit 
rându' să i se graveze numele pe placa comemorativă de la 
centrală şi vom lăsa lucrurile-n pace pentru moment, căci dacă 
dumneata vei începe să scotoceşti încercând să afli cine l-a 
curăţat, tocmai bine n-o să facem nici o treabă. În regulă? 

Dă din cap. 

— E-n regulă, spune. În ce mă priveşte, s-a făcut. Voi întocmi 
un raport oficial ca din partea dumitale cu privire la moartea lui 
Sagers şi-l vom ţine la dosar până când ai să ne pui pe verde. 

— Clasa-ntâi, şefule! îi zic. Ş-acum, chestia cealaltă. Cine-i 
persoana care-a trimis informaţia la Washington cu privire la 
falsificarea obligaţiunilor? Ai fost dumneata? Dacă da, de 
unde-ai obţinut informaţia? De la directoru' băncii? Cum s-au 
petrecut lucrurile? 

Îşi toarnă un whisky. 

— Am să-ţi povestesc, spune. O deţin de la directorul băncii. 
Când muierea aia, Aymes, s-a stabilit aici, şi-a deschis un cont 
personal la bancă. Directorul băncii, care-i un vechi prieten de-al 
meu, mi-a spus c-a deschis contul cu două mii de dolari. A tras 
din acest cont până când n-au mai rămas în sold decât zece 
dolari şi-ntr-o zi se-nfiinţează la bancă c-o obligaţiune de stat în 
valoare de cinci mii de dolari, pe care-o prezintă funcţionarului 
de la ghişeul de depuneri cu dispoziţia ca să i se crediteze 
contravaloarea-n cont. 

Ştii, obligaţiunile aste-s tipărite la mare artă. Funcţionarul o 
examinează şi i se pare-n regulă, aşa că numai directorul, când 
a luat-o în mână, după o oră, a identificat falsul. 

O cheamă pe doamna Aymes la telefon şi-i spune că 
obligaţiunea e falsă. Un fals ordinar. Ea s-a arătat numai niţel 
surprinsă, atâta tot, ba după câte mi-a spus directorul, nici nu 
părea c-o interesează prea mult. Îi spune că atâta pagubă 
ş-agaţă receptorul. A doua zi, directoru-i trimite o adresă prin 
care-o invită să treacă pe la bancă. 

Işi face apariţia. Atunci directorul îi spune că afacerea asta-i 
ceva mai serioasă decât şi-ar putea închipui ea. Îi spune că va fi 
nevoit să raporteze faptul că la banca lui a fost prezentată 
spre-ncasare o obligaţiune falsă şi că cel mai bun lucru pe care 
l-ar putea face ea, ar fi să-i relateze de unde are obligaţiunea şi 
tot ce ştie-n legătură cu asta. Spune că e de acord şi că are 


obligaţiunea de la soţul ei, că i-a dat-o împreună cu un pachet 
de obligaţiuni de stat în valoare de două sute de mii de dolari, 
cumpărate la New York cu bani gheaţă. 

La-ntrebarea directorului de unde le-a cumpărat, îi răspunde 
că le-a cumpărat de la bancă, iar când directorul îi spune că nu-i 
prea vine să creadă, pentru că băncile nu vând obligaţiuni false, 
ea zice c-aşa o fi. dar că asta-i tot ce ştie, Astea fiind zise, ea se 
scoală şi dă să plece, când el o-ntreabă unde-i soţul ei, întrucât 
crede că se vor găsi unii care-au să vrea să-i pună întrebări. 

Se-ntoarce c-un zâmbet vag şi spune că va fi al dracului de 
greu să i se pună întrebări soţului ei, pentru că s-a sinucis anul 
ăsta la doişpe ianuarie la New York. Fireşte că asta l-a surprins 
niţel pe director, care-i zice însă că n-ar face rău să bage de 
seamă şi să fie corectă, întrucât este un delict federal să 
schimbi obligaţiuni care nu-s în regulă şi că el crede c-ar face 
bine s-aducă şi restul pachetului, ca să vadă cum arată. 

Pe chestia asta, ea se suie la volan şi se-ntoarce cu restul 
pachetului - obligaţiuni de stat în valoare de-o sută nouăzeci şi 
cinci de mii de dolari sub formă de titluri nominale de cincizeci 
de mii, douăzeci de mii, zece mii, cinci mii şi o mie de dolari, 
plus cupoanele aferente pentru dobândă. 

Între timp Krat, directorul, luase legătura cu mine pe chestia 
asta şi după ce a plecat, lăsând materialul la bancă, m-am dus 
să-l văd. Tot teancul era falsificat, dar treaba fusese atât de bine 
făcută încât trebuia să ai un ochi al naibii de bun ca să-ţi dai 
seama. 

În fine, asta-i povestea. În aceeaşi zi am înaintat un raport la 
conducerea statului. Presupun că l-au trimis mai departe la 
Washington, iar dumneata ai fost însărcinat cu rezolvarea 
cazului. Ce-ai de gând să faci? Crezi că e băgată şi ea în 
combinaţia asta? Oare ea şi bărbat-su au comis falsul ăsta 
înainte ca el să se fi sinucis? 

— De un' să ştiu, şefule? zic. In afacerea asta nu se potriveşte 
nimic. Am cercetat câteva cazuri încurcate la viaţa mea, da' nu 
cred să fi avut vreodată unu' chiar ca ăsta; şi poate că situaţia 
nu va fi aşa de neagră pentru ea când voi da de firu' afacerii. 

— Interesantă chestie, nu? spune ei 

— Desigur, îi zic. Foarte! E unu' dintre cazurile curioase - ştii, 
dintr-alea la care nimic nu se brodeşte, da-i un caz al dracului 
de interesant. lată faptele: 


Tipu' ăla. Granworth Aymes, a fost însurat cu dama asta, 
Henrietta Aymes, cam vreo şase ani. El e un speculant. Joacă la 
bursă şi uneori se umple de parale, dar alteori se-mprumută ca 
să plătească chiria. Le merge, totuşi, destul de bine. Locuiesc la 
Claribel Appartments din New York, cheltuiesc mult şi trăiesc pe 
picior mare. Se presupune că sunt şi foarte fericiţi. De fapt 
blocul ăsta, Claribel Appartments, e un fel de cuib pentru îndră- 
gostiţi şi nu trebuie să-ţi mai spun cum se termină de obicei! 

Buuun. Aşadar, la sfârşitul anului trecut Granworth Aymes 
primeşte un pont. Îl speculează bine şi chiar dacă nu-ți vine să 
crezi, afacerea îi reuşeşte. Se asociază la o mare pungăşie 
pentru ridicarea artificială a cursului unor acţiuni şi iese c-un 
beneficiu de două sute cincizeci de mii de dolari. Băiatu-noată 
acum în bani. 

Care va să zică are aeru' c-a făcut o şedinţă-n doi cu sine 
însuşi şi c-a ajuns la concluzia că s-a săturat de-a fi când sus, 
când jos pe piaţă şi că de data asta o să fie un om rezonabil ş-o 
să pun în siguranţă o parte din beneficii. In consecinţă varsă 
cincizeci de mii de dolari în contu' său personal la bancă, iar cu 
ceilalţi două sute de mii de dolari cumpără obligaţiuni de stat în 
valoare echivalentă. Le aduce la birou' său din oraş, le 
leagă-ntr-un pachet pe care-l sigilează, apoi îşi cheamă avocatu' 
la telefon şi-i dă dispoziţie să facă formele legale pentru 
transferarea acestor obligaţiuni de stat în patrimoniul soţiei sale, 
Henrietta Aymes. Susţine că dacă banii vor fi ai ei, vor fi în 
siguranţă pe viilor, pentru că ea-i o femeie chibzuită, care ştie 
să ţină cu dinţii de bani şi nu-l va lăsa să-i risipească. 

Avocatu-i cam surprins să-l audă pe Granworth vorbind în 
felul ăsta, da-i mulţumit că judecă bine şi redactează un act de 
donaţie către Henrietta Aymes, actul e legalizat, apoi avocatu' 
predă obligaţiunile Henriettei şi obligaţiunile pe care i le-a 
predat erau în ordine, nu erau deocheate, ci cât se poate de 
autentice. 

Toate-s bune pân-aici. Care va să zică Granworth e călare pe 
situaţie, nu-i aşa? Are o nevastă pe cinste - pentru că mi se 
spune că Henrietta asta-i o puicuţă fermecătoare - are cincizeci 
de mii de dolari în cont personal la bancă, nu datorează nici un 
ban şi totu' merge strună. 

Şi s-ar părea că după toate semnele, lui Granworth i-a venit 
mintea la cap. Se gândeşte să contracteze o nouă asigurare. În 


acea vreme are o poliţă de asigurare cu rentă viageră, 
contractată la „Second National Corporation” şi se laudă pe 
toate drumurile că vrea să mai facă o asigurare suplimentară. 
Vrea să plătească o primă iniţială de treizeci de mii de dolari. I 
supun unui examen medical şi-i găsesc sănătos tun. | se dă 
noua poliţă, însă există doar un mic clenci. 

În urmă cu doi ani, tipul ăsta, Granworth Aymes, a încercat 
să-şi curme zilele. A făcut o tentativă de sinucidere prin înec, 
aruncându-se în East River. Trecuse printr-o perioadă grea, era 
lefter şi nu se simţea tocmai în al nouălea cer. L-a pescuit un 
paznic. 

Luând în considerare această mică-ntâmplare, societatea de 
asigurări îi pune în poliţă o clauză condiţională. Având în vedere 
că-ntr-o ocazie anterioară el a mai încercat să se sinucidă, 
clauza prevede că-n eventualitatea unei viitoare sinucideri, 
poliţia va fi nulă. Asigurările sunt dispuse să plătească pentru 
orice eventualitate, da' nu pentru sinucidere. 

Pricepi? Care va să zică totu' se desfăşoară ca pe roate şi el 
mai strânge ceva biştari de pe piaţă, iar anul ăsta, la doişpe 
ianuarie, mai face o mică afacere din care s-alege cu douăşpe 
mii de dolari. Are patruzeci de mii de dolari în cont personal la 
bancă, nici o datorie, o nevastă cu două sute de mii de dolari în 
obligaţiuni de stat şi crapă de sănătate, potrivit consultului 
medical făcut de asigurări cu câteva luni mai-nainte. Ei şi? Ei, 
tocmai asta e. Nu găseşte nimic mai bun de făcut decât să-şi ia 
zilele. Poţi să-ţi închipui una ca asta? 

În seara zilei de doişpe ianuarie lucrează târziu la birou cu 
secretaru' său, un tip pe care-l cheamă Burdell. Nevastă-sa e în 
Hartford, Connecticut. El aranjează să meargă la o serată cu 
nişte tipi pe care-i cunoştea, iar individul ăsta, Burdell, spune că 
era foarte agitat în legătură cu ceva. 

Strânge de plecare pe la ora opt seara şi cere prin telefon să i 
se trimită maşina de la garaj. Se serveşte c-o doză serioasă de 
băutură ş-o şterge. Burdell spune c-avea un aer cam ciudat, 
când a ieşit din birou. 

Conducea un Cadillac mare, de culoare cenușie bătând în 
albastru - o maşină pe care n-o puteai uita dac-ai fi văzut-o. La 
nouă şi zece îl vede un paznic de docuri conducând maşina spre 
docu' lui Cotton, care-i prin partea locului, şi-n timp ce omul ăla 
îl priveşte, Granworth bagă maşina-ntr-un stâlp de lemn, face un 


salt şi e proiectat peste chei, în East River. 

În dimineaţa următoare au tras afară maşina. Granworth e 
făcut harcea-parcea. Il duc la morgă. Burdell e chemat telefonic, 
soseşte şi-l identifică. In portofel se găseşte un bileţel în care 
spune că are senzaţii bizare-n cap şi că-i mai bine pentru el să 
se despartă de viaţă în felul ăsta şi roagă să i se transmită soţiei 
sale toată afecțiunea sa şi să i se spună că-i pare rău pentru 
ceea ce face. 

Toate lucrurile astea s-au aflat la anchetă, iar nevastă-sa e 
adusă-napoi, e copleşită de veşti şi-l îngroapă pe individ şi cu 
asta basta. 

Buuun. Se pune ordine în socotelile sale de afaceri, şi după ce 
totu-i pus la punct, Henrietta se hotărăşte să vină-ncoa, să-şi 
acorde o vacanţă la ferma Altmira, proprietate pe care 
Granworth o cumpărase când fusese aici acum doi ani, ş-o 
închiriase individului ăluia Periera, care-şi zice directoru' 
localului. Ea pleacă şi predă birou' de afaceri al lui Granworth 
secretarului său Burdell, pentru că Granworth ar fi spus cândva 
c-ar fi dorit să-l preia el. 

Buuun. Care va să zică madam Aymes soseşte aici ş-aduce 
cu ea vreo cinci mii de dolari pe care i-a primit din contu' 
personal al lui Granworth, după executarea testamentului, şi 
cred c-a luat cu ea şi cele două sute de mii de dolari. În 
obligaţiuni de stat. Figura următoare e că autorităţile d-aici au 
informat Washingtonu' despre încercarea ei de a strecura o 
obligaţiune falsă şi că mai deţine încă şi alte obligaţiuni 
de-aceeaşi calitate, în valoare de o sută nouăzeci şi cinci de mii 
de dolari, drept care m-au pus pe mine să descurc iţele cazului. 

Incep să fac unele cercetări şt obţin notele stenografiate ale 
anchetei judiciare în juru' circumstanțelor decesului, din care 
extrag informaţiile pe care ţi le-am povestit pân-acum. lau 
contact cu individul ăla, Burdell, ca să le verific, şi el confirmă 
tot, inclusiv faptu' că Henrietta asta era o nevastă exemplară şi 
o femeie minunată, prea bună pentru o puşlama ca Granworth. 

Intre timp ajunge la concluzia c-ar fi bine ca cineva s-o ţină 
sub ochi pe dama asta aici. Aşa obţin ca Sagers să primească 
însărcinarea. | se cere să se deplaseze aici şi să găsească prin 
orice mijloace o slujbă la Altmira, unde-avea să cerceteze cum 
stau lucrurile. Aseară mi-a spus tot ce ştia şi era mai nimic. lată, 
deci, de unde pornim - ce părere ai? 


Metts se scarpină-n cap. 

— Mi se pare foarte curios, zice el. S-ar părea că cineva i-a 
luat obligaţiunile originale, cele autentice, ş-a căptuşit-o cu 
hârtiile false pe care le-a pus în locul lor. 

— Poate că da, îi zic, da' poate că ba. Ascultă, şefule, 
continui, vreau să-mi spui ceva. Când directoru' asta al băncii, 
Kraft, a aflat că prima obligaţiune pe care ea a-ncercat s-o 
plaseze era falsă, cui i-a mai spus în afară de dumneata? 

— Nimănuli, spuse el. Mi-a zis că n-a suflat o vorbă. El e omu' 
care-a descoperit că obligaţiunea era contrafăcută şi le-a atras 
atenţia băieţilor de la bancă să-şi ţină fleoanca şi să nu sufle 
nimănui nici o vorbă. Le-a spus că afacerea ar fi de interes 
federal şi că tăcerea e indispensabilă. Fireşte că eu am tăcut ca 
mormântul. M-am gândit că un agent federal urma să sosească 
oricum şi nu obişnuiesc să-mi dau drumu' la gură. 

Mă priveşte pe sub sprâncenele ridicate. 

— la ascultă, spune c-un fel de mârâit, nu cumva crezi... 

— Nu cred nimic, îi zic, încerc numai să te fac să bagi la cap, 
să nu zici că nu ţi-am spus. Am primit instrucţiuni să mă ocup de 
afacerea asta acum zece zile. Eram în Allentown, Pennsylvania. 
Mă duc direct la New York şi trag la un hotel unde obişnuiesc să 
locuiesc acolo, pe East 30th Street. A doua zi după sosirea mea, 
cineva-mi trimite un bileţel nesemnat. În bileţel scrie c-aş face 
mult mai bine dacă m-aş duce la Palm Springs şi m-aş ocupa un 
pic de locuinţa unde stă doamna Aymes şi c-aş putea găsi acolo 
nişte scrisori interesante. 

Ei bine, am avut baftă. Sagers m-a orientat asupra locului 
aseară şi m-am dus acolo. Era pustiu, aşa c-am putut să-mi văr 
nasu' ş-am găsit scrisorile. Erau ascunse într-o carte cu 
interioru' scobit - ştii, şefule ascunzătoarea clasică - şi din 
scrisorile astea reiese că relaţiile dintre Henrietta şi Granworth 
nu erau atât de bune pe cât credea lumea. Ba chiar mai mult, 
ele arată că Henrietta nu se afla în Connecticut în noaptea când 
el şi-a luat viaţa. Ea era la New York şi se dusese acolo ca să 
aibă o explicaţie cu el. Cum îţi place treaba asta? 

Fluieră. 

— E tare, spune, turnându-mi înc-un deget de whisky. Poate 
că e ceva-n neregulă cu sinuciderea aia a lui. Poate că ea l-a 
curăţat într-un fel. Femeile-s în stare de aşa ceva, uneori. 

— Parcă eu nu ştiu, zic, da' pen'ce să-l curețe? Să-l fi curăţat 


pentru că cele două sute de bătrâne în obligaţiuni de stat erau 
false, hai? Să fi descoperit ea treaba asta, care să-i fi stârnit 
furia-mpotriva lui? Asta ar putea să fie un motiv, desigur, da' din 
moment ce ştia că obligaţiunile sunt false, nu putea fi atât de 
fraieră încât să-ncerce să schimbe una la o bancă, Ar fi-ncercat 
figura cu unu' care-ar fi fost mai puţin priceput decât un om de 
bancă. 

Dau din cap. 

— Nu pricep, zic. Nu-i chiar atât de uşor de identificat şi greu 
de plasat. 

Zâmbeşte. 

— Damele-s creaturi bizare, spune. Fac tot felu' de lucruri 
nebuneşti - chiar şi cele mai cuminţi dintre ele. 

Dau pe gât băutura. 

— Mie-mi zici? spun. Le cunosc. Le doare-n cot pe dame! O 
dată ce le-a intrat o idee-n cap, află că sunt în stare de orice. 

— Chiar aşa, spune. Şi ce-ai de gând să faci? 

— Ascultă, şefule, îi zic. Am să-ţi povestesc mai degrabă ce 
n-am de gând să fac. N-am de gând să mă vântur p-aici, 
arborând o insignă de tablă şi trâmbiţând calitatea mea de 
agent federal. Intenţionez să-mi fac intrarea la hotelu' Miranda 
House şi voi continua să pretind că sunt din Mexic, de la 
Magdalena, c-am venit aici să-l anunţ pe Sagers c-a intrat în 
franci şi că voi mai sta p-aici o bucată de vreme să-mi petrec un 
mic concediu. 

Mâine seară mă duc la ferma Altmira. Am de gând să-i 
cunosc pe indivizii ăia. Dacă au intenţia să facă un joc ascuns, 
nici eu nu mă dau în lături, Am de gând să mă apropii de dama 
asta. Henrietta, şi să-i dau târcoale până când am să aflu ce 
urmăreşte: dacă e cinstită sau nu-i decât o altă escroacă de 
rând, care a-ncercat să dea o lovitură. 

Trebuie să aflu cine l-a curăţat pe Sagers şi de ce. Trebuie 
să-ncerc să aflu ceva concret despre obligaţiunile astea false, 
fiindcă-n momentu' de faţă, după cât se pare, nu se poate 
pricepe nimic. 

— Din partea mea, e-n regulă, spune. Şi cred că nu ţi-ar 
conveni ca oamenii mei şi cu mine să dăm o raită la fermă, ce 
zici? 

— Chiar aşa, zic. la ascultă, localu' ăla-i chiar atât de 
deocheat pe cât se spune? 


Dă din umeri. 

— E şi ăsta un local din alea! zice. Am avut reclamaţii cu 
ghiotura de la diverşi indivizi care şi-au pierdut biştarii acolo. 
Jocurile de noroc nu-s permise de lege şi din când în când, ca 
să-i distrez pe băieţi, mai facem câte o descindere, dar la ce bun 
să-ncerci să-i opreşti pe oameni să se joace cu soarta dac-aşa le 
e firea?! Acum zece luni a fost găsit un individ departe în deşert, 
dincolo de fermă. Fusese ciocănit de parcă era făcut tingire şi 
era cât se poate de mort. Unii susțineau c-a fost miruit la fermă, 
după ce-i luaseră francii, şi m-am străduit din răsputeri să des- 
chid o acţiune, dar n-am reuşit. N-am putut dovedi nimic. 

— E-n regulă, şefule, zic şi-i strâng mâna. D-acu-ncolo nu 
cred c-am să mai vin să te vizitez. N-ar fi sănătos ca noi doi să 
fim văzuţi împreună. Da' am să te chem dacă vreau să iau 
contact cu dumneata. In caz că ai nevoie de mine, mă găseşti la 
Miranda House, unde voi folosi numele de Frayme - Selby T. 
Frayme - de la Magdalena, din Mexic. 

O şterg. Intru în maşină ş-o pornesc spre Miranda House, 
unde-mi fac intrarea. Apoi urc în cameră, mă tratez c-o cafea şi 
citesc din nou scrisorile. Da' tot nu reuşesc să-nnod firele în 
treaba asta. 

O-ntrebare-mi umblă prin cap şi iată care. Tare-aş vrea să 
ştiu cine-i individu' care mi-a trimis anonima aia spunându-mi 
c-am să găsesc cele trei scrisori aici, în bârlogul Henriettei. Aş 
vrea să ştiu cine-i individu' - ş-am să ghicesc o dată şi mă prind 
că nu greşesc. Singurul individ amestecat în afacerea asta şi 
care-ar fi putut să ştie că eu locuiam în East 30-th Street era 
Langdon Burdell, secretaru' lui Granworth Aymes, şi poate c-am 
să-l iau la-ntrebări destul de curând pe individul ăsta. 

Da' chiar dac-ar fi fost el, cum a ştiut că scrisorile se afl-aici la 
fermă? Şi de unde-a ştiut că Henrietta le luase? 

De fapt mi-am dat seama din prima clipă că treaba asta de 
copoi nu-i uşoară. Toate-s grele-n meseria mea de detectiv. Pe 
urmă, scrisorile alea, prea le-am găsit uşor. Poate că intenţia a 
fost tocmai ca să le găsesc. 

Mă bag în pat, pentru că, după cum v-am mai spus, sunt un 
adept convins al somnului. Dacă damele şi borfaşii ar petrece 
mai multă vreme-n pat, în loc să mişune peste tot, punând la 
cale isprăvi în general una mai deocheată ca alta, detectivii ar 
mai găsi răgaz să mănânce şi ei câte-un cataif. 


Mă-ntreb, ce fel de damă o fi Henrietta asta? Se zice c-ar fi o 
femeie pe cinste. Oricum, sper c-aşa o fi, pentru că dacă-i vorba 
să bag la pârnaie o damă, prefer să arestez una cu care-i plăcut 
să fii văzut la braţ, chiar dac-o ţii legată cu cătuşe. 

să nu-mi spuneţi că nu-i aşa! 


Capitolul III 
HENRIETTA 


|n ziua următoare hoinăresc doar pe-aproape. După masă 


mă-ndrept agale către poştă şi expediez o telegramă cifrată la 

birou' de cercetări criminale din New York, prin care le cer 
să-mi trimită o listă a personalului de serviciu şi a celorlalţi 
angajaţi ai lui Granworth Aymes la data sinuciderii sale şi cu 
adresele lor actuale, presupunând că le vor putea găsi. 

Am un fel de bănuială cu privire la-ntâlnirea asta pe care şi-a 
dat-o Aymes cu strămoşii săi. Mi se pare mie ca şi cum ceva n-ar 
fi-n regulă cu ea şi dacă pot să scormonesc până dau de ceva să 
m-ajute să fac un pas înainte, apoi cred că voi continua să-l fac 
pe excavatorul. 

Principala deosebire dintre lucrurile de felu' celor despre care 
citiţi în romanele detective şi lucrurile care se petrec în viaţa 
adevărată constă-n faptu' că ceea ce se-ntâmplă în viaţa de 
toate zilele e-ntotdeauna incomparabil mai neobişnuit decât ce 
se-ntâmplă-n cărţi. Nici un scriitor n-a-ndrăznit vreodată 
s-aştearnă pe hârtie o-ntâmplare despre care ştia că-i adevărată 
- nimeni nu i-ar fi dat crezare; da-n cărţi există-ntotdeauna un 
mănunchi de urme pe care infractoru' le lasă de parc-ar fi coji 
de banane pe care s-alunece copoii. 

Eu unu' mă las totdeauna condus de instinct şi merg drept 
'nainte. Asta-i sistemu' meu. Nu obişnuiesc să cred nimic din 
relatările altora asupra unui caz până când n-am verificat 
personal şi nici chiar atunci nu-mi prea vine să cred. 

Partea proastă e că judecătoru' din New York care-a condus 
ancheta asupra morţii lui Granworth Aymes spune că s-a sinucis 
şi nu-i treaba mea să m-amestec unde nu-mi fierbe oala, ba 
chiar să fac praf verdictul ăla, dacă n-are-o legătură directă cu 
afacerea de falsuri. Trebuie să vă daţi seama că sunt agent 
federal şi că nu e treaba mea să controlez operaţiile poliţiei şi 
nici să dovedesc că sunt greşite - dacă nu e absolut necesar. 

Da' cred c-am să mai fac nişte investigaţii - doar e la mintea 
cocoşului că falsificarea acelor obligaţiuni de stat se putea face 
în mai multe feluri. În primu' rând cineva ar fi putut să spună 
mâna pe formele originale, înlocuindu-le cu cele false după ce 
fuseseră predate Henriettei Aymes. Poate că treaba a fost 


făcută fără ca Granworth să ştie ceva, sau - mai ştii? - a fost 
aranjată chiar de el şi făcută cu ştirea lui, cu toate că nu pricep 
la ce i-ar fi servit. 

Apoi Henrietta s-ar fi putut băga în afacerea asta cu 
obligaţiuni false după moartea lui Aymes, socotind că s-ar afla 
într-o situaţie mai favorabilă decât oricare altu' ca să le plaseze 
tocmai prin faptu' că toată lumea ştia că Aymes îi dăduse 
obligaţiunile cele bune. Da' chiar dac-ar fi aşa, îţi vine greu s-o 
crezi atât de fraieră încât să-ncerce să plaseze una la o bancă 
Oricine ar accepta să schimbe o obligaţiune de stat, 
presupunând că are numeraru', şi erau destule alte locuri 
unde-ar fi putut încerca. 

Sau să presupunem că-ncearcă să pună la cale o escrocherie. 
În cazul ăsta, unde-s obligaţiunile originale şi la cine se află? 

Fără să vreau, îmi umblă prin cap c-ar fi o oarecare legătură 
între afacerea asta de falsuri şi râca dintre Henrietta şi 
Granworth pe chestia femeii ăleia, tocmai înainte ca el să 
moară. De asemenea, pare foarte aiurea ca Henrietta să fi 
intenţionat să meargă să-l vadă în ziua când şi-a curmat zilele; 
ş-apoi, înc-un amănunt pe care nu-l pot înţelege: poliţia din New 
York mi-a relatat că la anchetă, atât secretaru' lui Aymes, 
Burdell, cât şi ceilalţi oameni de serviciu angajaţi de Aymes au 
declarat că doamna Aymes era plecată la Connecticut şi nu 
s-a-ntors decât după ce s-a-ntâmplat sinuciderea, când Burdell 
i-a trimis o telegramă şi ea s-a-napoiat pronto ca să fie prezentă 
la-nmormântare. 

Oricum ar fi, cred c-am s-o cercetez pe Henrietta, asta cât de 
curând îmi va fi cu putinţă şi stând de vorbă niţel împreună, 
vom vedea dacă nu putem descurca cât de cât afacerea. 

În timp ce stau pe veranda din faţa ferestrei camerei mele de 
dormit şi beau un sirop răcoritor cu mentă, îmi vine în minte şi 
Sagers. Încerc să găsesc motivu' pentru care vreun individ să-l fi 
curăţat. Nimeni nu putea să ştie c-ar fi fost vreo legătură între 
Sagers şi mine, iar piesa pe care-am jucat-o la ferma Altmira în 
noaptea când a fost trecut in rândurile celor drepţi era 
ireproşabilă. Nimeni n-ar fi putut bănui că-n timp ce mă-mpă- 
cam şi legam prietenie, de fapt el îmi dădea un raport de 
serviciu. 

D-aia am impresia că cineva de la fermă credea că Sagers 
ştie mai mult decât trebuie, iar când a mai picat şi ştirea c-a 


intrat în francii ăia ş-o ia din loc, a socotit ar fi mai bine să se 
asigure în privinţa lui şi să-i facă de petrecanie. Chiar aşa fiind, 
tot mi se pare c-a fost împuşcat într-un mod c-am ciudat. 

Urmele pe care le-am găsit pe scările d-acolo mă fac să cred 
că tocmai cobora când a fost împuşcat. În jurul uneia dintre 
găurile făcute d-un glonţ, care i-a pătruns în stomac, era arsură 
de pulbere, dovadă că focu' fusese tras de la o distanţă destul 
de mică - pe care o apreciez cam de un metru şi ceva. 

D-aia deduc că lucrurile s-au petrecut cam aşa: Sagers era 
sus în vreuna dintre încăperile care dau pe balconu' 
ce-nconjoară peretele interior al clădirii. Cineva l-a împuşcat în 
mate, iar Sagers, care nu era-narmat, fireşte s-a gândit 
s-o-ntindă înainte de-a fi luat iar drept ţintă de tir. De aceea face 
stânga-mprejur, o ia de-a lungu' balconului şi dă să coboare 
treptele-n fugă. 

Individu' cu pistolu' s-apleacă peste balustradă şi trage vreo 
două focuri în picioarele lui Sagers. Sagers se prăbuşeşte, iar 
individu' face câţiva paşi pân' la capu' scărilor, de unde mai 
trage un foc în plin. Numai aşa s-ar putea explica de ce lipseau 
urmele de pulbere din juru' celorlalte găuri de glonţ. 

Individu' care-a tras coboară apoi scările, trece peste trupu' 
lui Sagers şi se opreşte cu două sau trei trepte mai jos şi apucă 
şnuru' de argint de la guleru' cămăşii, ca să-l salte pe umeri. 
Şnuru' se rupe şi ciucurele se desprinde de la capăt şi cade pe 
treapta unde l-am găsit. Ucigaşu-l cară apoi pe Sagers în 
cămara din spatele barului şi-l bagă-n frigider. Toată deducţia 
asta e foarte interesantă, numai că nu mă duce nicăieri, ci doar 
îmi trezeşte dorinţa să-l pocnesc cu sete pe ucigaş într-o zi, ca 
să-şi scuipe măselele ş-apoi să-l ajut să se urce pe scaunu' 
electric. 

După toate reflecţiile astea, intru înăuntru să mă culc şi să 
citesc un magazin detectiv, pentru că-mi mai abate gândurile de 
la treburile mele. Apoi, la căderea serii mă-mbrac cu o cămaşă 
foarte elegantă pe care-am adus-o cu mine, pantaloni de seară 
şi un smoking din serj alb care-mi dă aeru' de parc-aş fi 
împăratu' Japoniei, după care iau masa şi schimb o vorbă dulce 
cu fata de la recepţie. 

Pe la unşpe seara scot maşina ş-o iau pe drumu' deşertului, 
care duce la ferma Altmira. Mă gândesc doar să pierd vremea 
p-acolo şi să văd dacă nu se-ntâmplă ceva mai de soi. 


E o noapte grozavă şi când ajung acolo, aud chitarele în plină 
acţiune. Vreo şase cai sunt priponiţi în spatele clădirii, iar vreo 
duzină de maşini sunt parcate-n garaju' de-alături. Las acolo 
maşina şi mă-ndrept spre intrarea principală. 

Periera e acolo. E-mbrăcat la patru ace şi, după zgomotu' 
care străbate prin coridor, îmi dau seama că localu-i plin de 
lume. Periera-mi oferă o băutură în contu' localului, pe care o 
accept, şi-n timp ce-mi las găina la garderobă, mi se-aduce un 
pahar înalt umplut cu whisky, sifon şi gheaţă. Îi urez sănătate şi 
beau, iar el mă măsoară c-o privire rapidă şi-mi spune că dacă 
vreau să joc ceva, indiferent ce, puţin după miezu' nopţii jocurile 
vor începe în camera care dă pe balcon chiar la capu' scărilor. |i 
mulţumesc şi-i spun că-s amator de orice joc de noroc de la 
bacara în sus. 

Il las râzând şi mă-ndrept de-a lungu' coridorului, trag 
perdeaua şi mă opresc să văd salonu' principal. 

Localu-i aglomerat. Toate mesele-s ocupate de tipi însoţiţi şi 
de câteva dame pe cinste. Vreo doi sau trei cowboy - veritabili 
sau pentru decor, nu ştiu - stau rezemaţi de bar, iar ringu' de 
dans e-nţesat de perechi. Panglici colorate atârnă de la balcon: 
pe pereţi sunt lungi şaluri spaniole, şi din loc în loc câte-o pătură 
mexicană - pe cuvânt că localu' arată mişto! Chitariştii îşi 
cunosc meseria şi cântă o melodie obsedantă - un tangou mexi- 
can, iar unu' dintre tipii de pe estradă, cu o voce dintr-alea de 
poate face o damă temperamentoasă să vrea să meargă la 
mânăstire, cântă un cântec despre dorinţa de-a muri din 
dragoste, care frânge inimile unora dintre bibilicile care-l 
ascultă. 

Lângă estrada unde cântă muzica sunt două sau trei mese, 
iar femeile aşezate-n juru' lor îl privesc de jos pe tipul ăsta, de 
parc-ar fi un înger sau aşa ceva. Când vreunu' din bărbaţii care 
le-nsoţesc - după aspect, nişte oameni de afaceri din Los 
Angeles - li se adresează damelor, ele se grăbesc să-i închidă 
gura ca să nu piardă nici atâtica din cântec, de unde se vede 
clar că unele dame-s al dracu' de sucite. Damele astea se 
mărită cu câte-un afacerist din ăştia, care le cumpără toalete 
grozave şi le scot pe la localuri, unde pot s-arunce ocheade 
languroase la cine ştie ce individ de proastă calitate, care 
cântă-ntr-o formaţie de jazz. Uneori ele merg pân' la capăt şi fug 
cu tipii ăştia, după care le vine mintea la cap şi-şi petrec restu' 


vieţii încercând să găsească vreun alt om de afaceri cu care să 
se-ncurce şi să-l ia de bărbat, ca să poată căpăta alte toalete şi 
s-arunce ocheade pofticioase altor indivizi de prin orchestre. 

Credeţi-mă că localu' merita să fie văzut: e unul din cele mai 
grozave pe care l-am avut sub ochi vreodată, şi chiar în 
momentu' când mă pregăteam să cobor şi să trec la o masă 
apare o damă, care-mi iese-n cale. Venea din partea stingă, 
dinspre ferestre. Dama asta are de toate şi ceva pe deasupra! 
E-naltă şi subţire, şi toate rotunjimile la fix. E frumoasă ca o 
cadră şi umblă cu nasu' pe sus de parc-ar fi regină. Are păr 
negru şi-i coafată a-ntâia. Straşnică damă, ce mai! 

Are ş-un aer inaccesibil. Ţine gura strânsă pe-o linie dură şi 
văd că are o falcă pronunţată. Dracu ştie cum, fără să-mi dau 
seama de ce, da' ştiu că asta-i Henrietta. 

Privesc înapoi pe coridor. Periera e încă acolo şi glumeşte cu 
faţa de la garderobă. li fac semn cu capu' şi vine către mine. 

— Cine-i mititica aia, Periera, zic, cea care tocmai s-a aşezat 
la masa de colo, aia care-i singură? N-am ştiut c-aveţi dame de 
calibrul ăsta p-aici! 

Mă priveşte c-un zâmbet rânjit. Individul ăsta, Periera, îmi 
aminteşte de-un şarpe. Nu-mi place nici cât negru sub unghie. 

— Señor, spune, avem de toate. Asta doamna este señora 
'Enrietta Aymes. 

— Ce vorbeşti?! ţâşnesc eu. 

Fac o mutră mirată. 

— Nu zău, ascultă, Periera, zic. N-o fi una ş-aceeaşi damă cu 
aia care era măritată cu tipu' ăla - cum dracu-i spunea - 
Granworth Aymes - tipu' care s-a omorât la New York? Eram 
atunci acolo. Am citit chestia-n ziare. 

Confirmă din cap şi face o mutră ca şi cum i-ar părea tare 
rău. Pe urmă începe s-o facă pe mărinimosu'. Povesteşte cum 
Henrietta asta a venit la ferma Altmira-ncredinţată că-i aparţine 
lui Granworth, bărbat-su, şi când a descins i-a revenit neplăcuta 
datorie să-i spună că localu-i fusese ipotecat lui, că Granworth 
nu achitase ipoteca şi că ferma era acum proprietatea sa. 

Întinde mâinile făcând pe nevinovatu'. 

— Apoi, señor, zice, necazuri de la aceasta nefericita doamna 
nu se opresc aici. O problema e-n legătura cu banii ei. Mi-a spus 
che n-are bani. De aia, continuă, o las să stea pe-aici. Eu sint un 
om bun - pricepeţi señor? Mi pare reu pentru aceasta sărman 


femeia. Permit che ea să stea aici ca gazda asta che se decide 
ce vrea se face. 

— Ba chiar, îi spun. Se şi vede că eşti băiat bun, Periera. 
Ce-ar fi să mă prezinţi doamnei? 

Dă afirmativ din cap, da' chiar în acelaşi moment îi spun că 
nu mai are rost, pentru că un tip se-ndrepta către masa la care 
era aşezată Henrietta. E un tip solid şi, mi se pare, destul de 
cumsecade. Are o mutră oarecum agreabilă. Îmi dau seama 
după felul-n care tipu' ăsta se uită la Henrietta, în timp ce 
se-ndreaptă către masă, şi după felu-n care ea-i întoarce 
privirea, că-s prieteni destul de buni. Zâmbesc către Periera. 

— S-ar părea că are un prieten, zic. E bine tipu'. Cine-i? 

— Se numeşte Maloney, spune Periera. Vine des pe-aici. 
Joaca. Poate joaca la noapte. 

Dau din cap. 

— Bine, sper să-l scutur de ceva franci, zic. Apropo, numele 
meu e Frayme - Selby Frayme. Jucaţi la miză mare p-aici? 

Dă din umeri. 

— Cum doriţi, señor Frayme, spune el. Pentru noi cerul e 
totdeauna limita. 

Mă declar de acord. Apoi merg să m-aşez la o masă şi 
comand să mi s-aducă un pahar înalt cu whisky, sifon şi gheaţă. 
Nu cred c-ar fi bine să-ncerc să mă văr şi să-i vorbesc Henriettei 
în timp ce tipul ăsta e p-aici. 

Vremea trece, Periera mă conduce şi mă prezintă unui grup 
aşezat în jurul unei mese mari. Tipii ăştia-s foarte petrecăreţi şi 
femeile care-i însoțesc ştiu să danseze. Dacă nu m-aş gândi tot 
timpu' la treaba pentru care sunt aici, cu siguranţă că dansurile 
alea mi-ar fi făcut mare plăcere. 

Pe la vreo două noaptea lumea-ncepe să plece, iar după vreo 
jumătate de oră localu-i destul de gol, afară de zece-douăşpe 
persoane, care nu se mişcă. Am impresia că sunt tipii care-o să 
bată şi cărţile. 

Grupa mea se evaporă şi-n timp ce le spun noapte bună, 
Periera s-apropie. Îmi zice că jocurile-s pe punctu' de-a-ncepe şi 
că ştiu unde-i încăperea, cea de la capu' scărilor. li spun că da, 
însă cred că mai întâi am să fac puţină mişcare. les pe uşa din 
faţă şi mă plimb în juru' localului, să iau aer. Am curiozităţile 
mele-n legătură cu jocurile de noroc, de orice fel ar fi. Imi place 
ca jocu' să-nceapă înainte de-a mă băga şi eu. 


După vreo douăzeci de minute mă-ntorc. Unu' dintre chelneri 
tocmai închidea ferestrele din partea stângă a clubului. 
Orchestra strânsese instrumentele şi aproape toate luminile 
erau stinse. Trec peste ring, urc scările şi intru-n camera de sus. 
E o-ncăpere destul de largă, c-o masă mare la mijloc. La masa 
asta, câţiva tipi joacă bacara, iar la o altă masă, mai mică, 
într-un colţ, trei tipi şi două dame joacă pocher. 

Maloney e la masa de ia bacara, iar Henrietta stă-n picioare 
lângă el, privind jocu'. Toţi tipii sunt îmbrăcaţi în smokinguri şi 
vreo doi dintre cei de la masa de bacara îmi fac impresia că-s 
daţi dracului. Par cam afumati cu toţii, pentru că-i o animaţie în 
atmosferă ca atunci când băutura li se urcă oamenilor la cap. 

Un minut mai târziu apare şi Periera, priveşte înăuntru ş-apoi 
se topeşte undeva. Mă mulţumesc să mă-nvârtesc p-acolo şi să 
privesc. 

Lu' Maloney nu-i merge prea bine. Pierde gros şi n-arată prea 
fericit din cauza asta. Are ş-un aer cam mirat, ea şi cum nu prea 
poate să-nţeleagă ceva, şi mă-ntreb dacă cineva n-a măsluit 
puţin cărţile. 

După vreo zece minute Maloney dă un banco, da' nu-i 
reuşeşte. Pierde un teanc întreg. Se-ntoarce ş-o priveşte pe 
Henrietta c-un zâmbet destul de jenat. 

— Nu-mi prea intră nimic pe culoarul meu, spune. S-ar zice că 
n-am nici un fel de noroc p-aici. 

Ea zâmbeşte şi puteţi să mă credeţi c-avea dinţii la fel ca şi 
restu' şi nu ştiu dacă v-am spus c-avea ochi albaştri de culoarea 
safirului. Eu unu' am avut întotdeauna o idee fixă - îmi plac ochii 
albaştri de culoarea safirului! 

— De ce nu faci o pauză? zice ea. Sau poate vrei să ţin o 
mână pe tine? 

De cealaltă parte a mesei e un tip solid. Individul e lat în 
spate, are-o faţă-ngustă ş-o chică de păr negru. Am auzit că i se 
spune Fernandez. Se chiorăşte la Maloney tot timpu' cât ei 
vorbesc. Apoi se bagă: 

— Se pare că v-a părăsit bafta pe-amândoi, spune. Da' poate 
că v-aşteptaţi să câştigaţi întruna, continuă râzând ironic. Poate 
că nu vă place să pierdeţi. 

Maloney se face roşu. 

— Treaba mea dacă-mi place să câştig sau să pierd, 
Fernandez, zice, şi mă lipsesc cu plăcere de bancurile tale. 


Nu-mi pare rău dacă pierd, continuă, dar am spus că am un 
obicei curios de-a pierde când joc p-aici. Arborează un zâmbet 
sarcastic. Sau poate că numai eu îmi închipui? adaugă. 

— Ce vorbeşti!? spune Fernandez. 

Se ridică într-un fel foarte lent şi-şi împinge scaunu-napoi. 
Apoi s-apleacă peste masă şi-i administrează lui Maloney un 
pumn drept în moacă. Aţi fi putut auzi bufnitura de la un 
kilometru. 

Fiecare se opreşte din treaba lui. Maloney se răstoarnă 
spectaculos peste speteaza scaunului pe care şedea. Se ridică şi 
pare ameţit. Între timp Fernandez a ajuns la capu' mesei. ÎI 
surprinde pe Maloney dezechilibrat şi-i arde încă una la bărbie. 
Individul ăsta, Fernandez, arată ca un tigru-ntărâtat. E furios şi 
am impresia că face uz de stupefiante. Stau în colţul opus 
ş-aprind o ţigară. Afacerea începe să mă intereseze. 

Henrietta s-a retras lângă perete. Il priveşte pe Maloney. 
Ochii-i strălucesc şi ştiu că-ntr-un fel se roagă ca să se poată 
scula, să-l pună cu botu' pe labe pe Fernandez. In colţ, una 
dintre damele de la masa de pocher, lungă cât o zi de vară, 
începe să râdă ca o apucată. | se pare că e foarte nostim. 

Maloney se ridică. E zdruncinat bine, da-l atacă energic pe 
Fernandez. Repede o dreaptă, pe care Fernandez o blochează şi 
înainte ca Maloney să poată face ceva, Fernandez îi arde încă o 
lovitură capitală care-l trimite la podea. Maloney se prăbuşeşte 
din nou şi arată paradit. Are un ochi închis şi faţa plină de borş. 

Tipii care joacă pocher în colţ se ridică. Unu' dintre el - un tip 
mic de stat - se apropie. 

— Ce-ar fi s-o lăsaţi baltă, mă, deştepţilor? zice. Unde vă 
credeţi, pe ring sau în arenă? Şi ce-i cu tine, Fernandez? De ce 
trebuie să dai mereu ocazie la scandaluri p-aici? 

Fernandez se-ntoarce către el c-un rânjet fioros. 

— Nu-ţi place? zice. 

Şi-i şterge tipului ăstuia mititel una peste mutră cu dosu' 
labei. 

— Dacă nu-ţi place, zice, ia-o din loc. 

Se lasă o tăcere din alea care se numesc de efect. Nimeni nu 
mai scoate-o vorbă. Apoi tipu' cel mic, care tocmai fusese altoit, 
se ridică şi iese din cameră. Partenerii lui pleacă împreună cu el. 
Maloney s-a ridicat. Stă rezemat de perete şi nu-l văd bine. Cred 
că prima lovitură de pumn a lui Fernandez - cea dată peste 


masă - l-a zdruncinat destul de tare. 

Mă apropii de el. 

— Ascultă, îi spun. De ce nu te duci undeva să-ţi speli mutra. 
N-arată prea bine. Şi eu, dac-aş fi în locu' tău, aş bea ceva tare. 
Arăţi ca şi cum nu ţi-ar strica un păhărel. 

Mă-ntorc către Henrietta şi zâmbesc. 

— Ştii ce, doamnă? zic. la-l şi du-l să-i dai puţină asistenţă 
medicală. După asta, continui eu, cred c-am putea face o 
partidă de cărţi. 

În timp ce vorbesc, Periera a intrat în salon. S-a oprit chiar în 
pragul uşii şi priveşte c-un aer satisfăcut. Se pare că Fernandez 
ăsta e prieten cu el şi-i omu' numărul unu p-aici. Henrietta nu 
spune nimic, da' dac-ar fi avut un pistol, cred că l-ar fi-mpuşcat 
pe Fernandez. Il apucă pe tipu' ăsta, Maloney, şi-l împinge către 
uşă. 

Fernandez se uită la ei când ies şi râde - are un fel de râs 
sacadat, scârbos. 

— la-l pe amărâtu' ăsta d-aici şi fă-l pierdut, zice. 

Henrietta se-ntoarce. E palidă ca moartea. E atât de furioasă 
că nu mai ştie ce să facă. Fernandez o priveşte şi zâmbeşte 
strâmb. Apoi se duce la ea ş-o sărută drept pe gură, înainte ca 
ea să-şi dea seama ce-avea de gând să facă. 

— Du-te, soro, zice, şi nu te-nfuria, că nu rezolvi nimic. 

Se-ntoarce la masă. 

— Acu' poate continuăm, zice, şi ia în mână pachetu' de cărţi. 

Ceilalţi tipi, patru dintre cei de la masa mare, iau loc. Se 
pregătesc să joace pocher. 

— Intraţi? mi se adresează Fernandez. 

— Desigur, îi spun, da' numai o clipă. Mai am ceva de făcut. 

Mă-ntorc şi ies din cameră. Apuc s-o mai văd pe Henrietta 
ducându-l pe nefericitu' de Maloney într-o-ncăpere mai încolo, 
de-a lungu' balconului. Mă strecor pân-acolo şi privesc prin 
crăpătura uşii. II culcase pe Maloney pe o canapea şi era-n colţ, 
pregătind un lighean cu apă. Maloney arată ciocănit bine. 

Intru. 

— Ascultă, surioaro, încep, cred că prietenu' dumitale a primit 
o chelfăneală zdravănă. Poate că nu era-n formă astă seară. Da' 
ştie să-ncaseze, nu glumă 

Ea se duce la Maloney şi-ncepe să-i tamponeze faţa c-un 
prosop. 


— Ce n-aş da să fiu bărbat! spune. L-aş ucide pe Fernandez. 

Se opreşte din îngrijit şi se uită la mine, întorcându-se. Ochi-i 
strălucesc ş-o prinde bine. Am avut de când mă ştiu o slăbiciune 
pentru damele iuți la mânie. 

— Jim l-ar fi făcut praf, continuă, dar nu se poate folosi de 
braţ cum trebuie. Şi l-a rupt acum două săptămâni şi încă nu 
şi-a revenit. l-a fost uşor idiotului ăluia s-o facă pe grozavul. 

Maloney începe să tragă aer în piept. Se zbate ca să se ridice 
de pe divan, da' nu reuşeşte. Se prăbuşeşte înapoi. 

— Lăsaţi-mă să pun mâna pe ticălosu' ăla de..., mormăie. 

Imi trece prin minte un raţionament rapid. Mă gândesc c-aş 
putea să profit apropiindu-mă de Henrietta asta în mod 
spectaculos. Dacă-mi joc cărţile fără greş, poate c-o să 
vorbească şi s-ar părea că asta e ocazia. 

— Nu te necăji, Maloney, spun, n-aveai nici o şansă cu braţul 
ăla şi te-a prins pe picior greşit. Mă uit la Henrietta, Şi eu am 
văzut roşu când dobitocul ăla-mpuţit s-a apropiat şi te-a sărutat 
cum a făcut, continui. E-o măgărie să facă aşa ceva într-o 
cameră plină de bărbaţi - curată jignire! 

— Ei da, zice ea. Dar mi se pare că nu te-am văzut făcând 
ceva ca să-l pui la punct. 

Zâmbesc. 

— Ascultă, cucoană, îi spun. După ce l-ai aranjat pe prietenu' 
dumitale d-aici, întoarce-te-n salonu' de jos ş-o s-avem noi doi o 
vorbuliţă cu individu' ăsta Fernandez, de-o să ţină minte câte 
zile-o avea. 

O şterg. 

Mă-napoiez în camera de joc. Sunt aşteptat. Fernandez 
mormăie ca şi cum ar fi nerăbdător să-nceapă, iar eu m-aşez şi 
pun miza. 

Incepem să jucăm pocher. Se joacă la o miză de zece dolari, 
ceea ce-i destul de mult pentru mine, da' nu-mi merge rău la 
primele tururi. Câştig. Mă uit la Fernandez şi zâmbesc ca şi cum 
aş fi mulţumit de mine. Imi răspunde c-o privire urâcioasă. 

Continuăm. Urmează un tur în care toată lumea pasează şi-n 
cele din urmă Fernandez deschide. Deschiderea e de cincizeci 
de dolari şi toată lumea merge. Potu' e cam de vreo două sute 
cincizeci de dolari. În timp ce cerem cărţi, o aud pe Henrietta 
intrând în cameră. Vine şi se opreşte în dreptu' locului unde 
m-am aşezat. 


Fernandez are cuvântul. Cere o sută. Ceilalţi tipi azvârl 
cărţile. Eu merg. Cred că e-n cacialma şi plătesc sec eu 
perechile mele la decari în mână. 

Cer să văd cartea. Am avut dreptate. Are perechi mai mici ca 
ale mele. 

Greblez potu'. 

— Ar trebui să-nveţi să joci jocul ăsta, bă tămâie! îi spun. 

Ridică privirea. 

— Ce-ai zis? spune. 

Mă ridic. Apuc cu ambele mâini de marginea mesei şi răstorn 
masa într-o parte. Rămâne-n felu' ăsta un loc între mine şi 
Fernandez. M-arunc înainte. În timp ce el îşi ridică braţele, eu 
aplec capu' şi-l pocnesc sub bărbie. Cum el se dă-napoi, urmez 
c-o stângă ş-o dreaptă, pe care le plasez succesiv de-o parte şi 
de alta a fălcilor sale. Mă dau la o parte şi-l aştept ca să revină. 
Aşa şi face, da' e puţin cam zdruncinat; eschivez şi-i ard una la 
zotcă de-i fac borşu' să ţâşnească. Se prăbuşeşte, şi-n timp ce 
se duce la podea îi mai amintesc şi de mă-sa. Asta pare să-l 
scoată din sărite. Se ridică şi se repede la mine ca un taur. Aplec 
capu: şi i-l înfig în pântec. Ridică genunchiu', da nu mă găseşte 
şi-l pocnesc din nou în stomac. De data asta e atins rău şi se 
ridică proptindu-se de perete. Mă reped la el să-l fac afiş. Trag la 
individul ăsta cum n-am mai lucrat la nimeni altu-nainte. O dată 
sau de două ori încearcă să-şi revină, da fără prea mare efect. 
Lovitura pe care i-am dat-o la plex l-a scos din circulaţie pe 
multă vreme. 

În cele din urmă se sprijină numai de perete şi-l trimit la 
pământ. Rămâne lipit de podea. Mă uit la Periera. De data asta 
nu pare aşa de mulţumit. 

— Ascultă, Periera, zic. la putregaiul ăsta de individ antipatic 
d-aici până când nu mă scoate din pepeni cu-adevărat. Pentru 
că-s în stare să deteriorez un om dacă-mi sare muştaru'. Da' 
poate c-am să fac mai bine singur treaba asta. 

Periera tace chitic. Îl apuc pe Fernandez de guler. Îl smucesc 
în sus şi-l duc la Henrietta. 

— Spune-i doamnei că-ţi ceri scuze, otreapă, zic, pen' c-altfel 
te burduşesc pân-au să iasă toate părerile de rău din tine. 
Executarea! 

Aşa, doar ca să-l mai iuţesc, cu degetu' mare îi turtesc nasu' - 
care şi aşa nu mai era-n stare prea bună. 


Se conformează şi spune ce trebuie să spună. 

Îl scot afară, în capu' scărilor ce coboară până la ringu' de 
dans, şi-i fac vânt jos. Se rostogoleşte cu salturi impresionante. 
Când ajunge jos, se opreşte-n fund c-o expresie de parc-ar 
fi-ncercat să-şi amintească cum îl cheamă. 

Mă-ntorc. 

— Ascultă. Periera, zic. Unde locuieşte băiatul ăla, Maloney? 

Spune că stă undeva pe lângă Indio, aşa că-i zic să scoată o 
maşină şi să-l ducă pe Maloney acasă. Are aeru' că vrea să 
protesteze, da' se răzgândeşte. Îi spun că n-ar strica să-l ia cu el 
şi pe otreapa de Fernandez, ceea ce se declară de acord să 
facă, _ 

Mă-ntorc către Henrietta. Ochii ei zâmbesc uşor. li fac cu 
ochiul ostentativ. 

— la-ţi mantou', surioară, îi zic. Facem o tură cu 
maşina-mpreună. Aş vrea să-ţi vorbesc. 

Se uită la mine şi râde. 

— Eşti tare, domnule Frayme! spune ea. 


Capitolul IV 
PORTRETUL UNUI DETECTIV 


şezat în maşină, conduceam fără grabă, în timp ce 

Henrietta fuma o ţigară cu privirea aţintită drept 'nainte. 

Mă simţeam destul de bine. Mă gândeam că dacă treaba 
asta de detectiv n-ar avea amestec cu-atâtea crime, ar fi o 
meserie grozavă. 

După puţin o-ntreb dacă doreşte să meargă undeva în special 
şi ea spune că nu, da' dacă mergem drept 'nainte şi-o facem la 
dreapta, vom ajunge curând la un local unde se ţine deschis 
toată noaptea şi că, după părerea ei, n-ar strica dac-am bea 
nişte cafele în timp ce stăm la o tacila. 

Îi arunc o privire cu coada ochiului şi vă mărturisesc că dama 
asta-i prima-ntâi. Are-un fel deosebit de-a vorbi şi de-a face 
toate cele, care te pune pe gânduri. Majoritatea femeilor ar fi 
ars de nerăbdare să afle despre ce voiam să vorbesc cu ele. 
Henrietta asta, însă, nu-ntreabă o vorbă. Stă doar liniştită pe 
locul ei, privind drept 'nainte cu ochii aceia albaştri ca safirul şi 
c-un zâmbet uşor schiţat pe buze. Imi trezeşte curiozitatea, 
pentru că nimic nu pare s-o intereseze prea mult - nici chiar 
propria-i persoană - şi nu există multe dame de felul ăsta. 

Curând ajungem la intersecţia despre care ea vorbise ş-o 
luăm la dreapta. Departe, în faţă, pot să văd luminile acelui local 
unde mergem să luăm cafele. Incetinesc puţin, pentru ca să am 
timp să mă gândesc la şpilul pe care am să-l fac cu Henrietta 
asta. Cred că trebuie să-i spun o balivernă oarecare de natură 
s-o facă să se debutoneze, fără ca totuşi să dau în vileag cine 
sunt şi ce fac p-aici. Din experienţă ştiu că dacă trebuie să spui 
o minciună, e preferabil să fie ticluită dinainte, aşa că mă 
frământ să născocesc o intrigă pe care să i-o bag pe gât şi după 
ce-am combinat-o, înfig acceleratoru' până-n fund şi gonim tare. 

Deodată-ncepe să vorbească: 

— Cred că i-ai administrat o lecţie bună lui Fernandez, 
domnule Frayme, spune, privindu-mă cu coada ochiului. Are 
impresia că-i mare bătăuş. Dar poate c-o să-şi schimbe părerea 
după scărmăneala pe care i-ai tras-o. 

— N-a fost mare lucru, îi zic. La drept vorbind, nu-l am la 
stomac pe Fernandez ăsta. Îmi face impresia că-i un nemernic şi 


nu mi-a plăcut deloc să-l văd cum trage-n prietenu' dumitale ca 
la sac. Băiatul ăsta, Maloney, pare-a fi de treabă. 

— E destul de bun, spune, mie-mi place. 

Opresc maşina, ceea ce-o face să-ntrerupă conversaţia. 

Intrăm în local. E obişnuita clădire din chirpici c-un singur 
etaj, câteva mese-mprăştiate primprejur ş-un chelner pe 
jumătate adormit, care serveşte cafele câtorva indivizi dubioşi 
aşezaţi în jurul unei mese. În afara lor nu mai e nimeni în local. 

Luăm loc şi comandăm cafele. li ofer o ţigară şi după ce i-am 
dat foc, o ţine ridicată şi se uită la rotocoalele de fum. 

— Cred că, după cele-ntâmplate, Fernandez n-o să te mai 
poată-nghiţi, domnule Frayme, spune, şi nici nu vreau să mă 
gândesc ce m-aşteaptă din partea lui... 

O-ntreb ce vrea să spună cu asta. 

Râde şi-i văd dinţişorii sclipind. 

— Fernandez vrea să mă mărit cu el, spune. Crede că-i 
îndrăgostit lulea de mine, dar ce-o să creadă mâine după un mic 
tratament cosmetic, când va putea să facă ochii mai mari şi 
să-şi studieze vânătăile, zău dacă ştiu. 

— la te uită, zic, şi eu care credeam că erai în vorbă cu 
Maloney al dumitale! Să nu-mi spui că te-ai gândit cu-adevărat 
să faci cuib c-o pasăre de teapa lui Fernandez! 

Zâmbeşte din nou. Să fiu al dracu' că-i o damă misterioasă! 

— Nu ştiu ce gândesc, spune. Poate că va trebui să mă mărit 
cu Fernandez. Mă priveşte şi râde scurt. Ar fi însă mai bine să nu 
ne preocupe persoana lui chiar acum. Spune-mi, ce-ai vrut să 
vorbeşti cu mine? 

Chelnerul aduce cafeaua şi aroma ei îmi gâdilă nările. 
Henrietta se-ntinde după cafea. În timp ce-şi ridică ceaşca la 
gură, îi cade mantou' din spinare şi observ că are o pereche de 
umeri de parcă şi-a luat o copie după dama aia Venus, despre 
care probabil c-aţi auzit şi se pare că la vremea ei a făcut multe 
victime pe sus şi pe jos. Henrietta mă ocheşte c-o admir şi-mi 
aruncă o privire dojenitoare şi ironică-n acelaşi timp, ca pentr-un 
puşti care s-a obrăznicit şi-ncep să mă gândesc că dama asta 
are un fel de a fi pentru care mi-aş putea pierde minţile dac-aş fi 
un tip care se dă în vânt după forma umerilor, ceea ce probabil 
c-aş face, doar că tocmai atunci când încep să mă-ncălzesc pe 
chestii d-astea, mă pomenesc trimis la celălalt capăt al ţării 
într-o cercetare oarecare. 


Ei, acu-i dăm drumu', mă gândesc în sinea mea, şi mă lansez 
în şpilu' pe care l-am ticluit în maşină în timp ce conduceam 
către bomba asta. 

— lată, scumpă doamnă, cum stau lucrurile, îi spun. Lucrez 
pentru un birou de avocatură din New York, şi eu conduc 
sucursala din Mexic, de la Magdalena. Acu' vreo lună, pe când 
m-aflam c-o treabă la New York, am avut de-a face c-un 
cetăţean care lucrează la birou' procurorului districtual d-acolo. 
Omul ăsta-ncepe să-mi povestească despre sinuciderea soţului 
dumitale, Granworth Aymes, din ianuarie trecut, şi-mi spune 
c-au găsit câteva elemente noi grozav de interesante, care. zic 
ei, le permit să redeschidă cazu'. 

Fac o pauză şi-ncep să-mi beau cafeaua. Cu ochii o 
supraveghez peste marginea ceştii. Observ că degetele-n care 
ţine ţigara îi tremură, iar gura e-ncercuită de-o paloare-ntinsă. 
N-aş crede că i-a făcut prea mare plăcere ceea ce tocmai îi 
spusesem. 

Face un efort să se stăpânească, da' când începe să 
vorbească, nu mai are vocea gravă de pân-acum. Se simte 
emoția. 

— Foarte interesant ce spui, zice. Ce fel de elemente noi au 
putut să mai găsească? Nu credeam că mai interesează pe 
cineva sinuciderea soțului meu. Eram convinsă că e lămurită 
şi-nchisă. 

Striveşte chiştocu-n scrumieră. Între timp şi-a recăpătat 
stăpânirea de sine. Las ceaşca jos, îi ofer altă ţigară şi-mi aprind 
una şi mie. 

— Vezi, lucrurile stau cam aşa, continui. Ancheta judiciară 
asupra decesului cuiva n-are prea mare importanţă când 
procurorul districtual însărcinat cu cazu' crede c-a găsit ulterior 
ceva elemente materiale noi care-l pun în altă lumină. În fine, 
tipu' de la birou' procurorului districtual mi-a spus c-au 
descoperit că nu erai în Connecticut în noaptea când Granworth 
Aymes se presupune că s-ar fi sinucis. Au descoperit că erai la 
New York şi, pe lângă asta, le-a intrat în cap ideea ca ultima 
persoană care l-ar fi văzut pe Granworth Aymes înainte de-a 
muri ai fi fost dumneata, pricepi? 

— Pricep, zice. 

Vocea i-a devenit înfundată, lipsită de viaţă. 

— Oamenilor ăstora le intră tot felu' de idei ciudate-n cap, 


spun, da' dumneata ştii cum sunt sticleţii şi procurorii. Nu 
trăiesc până nu pun ceva în cârca cuiva. Nici nu şi-ar face 
meseria dacă nu le-ar face plăcere să bage lumea la apă. Vezi 
dumneata, se pare că cineva le-a vândut un pont p-acolo că 
Granworth Aymes nu s-ar fi sinucis. C-ar fi fost, adică, scurtat 
c-un cap. 

Işi scutură scrumu' ţigării. 

— Asta mi se pare ridicol, domnule Frayme, spune. Paznicul 
de pe docul lui Cotton a depus doar mărturie că l-a văzut pe 
Granworth conducând maşina peste chei. Or, aşa ceva pare să 
fie o sinucidere... nu crezi? 

— Ba da, îi zic, asta e-n regulă, da' trebuie să-ţi spun ce s-a 
mai întâmplat. Omu' ăsta de la birou' procurorului districtual îmi 
zice c-au primit nişte informaţii după care dumneata ai strecurat 
băncii d-aici o obligaţiune falsă şi desigur, treaba asta a fost 
raportată guvernului federal. Organele de resort, fireşte, au 
încredinţat treaba unui detectiv şi tipul ăsta cotrobăie prin New 
York şi-l ia pe paznicu' de la docu' lui Cotton la-ntrebări şi după 
puţin scoate la lumină tot adevăru' despre afacerea asta. 
Crede-mă, doamnă, că ceea ce paznicul a zis c-a văzut e una, 
iar ceea ce a văzut cu adevărat e cu totul alta, pentru că 
paznicul i-a spus detectivului c-a văzut maşina lui Granworth 
Aymes mergând încet în lungu' cheiului şi că, pe la jumătatea 
distanţei, când a intrat în umbră, uşa de la volan s-a deschis şi 
cineva a ieşit afară. N-a putut să vadă cine e, dar a văzut că-i o 
femeie. A văzut-o că se-ntoarce şi s-apleacă în interioru' maşinii 
şi c-apoi a-nchis uşa. Maşina porneşte din nou, ia viteză, se 
ciocneşte de-un stâlp de lemn şi-i proiectată peste margine, 
drept în fluviu. 

— Aha! spune ea. Şi, mă rog, de ce n-a spus paznicu' 
povestea asta la ancheta judiciară? 

Zâmbesc. 

— Se pare c-avea un motiv, cucoană, îi zic, şi încă un motiv 
foarte bun. Şi-a ţinut fleanca despre acest mic incident, pentru 
că un anumit individ, pe numele său Langdon Burdell, un tip 
care fusese secretaru' soţului dumitale, i-a dat o mie de dolari 
ca să uite tot, în fără de faptu' c-a văzut maşina izbită de stâlp şi 
proiectată peste margine. 

Mă priveşte ca lovită de trăsnet. 

— Se pare că tipul ăsta, Burdell, e animat de sentimente 


amicale faţă de dumneata, îi zic, pentru că-i spusese 
detectivului, cu ocazia unei întrevederi anterioare, că nu erai la 
New York în noaptea aia, ci la Connecticut; şi se pare nu numai 
c-a spus, dar în noaptea aia, după deces, s-a repezit pân-acolo 
şi l-a mituit gras pe paznic ca să nu sufle o vorbă despre femeia 
asta. 

Ei bine, ce se poate deduce din toate astea? zic. Se poate 
deduce că Granworth Aymes putea fi mort când a fost suit în 
maşina aia. Se poate deduce că la volan putea fi femeia, nu-i 
aşa? 

Timp de un minut ea nu spune nimic. O văd că-şi umezeşte 
buzele cu limba. A primit destul de bine şocul ăsta, da' cred că e 
speriată. Îşi recapătă însă destul de repede stăpânirea de sine. 

— S-ar fi descoperit la autopsie dacă Granworth fusese 
omorât, spune. 

— Poate că da, îi zic, şi poate că ba. Da' tipu' de la birou' 
procurorului districtual îmi spune că Granworth a fost zdrobit 
când a căzut în fluviu. Aminteşte-ţi că atunci când maşina s-a 
ciocnit de fundul apei, el s-a izbit tare de parbriz. Ţeasta era 
sfărâmată, dar asta putea să fi fost rezultatul unui tratament pe 
care să-l fi primit el înainte ca să fie suit în maşină. 

— Nu-nţeleg nimic din toate astea, îmi zice. Şi nu-nţeleg de 
ce Langdon Burdell să dea mită paznicului ca să spună o 
poveste care nu era adevărată. De ce să fi făcut asta? 

— Întreabă-mă ca să te-ntreb, cucoană, îi zic. Da' cred că 
birou' procurorului districtual poate să afle şi treaba asta, dacă 
vor să se pună pe capu' cuiva. 

O-ntreb dacă mai vrea cafea şi spune că da, aşa că dau 
comanda. În timp ce aşteptăm ca să ne-o aducă, n-o pierd din 
ochi pe Henrietta, şi observ că-şi frământă creierii foarte intens, 
ceea ce nu mă surprinde, pentru că se pare că i-am furnizat un 
subiect de meditaţie. 

Când soseşte cafeaua, o soarbe ca şi cum ar fi fost fericită că 
are ceva de făcut. Apoi lasă ceaşca jos şi se uită drept în ochii 
mei. 

— Mă-ntreb de ce ţi-ai dat osteneala să-mi spui toate astea, 
domnu-le Frayme? zice. Ce gânduri ai? Ce-ai vrut de la mine? 

— Nu e vorba de gândurile mele, Henrietta, îi zic. E vorba 
despre ce se petrece în minţile celor de la birou' procurorului 
districtual din New York. Lucrurile stau cam aşa. Prietenu' meu, 


care lucrează acolo, spune că nimeni nu era preocupat nici cât 
negru sub unghie dacă Granworth Aymes şi-a luat viaţa singur 
sau nu, până când a ieşit la iveală afacerea asta de falsuri. 
Ancheta circumstanțelor decesului fusese terminată şi 
dosaru-nchis, când apare deodată chestia asta cu obligaţiunile 
de stat. Ei da' asta-i o treabă de interes federal şi oamenii de la 
birou' central de cercetări din Washington sunt ferm hotărâți să 
afle cine a falsificat obligaţiunile alea. Dacă vor descoperi treaba 
asta, totu' va fi-n regulă şi nu vor mai avea nici un interes să 
zgândărească dosarul anchetei cu privire la circumstanţele 
decesului sau altceva. 

Când am fost aseară la ferma Altmira, băiatu' ăla Sagers, 
tipu' care lucra acolo şi care urma să plece azi la Arispe, mi-a 
spus că eşti doamna Henrietta Aymes şi m-am hotărât să te pun 
la curent cu toate chestiunile astea şi uite de ce: 

să presupunem, de dragu' discuţiei, că ştii ceva despre 
falsificarea asta. Să presupunem că ştii cine-s autorii. Ei bine, în 
locu' dumitale i-aş da pe faţă. Vinde-mi pontu'. Apoi, când 
mă-napoiez la New York pot să trec discret informaţia amicului 
meu din birou' procurorului districtual şi dacă e suficient de 
bună pentru ca ei s-o paseze oamenilor de la birou' central de 
cercetări din Washington şi să-i satisfacă, nu cred că vor mai 
dori să redeschidă cazul ăla cu soţu' dumitale... 

Vezi dumneata, oamenii ăia cred că trebuie să ştii ceva 
despre falsificare. Şi dacă nu te laşi cu ceva informaţii, e ca şi 
sigur că vor redeschide dosarul ăla în legătură cu decesu' 
soţului dumitale, numai ca să aibă un mijloc cu care să te 
constrângă să vorbeşti. Pricepi? 

— Pricep, spune, dar n-am pentru nimeni nici un fel de 
informaţii. Pachetul de obligaţiuni de stat pe care l-am adus cu 
mine aici a fost scos din tezaurul băncii, unde soţul meu avea un 
seif în care le ţineam. Din cele spuse de domnul Burdell, am 
înţeles că seiful a fost deschis cu cheia găsită asupra trupului 
neînsufleţit al soţului meu şi luată de avocatul său, care mi-a 
predat obligaţiunile. Asta-i tot ce ştiu. Cât priveşte redeschi- 
derea anchetei în chestiunea decesului soţului meu şi insinuarea 
c-aş fi fost la New York în noaptea aceea, dă-mi voie să cred că 
vor trebui să dovedească treaba asta, nu-i aşa? 

— Fireşte. Presupun că vor trebui s-o facă, îi zic. 

Mă gândesc că toate dovezile necesare sunt în cele trei 


scrisori ale ei către Granworth, pe care le-am depus în seiful 
hotelului Miranda House. 

— Oricum, a fost drăguţ din partea dumitale că m-ai prevenit, 
spune. Se pare că-ţi sunt îndatorată pe multe chestii, domnule 
Frayme, şi-acum, dacă n-ai nimic împotrivă, aş vrea să mă-ntorc 
acasă. 

leşim, ne suim în maşină şi pornim înapoi. Mă prefac că nu 
ştiu unde locuieşte şi ea-mi arată drumu'. O las la poartă şi 
mă-ntreb cum va reacţiona când va descoperi că cineva i-a 
subtilizat cele trei scrisori - trei scrisori care pot însemna o 
mulţime de necazuri pentru dama asta. 

Îmi urează noapte bună. Coboară din maşină şi face câţiva 
paşi către poarta fermei. Când ajunge la ea, se-ntoarce, mă 
priveşte şi arborează un zâmbet. 

să fiu al dracului dacă Henrietta asta n-are nervi tari! 

Pornesc maşina şi merg fără grabă şi fără ţel, Nu observ unde 
merg, pentru că mintea mi-e preocupată cu cele ce mi-a spus. 
Una peste alta, ea pare să primească afacerea asta cu destul 
calm. 

Există vreo câteva lucruri pe care nu le-nţeleg la Henrietta. 
Nu pot înţelege de ce-a insinuat c-ar putea fi ob/igată să se 
mărite cu Fernandez şi nu pricep nici în ruptu' capului de ce-a 
păstrat cele trei scrisori pe care i le-a scris lui Granworth - 
scrisorile care conţin dovada că l-a văzut în noaptea când a 
murit - în loc să se descotorosească de ele pronto. 

Nu cred, însă, ca ea să ştie ceva despre suprimarea lui 
Sagers. Când i-am pomenit numele şi am zis că e tipu' care 
urma să plece la Arispe, am fixat-o aşa cum pândeşte-o pisică 
şoarecele şi n-am văzut-o nici măcar clipind din ochi. 

Şi cred că are suficient sânge rece ca să-l fi omorât pe 
Aymes. Să facem câteva presupuneri. Să zicem că s-a-napoiat la 
New York după ce-a scris scrisorile alea, pentru că s-a hotărât să 
aibă o explicaţie cu Granworth în privinţa femeii ăleia cu care 
s-ar fi ţinut el. Nu-i exclus ca Granworth să se fi-ntâlnit cu ea 
undeva în maşina sa, pentru că atunci când am vorbit cu Burdell 
despre cele-ntâmplate, când am fost la New York, înainte de-a 
veni încoa', el mi-a spus că Aymes plecase de la birou „ca să 
se-ntâlnească cu nişte oameni” şi avea un aer puţin agitat. 
Poate că urma să se întâlnească cu Henrietta. Buuun, care va să 
zică să-ntâlnesc şi se ceartă-n draci. Mai e posibil, de asemenea, 


ca-ntre timp ea să fi descoperit că obligaţiunile pe care i le 
dăduse erau false. Şi ce-a urmat? Aymes e la volanu' maşinii 
într-un loc nu prea umblat şi ea-i zdrobeşte capu' c-o lovitură pe 
care i-o trage cu mâneru' revolverului, sau cu vreun alt obiect, 
şi-l achită. Apoi îi vine o idee. Işi aduce aminte cum mai făcuse 
el o tentativă de sinucidere când se aruncase în East River şi 
crede că poate să profite de asta pentru a crea nişte 
aparenţe-nşelatoare. Il împinge de la volan pe locu-n care 
şezuse ea în faţă. Apoi se suie la volan şi conduce pe căi ocolite 
până când ajunge la docu' lui Cotton, care e cam părăsit. Nu-l 
observă pe paznicu' de la capu' docului. Coboară, lăsând 
motoru' să meargă, întoarce volanu' aşa ca botu maşinii s-o ia 
spre marginea cheiului, s-apleacă ş-apasă c-o mână ambreiaju' 
şi cu cealaltă bagă maşina-n viteză. Apoi, în timp ce maşina se 
pune-n mişcare, se dă la o parte şi-nchide portiera. Asta ar 
explica de ce maşina s-a izbit de stâlpu' de lemn înainte de-a 
sări în fluviu. 

Cred c-ar fi putut s-o facă-n felul ăsta şi cred că nu-i lipseşte 
nici sângele rece ca s-o facă. Faptu' că e drăguță n-are nici un 
fel de importanţă. Am mai cunoscut şi altă dată dame drăguţe 
care şi-au expediat tipii pe lumea cealaltă - şi care au mai 
scăpat şi basma curată pe deasupra! 

Am înaintat pe şosea o bună bucată şi fără grabă, iar la 
distanţă, scăldată de lumina lunii, îmi apare drept în faţă ferma 
Altmira cu zidurile ei albe. Mă-ntreb dacă Periera l-a livrat pe 
tipul ăla Fernandez la locuinţa sa şi mă-ntreb cum s-o mai fi 
simțind celălalt individ, Maloney. Se pare că Henrietta i-a căzut 
cu tronc la inimă lu' Maloney ăsta. Am observat după felu-n care 
se uita la ea. Avea privirea aia cam zurlie pe care-o capătă un 
tip când încep să i s-aprindă călcâiele după o femeiuşcă şi mă 
gândesc c-ar face bine să fie prudent cu Henrietta. Cred că ea ar 
fi-n stare să-l şi fraierească, dac-ar vrea. Poate că se foloseşte 
de el ca să-l facă gelos pe Fernandez - nu poţi şti niciodată cu 
femeile. 

Trec prin faţa conacului, ocolesc ş-o iau destul de-ncet prin 
spatele clădirii. Incep să devin curios. Mă-ntreb dacă l-au scos 
pe Sagers din sacu-n care era băgat în frigider şi dacă l-au 
îngropat undeva în deşert. Cred că treaba asta s-a făcut destul 
de devreme, ieri de dimineaţă. 

Şi pentr-un motiv oarecare, ce-mi rămâne obscur, simt c-aş 


vrea s-arunc o privire. Am un fel de presimţire în chestia asta, şi 
când mi se-ntâmplă să am o presimţire, întotdeauna mă conduc 
după ea. 

Opresc maşina în spatele unui zid din chirpici, vechi şi ruinat, 
care merge-n prelungire de la capătu' garajului, ridic ochii spre 
ferestre şi mătur cu ochii întreaga clădire. Nu văd nici un fel de 
lumini şi nu s-aude nici un zgomot. Rămân în umbră şi mă 
strecor pe lângă zid pân-ajung în dreptu' ferestrelor de pe 
partea ringului de dans şi-n mai puţin de două minute sunt 
înăuntru. 

Sala e-ntunecată, numai ici-colo luna aruncă pete mari de 
lumină. Ciulesc urechile, da' n-aud nici un zgomot, aşa că merg 
tiptil până la bar, trec peste el şi mă pun pe lucru ca să deschid 
uşa cămării din spatele barului. Cedează şi intru. După ce-am 
închis uşa, aprind bateria pe care am luat-o cu mine din maşină 
şi mă-ndrept către frigidere. Le deschid p-amândouă şi constat 
că Sagers a dispărut. M-aşteptam să nu-l mai găsesc, pentru că 
cel care l-a curăţat avea, probabil, de gând să-l şi care d-aici, 
înainte de-a se redeschide clubu'. 

Pe-un raft, în colţ, de partea cealaltă, sunt nişte sticle. Mă duc 
acolo şi le examinez; văd că una-i o sticlă de rachiu mexican, 
care fusese deschisă. M-aşez pe-o ladă şi trag o duşcă din sticla 
asta şi cu toate că rachiul e-al dracului de tare, tot e mai bine 
aşa decât fără băutură. 

Stau cu sticla-n mână, plimb lumina jur-împrejur şi mă mir de 
ce-am simţit nevoia asta de-a reveni să văd dacă l-au îndepărtat 
pe Sagers. Era un lucru pe care trebuia să fi ştiut c-o să-l facă. În 
timp ce mă gândesc la asta, lumina se opreşte în colţ asupra 
unei lăzi de gunoi. De sub capac se vede ieşind ceva care 
seamănă cu colţul unei scrisori, Mă duc pân-acolo, ridic capacu' 
şi-ncep să examinez resturile dinăuntru. În lada asta se găsesc 
tot felu' de vechituri pe care le-ntorc cu picioru'. 

Deodată-ntorc ceva asemănător c-o fotografie care-a fost 
ruptă-n două. Scot afară cele două bucăţi şi le potrivesc laolaltă. 
Poza a fost tăiată dintr-un ziar şi dedesubtul ei pot să văd titlu' 
destul de şters, fiindcă fusese-ndoit. 

lau cu mine poza şi mă-ntorc la ladă, pe care m-aşez iarăşi, 
ca s-o privesc la lumina bateriei. Îmi face impresia că l-am mai 
văzut undeva pe tipu' din poză. Da' ce-am mai tresărit pe urmă! 
Stau şi văd că-i o fotografie de-a mea tăiată dintr-un ziar. 


Netezesc titlul şi-l citesc. Scrie „Portretul unui detectiv, 
Instantaneu exclusiv al lui Lemuel H. Caution, agentul federal 
care a arestat banda hoţilor de copii a lui Yelltz”. 

Apoi îmi amintesc. Asta-i o fotografie de-a mea apărută în 
Chicago Times acum doi ani, după ce-am rezolvat cazul Yelltz. 
Mi-aduc aminte ce furios am fost când mi-au pus mutra-n ziar ca 
să mă poată recunoaşte toţi tâlharii de la prima vedere. 

Intr-o parte a pozei, pe marginea albă a ziarului stă scris 
ceva. Privesc mai îndeaproape. Scrie „Asta-i tipul”. 

M-am lămurit. Acum încep să-nţeleg unele lucruri. Se pare că 
cineva a trimis fotografia mea aici şi a scris pe ea „Ăsta-i tipul” 
pentru ca altcineva să mă recunoască când voi ajunge. Cred că 
poza a trimis-o cineva din New York, care ştia că mi 
se-ncredinţase cazul, astfel ca indivizii d-aici să ştie că urmează 
să se-ntâmple ceva. 

Va să zică ăsta-i motivu' pentru care l-au omorât pe Sagers! 
Mă pocneşte ca un glonţ. Când am apărut la ferma Altmira 
pentru prima oară, ăştia ştiau cine sunt. Jocu' meu cu Sagers nu 
i-a păcălit. Aşadar şi-au dat seama el lucrează cu mine, iar când 
le-a spus în noaptea aia că pleacă la Arispe, aşa cum ne 
vorbisem, l-au achitat. Au crezut că ştie ceva mai mult decât 
arată şi nu voiau să rişte. 

Mai trag un gât de rachiu mexican şi-ncerc să mă concentrez 
un pic. Cine-ar putea fi individu' care-a decupat poza ş-a trimis-o 
aici pentru ca ăştia să m-aştepte. Nu s-ar putea să fie acelaşi 
individ care s-a obosit să-mi scrie bileţelul anonim la New York, 
ca să mă trimită-ncoa' după scrisorile pe care le avea Henrietta? 
Mă prind că s-ar putea. 

Individul ăsta ştie de scrisori. Le potriveşte ca să mă facă să 
viu după ele aici. Făcând aşa, ştie că trebuie să-mi dea prin cap 
ideea că Henrietta asta l-a curăţat pe Granworth Aymes şi-şi mai 
dă şi osteneala să trimită cuiva o poză aici, ca ăştia să ştie cine 
sunt eu. 

Şi ce urmăreşte-n fond cu toate astea? Oare ca să m-aducă 
aici pentru c-ar fi mai uşor să mă şteargă din controale decât în 
oricare alt loc? 

Mă ridic de pe ladă. Afacerea asta de falsuri începe să mă 
captiveze. lţele se-ncurcă-ntr-aşa hal, încât n-o să treacă mult 
ş-am să cred că eu sunt autoru'. 

Da-n străfundurile capului meu am o idee pe care-o voi 


exploata. Ideea că pungaşul ăla de secretar, Burdell, a fost cel 
care mi-a trimis scrisoarea aia anonimă, pentru ca să vin aici şi 
să mă apropii de Henrietta şi să declanşez ceva ce s-ar termina 
cu arestarea ei pentru omor cu premeditare. Şi dacă nu greşesc 
în privinţa asta, pentru ce o face? Oare o face pentru că se 
crede util în felul ăsta justiţiei sau pentru că are vreun motiv s-o 
lichideze pe Henrietta? 

Mai trag o duşcă de rachiu mexican şi-mi pun poza la loc în 
lada de gunoi - adică-n locul unde-ar vrea să mă vadă o 
grămadă de bandiți - ş-o iau din loc. les afară, pornesc maşina 
ş-o iau 'napoi spre Palm Springs, pentru c-am ajuns la 
convingerea c-a sosit momentu' să acţionez în afacerea asta. 
Socotesc că dacă nimeni altu' nu vrea declanşeze ceva, n-ar 
strica să-ncep eu. 

Când ajung înapoi la hotelu' Miranda House găsesc o 
telegramă care m-aştepta. E cifrată şi conţine răspunsu' la cea 
pe care-am trimis-o biroului central de cercetări din New York 
cerând informaţii despre oamenii din serviciul lui Granworth 
Aymes la data morţii sale. Sună aşa: 


„Salariatii lui Aymes precum urmează stop Langdon Burdell 
de şapte ani în serviciu în prezent continuatorul afacerilor lui 
Aymes sub propriul său nume la New York stop Enrico Palantza 
fecior în apartament de patru ani în serviciu domiciliul actual 
necunoscut stop Marie Therese Dubuinet cameristă a doamnei 
Henrietta Aymes actualmente în serviciul doamnei John Vlaford 
la New York stop Juan Termiglo şofer de trei ani în serviciu 
domiciliul actual necunoscut. Vă expediem fotografii Palantza 
Dubuinet şi Termiglo în decurs de două zile stop”. 


N-am aflat mare lucru din asta şi-ntre noi fie zis nici n-am 
crezut atunci c-o să-mi fie de mare folos dacă o să am 
fotografiile acestor indivizi. 

Aprind o ţigară şi iar îmi pun creierii la treabă. Cred că 
deocamdată nu mai am ce face p-aci. Mi-e perfect perpendicular 
dacă Henrietta se hotărăşte să se-njuge cu Maloney sau cu 
Fernandez, căci nu asta e cheia problemei. 

O altă chestie e c-aş vrea să amo mică parolă cu tipul ăsta, 
Burdell. Socotesc c-ar putea să-mi spună vreo câteva lucruri pe 
care-aş dori să le cunosc şi dacă poate, eu zic c-am să mă-ntorc 


aici, să fac o ispravă-n toată regula. 

În fundu' capului mă obsedează ideea că Henrietta mă 
driblează. E ceva foarte plăcut în mutra acestei dame, da' asta 
nu dovedeşte absolut nimic. 

Mi-aduc aminte de-o muiere din Nogales la frontiera dintre 
Arizona şi Mexic. Era o păpuşică de femeie. Muierea asta avea o 
mutrişoară de sfântă şi vorbea ca din Scriptură. Era mexicană 
şi-şi propusese să-şi îmbogăţească bagaju' de cunoştinţe şi 
să-nveţe engleza, pe deasupra citind în fiecare seară soţului ei 
istoria războiului civil. El era ceva mai în vârstă decât ea şi cam 
urâcios din fire. În timp ce c-o mână ea-i citea istoria războiului 
civil, cu cealaltă îi mesteca arsenic în cafea. 

Într-o zi tipul ăsta o mierleşte. Îi trage o văicăreală mare şi dă 
ortu' popii. Un sticlete bănuitor o bagă pe damă la răcoare 
pentru omor, deşi ea pretindea că istoria războiului civil trebuie 
să-i fi cauzat junghiul ăla în stomac. 

Când e trimisă-n judecată, găseşte-un avocat pişicher, uns cu 
toate alifiile, care o-nvaţă să-şi acopere toată faţa c-un văl şi să 
plângă tot timpu' cât va sta în faţa curţii. Norocul îi surâde. Juriul 
nu cade de acord şi se trimite procesu' spre rejudecare. De data 
asta-şi angajează un alt avocat. Asta habar n-are de lege, da' 
credeţi-mă că ştie să tragă sforile. Pentru proces, 
o-mbracă-ntr-o rochie neagră de dantelă, lipită pe corp şi-n 
ciorapi roz de culoarea pielii, din mătase naturală. O plasează-n 
boxă, c-un juriu selecționat anume din domni în vârstă de peste 
şaptezeci de ani fiecare, fără excepţie, şi ăştia se zgâiesc la ea 
şi se pronunţa că-i nevinovată, fără să iasă măcar din sală 
pentru deliberare. 

Judecătoru' - care şi el e-un mameluc bătrân - o dezbracă cu 
privirea şi se declară de acord cu verdictu'. După proces îi 
găseşte o slujbă la curăţătoria din cartier, iar felu-n care 
moşulică obişnuia s-o frecventeze ca să-şi ducă rufele la spălat 
nu e treaba nimănui. 

Ceea ce demonstrează că nu poţi şti niciodată cum stai cu 
damele - mai ales când au pe vino-ncoa. O damă, cu cât are mai 
mult lipici, cu atât ies buclucuri mai mari. 

lar Henrietta are lipici cu vârf şi-ndesat. Băiete, are tot ce-i 
trebuie şi din toate cu prisosinţă. Când o priveam bând cafea, 
mă gândeam că era, poate, la fel ca muierea din Nogales. 

Da' nici chiar în cazul ăsta n-aş fi regretat dac-aş fi fost 


bărbat-su. Aş fi renunţat doar la cafea, asta-i tot. 


Capitolul V 
CHESTII SIMPLE 


sunt înapoi la New York. 

Poate mă credeţi fraier că-mi dau atâta osteneală, dar iată 
cum văd eu lucrurile: 

Mi-ar fi fost uşor s-o-nhaţ pe Henrietta pentru prezumție de 
omor şi s-o aduc înapoi aici. Aş fi putut determina poliţia din 
New York să redeschidă ancheta pentru stabilirea 
circumstanțelor decesului lui Aymes, şi poate că dând în vileag 
scrisorile ei către Granworth aş fi fost justificat. Da' la ce-ar 
servi, dacă ea n-are habar despre falsuri; şi chiar dacă i-ar fi 
făcut de petrecanie lui Aymes, trebuie totuşi să-nţelegeţi că nu-s 
decât un copoi federal, care cercetează o afacere de falsuri şi 
nicidecum un individ care-şi face de lucru dând lecţii sticleţilor 
din New York cum să-şi facă meseria. 

Pe deasupra, mai îmi forfotesc în cap o mulţime de idei. Am o 
bănuială ş-am de gând s-o verific, iar bănuiala asta desigur îl 
include şi pe Langdon Burdell, care, dacă vreţi să ştiţi, încearcă 
să mă ducă de nas. O să vedeţi în curând de ce. 

Îmi fac formele la aeroport, mă instalez la hotelu' meu 
obişnuit, fac un duş, mă schimb, şi după ce-am tras un coniac 
mic, cu titlu preventiv contra infecțiilor, sar într-o maşină-şah 
şi-o iau din loc spre centru, la birou' lui Burdell. 

Burdell continuă vechea afacere a lui Granworth şi stă-n 
acelaşi bloc de birouri. 

Urc cu ascensoru' şi intru. În anticameră, o pupăză ciocăneşte 
la o maşină de scris. Poartă tocuri franţuzeşti de zece centimetri 
ş-o coafură turn, care-ar face-o pe Maria Antoaneta să pară 
aranjată după ultimu' răcnet. 

Poartă cercei lungi de jad şi-are-o expresie ca şi cum cineva 
i-ar arde plută sub nas tot timpu'; iar când intru şi se ridică de la 
maşină, face câţiva paşi legănându-şi fundu-ntr-un stil care-ar 
convinge juriul unui concurs de frumuseţe s-o aleagă regină, 
dacă nevestele respectivilor n-ar fi p-acolo. 

După aspectu' mutrei, frecventează asiduu vreun salon 
de-nfrumuseţare şi are nişte buze pictate c-un ruj care-i cam cu 
patru nuanţe prea deschis. 

E un lucru al dracului de nostim, dar am constatat că din 


circa şaizeci şi patru de pupeze doar una foloseşte nuanţa 
potrivită de ruj. Şi-ori de câte ori dau de-un unicat din ăsta, 
e-ntotdeauna grăbită să se ducă undeva, sau e măritată, sau 
are alte complicaţii ce nu m-ajută s-avansez deloc. 

Îi spun că vreau să vorbesc cu domnu' Burdell şi ea zice că e 
la birou, da' că trebuie s-aştept pen' c-are o şedinţă. li răspund 
prompt c-aş fi nevoit să comit harakiri c-un cuţit pentru deschis 
conserve dac-aş fi silit s-aştept să vorbesc cu domnu' Burdell şi 
intru direct în birou' lui, care-i despărţit, în fund, de 
restu-ncăperilor printr-o uşă masivă de stejar cu incrustaţii 
decorative. 

Burdell e aşezat în spatele unui birou mare şi tocmai trage o 
duşcă de whisky dintr-o sticlă impresionantă. 

Ridică ochii la mine şi zâmbeşte. 

— Încântat să te văd, domnule Caution, spune. Intră, te rog. 
N-am nici o treabă. 

Pun pălăria pe capul unei figurine mari din bronz, 
reprezentând un boxer, pe care-o foloseşte ca presse-papier, iau 
loc în fotoliu' din faţa lui şi mă servesc c-o ţigară dintr-o cutie 
de-argint clasa una. 

— Ascultă, Burdell, îi zic, vreau să vorbesc cu tine şi-i bine să 
m-asculţi şi să nu-ncerci să-mi pui vreun cioc, dacă nu vrei să 
simţi cât pot să fiu de-al dracului. 

Arată surprins. Individul ăsta, Burdell, e un tip de vreun metru 
şaizeştrei, cu păr roşcat, ochii roşii ş-o mutră ascuţită c-ai putea 
să te tai în ea. E un individ de teapa celor care-ar putea să fie 
buni sau răi, sau nici una, nici alta. E imposibil să-ţi dai seama 
de ceva, dacă-l priveşti. 

— Ascultă, domnule Caution, zice. Nu văd de ce trebuie să-mi 
vorbeşti aşa. Oare nu ţi-am spus întotdeauna tot ce-ai vrut să 
ştii? 

— Fără-ndoială, i-o-ntorc, doar că vreau să aflu mai multe, 
asta-i tot. Acum linişteşte-te şi ascultă ce-ţi spun. 

Cu două săptămâni în urmă, când mi s-a-ncredinţat afacerea 
asta cu falsuri, am trecut p-aici şi ţi-am pus o mulţime 
de-ntrebări. Ei bine, principalu' lucru e următoru': susţii că aţi 
depus mărturie, tu şi personalu' din serviciu' casei lui Aymes, la 
ancheta pentru stabilirea circumstanțelor decesului, în sensu' că 
Henrietta Aymes nu era-n oraş în noaptea când Granworth şi-a 
curmat zilele. 


Foarte bine. Aşadar, în ziua următoare mă reped la docu' lui 
Cotton să vorbesc cu paznicu' ăla care-a văzut maşina sărind 
peste chei şi-l iau la-ntrebări, da' aşa cum ştiu eu. In cele din 
urmă mărturiseşte că-n dimineaţa de după sinuciderea lui 
Aymes ai fost acolo şi că ţi-a spus c-ar fi văzut o femeie 
coborând din maşina aia la capătu' docului. Spune că i-ai dato 
mie de dolari ca să-şi ţină fleanca despre amănuntul ăsta şi că 
s-a conformat. 

Buuun. După trei zile primesc un bilet anonim în care zice 
c-ar fi înţelepciunea însăşi dacă m-aş duce la Palm Springs ca să 
pun mâna pe nişte scrisori pe care le-ar avea Henrietta. Perfect, 
căci am umblat după ele şi le-am dibuit. 

Dar uite că acum mă interesează cine-i tipu' care mi-a trimis 
biletu' ăla nesemnat, ş-am ajuns la concluzia că tipul ăla eşti tu. 
Tu mi l-ai trimis, Burdell, ş-ai să-mi spui de ce, fiindcă eşti o 
creatură care te contrazici. Mai întâi îl şperţuieşti pe paznicul ăla 
ca să nu spună nimic despre damă: apoi, la ancheta pentru 
stabilirea circumstanțelor decesului, tu şi personalu' de serviciu 
spuneţi că-n noaptea aia Henrietta Aymes n-a fost în oraş, iar 
câteva luni mai târziu, după ce te-am vizitat ş-am auzit unele 
lucruri de la tine, îmi trimiţi o scrisoare anonimă care mă duce la 
Palm Springs, unde găsesc nişte scrisori valabile s-o pună pe 
Henrietta sub acuzaţie de omor. Ce părere ai? Ascult şi vreau 
s-aud o mulţime. Scrisoarea aia-i scrisă de tine, nu-i aşa? 

Arată serios. 

— Intr-adevăr, zice. Eu am scris-o, şi-am să-ţi spun de ce, şi 
după ce-ai auzit, poate c-ai să-nţelegi motivul care m-a 
determinat să procedez aşa şi nu altfel. 

Trebuie să-nţelegi situaţia, zice. In primu' rând ştiam că 
doamna Aymes urma să vină-n oraş ca să-l vadă pe Granworth, 
pentru că văzusem scrisorile pe care i le trimisese. Ştiam că 
venea în noaptea când el s-a prăpădit, dar la anchetă mi-am 
ţinut gura şi-am recomandat personalului de serviciu să tacă - şi 
uite de ce. 

Granworth Aymes era o canalie. Nici unul dintre noi nu-l 
iubeam, dar pentru ea aveam un cult. Ştiam că el îşi făcea de 
cap cu fel de fel de pupeze şi că-i făcea viaţa un infern. Dar 
când a dat lovitura aia şi ne-a spus c-avea de gând să-i dea 
două sute de bătrâne în obligaţiuni de stat, am crezut c-avea de 
gând să-ntoarcă o filă nouă şi să devină om cumsecade. Aşa am 


crezut, pentru că aşa s-a şi comportat, dovadă că şi-a făcut o 
asigurare suplimentară şi spunea c-are de gând să se 
liniştească. 

În noaptea când a murit, ieşise din acest birou şi ştiam că mai 
târziu urma să se-ntâlnească cu doamna Aymes ca să discute 
despre muierea aia pe care ea era atât de furioasă. Următoru' 
lucru pe care-l ştiu, l-am aflat a doua zi de dimineaţă, când a 
sunat poliţia, spunându-mi că l-au pescuit pe Granworth din 
fluviu şi că mă cheamă să-l identific. M-am dus şi l-am 
recunoscut. 

Ştiam de asemenea că doamna Aymes se-ntorsese la 
Connecticut târziu în noaptea aceea, deoarece Granworth mi-a 
spus că ea urma să se ducă înapoi după ce se vor întâlni. 

Mi-am închipuit că lucrurile s-au petrecut cam aşa: ea l-a 
văzut şi i-a spus tot - că-i un nemernic necredincios, care 
o-nşală pe toate drumurile şi c-are de gând să-l lase, iar după ce 
s-au despărţit, că ea o va lua-napoi spre Connecticut. Il ştiam pe 
Granworth. Era un tip impresionabil din fire şi probabil că 
scena-l demontase, motiv pentru care cred c-a tras ceva la 
măsea şi poate că s-a hotărât să-şi ia zilele. Aşa cum îl cunosc, 
probabil c-a băut în compania vreunei muieri la vreo bombă şi 
aia-i femeia pe care-o văzuse paznicul. 

Mi-am zis: dacă voi spune că el s-a-ntâlnit cu doamna Aymes 
în noaptea aia, poliţia va crede că ea e dama cu care-a fost 
Granworth; m-am gândit c-o vor aduce înapoi aici.; c-o vor lua 
la-ntrebări fără menajamente şi că va fi supusă chiar la 
brutalităţi. Aşa că mă duc la apartament, discut chestia cu 
personalu' de serviciu şi ne vorbim să nu spunem nimic despre 
faptul că ea fusese-n oraş în noaptea aia. lau un miar pe care 
Granworth îl avea în sertarul biroului său şi-l ating pe paznic ca 
să-şi ţină fleanca. Credeam atunci că Granworth îşi curmase 
zilele şi nu vedeam de ce-ar fi implicată şi ea în povestea asta. li 
făcuse el destule necazuri şi când trăia. 

Foarte bine. Toate lucrurile merg strună, ancheta pentru 
stabilirea circumstanțelor decesului se termină şi cu asta basta. 
Însă câteva luni mai târziu apari dumneata şi spui că doamna 
Aymes a-ncercat să strecoare o obligaţiune falsă la banca din 
Palm. Springs. Îmi pui o mulţime de-ntrebări înainte de-a avea 
timp să reflectez asupra lucrurilor, aşa că ţi-am servit aceeaşi 
poveste pe care-am oferit-o şi judecătorului la anchetă. Dar 


după ce-ai plecat mi-am permis răgazu' să-mi adun puţin 
gândurile. Ştiam prea bine că obligaţiunile pe care avocatu' lui 
Granworth i le predase Henriettei Aymes erau în regulă. Ele au 
fost scoase din seifu' lui Granworth, în care fuseseră păstrate. 
Mi-a-ncolţit în minte gându' că, dacă ea a-ncercat să strecoare o 
obligaţiune falsă, fără-ndoială că trebuie s-o fi căpătat de 
undeva şi ştia că era falsă. 

Incă ceva. M-am uitat în sertarul acestui birou, unde 
Granworth pusese cele trei scrisori. Dispăruseră, şi-mi amintesc 
că după anchetă, când ea se-ntorsese de la Connecticut, am 
văzut-o într-o zi şezând la biroul ăsta. Imi încolţeşte o idee 
ciudată-n cap. Imi vine ideea că poate-am fost un prost, că-n 
definitiv poate că totuşi ea l-a curăţat pe Granworth; că ea-i 
femeia pe care-o văzuse paznicu' şi că ăsta-i motivu' pentru 
care dorea să-şi ia scrisorile. 

Adevărat, poate c-am ţinut cu ea din capu' locului, dar nu-mi 
place s-acopăr crime. Un sentiment de nelinişte m-a cuprins 
treptat, mai ales de când ai început să dai târcoale p-aici, pentru 
că ai o reputaţie valabilă, domnule Caution, şi-ncep să mă-ntreb 
ce mi se va-ntâmpla dacă afli adevăru'. Şi-n privinţa asta am 
avut dreptate, dovadă că primu' lucru pe care-l faci e să storci 
adevăru' de la paznic, deşi treaba asta n-o ştiam atunci. 

M-aşez în consecinţă la maşină şi-ţi bat o scrisorică pe care 
n-o semnez, pentru că am văzut lucrurile desfăşurându-se cam 
aşa. Dacă dumneata te duci la Palm Springs şi găseşti scrisorile 
alea, eşti liber să faci ce vrei cu ele. Dacă crezi că ea l-a curăţat 
pe Granworth poţi face tot ce găseşti necesar ca s-o pui sub 
acuzaţie sau poţi s-o laşi în plata Domnului, cum vrei. M-am 
gândit că n-are să te intereseze cine-i persoana care ţi-a trimis 
scrisoarea, de vreme ce-ai căpătat informaţia, şi m-am mai 
gândit că dacă ai să treci acea scrisoare în contu' meu, am să-ţi 
servesc întreaga tărăşenie. Deci, asta e. Aşa a fost şi-mi pare 
rău dacă ţi-am provocat neplăceri prin faptul c-am fost un 
nătărău şi nu ţi-am spus adevăru' de la bun început. 

Mă ridic şi-i întind mâna. 

— E-n regulă, Burdell, îi zic. Cred c-ai făcut bine să te 
descarci. Incep să cred că-ntr-adevăr Henrietta asta l-a curăţat 
pe Granworth, şi dac-a făcut-o va trebui să plătească. 

Ne dăm mâna ş-o iau din loc. 

li zic pa şi pusi damei cu tocurile franţuzeşti d-afară şi cobor 


cu ascensoru'. Mă reped la biroul intendentului, de lângă intrare, 
arăt insigna ş-apuc telefonul. O chem pe telefonista-şefă de la 
centrala telefonică. 

Îi spun telefonistei cine sunt şi că tocmai am ieşit din birou' 
lui Burdell şi am convingerea că Burdell va cere în foarte scurt 
timp o convorbire interurbană de lungă distanţă cu Palm 
Springs. Îi atrag atenţia că trebuie să intercepteze convorbirea, 
s-o stenografieze şi să afle cine-i individu' de la celălalt cap, 
care-o primeşte. O rog să-mi păstreze stenograma până când 
voi veni s-o iau, iar între timp poate să-mi verifice dreptul în 
baza căruia i-am dat această dispoziţie. 

Telefonista-şefă îmi răspunde că-i în regulă. 

Mă-ntorc apoi la hotelu' unde m-am cazat şi mă tratez c-o 
ţigară de foi barosană. Mai întâi de toate, îmi dau perfect de 
bine seama că nici relatarea asta a lui Burdell nu e veridică. 
Ş-am să vă spun de ce. 

Să presupunem că el a ştiut într-adevăr că Henrietta scosese 
scrisorile din sertaru' biroului, doar ele reprezentau dovada 
faptului că ea-l văzuse pe Granworth în noaptea când a murit. Ei 
bine, n-ar fi fost oare o dovadă de judecată sănătoasă din 
partea lui Burdell dacă s-ar fi gândit că le-a luat ca să /e 
distrugă, şi nicidecum ca să le poarte cu ea? De unde a știut el 
că scrisorile se găseau la Palm Springs? Există numai un singur 
mod în care-ar fi putut avea certitudinea asta şi anume ca vreun 
ins din Palm Springs să-i fi spus că ele mai erau încă în posesia 
ei şi că le avea ia ferma unde locuia. 

În consecinţă, socotesc că după ieşirea mea din biroul său, el 
va telefona acelui individ ca să-i spună că l-am călcat, c-am 
înghiţit povestea asta, că totu-i în regulă şi că scena s-a jucat 
exact cum a vrut individul ăsta, Burdell. 

Şi mai e o mică chestie la care toate astea mă fac să mă 
gândesc. Cum rămâne cu poza mea tăiată din ziaru' Chicago 
Times, trimisă cuiva la ferma Altmira, în Palm Springs? Nu face 
impresia că Burdell a trimis-o şi pe asta? Şi nu-i greu de-nţeles 
nici motivu' pentru care-a făcut-o. Când mi-a trimis anonima, 
era sigur că mă voi repezi la Palm Springs, aşa că i-a pregătit pe 
cei de-acolo ca să mă primească cum trebuie. A căutat în 
dreapta şi-n stânga până când a găsit un ziar care-a publicai o 
fotografie de-a mea. o decupează, scrie pe margine „Asta-i 
tipul” ş-o expediază la fermă. 


Numai că individul ăsta, Burdell, are s-o dea-n bară mai rapid 
decât aţi crede. Să nu vă-nchipuiţi că tipu' nu-i deştept - e 
deştept foc! Ştia că-mi voi imagina cine mi-a scris anonima, aşa 
că avea o poveste gata pregătită pentru mine când îl voi călca; 
da' lucru' de care el nu-şi dă seama e c-am dat de chestia cu 
poza si tocmai cu asta o s-o dea-n bară. 

Sper să nu mă-nşel, da' cred că afacerea asta vă captivează. 
Aproape că-ncepe să mă intereseze şi pe mine! 

Nu fac nimic până pe la şase, apoi îmi vine altă idee. Mă 
hotărăsc să chem birou' de cercetări criminale din New York şi 
să-i întreb dacă mi-au expediat fotografiile alea ale personalului 
din serviciu' lui Aymes, fecioru', şoferu' şi camerista, pe care 
urmau să mi le trimită la Palm Springs. Am baftă. Îmi răspund 
c-au expediat o serie, da' că mai au duplicate şi că voi aranja 
să-mi trimită altă serie la hotel. De asemenea le cer să trimită 
pe cineva la centrala telefonică principală ca să vadă dacă n-au 
pregătit dactilograma notelor stenografice ale oricărei convorbiri 
telefonice pe care-ar fi avut-o Burdell de când am ieşit din birou' 
lui, şi ei mi-au confirmat că se vor executa. 

După care mai fac încă un duş ca să-mi mai treacă timpu' şi 
pun un smoking, doar ca să mă simt civilizat măcar o seară. 

Pe la şapte lucrurile-ncep să se mişte. Un agent soseşte de la 
Birou' central de cercetări criminale cu nota unei convorbiri pe 
care Burdell a avut-o cu Palm Springs. Mi-o lasă şi mai îmi lasă 
pachetu' de dubluri ale fotografiilor şi, după ce-am luat un 
whisky împreună, se duce. Citesc nota convorbirii lui Burdell, 
care-mi dă o senzaţie puternică, una şi tare. Ascultaţi-o: 


Centrala telefonică New York 

Ora: 17,24 

Nota convorbirii telefonice interurbane dintre biroul lui 
Langdon Burdell, Central 17.43.25 şi ferma Altmira, Palm 
Springs, Calif. 

Apel de la biroul Burdell 17,24 

Biroul Burdell: — Alo. Vă rog, o convorbire interurbană. Aici 
Central 17.43.25, biroul lui Langdon Burdell, doresc Palm 
Springs 67.43.56. 

Telefonista: — Dumneavoastră sunteți Central 17.43.25, 
Langdon Burdell, doriți Palm Springs, California. Palm Springs 
67. 43. 56. Inchideti, vă rugăm, o să vă chemăm. 


Ora 17,32 

Telefonista: — Alo, Central 17.43.25. Aveţi legătura cu Palm 
Springs. Primiti convorbirea vă rugăm. 

Biroul Burdell: — Alo, alo, ferma Altmira? 

Ferma: — Da. Cine sunteţi dumneavoastră? Ce doriți? 

Biroul Burdell: — Aici e Langdon Burdell. Ferdie e acolo? 

Ferma: — Fireşte. Trimit după el. Cum o duci, Langdon? 
Aşteaptă să-l chem pe Ferdie. 

Ferma: — Alo, Langdon? 

Biroul Burdell: — Tu eşti, Ferdie? 

Ferma: — Da' cine altul! Ce ştii? 

Biroul Burdell: — Ascultă, puiule. Bagă-n cap ce-ti spun şi ai 
grijă să nu calci în străchini. Asculţi? Prea bine. Ei, afurisitul ăsta 
de Caution a dat buzna p-aici astăzi după masă c-un sac 
de-ntrebări. Şi-a pus la inimă afacerea asta şi s-a-nfipt în mine 
pentru că i-am scris anonima şi l-am făcut să umble după 
scrisori la Palm Springs. l-am dat explicația. l-am spus cum am 
încercat s-o acopăr pe muierea lui Aymes până când a apărut 
afacerea asta cu falsurile, iar apoi mi-a trăsnit prin minte că-n 
definitiv probabil că ea l-a omorât pe Granworth şi că, nu doresc 
să fiu implicat într-o crimă, aşa că ies cu cărțile pe față. 
Dobitocu' m-ascultă cu urechile ciulite, apoi îmi strânge mâna şi 
se cară. L-am făcut de asemenea să creadă că obligațiunile 
originale, care i-au fost predate Henriettei, erau în regulă şi că 
pe cele false trebuie să şi le fi procurat ea singură. Acum fii 
numai urechi, Ferdie; bănuiesc că se-ntoarce glont la Palm 
Springs şi că urmăreşte s-o-nhaţe pe Henrietta de-ndată ce va 
putea să pună mâna pe ea. Fiindcă dacă poate s-o urmărească 
pentru crimă şi s-o frigă pe scaunul electric, agenții federali vor 
considera că tot ea este şi autoarea falsurilor, nu de alta, dar ca 
să-nchidă dosaru' pe calea cea mai uşoară Ai înțeles ce ţi-am 
Spus? 

Ferma: — Sută-n sută, Langdon. De acord.. Şi-i dau drumul 
aşa cum ne-am vorbit. 

Biroul Burdell: — Îmi pun capu' dacă n-o ieşi bine. Tot ce 
trebuie să faci e să te-ncurci cu dama. Trebuie s-o faci să se 
mărite cu tine. O să meargă ca o scrisoare la cutie, Când 
dobitocul ăsta de Caution se-ntoarce şi-ncepe să vâre nasul 
peste tot, ei o să i se facă inima cât un purice. Atunci spui 
poezia. Îi explici că singura cale prin care poate să scape 


de-această acuzație de crimă e să menţinem mărturia noastră 
originală şi să sustinem că ea n-a fost la New-York în noaptea 
când Granworth a făcut figura cu plonjonu'. Dup-aia toate vor fi 
simple. M-ai înțeles, Ferdie? 

Ferma: — Întocmai cum ai spus. Te-am înțeles foarte bine. 
Biroul Burdell: — Dă-i lui Periera un picior drăgăstos în fund 
din partea mea şi spune-i c-am să-l întâlnesc de-ndată ce treaba 
lui va fi terminată şi ne vom fi atins scopul. Hai noroc, Ferdie. Să 
nu te murdăreşti pe mâini, puiule, şi să nu te joci cu pistolu' 

dacă nu-i nevoie. 

Ferma:. — Sal'tare, Langdon. Bagă de seamă să nu te 
murdăreşti nici tu pe mâini. La revedere.. 

Sfârşitul convorbirii. 

Telefonist: G. O. Tarnet 

Stenografi: V. L. O'Leary. 


Dacă asta nu-i o lectură plăcută, zău că nu ştiu care-ar putea 
să fie. După cât se pare, am sută-n sută dreptate în privinţa 
individului ăstuia Burdell şi jur ca-nainte de-a isprăvi cu el să-i 
aplic constituţia pentru că m-a făcut „dobitocu' ăsta de' 
Caution”. E nemaipomenit cum toţi indivizii care au de-a face cu 
legea-şi închipuie-ntotdeauna că orice poliţist e prost. Poate-i 
lege la ei, da' din când în când mai descoperă că-s puşi să 
plătească şi oalele sparte. 

Da' vă rog să mă credeţi că tot ce-am zis pân-acum încă nu-i 
nimic. După ce-am terminat de citit nota convorbirii, desfac 
pachetu' cu fotografii. Sunt trei bucăţi - Dubuinet camerista, 
Palantza fecioru' şi Termiglo şoferu' şi când mă uit la mutra 
ăstuia din urmă mă credeţi că era să cad jos de surpriză? Pentru 
că Termiglo şoferu' nu-i nimeni, altu' decât Fernandez, număru' 
unu de la ferma Altmira, individu' pe care l-am burduşit şi l-am 
zburat jos pe scări! Fraţilor, ori începe treaba asta să devină 
palpitantă, ori la loc comanda! 

Aşadar Fernandez a fost şoferu' familiei Aymes sub numele 
de Juan Termiglo, şi-acum e Fernandez, marele jucător de la 
fermă. Acum încep să pricep cum devine cazu' cu poza mea 
care fusese trimisă acolo. Că Burdell a trimis-o e sigur, şi i-a 
trimis-o lui Fernandez ca să ştie cine sunt, iar Fernandez a fost 
cel care i-a comunicat lui Burdell unde erau cele trei scrisori ale 


Henriettei. 

Da' vă rog să nu vă grăbiţi, că nu arde! la să lămurim 
lucrurile. De unde-a ştiut Fernandez locu-n care ascunsese 
Henrietta scrisorile alea? 

Mă bate gându' c-a ştiut unde erau ascunse pentru că ela 
fost individu' care le-a plantat acolo. Nu v-am spus c-am găsit 
scrisorile alea mult prea uşor? Felu-n care fuseseră-ngropate-n 
volumul ăla de poezii scobit mi se părea ca şi cum tocmai li s-ar 
fi dat glas să strige ca să fie găsite de oricine ar fi avut atâta 
minte să caute în locurile cele mai nimerite. 

Şi dacă nu greşesc nici în privinţa asta - şi-s convins că nu 
greşesc - atunci Burdell e de două ori mincinos. Toată istoria aia 
pe care mi-a vândut-o despre felu' cum a găsit Henrietta 
scrisorile-n birou' lui Granworth şi cum le-a luat cu ea e-o 
fiertură de poveşti să dormi de-a-npicioarele. 

Buuun. Va să zică tot am aflat ceva, ce părere aveţi? O 
chestie care-ncepe să promită. Mi-au şi-ncolţit o grămadă de 
idei în cap în legătură cu situaţia asta nouă. 

Aduc repede o foaie de hârtie şi-un creion şi le aştern negru 
pe alb. tocmai ca să le pot pritoci în minte. lată-le: 


Punctul 1: Burdell pune personalul de serviciu să spună că 
Henrietta n-a fost în oraş în noaptea când Aymes a murit. Tot el 
îi dă o mie de dolari paznicului de la docul lui Cotton pentru ca 
să-şi țină gura cu privire la femeia din maşină. 

Punctul 2: Când obligaţiunea falsă a fost strecurată de 
Henrietta şi afacerea a fost încredințată lui Caution, Burdell îi 
spune aceeaşi poveste pe care a debitat-o şi la ancheta pentru 
stabilirea circumstanțelor decesului. Imediat după aceea ia cele 
trei scrisori pe care le-a găsit în biroul lui Granworth şi i le 
trimite lui Fernandez, care se găseşte la fermă, şi-i spune să le 
planteze undeva în camera Henriettei, într-un loc în care pot fi 
găsite uşor. EI îi scrie apoi o anonimă lui Caution spunându-i să 
se ducă la Palm Springs şi să pună mâna pe nişte scrisori din 
care o să afle berechet. 

Punctul 3: Caution se duce la Palm Springs, găseşte scrisorile 
precum şi fotografia sa şi-ncepe să creadă că se petrec lucruri 
ciudate. Se-napoiază la New York şi-l vede pe Burdell. Burdell îi 
spune lui Caution o poveste cu nouă neveste care explică 
schimbarea poziției sale cu o sută optzeci de grade. Caution se 


preface c-a înghiţit găluşca şi pune telefonul lui Burdell sub 
supraveghere. 


În consecinţă, ce ştim? Un lucru îl ştim sigur şi anume că 
perechea de complici Burdell-Fernandez încearcă s-o-nfunde pe 
Henrietta sub acuzaţia de omor cu premeditare. 

Buuun. Dacă lucrurile stau aşa, poate că puteţi să-mi spuneţi 
şi dumneavoastră mie ceva? Dacă ăştia doi indivizi încearcă s-o 
scoată pe Henrietta vinovată de moartea lui Granworth Aymes, 
atunci la ce naiba ţine Burdell morţiş ca Henrietta să se mărite 
cu Fernandez? 

Nu vi se pare că şi asta-i o întrebare cu tâlc? Pentru că 
întrebarea asta-mi stă înfiptă-n creier ca un cui şi-ntr-un fel sau 
altu' trebuie să aflu răspunsu', altfel simt că afacerea asta are 
să mă bage la balamuc în cel mai scurt timp. 

Există însă un lucru pe care vă puteţi bizui. Explicaţia-i 
totdeauna teribil de simplă. Întotdeauna explicaţiile sunt simple 
când le afli în cele din urmă, da' deocamdată-s încâlcite rău. 

Aşa, odată când eram în Oklahoma mi s-a-ntâmplat ca o 
femeie la care ţineam foarte mult să m-atingă drept în creştetu' 
capului cu un mai. Când mi-am revenit în fire ş-am întrebat-o de 
ce a făcut-o, mi-a spus că-ncepuse să ţină atât de mult la mine, 
încât îşi dădea seama că dacă nu recurge la o măsură eroică, îşi 
va părăsi casa şi familia, atât de mult îndrăgise mutra mea 
pocită. Mi-a spus că a reflectat bine şi că cea mai potrivită 
soluţie era să-mi ardă una cu maiu' şi că-n felul ăsta s-ar crea o 
situaţie care-ar lămuri lucrurile. 

Ea a avut dreptate. După ce şi-a-ncercat o dată puterile pe 
capu' meu, am părăsit Oklahoma. 

Poanta e c-am să folosesc şi eu aceeaşi tehnică - cum se 
zice-n cercurile academice. Mă duc înapoi la Palm Springs c-un 
baros şi-am să le sparg indivizilor ălora capu', până când unu' 
din ei o să-nceteze de-a mă mai dribla şi o să-mi servească o 
bucată de adevăr gol-goluţ. 

Ş-acum, să-i dăm drumu'! 


Capitolul VI 
CHESTII MUIEREŞTI 


An timpul zborului meu înapoi spre Palm Springs mă gândesc 


| cum să procedez mai departe în afacerea asta. In primu' rând 
e un lucru sigur că n-are rost să pretind în continuate c-aş fi 
domnu' Selby T. Frayme din Mexic, de la Magdalena, pentru că 
mi se pare că toţi indivizii care n-aş fi vrut să ştie că-s agent 
federal erau în cunoştinţă de cauză de foarte multă vreme. Acu-i 
cazu' să lucrez sub firmă proprie. 

In ce-o priveşte pe Henrietta, cred c-o am cu destule la mână 
ca s-o fac să ciripească, fiindcă trebuie să-nţelegeţi că deşi am o 
slăbiciune declarată pentru dama asta, niciodată n-am lăsat ea 
sentimentele mele personale să-mi stânjenească treburile, sau, 
în fine, nu prea mult, şi-n definitiv o femeie frumoasă 
nu-nseamnă nimic, pentru că-ntotdeauna cele mişto dau de 
bucluc. 

Cred că dac-ai debarca o ciumă de muiere pe-o insulă în 
care-s adunaţi câteva sute de indivizi din categoria celor duri, 
nu s-ar întâmpla mare lucru; da' ia să plantezi o tânără domniţă 
ca o garofiţă-n mijlocul unei jungle şi mă prind că se va găsi cât 
ai zice peşte un individ care să organizeze o mare vânătoare de 
lei, numai ca să-i demonstreze cât e el de grozav. 

As putea chiar să vă povestesc ce mi-a spus odată la Missouri 
un comis-voiajor, care era de părere că dacă n-ar exista femei 
pe lume, n-ar fi nici crime. Am discutat pe tema asta, iar după 
ce golise sticla de whisky pe jumătate şi a devenit sentimental, 
a mărturisit că, fie ce-o fi, el ar prefera să fie crime, numai să 
existe dame. 

Soarta a vrut să i se facă voia, pentru că după vreun an 
jumătate o damă oarecare i-a crăpat capu' c-o cheie franceză, 
drept care nu i-a rămas altceva de făcut decât să predea caietu' 
de comenzi şi să facă un tur fără retur la cimitiru' local. 

Cum s-o fi descurcând Henrietta cu indivizii ăia la fermă e 
tocmai ceva ce nu ştiu. Asta-i încă un lucru pe care trebuie să-l 
aflu, pentru că, sincer vă spun, mi se pare curios cum nu se 
dezlipeşte din locul ăsta, unde face pe amfitrioana şi unde un 
individ, care face pe grozavu' şi care-i fostul ei şofer, îşi permite 
s-o sărute. Poate că Fernandez ăsta are vreo influenţă asupra 


Henriettei şi o constrânge să meargă la picior, ceea ce ar 
explica şi cuvintele ei, c-ar putea fi ob/igată să se mărite cu el. 

E ora opt când trag la hotelul Miranda House din Palm Springs 
şi sunt frânt de oboseală, da' cred c-am să mă pun pe treabă şi 
n-am să las să treacă nici o clipă care-ar putea să le dea vreun 
răgaz muşteriilor mei. 

După ce-am făcut un duş şi-am mâncat, cer să mi se dea 
ferma la telefon şi-ntreb dacă doamna Aymes e p-acolo. Un 
individ la celălalt cap - şi-mi dau seama după felu' cum vorbeşte 
că-i Periera - mă-ntreabă ce vreau de la ea şi-i spun că-i treaba 
mea ce vreau de la ea şi dacă n-o cheamă la telefon pronto are 
să se trezească cu mine ş-un ciomag acolo, să-i învineţesc 
spinarea. După care se hotărăşte să se ducă după ea. 

Nu trece mult ş-o aud pe Henrietta ciripind în telefon, 
ş-o-ntreb dacă ştie unde-i Maloney. Răspunde că da şi că-i 
p-acolo. Îi spun că-s tipu' care s-a dat drept Selby Frayme şi că 
nu sunt Selby Frayme ci agentu' federal Lemmy Caution şi că 
vreau să-l văd pe Maloney pronto şi c-ar fi mai bine dacă s-ar 
înfiinţa urgent la Miranda House, pentru că vreau să vorbesc cu 
el. 

Ea spune că-i în regulă şi pe la ora nouă seara Maloney îşi 
face apariţia. 

Îl iau sus la mine-n cameră şi-i dau un whisky. 

— Ascultă, Maloney, îi spun, mi se pare că ţii la Henrietta asta 
şi poate că n-ai vrea s-o vezi la ananghie, da-n clipa de faţă 
lucrurile se-ndreaptă-ntr-acolo. Cred că Henrietta ţi-a spus cine 
sunt şi cu ce treburi am venit p-aici, aşa că nu mai e nevoie de 
alte explicaţii, dar aş vrea să-ţi bagi bine-n cap următoarea 
socoteală. Când am venit aici prima oară nu mă interesa cum a 
murit Granworth Aymes, dacă s-a sinucis sau dac-a fost muşcat 
de văduva neagră, căutam doar să dibuiesc o urmă în afacerea 
asta cu falsuri. Buuun. Dar acum cred că mă interesează grozav 
de mult cazu' Granworth, pentru că-ncep să văd o legătură-ntre 
cele două chestii. 

De când am fost la New York am aflat o mulţime de socoteli 
care nu-s deloc în favoarea Henriettei. S-ar putea să fie 
adevărate şi s-ar putea să nu fie, da' sigur e că trebuie să bage 
bine de seamă, căci altfel... 

Vezi, nu-i un lucru tocmai plăcut să fii acuzat de omor. Poate 
c-ar fi datoria mea să informez New Yorku' despre posibilitatea 


ca Henrietta să-l fi curăţat pe Granworth, da' n-am s-o fac. N-am 
să fac lucrul ăsta dintr-un singur motiv, ş-anume pen'că nu m-ar 
ajuta cu nimic în afacerea asta cu falsurile şi asta-i treaba pe 
care vreau s-o lămuresc în momentu' de faţă. Dacă Henrietta l-a 
curăţat pe Granworth, odată o să fie prăjită pentru asta: da' 
poate că n-a făcut-o şi dacă n-a făcut-o, atunci îi recomand să-şi 
dea drumu' la guriţă şi să spună tot şi repede, că altfel s-ar 
putea trezi instalată pe scaunu' fierbinte şi se spune că damele 
se prăjesc la fel de bine şi tot atât de repede ea şi bărbaţii. 

Buuun. Aşadar, iată primu' lucru pe care-ţi cer să-l faci. Ai să 
te-ntorci la fermă ş-ai să stai de vorbă cu Henrietta, ş-ai să-i spui 
că pe la miezu' nopţii voi veni şi eu acolo şi vreau să-mi dea o 
declaraţie şi c-ar fi mai bine să nu conţină decât adevăru'. Dacă 
voi avea impresia că-ncearcă să mă ducă sau s-ascundă ceva, 
află c-am s-o arestez pe loc ca persoană implicată în afacerea 
asta de falsuri, am să i-o predau lui Metts, şefu' poliţiei d-aici, 
ş-am să dau la iveală tot ce ştiu despre legăturile ei cu moartea 
lui Grandworth. lar dacă voi face asta, fii sigur că Henrietta are 
să aibă mult de furcă. Mă-nţelegi? 

Dă afirmativ din cap. Priveşte plin de seriozitate. 

— Te-nţeleg. Caution. zice. şi poţi fi sigur c-am să-i recomand 
să nu-ţi ascundă nimic. E singuru' lucru ce-i rămâne de făcut. 
Da-ţi spun, continuă, că nu ea l-a omorât pe Aymes. Ea n-ar fi-n 
stare să facă aşa ceva. Ce... 

— Las-o mai moale, Maloney, îl întrerup. Habar n-ai de nimic. 
Numai fiindcă ţi s-au aprins călcâiele după dama asta îţi închipui 
că n-ar putea să omoare pe cineva. Am cunoscut femei care 
duminica obişnuiau să meargă de două ori la biserică, ceea ce 
nu le-a împiedicat să-şi omoare tipii, aşa c-ai putea să mă 
scuteşti de-ncercarea asta de-a mă convinge cu argumentu' că 
Henrietta n-ar fi putut s-o facă. Asta-i ceva care-o priveşte direct 
şi personal. N-are decât să se apere singură. 

Ridică din umeri şi-şi aprinde o ţigară. 

— Buuun, continui. Şi-acum, uite o altă treabă pe care-ai 
putea s-o mai faci. Înainte de-a mă fi dus la New York am avuto 
discuţie cu ea şi mi-a spus că s-ar putea să fie silită să se mărite 
cu Fernandez. Eu zic că treaba asta pe care mi-a spus-o e 
ciudată, deoarece am impresia că ţine la tine. Poete că ai vreo 
idee despre chestia asta, hai? 

Dă iar din umeri. 


— Nu-nţeleg, zice. Ştiu doar atâta, că Fernandez şi Periera 
sunt granguri la fermă şi că-s un fel de asociaţi; s-ar putea ca 
Henrietta să-şi spună c-ar duce-o mai bine dacă l-ar lua pe 
Fernandez. Eu am intervenit numai când am văzut c-o dirija şi-i 
făcea zile fripte. Mi-a părut oareşicum rău de ea şi cred că-i o 
femeie minunată. 

Stă liniştit un timp, gândind în sinea sa. Apoi continuă: 

— Acum, c-ai pomenit de chestia asta, zice, nici vorbă că 
Fernandez trebuie să aibă tupeu să-şi închipuie că Henrietta o 
să cadă pe bec pentr-un golan ca el. O fi vorbind corect, da-i 
neam prost. 

— Un motiv în plus ca nici măcar să n-aplece urechea la un 
individ de teapa lui, spun. Ascultă, Maloney, spune-mi dacă i-ai 
propus să se mărite cu tine? 

— Fireşte că da, îmi zice zâmbind; şi mi-a răspuns că se va 
gândi la asta. Cred că niciodată nu mi-a părut atât de rău pentru 
o femeie cât mi-a părut pentru Henrietta, cu atât mai mult cu 
cât e o fată minunată, care nu se văicăreşte-ntr-una când intră 
într-un bucluc, aşa cum fac muierile de obicei. 

— Bine, Maloney, zic. Acum poţi pleca şi nu uita să-i spui că 
voi sosi pe la miezu' nopţii şi vreau s-aud de la ea ceva cu cap şi 
coadă. 

Spune că-i în regulă ş-o roieşte. 

Mă-nvârtesc pân' pe la miezu' nopţii când scot maşina ş-o iau 
spre fermă. Acolo găsesc lume puţină, lucru pe care trebuie să-l 
înţelegeţi - în perioada asta a anului nu se prea găsesc mulţi 
oameni să-şi petreacă vacanţa p-aici, ba chiar mă mir de ce 
Periera nu-nchide localu' ăsta-n timpu' sezonului mort şi n-o 
şterge undeva, aşa cum fac cei mai mulţi dintre tipii de prin 
partea locului. 

Orchestra cântă o bucată-ndrăcită şi câteva perechi îşi 
scutură ciolanele pe ring, în timp ce nişte orăşeni din Los 
Angeles scapă caii la bar. Trec drept de-a curmezişul salonului, 
urc scările şi intru-n camera de sus, unde jocurile-s de obicei în 
toi. 

Nu-i nimeni acolo în afara unui chelner, care face ordine, şi-l 
întreb pe individ unde-i birou' lu' Periera. Îmi arată una din 
camerele-nşirate de-a lungu' balconului, de cealaltă parte, 
deasupra uşii de la intrarea principală, şi mă-ndrept într-acolo. 
Deschid uşa şi intru. 


Înăuntru îl găsesc pe Periera aşezat în spatele unui birou, 
bând whisky, şi pe Fernandez aşezat într-un colţ, fumând. Când 
intru, amândoi mă măsoară c-o privire de gheaţă din creştet 
până-n tălpi. 

— Ei, şefilor, zic, iată-mă-napoi; cum vă mai merg afacerile? 

Periera ridică privirea c-un zâmbet urâcios. 

— Toate-s en buna ordine, domnule Frayme, spune pe-un ton 
sarcastic. 

— Lasă-te păgubaş, Periera, zic. Ştii prea bine că nu mă 
cheamă Frayme. Numele meu e Caution ş-am în buzunar o mică 
insignă pe care pot să v-o arăt dacă credeţi că v-ar face plăcere 
s-o vedeţi. 

Fernandez se bagă. 

— Ce naiba ne pasă nouă de insigna dumitale! spune. Cred 
că n-avem nici un motiv să ne agităm din cauza insignelor 
federale. Nu ne ai cu nimic la mână şi-n nici un caz nu ne plac 
sticleţii. 

— Ce vorbeşti?! îi zic. Nu mă miră că nu-ţi plac sticleţii şi mai 
ales mă prind că nu-ți place unu' care te-a atins la muzicuţă aşa 
cum te-am pocnit eu ultima dată când te-am întâlnit. Cu toate 
astea, îi zic, aprinzându-mi o ţigară, îţi recomand să te 
stăpâneşti şi să fii politicos, ca să nu mă văd silit să te mai 
altoiesc niţel. Unde-i Henrietta? 

Zâmbeşte rânjit. 

— E p-aici, spune. Stă afară pe verandă cu Maloney şi cu cât 
ai să isprăveşti mai repede cu atât are să-mi placă mai mult, 
pentru că mi se face greață când te văd. 

— Ce părere ai?! zic. Ai să m-aştepţi până mă-ntorc, şi 
deocamdată am să-ţi spun ceva care-o să te-ajute să-ţi treacă 
timpu' mai repede, Fernandez. Pregăteşte-ţi o poveste valabilă 
ca să-mi explici ce cauţi aici sub numele de Fernandez şi 
făcându-l pe grozavul când te cheamă de fapt Juan Termiglo ş-ai 
fost şoferu' lui Granworth Aymes de la New York, da' bagă bine 
de seamă să fie valabilă, altfel aş putea să te strâng un pic cu 
uşa, să văd ce-i cu mărturia mincinoasă pe care-ai depus-o la 
ancheta judiciară pentru stabilirea circumstanțelor în care-a 
decedat patronu' tău. 

— Ai călcat cu stângu', copoiule, zice. Află că n-am depus 
niciodată vreo mărturie la ancheta judiciară, pentru că n-am 
ştiut niciodată nimic despre cineva c-ar fi fost undeva. In 


noaptea aia am fost acasă şi n-am văzut; nici urmă de Henrietta 
sau de altcineva. Ce părere ai despre asta? 

— Nu-i rău, acritură, zic, da' tot te pun eu în ramă pentru 
ceva, Fernandez, aşa că fereşte-te dacă nu vrei să ţi se facă iar 
greață. 

Rânjeşte şi-şi aprinde o ţigară. Nu-i lipseşte deloc tupeul. 

Cobor scările, trec drept peste ring şi ies pe veranda laterală. 
Henrietta şade acolo, vorbind cu Maloney. E-mbrăcată c-o rochie 
albastră de seară, făcută dintr-un material diafan, ş-arată ca o 
bomboană. Maloney îşi ia rămas-bun ş-o-ntinde. 

Trag un scaun mai aproape şi m-aşez. 

— Ei bine, Henrietta, zic, cred că Maloney ţi-a spus cum stai 
şi vreau să ştiu ce-ai de gând? 

Mă priveşte şi-n lumina lunii pot să-i văd ochii, a căror 
expresie aminteşte de-un zâmbet, ca şi cum ceva ar fi 
amuzat-o. 

— Nimic altceva, domnule Caution, îmi răspunde, decât să-ţi 
spun orice doreşti să ştii. Jim Maloney zice că dacă spun 
adevărul - totul va fi-n regulă, iar dacă nu - aş putea s-o păţesc. 
să-ncep? 

— Stai o clipă, drăguţo, îi zic, ş-ascultă-mă înainte de-a 
intra-n problemă. Nu ştiu ce se petrece p-aici, da' mi se pare 
că-i ceva cam ciudat şi nu prea pe gustu' meu, şi-s hotărât să 
descopăr toată tărăşenia. În ce mă priveşte - mie-mi place să 
discut cu oamenii liniştit şi frumos, fără ameninţări şi prostii - 
bine-nţeles când joacă cu cărţile pe faţă. Dacă nu, ei bine, 
atunci e treaba lor dacă dau de bucluc. Acum ia seama, 
Henrietta, la ce-ţi spun. Tu eşti un exemplar deosebit şi ţin la 
tine. Cred că mama natură te-a-nzestrat din plin şi poate că eşti 
conştientă de faptul ăsta, dar eşti la ananghie în afacerea aia cu 
obligaţiunea falsă, cât şi-n treaba astălaltă, şi singuru' lucru ce-ţi 
rămâne de făcut e să goleşti sacu', da' să nu uiți nimic. Şi dacă 
m-ai înţeles, acu' să-mi spui ce s-a-ntâmplat în noaptea când ai 
fost la New York şi te-ai întâlnit cu Granworth - noaptea-n care-a 
murit. 

— Nimic mai uşor, domnule Caution, spune. Totu-i foarte 
simplu; mă tem numai că nu prea pot s-aduc dovezi. l-am scris 
lui Grandworth nişte scrisori în care-i spuneam că doream să-l 
văd. Auzisem că se făcea de basm c-o femeie şi cu toate că-l 
suspectam de mai multă vreme că mă-nşală, n-am avut 


niciodată vreo dovadă concretă. Prea fericită n-am fost niciodată 
cu Granworth. Trăgea ia măsea, era irascibil şi adesea enervant 
de prost; dar când s-a procopsit cu banii aceia şi a spus că va 
trece două sute de mii de dolari în obligaţiuni de stat pe numele 
meu, am crezut că poate va începe o viaţă nouă. Făcea proiecte 
în sensul ăsta pentru amândoi. A mers pân-acolo încât a 
contractat o nouă asigurare - o poliţă cu rentă viageră plătibilă 
peste zece ani sau, în caz de deces, aşa fel aranjată încât, după 
cum spunea, să pot contempla viitorul fără griji. Îmi amintesc 
cum făcea haz despre faptul că societatea de asigurări insistase 
să introducă în poliţă o clauză potrivit căreia plata ar fi 
suspendată în cazul în care el s-ar sinucide, fiindcă, după cum 
poate ştii, el încercase să-şi ia viaţa cu vreo doi ani în urmă, 
după o noapte de beţie. 

Incepusem să cred că poate de data asta era serios. Mă 
aflam în Connecticut, la Hartford, unde stăteam la nişte prieteni, 
când am primit o scrisoare. Era nesemnată şi spunea c-aş face 
bine să-l supraveghez pe Granworth, care se dădea în spectacol 
c-o femeie, al cărei soţ începea să reacționeze urât la treaba 
asta. 

De obicei nu iau în seamă scrisorile anonime, dar i-am 
telefonat lui Granworth şi i-am spus despre asta. Nu şi-a dat nici 
măcar osteneala să nege faptele. N-a găsit de cuviinţă decât să 
fie grosolan. Atunci mi-am dat seama că anonima nu minţea şi 
i-am mai scris alte două scrisori în care-i ceream să decidă ce 
are de gând să facă şi-n cele din urmă l-am anunţat că am de 
gând să viu să-l văd şi să reglez socotelile cu el. 

— Stai o clipă, Henrietta, îi tai şiru'. Ce s-a-ntâmplat cu 
scrisorile alea? Ce-a făcut Granworth cu ele? 

— Nu ştiu, spune. După moartea lui, când mi-a telefonat 
Burdell şi m-am dus la New York, le-am văzut aruncate pe biroul 
său laolaltă cu multe alte hârtii. Am avut de gând să le iau şi să 
le distrug, dar eram atât de necăjită şi amărâtă atunci, încât am 
uitat. 

— Bine, zic. Dă-i 'nainte. 

— M-am dus la New York, continuă ea, ş-am ajuns devreme în 
seara zilei de douăşpe ianuarie. Nu m-am dus acasă, la 
apartamentu' nostru. L-am chemat la telefon pe fecior şi l-am 
întrebat unde se află soţul meu. Mi-a răspuns că e la birou. L-am 
chemat apoi pe Granworth la birou şi mi-a vorbit. Mi-a spus că 


tocmai primise ultima mea scrisoare, a treia, şi că va sta de 
vorbă cu mine în seara aceea. 

Mi-a cerut să ne-ntâlnim la o cafenea din oraş. M-am dus 
acolo şi după puţin a venit şi el cu maşina. Era cam nervos şi 
părea puţin afumat. Am discutat situaţia şi mi-a spus că n-are 
intenţia să renunţe la femeia aia. l-am răspuns că dacă nu 
renunţă, mă despart de el. Atunci el mi-a zis că dacă-l divorţez, 
va părăsi mai degrabă ţara decât să-mi plătească pensie 
alimentară. Era furios şi ochii-i scăpărau de mânie, iar când 
a-ncercat să-şi bea cafeaua, aproape că nu putea să-şi ţină 
ceaşca, atât tare îi tremurau degetele. 

l-am spus că nu avea de ce să mă preocupe grija pensiei 
alimentare, întrucât îmi rămâneau cele două sute de mii de 
dolari în obligaţiuni ce mi le trecuse pe numele meu. O clipă am 
crezut că-nnebuneşte de-a binelea, într-atât era de furios. Apoi, 
după câtva timp mi-a spus c-ar fi mai bine să mă-ntorc la 
Connecticut pentru opt-zece zile şi că va reflecta şi-mi va scrie, 
iar până la urmă vom lua o hotărâre oarecare. Dar mi-a spus 
răspicat că dacă am divorța, viaţa sa ar fi ruinată şi ar sfârşi cu 
tot şi cu toate. 

M-am înapoiat direct la gară şi am plecat la Hartford. După 
două zile, Langdon Burdell mi-a telefonat că Granworth îşi luase 
viaţa. Mi-am făcut reproşuri amarnice. M-am gândit că poate 
eram vinovată de moartea lui; că poate-ar fi trebuit să găsesc 
altă cale de rezolvare a situaţiei. 

M-am înapoiat imediat la New York, dar când am sosit, 
ancheta pentru stabilirea circumstanțelor decesului era 
terminată. Langdon Burdell mi-a spus că dăduse instrucţiuni 
personalului de serviciu să nu sufle nici un cuvânt despre faptu' 
că fusesem la New York în noaptea aceea: că dacă s-ar fi 
menţionat acest fapt poliţia ar fi devenit, probabil, sâcâitoare şi 
m-ar fi luat la întrebări. Burdell declarase la anchetă că mă 
aflam atunci în Connecticut. l-am fost recunoscătoare pentru 
asta. 

Am rămas la New York o bucată de vreme, în care timp 
afacerile lui Granworth au fost lichidate. In testament lăsase 
scris că doreşte ca Burdell să-i continue activitatea, preluând 
afacerea şi birouri, şi mai erau instrucţiuni cu privire la anumite 
datorii, inclusiv ipoteca destul de serioasă ce greva ferma 
Altmira - unde Granworth construise conacul cu ani în urmă - 


toate urmând să fie plătite din suma recuperată de la asigurarea 
sa. 

Dar societatea de asigurări a refuzat să plătească, pe baza 
clauzei privind sinuciderea, iar Periera, ca deţinător al ipotecii cu 
care era grevată ferma Altmira, n-a putut să-şi recupereze banii. 
Dacă Periera n-ar fi fost atât de scârbos în chestiunea asta, l-aş 
fi despăgubit - sau aş fi-ncercat s-o fac - în contul obligaţiunilor 
ce-mi fuseseră predate şi erau proprietatea mea personală, 
pentru ca mi le dăduse Granworth. 

Restul istoriei îi cunoşti. Când mi s-au terminat banii pe care-i 
aveam aici la cont, am dus una dintre obligaţiuni şi am încercat 
s-o schimb la bancă. Mi-au spus că era falsă, la fel ca şi restul 
obligaţiunilor de altfel. Atunci am rămas pe geantă. Nu mai 
aveam nici un fel de resurse şi Periera mi-a îngăduit să rămân în 
continuare la fermă în schimbul serviciilor mele de amfitrioană. 

Asta-i povestea, domnule Caution. Acum câtăva vreme, 
Fernandez - pe care de fapt îl cheamă Juan Termiglo şi a fost 
şoferul nostru - m-a cerut în căsătorie. Se pare că a făcut un fel 
de tovărăşie cu Periera. Când i-am râs în nas, mi-a spus că s-ar 
putea să-mi treacă pofta de râs dacă poliţia ar afla că mă 
certasem cu soţul meu cam cu o oră înainte de moartea sa, iar 
când am descoperit că obligaţiunile erau false, mi-a cerut din 
nou să-l iau şi practic a lăsat să se-nţeleagă că singuru' lucru pe 
care l-aş putea face să mă pun la adăpost ar fi să mă mărit cu el 
şi să mă asigur în felul acesta că şi restul personalului nostru de 
serviciu va continua să fie mut. 

— Foarte bine, Henrietta, zic. Dacă ăsta-i adevăru', povestea 
nu-i rea, şi dac-ai fabricat-o, e tot bună. Mai spune-mi doar un 
mic amănunt: cine era dama aia cu care se afişa Granworth? 

— Habar n-am, spune ea privind în zarea deşertului, dar 
oricine-ar fi fost, sigur era vorba de nevasta celui care-a scris 
anonima. 

— Cum ţi-a venit ideea asta? întreb. 

— De aia, zice, fiindcă scrisoarea era de mână şi scrisul avea 
trăsături masculine. Într-un loc unde respectivul scrisese 
cuvintele „această femeie” am observat o ştersătură. Nu era o 
ştersătură bine făcută şi examinând-o cu lupa am putut descifra 
cuvintele „Soţia mea”. Se vede că avusese de gând să se refere 
la nevastă-sa şi se răzgândise. 

— Ai scrisoarea? întreb. 


— Mă tem c-am pierdut-o, spune. 

Mă ridic. 

— Bine, cucoană, îi zic. Sunt dispus să cred povestea pe care 
mi-ai spus-o, pentru că-ntotdeauna acord crezare unei femei 
frumoase - o singură dată! Dacă-i adevărat, bine, atunci e-n 
regulă, şi dacă nu-i, mă prind c-am să te descopăr undeva. N-o 
şterge şi nu-ţi chinui creierii prea mult. S-ar putea să 
izbucnească ceva în scurt timp, da-n momentu' de faţă afacerea 
asta mi se pare-ncurcată. 

Mă priveşte parcă zâmbind. Ochii-i strălucesc şi din toată 
fiinţa ei emană un fel de insolenţă care-mi place. Cred că 
Henrietta asta are tupeu, nu glumă! 

— M-ai înfundat, nu-i aşa? spune. Mi-am dat seama din capu' 
locului că tot ce zici şi tot ce faci n-are decât un singur scop, să 
mă implici în afacerea asta cu falsurile. Poate c-are să-ţi vină pe 
urmă ideea să mă acuzi că l-am omorât pe Granworth. Nu-i de 
glumit cu dumneata, domnule Caution. 

— Chiar aşa, bombonico, îi spun. Un tip cu care se poate 
glumi nu-i bun de nimic. Pe tine te consider extra. Cred că nu 
mi-a fost dat să văd multe femei în genu' tău. Eşti de soi - 
da-nţelegi ce vreau să spun - şi-mi place cum te mişti şi 
vorbeşti. Într-un fel, îmi pare rău că ţii atâta la Maloney; poate 
dac-aţi fi fost în alte relaţii mi-ar fi plăcut să am alături o femeie 
ca tine. Da' vezi bine că nu sunteţi, iar eu am o misiune de 
îndeplinit pe care-o voi duce la bun sfârşit chiar dacă ţie nu-ți 
place. La revedere şi pe curând. 

O-ntind pe scările verandei şi ocolesc clădirea ca să-mi iau 
maşina pe care-o lăsasem în spate. Sunt atât de obosit încât 
aproape văd dublu şi socot c-am să-nchei pe ziua de azi ş-am să 
mă-napoiez la hotel să trag un pui de somn. 

Am lăsat ferma cu vreo şapte kilometri-n urmă şi trec 
printr-un loc in care şoseaua se-ngustează şi unde pe-o movilă 
aflată dincolo de şosea, în faţa unui tufiş, creşte un copac din 
ăia care se văd prin deşert - când, cineva trage-un foc asupra 
mea. Glonţu' loveşte volanu', ricoşează şi iese prin parbriz. 

Instantaneu îmi vine ideea să-ncerc o figură tare. Mă las pe 
frână, virez brusc volanu' şi bag maşina-ntr-un boschet de 
cactuşi, ca şi cum aş fi fost împuşcat. Apoi mă prăbuşesc peste 
volan şi-l fac pe mortu' c-un ochi deschis. 

Aştept aşa câteva minute, da' nu se-ntâmplă nimic. Apoi, 


dincolo, de partea cealaltă a pâlcului de tufişuri, văd că cineva 
se mişcă. Cum iese-n loc deschis, încep să-l urmăresc. Fuge cât 
îl ţin picioarele şi e un individ care ştie s-o ia la sănătoasa. Il las 
să scape, pentru că mi-a venit altă idee. Mă-ntorc la maşină, o 
scot pe şosea şi-i dau bătaie. Merg direct înapoi la fermă 
şi-ntreb dacă Fernandez e acolo. Mi se răspunde că nu-i şi că 
poate nici nu-şi va face apariţia-n seara aia. Il găsesc pe Periera 
şi-l întreb unde locuieşte Fernandez. Îmi spune că are o căsuţă, 
nu departe, pe şoseaua spre Indio. Identific locu' şi pornesc 
acolo pronto. 

În timp ce gonesc pe şoseaua spre Indio, mă gândesc că 
deşertul ăsta-i un loc sinistru în care se petrec destule lucruri. 
Tipii ăia care nu mai contenesc vorbind despre spaţiile largi şi 
deschise ar face bine să-şi schimbe părerea despre deşerturi, 
dacă le-ar frecventa mai des. 

Deodată mi s-arată şi bârlogul ăsta. E-o căsuţă albă, aşezată 
la vreo cincizeci de metri de la şosea. Împrejmuită c-un gard alb 
şi cu pietre albe. Opresc maşina la marginea şoselei şi 
mă-ndrept agale către căsuţă. Lângă uşă-i o fereastră prin care 
privesc înăuntru şi-l văd pe Fernandez aşezat la o masă, fumând 
o ţigară şi bând whisky singur-singurel. 

Bat la uşă şi, după un timp, vine ş-o deschide. 

— Ce doreşti, copoiule? zice 

— Intră şi ţine-ţi fleanca, Fernandez, îi zic. Să ştii că pentru 
mine nu eşti decât un împuţit ordinar şi dacă-mi faci vreun 
pocinog, am să te-ating de să mă ţii minte. 

Se duce-n casă şi-l urmez. Imi împinge un scaun pe care 
m-aşez ş-arunc un ochi de jur-împrejur. 

Căsuţa-i destul de agreabilă. E mobilată cu confort şi peste 
tot sunt sticle de băutură. Aprind o ţigară şi-l privesc pe 
Fernandez. 

Stă în faţa căminului şi se uită la mine. E un individ infect şi 
cred că mi-ar place să-i ard una cu vătraiu' peste mutră, aşa 
numai ca să nu-şi mai închipuie că-i un tip atât de grozav. 

Pentru felu-n care gândesc să conduc ostilitățile am un plan. 
Aş jura că n-a existat niciodată un tâlhar care să nu cadă 
la-nvoială dacă simte c-ar avea ceva spuză de tras pe turta lui. 

— Ascultă, Fernandez, îi zic. Mi se pare că nu prea mă bucur 
de simpatie p-aici. Mai adineauri, când mă-ntorceam la Palm 
Springs, un individ a-ncercat să mă facă cioburi, da' nu se 


pricepe destul de tare la meserie şi n-a reuşit decât să-mi 
scoată o aşchie din volan şi să-mi crape parbrizu'. Presupun că 
nu ştii mai mult decât un prunc despre treaba asta, Fernandez? 

Mă priveşte c-un aer surprins. 

— Doar nu mă crezi chiar atât de prost, că nu-s, zice. Ce-aş 
realiza dac-aş încerca să-ţi scurtez zilele? Poate vrei să-mi 
explici dacă poţi. 

— N-am cum să ştiu, îi spun, da' e cineva p-aici care-mi 
poartă sâmbetele - s-ar putea să fie Periera. 

— Nici p-asta n-o-nţeleg, zice. Ce l-ar face pe el să vrea să te 
curețe? 

— N-am cum s-o ştiu nici p-asta, zic. Totuşi, nu 
mă-nnebunesc după tipii care trag în mine şi doar atâta vreau 
să ştiu, cu cine ţii, aşa că fă bine şi cască urechile. 

Mă servesc din whiskyul lui. 

— Mulţumesc pentru băutură, zic. Ş-acum ia seama la 
socoteală. Presimt că foarte curând am să pun cuiva cătuşele 
p-aici ş-am să te las să ghiceşti de două ori cine-o să le poarte. 
Şi ca să nu-ţi mai omori creierii, îţi spun eu - mititica de 
Henrietta. Femeia asta mi se pare cu totu' şi cu totu' curioasă şi 
cred că ştie de-o mie de ori mai multe despre moartea lui 
Granworth Aymes decât îşi închipuie o grămadă de oameni. 
Asta-i în regulă. Da' principalu-i următoru'. Se pare c-ar fi o 
damă care se ţinea de capu' lui Granworth, iar bărbatul ăsteia e 
presupusul autor al unei scrisori anonime către Henrietta, în 
care-o pune la curent cu zburdălniciile soţului ei şi-i cere să ia 
măsuri. Ei bine, povestea poate să fie adevărată, da' tot aşa de 
bine poate să nu fie. 

Acum aud că ţii morţiş s-o iei pe Henrietta. Nu-mi dau seama 
cât eşti de sincer în dorinţa asta, da' ştiu un singur lucru, 
ş-anume c-ai fost şoferu' soţilor Aymes şi că-n calitatea asta 
mergeai cu Granworth peste tot, aşa că dac-ar fi fost încurcat 
c-o femeie, tu ai fi-n măsură să ştii cine era... 

— Am ţinut cu Henrietta, spune, şi m-am oferit s-o iau in 
căsătorie când ajunsese pe geantă şi-şi pierduse prietenii, da' 
poate că după afacerea asta cu obligaţiunile false mi-am cam 
schimbat părerea. Nu zic că n-ar fi o bucăţică atrăgătoare, 
continuă, da' nu cunosc tipu' care s-ar însura c-o femeie ştiind 
că-i amestecată-n afaceri de falsuri si care va trebui s-apară, 
probabil, în faţa unui tribunal sub învinuire de omor. Nu ţine 


figura. 

Măresc viteza-n circuitele creierului pentru că situaţia asta-i 
grozav de interesantă şi cere gândire rapidă. V-amintiţi, 
probabil, că Burdell îmi spusese c-a ţinut cu Henrietta până când 
a bănuit-o de amestec în falsuri şi uite înc-un individ care s-ar fi 
zis că moare de nerăbdare s-o ia de nevastă, şi-mi pune aceeaşi 
barbă. Face impresia că indivizii ăştia-s vorbiţi, nu vi se pare? 

— l-ascultă, Fernandez, zic. Lucrurile stau cam aşa. N-ar fi 
nici o greutate pentru mine să aflu dacă Aymes umbla c-o 
femeie. Pentru asta trebuie să pun numai la treabă pe băieţii din 
New York, da' socot c-ai putea să mă scuteşti de oboseală. Am 
să-ţi ofer un târg, deşi nu fac des învoieli cu lichele de teapa ta, 
şi uite-n ce constă târgu'. Vreau să-mi spui adevăru-n legătură 
cu femeia asta cu care se zice că umbla Aymes şi vreau să ştiu 
ce se petrecea. Dacă eşti de acord, toate-s în regulă. Dacă nu, 
te arestez pe loc pentru tentativă de ucidere a unui agent 
federal, fiindcă-s convins că tu eşti individu' care-a tras în mine 
mai încolo, pe şoseaua spre Palm Springs. 

Ochii stau să-i sară din cap. 

— Stai, ascultă, Caution, zice. Nu poţi spune aşa ceva. Mi-e 
uşor s-aduc vreo şase băieţi care să jure c-am fost împreună cu 
ei toată noaptea. Ş-apoi crede-mă c-aş fi fericit să-ţi spun orice 
doreşti să ştii. 

— E-n regulă, zic. Da' mai ascultă şi povestea asta. 

Apoi îi spun istoria pe care mi-a servit-o Henrietta. Stă liniştit, 
fumând şi ascultând. După ce-am terminat, începe să 
comenteze. 

— După părerea mea, te duce de nas, spune rânjind. E la 
mintea cocoşului că de vreme ce ştii că ea fusese în noaptea aia 
la New York, era obligată să aibă o poveste pregătită, ca să 
justifice faptu' c-a fost acolo. Dacă n-ar avea un motiv, atunci 
face impresia c-ar fi venit de la Connecticut cu vreun alt interes 
pe care ea nu vrea ca tu să-l cunoşti - ca, de pildă, să-l curețe 
pe bărbat-su. Aş zice că ea a născocit povestea aia despre 
cealaltă damă. 

Circulam mult cu Aymes, continuă. Îl duceam peste tot prin 
oraş şi avea dame în toate părţile, dame obişnuite, da' nu era 
nimic deosebit în treaba asta. Nici una nu-l preocupa în mod 
special. Nici vorbă; erau o grămadă şi, dacă vrei, pot să-ţi 
pregătesc o listă-ntreagă. Da' cred că ţi-ai pierde vremea. 


— E-n regulă, zic. Acum ia seama, Fernandez. N-a trecut o 
oră de când un individ m-a luat în cătare ş-a-ncercat să mă 
curețe. Individul ăsta ai fi putut să fii tu, sau ar fi putut să fie 
Henrietta. sau Maloney, sau Periera. Ei bine, c-o vorbă 
academică, de dragu' argumentului, am să zic c-ai fost tu. 

Strecor mâna sub haină, scot automatu' din tocu' de umăr şi-l 
îndrept asupra lui. 

— Ascultă, iubitule, zic. Am reputaţia că nu ştiu de glumă şi 
n-am să glumesc nici cu tine. Dacă-ncerci vreo prostie, te 
găuresc. Pe urmă am să spun că tu ai încercat să mă cureţi ceva 
mai devreme-n seara asta; că te-am urmărit pân-aici ca să te 
arestez şi c-ai încercat înc-o dată să mă nimereşti, după care 
te-am împuşcat şi te-am omorât definitiv şi pentru totdeauna - şi 
cum ti-ar place asta? 

Stă pironit şi observ cum încep să-l treacă sudorile. 

— Şi dacă preferi să nu-ţi fac figura asta, îi zic, ai să-mi spui 
numaidecât cum o cheamă pe dama cu care se distra Aymes. 
C-a existat o damă e sigur, şi vreau să ştiu cine era. Dacă nu te 
hotărăşti să-mi spui cine-a fost şi unde locuieşte, da' pe loc, 
până n-apuc să număr zece, să ştii că-ţi golesc tot încărcătoru-n 
maţe. Lămurit? 

Nu spune nimic. Încep să număr. 

Când am ajuns la nouă ridică mâna. Broboane de sudoare îi 
acoperă fruntea şi văd că-i tremură mâinile. 

— E-n regulă, zice. Ai câştigat. Numele damei e Paulette 
Benito şi stă-ntr-un loc numit Sonoyta, imediat cum treci 
frontiera din Arizona în Mexic. 

— Aşa, îi zic, punând pistolu-napoi în toc. 

Mă ridic. 

— Te voi revedea-n curând, Fernandez. glumesc eu, şi-n timp 
ce voi fi plecat, bagă de seamă să nu faci ceva ce nu ţi-ar 
conveni să afle mă-ta. 


Capitolul VII 
CHESTII CU GREŞELI 


Merg înapoi, la fermă. 

Pe drum reflectez intens. Mă gândesc că individul ăsta, 
Fernandez, ştie cu mult mai mult decât lasă să vadă. Socot c-a 
scăpat informaţiile astea despre damicela Paulette Benito numai 
fiindcă i-a fost frică să nu-l împroşc c-un buchet de focuri şi nici 
chiar atunci nu cred c-ar fi spus adevăru', dacă n-ar fi crezut 
că-n orice caz ştiu ceva despre o damă. 

Da' mă interesează foarte mult felu-n care individul ăsta 
încearcă să discrediteze povestea Henriettei cu privire la 
existenţa unei alte femei. E sigur ca moartea că Fernandez 
lucrează mână-n mână cu Burdell la vreo-nscenare pe care-au 
combinat-o, da' unde vor s-ajungă - să mă picaţi cu ceară dacă 
ştiu. 

Şi de un' să ştiu eu dacă Fernandez, cu Burdell, cu Henrietta 
şi cu Maloney nu sunt mână-n mână? Am cunoscut ş-al' dată 
escroci care-au montat înscenări bune şi dacă stau să mă 
gândesc, nu ştiu nici acu' mai mult despre afacerea asta decât 
atunci când am luat-o-n primire. Pe parcurs lucrurile s-au 
complicat cu oameni şi chestii noi, care-au sporit încurcătura. 

Un lucru le depăşeşte însă pe toate c-un cap. Atât Langdon 
Burdell cât şi Fernandez vor să mă facă să cred că Henrietta l-a 
curăţat pe Granworth. Tot ce-au făcut ş-au zis e calculat ca 
să-mi dirijeze creieru' să lucreze-n sensul ăsta. Ce-or fi 
urmărind? 

Cred că va trebui să m-apropii de dama asta, Paulette Benito. 
Am impresia că va fi-n stare să-mi spună mai multe despre 
Granworth Aymes decât oricare altu'. Dacă ea o femeia de fusta 
căreia se ţinea si dacă fusese destul de legat de ea ca să-i dea 
paşaportu' unei dame de clasa Henriettei de dragul ei, atunci e 
sigur că trebuie să fi găsit la ea ceva ce le lipseşte altora. 
Trebuie să fie grozavă ş-aş zice că Granworth n-avea secrete 
faţă de ea. 

Presupun c-aţi observat şi dumneavoastră că un tip stricat se 
autoamăgeşte-ntotdeauna că tipa de care se leagă e dintre cele 
bune, da' una peste alta-ntotdeauna se dă la vreo damicelă 
căreia-i umblă cam aceleaşi idei prin cap ca şi lui. Treaba asta o 


face pentru că ea-i vorbeşte-ntotdeauna acelaşi limbaj şi 
crede-n acelaşi fel de lucruri ca şi el. Poate că Henrietta-l făcea 
pe Granworth să simtă că nu merită nici două parale, tocmai 
fiindcă ea era cu-atât mai bună decât el, ş-atunci o-ntinde şi se 
combină cu Paulette asta, care ştie cum să-i cânte-n strună. In 
nouă cazuri din zece, cine s-aseamănă, s-adună. 

Mi-amintesc de-o tipă cu ifose din Minnesota. Babacu' ei a 
vrut s-o-mperecheze c-un june papă-lapte cu biblia-n mână de 
prin partea locului, da' ea nici să n-audă. Intr-o seară pleacă 
d-acasă şi fuge c-un cavaler al pistolului, care-n cele din urmă e 
suit pe scaun şi fript pentru omor. Dup-aia se-ntoarce acasă şi 
se mărită cu tânăru' bisericos în cea mai desăvârşită linişte 
sufletească. Cred că dacă n-ar fi fugit cu individu' cellalt, n-ar fi 
fost în stare să-l aprecieze pe studiosu' biblioman. 

Şi mai am o idee, care mi-a intrat în cap şi parcă-i bătută-n 
ţinte. Ideea asta e că Burdell şi Fernandez şi toţi ceilalţi, care-s 
pe blat cu ei, s-au aşteptat s-o bag încă de mult pe Henrietta la 
zdup. În definitiv am dovada că fusese-n noaptea aia la New 
York. Sunt îndreptăţit să presupun că ştia ceva despre falsuri şi 
majoritatea oamenilor ar fi implicat-o încă de mult - cel puţin ca 
martor principal. 

Şi motivu' pentru care n-am făcut-o e tocmai din cauza 
acestei idei: că ei s-aşteaptă s-o fac; numai că eu sunt omu' 
care nu face niciodată ceea ce alţii aşteaptă. Asta-i şi motivu' 
pentru care i-am spus lui Fernandez povestea pe care mi-o 
istorisise Henrietta. Am vrut să văd ce reacţie o să declanşeze la 
el şi cu certitudine matematică pungaşu-ncepe s-o combată, cu 
toate că - dacă cele spuse de el mai-nainte erau adevărate - el 
nu ştia nimic despre ceea ce se-ntâmplase-n noaptea aia la New 
York, pentru că nu se mişcase d-acasă. 

Trag în spatele fermei şi ocolesc pe jos până la intrarea 
principală. E-o noapte admirabilă, fierbinte ca iadu', iar lumina 
lunii e-atât de puternică încât vechii pereţi de chirpici strălucesc 
ca argintu' ş-aruncă umbre peste tot locu', împrumutând 
peisajului un caracter de basm. 

Păşesc înăuntru şi văd că vreo câteva lumini sunt stinse. 
Când ajung în salonu' mare văd că orchestra tocmai îşi strânge 
instrumentele, iar la mese nu mai e nimeni. Ridic privirea pe 
scări şi văd un tip c-o damă dispărând în camera unde se fac 
jocurile de obicei, ceea ce mă face să cred că poate Periera a 


aranjat nişte partide-n seara asta. 

Chiar în momentul ăla-l văd. lese din cămara care-i în spatele 
barului, ridică clapa tejghelei şi se-ndreaptă direct spre mine. 

— Domnule Caution, spune. En sera asta avem un mic joc - 
nu este prea mare. Ştiu che nu este legal, dar cred che nu aveţi 
nimic encontra, ei? Nu va supara? 

— Nicidecum, zic. Sunt agent federal, nu copoi din Palm 
Springs şi nu-i treaba mea să port grija celor care calcă legile 
statului împotriva jocurilor de noroc. Poate că voi urca să privesc 
niţel. 

Îmi zice vă mulţumesc foarte mult şi are-un aer atât de 
satisfăcut de parcă i-aş fi dat o mie de dolari. V-am mai spus o 
dată că nu-mi place Periera ăsta nici cât negru sub unghie. E-un 
individ periculos şi din partea mea l-aş cârpi cu plăcere oricând, 
da-n momentu' de faţă am chef să le cânt în strună. Vreau ca 
toţi ăştia să creadă că, orice-ar face, vor scăpa basma curată, că 
eu nu-s un mare prost ş-o gură spartă, lipsit de minte, pentru 
că-n felul ăsta socot că, mai devreme sau mai târziu, cineva o să 
facă vreo chestie care să-mi dea o idee de exploatat. 

Aşa că urc lento scările şi intru-n salonu' de joc. E acolo o 
gaşcă-ntreagă. Maloney şi Henrietta, şi alţi vreo şase-şapte tipi 
şi câteva dame. Unu' dintre chelneri serveşte băuturi alcoolice, 
în timp ce la masa mare jocu' de bacara e-n toi, iar la masa din 
mijloc se pregătea să-nceapă pocheru'. 

Nu mă fixez nicăieri, ci iau un whisky sec şi doar mă uit. 
Henrietta joacă la masa de pocher - se vedea cât colo că joacă 
în contu' casei, iar Maloney şade-n spatele unei stive de fise şi 
arată satisfăcut. Poate că de data asta câştigă. Periera umblă de 
colo până colo, c-un aer cumsecade şi binevoitor. De fapte o 
seara plăcută şi liniştită pentru toţi cei în cauză. Fernandez nu-i 
nicăieri şi socot că stă departe, în căsuţa aia grozavă a lui, 
pradă exerciţiu de gândire liniştită. 

Şi la ce s-o fi gândind? Cred că s-o fi gândind la dama aia, 
Paulette Benito, despre care mi-a vorbit. 

În primu' rând trebuie să-nţelegeţi că el mi-a vorbit despre 
tipa asta pentru că era cuprins de-a binelea de spaimă şi credea 
că l-aş fi ciuruit dacă n-ar fi răspuns la ofertă. Când am scos 
pistolu' şi l-am îndreptat asupra lui, cred că i se muiaseră 
mădularele de spaimă. Şi motivu' pentru care l-am scos e 
tocmai faptu' că ştiam că-n afară de Henrietta mai era o 


femeie-n afacerea asta. Întotdeauna m-a urmărit ideea asta şi 
m-a urmărit pentru că Burdell, care-ntotdeauna a vorbit mult, 
nici măcar n-a pomenit c-ar mai fi fost vreo altă damă sau nu. 
Nici chiar atunci când încerca să mă facă să cred că Henrietta 
luase de pe birou' lui Granworth Aymes scrisorile tocmai pentru 
ca nimeni să nu afle că erau ale ei, nu l-am auzit niciodată 
spunând dacă fusese îndreptăţită sau nu să le scrie. 

Dacă n-ar fi fost, cu alte cuvinte, dac-ar fi ştiut că nu există o 
altă femeie-n afacerea asta, ar fi putut s-o spună chiar atunci. 
Da' n-a suflat nici o vorbă despre dama care-a făcut-o pe 
Henrietta să vină la New York şi ăsta-i unu' din motivele pentru 
care-am crezut că Henrietta spune adevăru'. 

De asta am socotit să-l iau pe Fernandez prin surprindere, şi 
s-a prins. Trebuie să-nţelegi că ultimu' lucru pe care l-a aflat 
Fernandez de la Burdell a fost din convorbirea aia telefonică, 
când i-a spus că fusesem la birou' lui Burdell şi recepţionasem 
toate balivernele pe care mi le turnase-n urechi şi le crezusem. 
Nici unu' din ei nu şi-a dat seama c-am reuşit să obţin 
interceptarea convorbirii lor. 

Acu' mai e înc-un lucru: Fernandez îmi spune că s-a gândit să 
se-nsoare cu Henrietta, da' că s-a lăsat păgubaş. Totuşi, când 
Burdell l-a chemat la telefon, i-a spus lui Fernandez să-i 
dea-nainte cu afacerea asta matrimonială. Fernandez se preface 
că s-a răzgândit pe chestia asta şi mi-o declară fiindcă i se pare 
c-am s-o-nhaţ pe Henrietta, da' tocmai când îşi bagă ideea 
asta-n cap şi crede că totu' merge strună, se trezeşte jucat şi 
c-un pistol sub nas, cu care storc de la el povestea aia despre 
cealaltă damă. 

Aşadar, pot să mă bazez cu siguranţă pe-un lucru, ş-anume 
că atunci când mă voi duce s-o văd pe Paulette Benito - şi 
nu-ncape-ndoială c-am să dau ochii cu dama asta - ea măva 
aştepta bine pregătită. Mă prind pe-un whisky sec contra tuturor 
cantităților de bere din Brooklyn că Fernandez sau altcineva o 
va preveni că mi s-a pomenit de numele ei şi că se poate 
aştepta ca micu' Lemmy să vină s-adulmece p-acolo. Ei bine, 
poate c-au nimerit-o cu asta, numa' c-am s-adulmec într-un fel 
la care nu se vor aştepta. 

Personal, cred că indivizii care trag sforile-n afacerea asta fac 
o mare greşeală, ş-am să vă spun eu care. Greşeala lor e că pun 
accentu' prea mult pe moartea lui Granworth Aymes. Ei 


consideră evident că, dacă decesul ăsta poate fi pus în spinarea 
cuiva şi încadrat la „omor”, eu am să cred că, oricine l-ar fi 
săvârşit, va răspunde şi pentru falsuri. Ei se-ncăpăţânează să 
creadă că ideea asta le oferă calea cea mai uşoară pentru a 
scăpa de afacere. Numai că în privinţa mea au greşit-o. Pen'că 
eu niciodată nu merg pe căile cele mai uşoare; şi dac-am 
marcat un punct în câteva cazuri grele din trecut, e tocmai pen- 
tru că nu mă dau bătut şi stau de vorbă cu oamenii fără ca să 
mă las impresionat de mersu' lucrurilor. Am descoperit că-i 
grozav să stai de vorbă cu nişte oameni care pot fi certaţi cu 
legea, în special dacă le spui adevăru'. Mai devreme sau mai 
târziu vor încerca o figură foarte tare ce nu va rezista la 
verificare, ş-atunci ai pus mâna pe-un fir. 

Şi după cum v-am mai spus înainte, principala problemă de 
care mă ocup e treaba cu falsurile. Chestia decesului nu mă 
interesează nici cât negru sub unghie. Am să vă spun de ce. 
Tipii mor întruna sau reuşesc să se lase omorâţi într-un fel sau 
altu' şi-i bine să pui mâna pe indivizii care poartă vina. In acelaşi 
timp un tip ca Aymes în plus sau în minus n-are prea mare 
importanţă da' o mare organizaţie de falsificatori contează 
enorm şi cred că individu' care-a putut fi destul de bine 
organizat ca să tipărească obligaţiuni de stat false în valoare de 
două sute de mii de dolari merită puţină atenţie din partea 
Unchiului Sam. Chiar dacă Henrietta a cumpărat obligaţiunile 
alea false de la vreo bandă de falsificatori, sau a comandat să-i 
fie confecţionate, judecata rămâne-n picioare. Trebuie să-i 
prindem, pentru că lucrează mult prea bine. Până şi directoru' 
băncii era cât pe ce să se lase păcălit, iar Metts mi-a spus că n-a 
văzut niciodată o lucrătură atât de grozavă. 

Arunc o privire spre Henrietta şi-i zâmbesc. Tocmai câştigase 
un pot şi greblase vreo cincizeci de dolari. Imi răspunse c-un 
zâmbet prietenos şi cum o privesc pe dama asta, care 
şade-acolo zâmbind, în timp ce cu de-getele ei drăguţe adună 
fisele, simt o plăcere clasa-ntâi. 

Vă spun că-i o bucăţică excepţională. Pe umeri poartă un fel 
de mantou mic şi vaporos. E făcut din şifon sau aşa ceva şi ori 
de câte ori îşi mişcă braţu', merită să priveşti. 

Se ridică. Apoi îi dă fisele lui Periera şi tipu' i le plăteşte 
dintr-un teanc de bancnote pe care le scoate din buzunar, în 
timp ce ea se uită la Maloney. Acesta ridică privirea curios, ca şi 


cum ar întreba-o dacă doreşte ceva, iar ea dă uşor din cap 
ş-aruncă repede o privire-nspre mine, ca şi cum ar fi vrut să 
spună că doreşte ca el să stea la o parte, pentru c-ar avea alte 
gânduri în legătură cu mine sau ceva-n genul ăsta. Eu mă prefac 
că privesc jocu' şi că n-am observat nimic. 

Apoi ea vine către mine. 

— Mă-ntreb dacă domnul Lemuel H. Caution, asul detectivilor, 
e dispus s-ajute o femeie la nevoie şi s-o conducă acasă, spune. 
Sau poate că-i prea ocupat? 

Am priceput. Când Maloney a ridicat privirea, de fapt a fost 
un fel de-a-ntreba dacă s-o conducă acasă, iar ea i-a făcut semn 
c-avea de gând să-mi ceară mie acest serviciu. Cred că 
intenţionează să-ncerce ceva. 

li răspund c-un zâmbet până ta urechi. 

— Fără-ndoială, Henrietta, zic, şi nici măcar n-am să-ţi cer să 
umbli pe jos. Doreşti să te duc cu maşina la ferma aia unde 
locuieşti? 

Spune că da şi le urez tuturor noapte bună, apoi cobor 
scările-n urma ei. Aşteaptă la intrarea principală până când aduc 
maşina din spate, se urcă ş-o pornim. 

Pe cere o lună ca la teatru, şi când pornesc maşina se 
produce un curent de aer care-mi aduce un iz de parfum de 
garoafe cu care se dă ea, şi-ntotdeauna am avut o slăbiciune 
pentru garoafe. Numai că nu un parfum greu, ci unu' plăcut şi 
suav, dacă pricepeţi ce vreau să apun. Imi aminteşte de 
noaptea când i-am percheziţionat camera şi m-a izbit pentru 
prima oară aroma asta. Mi-aduc aminte de şiru' de pantofi şi 
cizme de călărie şi deodată-mi vine o idee straşnică. Imi vine 
ideea c-a început să mă intereseze mult prea mult dama asta şi 
c-aş face mai bine să mă feresc, ca să nu cad pe bec 
tocma-ntr-un moment când sunt pe punctul de-a face o captură. 

Şi asta, trebuie să vă spun, e una din puzderia de necazuri pe 
care trebuie să le-ndure un copoi. Orice fel de poliţist, fie 
federal, de stat, sau local, are de furcă-ntotdeauna cu dame 
grozave. De ce? Păi, pentru că-ntotdeauna damele grozave-s 
alea care se bagă-n încurcături. Ce, aţi auzit vreodată de vreo 
damă urâtă amestecată într-o chestie oarecare? Căci, dacă omu' 
are-o slăbiciune pentru o linie elegantă, o voce plăcută, ş-o 
pereche de glezne sculptate cu fineţe, e clar ca bună ziua că 
trebuie să se ferească dacă vrea ca mintea să n-o ia razna de la 


treburile care-l preocupă. 

Ea deschide conversaţia. 

— Jim Maloney trebuia să mă conducă acasă, spune, dar 
m-am gândit c-aş prefera s-o faci dumneata. Am vrut să 
mă-ntorc cu dumneata. 

Zâmbesc. 

— Ştiu, îi zic. V-am văzut făcându-vă semne şi m-am gândit 
că puneţi ceva la cale. 

Râde. 

— Nu-ţi scapă nimic, nu-i aşa, domnule Caution? 

— Nu prea multe, doamnă, îi zic. Au fost cazuri când m-am 
lăsat prins pe picior greşit. Odată, în Anglia, la Londra, într-un 
apartament deasupra unui garaj de lângă Baker Street, o damă 
pe care-o chema Lottie Frisch a tras în mine prin fundu' poşetei 
când aveam impresia că umblă să caute o scrisoare. Nici n-am 
bănuit ce mă păştea până când nu m-am trezit c-un glonţ de 
calibru' douăşdoi în braţ, ceea ce dovedeşte că trebuie să ţii 
ochii deschişi, nu crezi? 

Oftează uşor. 

— Bănuiesc că te-ai ciocnit cu viaţa adevărată, spune. 

O privesc pieziş. 

— O, da, îi zic, cum m-am ciocnit şi c-un pic de moarte 
adevărată. De fapt între astea două nu-i o diferenţă prea mare. 
Uneori viaţa merge greu şi moartea vine pronto. Să-l luăm, de 
pildă, pe Granworth, continui privind-o pe furiş. Mă prind că-n 
dimineaţa zilei de douăşpe ianuarie omul ăsta habar n-avea că-n 
dimineaţa zilei de treişpe o să fie pescuit din fluviu. Aşa-i firea 
lucrurilor, nu? 

Nu scoate o vorbă. Se uită doar drept înainte. 

Peste puţin opresc în faţa micii ferme unde locuieşte. Pe 
veranda de la intrare stă aşezată o femeie grasă, o mexicană, 
care se ridică şi intră, când opresc maşina. Mă gândesc că 
trebuie să fie fata angajată să aibă grijă de casă şi de curăţenie. 

Henrietta iese din maşină, o ocoleşte până ajunge lângă mine 
de partea cealaltă şi mă priveşte cum stau la volan. Ochii-i 
strălucesc ş-are aeru' ca şi cum ar fi fericită. 

— Plimbarea asta mi-a făcut plăcere, spune, şi dacă vrei să 
pofteşti înăuntru să iei un pahar de whisky, eşti binevenit. 

Sar afară din maşină. 

— Parcă mi-ai citit gându'. Henrietta, îi zic. Asta-i exact ce-aş 


dori, în afară de faptu' că vreau să-ţi mai pun ş-o-ntrebare. 

Se porneşte pe râs în timp ce ne-ndreptăm spre verandă. 

— Niciodată nu te opreşti din lucru? spune. Oare-n- 
totdeauna-ncerci să afli câte ceva despre unul sau altul? 

— Aproape tot timpu', zic. Da' n-am vrut să te-ntreb cine ştie 
ce. Am vrut numai să-mi spui ce fel de om era Granworth. 

Intrăm. Inchide uşa din plasă de sârmă dinspre verandă şi mă 
conduce în camera de zi. Pe faţă poartă o expresie destul de 
serioasă. 

Ceea ce nu mă miră, şi orice femeie va-nţelege că i-am pus 
o-ntrebare cu tâlc. l-am cerut de fapt să-mi spună ce gândeşte 
despre propria ei viaţă, deoarece dacă-i ceri unei femei să-ţi 
vorbească despre bărbatu' de care este sau a fost îndrăgostită, 
îi ceri de fapt să-ţi vorbească despre felul ei de a gândi. 

Lasă să-i alunece capa de pe umeri, se-ndreaptă către bufet 
ş-aduce o sticlă de whisky c-un pahar şi încă un pahar pentru 
sifon. Trebuie să mă fi observat la fermă ca să ştie că-mi place-n 
felul ăsta. Apoi deschide obloanele pe-o latură a-ncăperii, ca 
aeru' şi luna să poată pătrunde, şi s-aşază-ntr-un balansoar, 
privindu-mă. 

— Părerea mea despre Granworth, spune. Cred că asta-i o 
întrebare la care se cere puţină gândire ca să răspunzi. N-aş 
putea spune nici măcar că ştiu de ce m-am măritat cu el, în 
afară de faptul că eram plictisită şi nu prea fericită şi m-am 
gândit că-n orice caz căsătoria n-ar putea fi mai plicticoasă 
decât viaţa mea acasă. 

Totuşi Granworth îmi plăcea. Mă tem că n-am prea crezut in 
dragoste şi m-am gândit că este unul dintre lucrurile alea care ţi 
se-ntâmplă după căsătorie. Nu mi-a trebuit prea mult ca să-mi 
dau seama de firea lui Granworth. Era tipul bărbatului care nu 
putea să fie credincios faţă de nimeni şi nimic. Îşi închipuia că e 
un bun jucător, dar mai de grabă ar fi trişat decât să piardă la 
joc. Işi închipuia că e chiar şi idealist, dar încă n-am cunoscut un 
om care să aibă mai puţine idealuri. 

Avea două mari preocupări - banii şi femeile. Fireşte că 
trebuia să le aibă pe amândouă, dar nu cred să fi fost din cale 
afară de pretenţios în nici una din ele. Era inegal în afaceri - 
într-o săptămână putea să fie foarte activ, iar în următoarea să 
lase totul baltă. 

Se plictisea extrem de repede. Nu era-n stare să-şi vadă 


numai de munca lui şi dacă trebuia să depună un efort de 
concentrare sau de gândire mai profundă pentru ceva, prefera 
să se lase păgubaş. _ 

Cred că afacerea lui era bine organizată. In privinţa muncii, 
cel mai deştept şi cel mai capabil era Burdell. De fapt, cred că el 
a fost cel care a dirijat totul atunci când s-a câştigat. Granworth 
era un om căruia îi plăcea riscul. Mereu făcea combinaţii ca să 
câştige bani şi mai mulţi, iar rezultatul era că foarte adesea ne 
pomeneam pe geantă şi apoi, deodată, făcea iar rost de ceva 
bani şi toate erau în regulă. 

Se ridică din balansoar şi se duce la uşile-ferestre. Stă acolo, 
privind afară. Are un aer teribil de amărât. 

— Era slab, nervos şi iritabil, continuă ea, şi nu te puteai bizui 
pe el. De multă vreme mă bătea gândul că umbla cu femei, dar 
credeam că erau genul de femei după care umblă bărbaţii ca 
Granworth - dansatoare şi altele de felul ăsta. Oricum, tot nu mă 
mai interesa, pentru că-n ultimii trei ani ai vieţii noastre 
conjugale eram practic străini unul pentru altul. II vedeam din 
când în când şi de cele mai multe ori era beat. 

Apoi, cu totul pe neaşteptate, a picat acel sfert de milion. ŞI 
făcea impresia că vrea să-şi schimbe felul de viaţă. Mi-a spus 
că-mi dă mie cele două sute de mii de dolari în obligaţiuni, aşa, 
ca să fiu sigură că e ceva pus de o parte pentru viitorul nostru. 
Spunea că are de gând să facă un început nou; că va fi 
prevăzător şi că poate ne vom relua viaţa împreună ca-n 
vremurile dinainte, când eram la începuturile căsniciei noastre. 
Părea atât de sincer încât aproape că l-am crezut. 

Îmi aprind o ţigară. 

— Dacă ştiai că umblă cu femei, zic, atunci de ce ţi-a sărit 
aşa muştaru' când ai primit scrisoarea aia nesemnată de la 
individul ăla care spunea că Granworth se afişa c-o damă şi că 
el, individul, intenţionează să reacționeze dezagreabil în 
legătură cu asta? Nu ţi s-a părut puţin cam curios ca individul 
ăsta să-ţi scrie ție despre asta? Nu te-ai întrebat de ce nu i-a 
scris lui Granworth, spunându-i să ia jos labele de pe ea? 

Se-ntoarce. 

— Răspunsul e acelaşi pentru ambele întrebări, spune. 
Granworth ştia că atâta timp cât escapadele lui se limitau la 
persoane fără importanţă, nici el, nici ele nu mă interesau prea 
mult, dar îi spusesem că dacă ar da loc la vreun scandal, sau 


dacă-mi va mai provoca supărări sau necazuri, voi divorța. 

Ideea unui divorţ nu era pe placul lui, aşa că a ţinut legăturile 
lui amoroase departe de existenţa mea. Am avut impresia că 
omul care mi-a scris anonima aceea i-o fi spus lui Granworth că 
dacă nu încetează să se ţină de nevastă-sa, îmi va scrie mie. 

Când am primit scrisoarea, m-au cuprins furiile. Am fost şi 
mai furioasă când i-am telefonat lui Granworth despre ea din 
Connecticut, şi el n-a manifestat nici un fel de interes pentru 
cele spuse de mine. Schimbarea intervenită în atitudinea lui m-a 
lăsat înmărmurită, mai ales când mă gândeam la toate 
protestele pe care le auzisem de la el cu foarte puţin timp 
înainte. Eram hotărâtă să divorţez dacă nu renunţă la femeia 
aceea. 

Zâmbeşte ca şi cum şi-ar fi amintit de ceva. _ 

— Presupun că sunt la fel ca majoritatea femeilor, spune. In 
primul moment am crezut că pot să fac ceva din Granworth. 
Bănuiesc că fiecare care se mărită cu un bărbat slab crede că-l 
va putea schimba în bine. Noi, femeile, suntem toate 
reformatori-amatori. 

Zâmbesc. 

— Mie-mi zici?! replic. D-aia au atâta noroc canaliile. Dacă un 
tip e om cumsecade, care femeie se interesează de el? Dacă-i 
om de nimic, ele consideră că-i de datoria lor să-l ia în 
antrepriză şi să-l reformeze. 

Îţi mărturisesc că femeile-s cele mai nostime creaturi, îi zic. 
Am cunoscut odată o damă în Illinois, pornită să reformeze un 
tip pe care-l iubea. Tipul ăla obişnuia să sugă vreo două sticle de 
whisky pe zi, obicei de care ea a crezut că trebuie să-l lecuiască 
înainte de a se mărita cu el. Spunea că n-avea de gând să se 
mărite c-o butie de whisky. 

Aşa cum îţi zic, am întâlnit-o pe dama asta după doi ani. 
Depusese atâta pasiune în opera de reformare a individului 
încât dăduse-n patima beţiei şi putea oricând să bea la whisky 
până când cădea el sub masă. lar el era distrus, zicea că dacă 
ea l-ar fi lăsat în pace din capu' locului, el ar fi mierlit-o de mult 
de-atâta pileală ş-ar fi scăpat de griji, pe când acum era atât de 
plictisit s-o mai vadă pe nevastă-sa trăgând la măsea, încât se 
gândea să devină membru activ în liga pentru interzicerea bău- 
turilor alcoolice. Chestia asta m-a convins că reformismu' nu 
dă-ntotdeauna rezultatele scontate de reformatori. 


Mai iau o ţigară. 

— Care va să zică Granworth nu-ţi plăcea, spun. La asta se 
reduce tot, nu-i aşa? Ascultă, Henrietta, ce fel de bărbat îţi 
place? Eşti sigură că nu erai şi tu-ndrăgostită de vreun alt tip? 
După cum ştii, eternu' triunghi poate avea vârfu' şi-ntr-o parte 
şi-n alta! 

Zâmbetul îi dispare de pe faţă. Mă priveşte grozav de 
serioasă, se apropie de locul unde şed şi se uită-n jos la mine. 

— Ascultă ce-ţi spun, domnule detectiv, zice. Niciodată nu 
m-a interesat cu adevărat un bărbat pân-acum - tocmai când, 
probabil, nu-mi va mai fi de nici un folos. 

Zâmbesc. 

— Nu te-nţeleg, madam, îi zic. Maloney ăsta-i băiat bun. 
Probabil c-ar fi un soţ grozav dacă l-ai lua. 

— Nu mă gândeam la Maloney, spune. Mă gândeam la 
dumneata. 

Îmi zâmbeşte. 

Parcă m-a atins c-un ciomag. Mă ridic şi rămân pe loc, 
privind-o fix. Ea nici măcar nu clipeşte. Doar stă şi mă măsoară 
zâmbind. 

— In materie de bărbaţi, eşti singurul gen de om care mă 
atrage, spune. Dacă vreodată m-am gândit la Jim Maloney, n-am 
făcut-o decât pentru că ştiu că e corect şi mi-e un bun prieten. 

Face un pas mai aproape. 

— Cred că eşti un bărbat grozav, continuă; şi eşti dur şi mult 
mai deştept decât laşi să se creadă. Dacă vrei să ştii exact ce 
gândesc despre dumneata, uite dovada! 

Mai face-un pas înainte, îşi pune braţele-n juru' gâtului meu şi 
mă sărută - şi pe ochii mei, frăţioare, ori ştie să sărute dama 
asta, ori nu ştiu eu ce-i aia un pupat! Stau locului ca trăsnit. 
Mă-ntreb în sinea mea dacă visez sau mi se-ntâmplă aievea, şi-n 
acelaşi timp am sentimentu' că Henrietta asta joacă o scenă 
mare; se gândeşte că-s pe punctu' de-a face o captură şi-şi 
închipuie c-ar putea să mă ducă de nas. 

Nu suflu nici un cuvânt. Ea se-ntoarce, se duce până la masă 
şi mai toarnă înc-un deget de whisky. Îl aduce şi mi-l întinde. 
Ochii-i zâmbesc şi cu greu se-mpiedică să nu izbucnească de-a 
dreptu-n râs. 

— Asta te-a speriat, nu-i aşa? spune. Cred că sunt prima 
femeie care l-a speriat vreodată pe marele Lemmy Caution. Ei 


bine, mai ia un pahar şi după ce l-ai dat gata, poţi să-ţi vezi de 
drum. 

Dau băutura pe gât. 

— Mă duc, îi zic, da-nainte de-a pleca d-aici vreau să-ţi spun 
ceva, şi uite ce. Ca femeie, îţi mărturisesc că eşti grozavă. Eşti 
înzestrată cu toate darurile şi eşti unsă cu toate alifiile. Mi-aş 
putea pierde minţile dup-o femeie ca tine şi poate că-ntre timp 
aş uita unde sunt şi ce fac. Da' dacă-ţi închipui c-o scenă di 
granda cu pupici o să te scape din încurcătura asta-n care te 
afli, greşeşti, madam. Să nu crezi că n-am mai fost sărutat - ba 
din plin şi zău că-mi place. Chiar şi femeile-mi plac la nebunie în 
general; dar, scumpă doamnă, dacă m-am hotărât să te-nhaţ în 
afacerea asta, n-ajung toate sărutările din lume să te scape. 
N-ar strica să-ţi bagi bine treaba asta-n căpşoru' ăla dulce al 
tău. 

Râde. 

— Mie-mi spui, zice, imitându-mi felu' meu de-a vorbi. Asta e 
ce-mi place la tine. Ei bine, noapte bună, Lemmy. Să mai 
pofteşti când ai să ai cătuşele pregătite. 

Şi după săgeata asta iese din cameră şi mă lasă singur c-un 
pahar în mână. 

Mă uşchesc. les afară, ambalez maşina şi-i dau 
drumu-andante către Palm Springs. Mă trec a groază de 
gânduri; da' mă credeţi sau nu, felu-n care dama asta m-a 
sărutat mi-a luat piuitu'. 

Mai e înc-un lucru care le depăşeşte pe celelalte cu câteva 
capete şi-anume că Henrietta asta nu suferă de lipsă de 
inteligenţă. Ea zice de mine că-s deştept, da' credeţi-mă că nici 
ea nu stă cu deştu-n gură şi poate că tocma-ncearcă să-mi pună 
o barbă. 

Înfig acceleratoru' şi-i dau drumu' tare. M-am hotărât într-o 
anumită privinţă. Mă duc să-l văd pe Metts şi să pun ceva la cale 
cu el. M-am cam săturat de toţi indivizii ăştia care mă ţin de 
fraier. Am de gând să declanşez ceva ş-am s-o fac pronto. 

Încercaţi să deduceţi singuri. Am dat din colţ în colţ p-aici, 
vorbind cu oamenii până m-am scârbit. M-am înapoiat la New 
York ş-am auzit un car de minciuni de la Burdell. Singura dată 
când mi-a ieşit şi mie a fost când am scos de la Fernandez 
numele lui Paulette, sub ameninţarea pistolului. 

De fiecare dată când sunt cumsecade cu oamenii, mă trezesc 


luat de fraier şi mi se pare că nu-mi mai rămâne nimic altceva 
de făcut decât să mă procopsesc cu nişte cămăşi de mătase şi 
să-mi schimb meseria-n filfizon. 

Oricine-ar fi ăia care-s în spatele acestei afaceri, nu-şi pierd 
sângele rece. M-au lăsat să dau din colţ în colţ fără să găsesc 
mai mult decât nimic, în schimb l-au curăţat pe Sagers, da' 
se-nşeală dacă-şi închipuie că vor scăpa şi cu asta. 

Foarte bine. Ei, dacă au chef de un joc mai dur, am să-i 
servesc după poftă. 

Ş-acu', să-i dăm drumu'. 


Capitolul VIII 
UNA TARE 


iciodată nu mi-au plăcut dimineţile care urmează după 

nopţile nedormite. Îmi stau în gât. Întotdeauna ţi-aduci 

aminte de ceea ce ar fi trebuit să faci în noaptea 
precedentă şi nu ţi-a dat prin cap. 

Când mă trezesc, soarele străluceşte prin perdele şi simt 
c-am să mă pun în mişcare atât de repede încât unii din indivizii 
ăştia au să creadă că-s fugăriţi de trăsnet. Eu sunt răbdător de 
felu' meu, da' vine un timp când trebuie să faci ceva şi mi se 
pare că a cam sosit timpul ăsta. ` 

Mă scol, fac duş şi beau o cafea. In timp ce sorb din ea, mă 
gândesc la toate lucrurile pe care-am omis să i le spun 
Henriettei aseară. Socotiţi şi dumneavoastră dacă dama asta nu 
face una din două chestii. Ori s-a ambalat după mine într-atâta 
încât îmi va spune tot ce doresc, ori mă driblează şi se preface 
c-o să-mi spună tot ce vreau. Da' fie-ntr-un fel, fie-n altu', socot 
c-am pierdut o mulţime de ocazii. 

Şezând pe marginea patului, mi-aduc aminte de vremea când 
frecventam cursurile şcolii federale, unde mi-am învăţat 
meseria. Imi amintesc de un bătrânel care ne ţinea conferinţe 
despre diferite chestii şi care zicea: 

„Faceţi ceva. Nu staţi şi nu vă pierdeţi timpu' gândind prea 
mult. Dacă n-aveţi un fir de urmărit, fabricaţi unul. Dacă nu ştiţi 
ce să faceţi, începeţi să măsuraţi camera, sau să vorbiţi cu 
oamenii, sau dacă aveţi de-a face cu indivizi care-ncearcă 
s-ascundă un fapt pe care vreţi să-l aflaţi, creaţi situaţii care să-i 
sperie şi să-i facă să-l dea în vileag.” 

Şi câtă dreptate avea bătrânu'. E-n regulă. Asta-i drumu' pe 
care-am să merg. 

In primu' rând veţi fi de acord cu mine că am dreptate să 
cred că toţi ăştia care au vreo legătură cu combinaţia asta mă 
joacă de parc-aş fi un fleţ atât de prost încât i s-aude inteligenţa 
scârţâind din lipsă de exerciţiu. Fiecare-n afacerea asta-ncearcă 
să dribleze pe altcineva. Să-ncepem cu Burdell; după ce joacă 
marea scenă de prieten binevoitor al Henriettei, care a indus 
personalu' de serviciu al casei Aymes să declare că ea nu fusese 
la New York în noaptea decesului, acum face tot ce poate ca 


să-mi bage-n cap ideea că ea l-a curăţat pe Granworth. În care 
sens Fernandez îi dă tot ajutoru' posibil. Asta se preface c-a vrut 
să se-nsoare cu Henrietta până când i-a venit ideea că 
falsurile-ar fi opera ei, şi se răzgândeşte. Burdell contribuie la 
ideea asta zicând c-a-nceput să dea-n vileag tărăşenia după e/ 
s-a gândit că Henrietta-i amestecată în chestia cu falsurile. 

Şi cum stau lucrurile cu Henrietta? 

Asta cel puţin nu se-agită, nu spune nimic esenţial şi nu face 
decât să se dea la mine, zicându-mi că-s omu' visurilor ei, că 
i-am căzut cu tronc la inimă şi că nu trebuie decât să-ntind 
mâna după ea ca să mă pună-n banca-ntâi cu toate onorurile. 

Nu că nu mi-ar place să m-ocup de Henrietta. Da' nu 
obişnuiesc să mă las antrenat în chestii sentimentale cu femei 
asupra cărora planează suspiciuni în cazuri de omor. Cred că 
mi-ar încurca treburile. Oricum ea ştie ce meserie am şi nu 
poate fi supărată dacă cred că-ncearcă să mă tragă pe sfoară di 
granda. 

S-ar putea ca unii din indivizii ăştia să fie surprinşi, inclusiv 
Henrietta, pentru c-a sosit momentu' să declanşez ceva, ş-am 
să-i dau drumu' chiar acu'. 

Şi nici n-o să-i las să mă tragă pe linie moartă. Dacă Burdell, 
sau Henrietta, sau altcineva-şi închipuie că eu sunt un om din 
ăia care poate fi constrâns s-abandoneze cercetarea, se-nşeală 
amarnic. 

In momentu' de faţă mă interesează numai două aspecte ale 
acestei cercetări şi socot că veţi fi de acord cu mine când am să 
vă spun care. În primu' rând mă interesează foarte mult ce stare 
de spirit avea individul ăsta, Granworth Aymes, înainte de-a 
muri. Se vede cale de-o poştă că şmecherul ăsta n-avea nici un 
motiv să-şi ia zilele. Are franci, e sănătos - pentru că societatea 
de asigurări l-a găsit în bună condiţie fizică - şi prin urmare n-am 
timp să cred că s-a sinucis numai pentru că Henrietta i-a spus 
c-o să-l părăsească ş-o să dea divorţ. De ce s-o fi făcut? Un 
fustangiu de talia lui - doar Fernandez spunea că umbla c-o 
mulţime de dame - n-avea de ce să se piardă cu firea numai 
fiindcă l-a prins nevastă-sa şi i-a spus că i s-a scârbit de el. 
Faptu' că-ncercase să se sinucidă cândva înainte, nu explica 
nimic. Când a făcut tentativa aia era beat criţă de nu ştia nici 
măcar cum îl cheamă. 

Dac-a spus c-avea de gând s-o ia de la-nceput şi să devină 


om cumsecade, poate că era sincer. Fără-ndoială c-aşa pare să 
fi fost, fiindcă nu văd care om ar fi atât de tembel încât să-şi 
facă o poliţă de asigurare pentru o sumă foarte mare şi să 
plătească o primă iniţială extraordinar de piperată dac-avea de 
gând să-şi ia viaţa, când ştia că societatea de asigurări nu va 
plăti în caz de sinucidere. 

Faptu' că Granworth şi-a făcut poliţa asta de asigurare, după 
părerea mea, are o importanţă cu totu' specială. 

Cellalt lucru e dama asta, Paulette Benito. Prima idee care-i 
vine oricui în minte e că poate şi tipa-i amestecată-n afacere. 
Da' cred că nu-i aşa - vă daţi seama că dacă Burdell şi 
Fernandez ar fi dorit s-o bage la apă, ar fi putut s-amorseze 
chestia asta cu femeia mai-nainte, implicând-o-n combinaţie. 
Nu, mai degrabă socot că nimeni nu i-a acordat importanţă în 
afacerea asta şi dac-au omis s-o menţioneze, au făcut-o numai 
pentru ca să concentreze atenţia asupra Henriettei. 

Da-i sigur că Paulette asta trebuie să ştie ceva. Dacă era 
vioara-ntâi la Granworth m-aş prinde că el i-a vorbit despre 
nevastă-sa, cu atât mai mult dacă el şi Henrietta nu s-aveau 
bine; şi poate că Paulette asta are să-mi spună ceva despre 
Henrietta. un fleac care s-arunce puţină lumină asupra afacerii 
ăsteia cu falsurile. Cred c-am s-o vizitez pe Paulette asta 
de-ndată ce voi isprăvi nişte treburi p-aici, şi fâţa asta o să vor- 
bească ş-o să-şi dea drumu' la gură, cu toate că se află-n Mexic 
şi-n afara jurisdicției Statelor Unite: trebuie să fiţi lămuriţi că 
localitatea asta, Sonoyta, unde se află, e chiar în partea 
mexicană a frontierei de stat a Arizonei şi trebuie s-o aduc pe 
teritoriu' Statelor Unite pentru ca s-o fac să vorbească, da' n-am 
să ezit şi nici n-am s-aştept să fie extrădată, chiar dacă va trebui 
s-o trag de cosiţe peste graniţă. 

Şi toate lucrurile astea trebuie să vă facă să-nţelegeţi 
c-afacerea asta a-nceput să-mi stea-n gât. E cineva ca- 
re-ncearcă să mă ducă cu zăhărelu' şi nu-mi prea vine bine pe 
chelie. 

Îi dau un telefon lui Metts, şefu' poliţiei din Palm Springs, mă 
conversez niţeluş cu el şi punem lucrurile la cale. 

Metts e băiat bun şi nu-i lipsit de inteligenţă. Şi-n plus, ştie să 
dea o mână de ajutor, ceea ce nu se poate spune despre mulţi 
dintre copoii pe care i-am cunoscut. 

Aranjamentu-i următoru'. El o să trimită doi agenţi de teren 


până la fermă ca s-o ridice pe Henrietta. Ăştia o vor aduce la 
birou' lui Metts la ora unsprezece. La unşpe şi jumătate, tocmai 
când Periera şi Fernandez au să-ncerce să-nţeleagă despre ce e 
vorba, copoii se vor întoarce ca să-i înhaţe şi să-i aducă şi pe 
teribiloşii ăştia doi. După care cred că vom putea să-ncepem. 

Mă pun la ţinută specială. Îmbrac un costum gri foarte 
elegant, pe care-l am cu mine, ş-un fetru gri deschis c-o cravată 
gri argintie, aşa numai ca să-mi creez iluzia că ies în lume, ş-o 
iau agale spre birou' lui Metts de la sediu' central al poliţiei şi le 
zic salve. 

Metts îmi cedează birou' său, îmi oferă o ţigară de foi, m-aşez 
comod şi aştept. 

Nu trece mult şi cei doi copoi mi-o aduc înăuntru pe 
Henrietta. Are-un aer foarte mirat şi-n acelaşi timp arată grozav. 
Frăţioare, ori ştie dama asta să-şi aleagă toaletele şi să le 
poarte, ori la loc comanda! 

E-mbrăcată c-un taior de culoarea lămâii, care provine dintr-o 
casă unde se pricep la croit. Poartă o bluză din mătase cafenie, 
o pălărie din panama de culoarea lămâii cu o panglică maro, 
pantofi din hunting maro şi alb şi ciorapi de mătase de culoare 
brun deschis. 

Se instalează-n scaunu' pe care l-au pregătit pentru ea de 
partea cealaltă a biroului ăstuia mare şi văd că se uită la pălăria 
pe care-o port bine trasă pe-un ochi. Cei doi agenţi de teren 
părăsesc camera şi ne lasă singuri. 

— Bună dimineaţa, Lemmy, spune, ca şi cum am fi prieteni 
vechi. Îmi zâmbeşte. Ce se-ntâmplă? continuă. Sunt arestată? Şi 
nu-i frumos să stai cu pălăria pe cap în faţa unei doamne. 

— Poveşti, surioaro, îi zic. Şi ia seama. Încă nu-s hotărât 
dac-am să te-nhaţ în dimineaţa asta, sau dac-am să te rețin ca 
martor principal, sau dac-am să te iau numai la-ntrebări. Da' 
nu-s obligat să-mi scot pălăria când vorbesc cu persoane 
suspectate de infracţiuni penale, dacă nu vreau; şi poţi să te 
abţii de la amabilităţile alea, c-ai început să mă plictiseşti. 
Pricepi? 

Se uită ca şi cum ar fi fost lovită cu bumerangu-n cap. E 
surprinsă, nu glumă. Şi nu mă miră. C-o seară-nainte juca o 
scenă mare cu mine şi poate-şi închipuie că m-a redus la 
condiţia pe care-a vrut-o, iar în dimineaţa următoare se trezeşte 
c-o iau în focuri de o manieră care-o lasă ţuţ. Nu v-ar surprinde 


şi pe dumneavoastră? 

— Pricep, conchide, c-un fel de răceală. Şi ce urmează după 
asta? 

— lată ce, scumpo, îi zic. Am hotărât să redeschid 
cercetarea-n juru' circumstanțelor morţii soţului tău. Am ajuns la 
concluzia că Granworth Aymes a fost asasinat şi cred că s-ar 
putea ca tu să ştii mai mult despre treaba asta decât ţi-ar 
conveni să spui. Ş-apoi, mă paşte şi gându' că-mi ascunzi ceva 
în afacerea asta cu falsurile. Pe deasupra, aş putea să te 
incriminez şi pentru tentativa de a plasa aici, la Banca aia din 
Palm Springs, o obligaţie de stat falsă, având deplină cunoştinţă 
despre faptu' că era falsă - şi ce părere ai? 

— Nu mă interesează prea mult, spune. Dar nu-mi place; şi 
nici tu nu-mi placi astăzi, deloc. Te porţi ca un măgar. Poate-ţi 
închipui că după cele petrecute aseară... 

— Las-o baltă, Henrietta, îi zic. De ce nu isprăveşti cu aiurelile 
astea? Ce-ţi imaginezi, că nici o damă n-a mai încercat să se dea 
la mine pân-acu'? Astea-s chestii răsuflate. Ai crezut că umblu 
să pun mâna pe tine: că poate aveam de gând să te-nhaţ, 
ş-atunci încerci vrăjeala aia de azi noapte şi-ţi închipui c-am să 
mă topesc. Da' nu uita că băieţii pot să ducă fetele tot atât de 
bine cum pot fetele să ducă pe băieţi. 

— Înţeleg, spune. Presupun că de asta l-ai cotonogit pe 
Fernandez. Ai vrut să mă faci să cred că eşti un om cumsecade 
şi nu vreun copoi federal ordinar şi plin de ifose. Foarte bine, 
acum am înţeles. 

— E-n regulă, surioară, zic, chiar aşa şi sunt. Acum cască bine 
urechile şi răspunde-mi la-ntrebări, ca să nu mă văd silit să te 
strâng cu uşa mai tare. 

— Ai fi în stare? spune pe un ton insolent. Şi să presupunem 
că nu vreau să răspund. Să presupunem că refuz să răspund la 
orice întrebare în absenţa unui avocat! 

— E-n regulă, zic. Dacă vrei un avocat, ai să capeţi unu', da-ţi 
spun numai atât, că dac-aduci vreun avocat p-aici, am să te 
trimit înapoi la New York aşa ca poliţia d-acolo să scoată untu' 
din tine, iar dacă mai vrei interpret, grăbeşte-te. 

Surâde iarăşi - un fel de surâs amar. Mă priveşte ca şi cum aş 
fi vreo lighioană care a apărut târându-se de sub o stâncă. 

— E-n regulă, spune. Am să-ţi răspund la întrebări. Insă 
tare-aş fi vrut să fi fost bărbat. Mi-ar place să-ţi trag o 


chelfăneală ca să te lecuiesc de-ngâmfarea asta ordinară şi fără 
margini care te împodobeşte. Eşti în stare să-nţelegi asta? Şi 
încă ceva, continuă, regăsindu-şi volubilitatea, ţi-am găsit un 
nume care ţi se potriveşte mai bine. Au greşit când te-au 
botezat Lemmy - ar fi trebuit să-ţi zică Lichea, te caracterizează 
mai bine. 

— Ce vorbeşti?! îi zic. la te uită! E-n regulă. Acu', dac-ai spus 
ce-ai avut de spus, e rându' meu, şi după ce-oi termina poţi s-o 
ştergi d-aici şi să-ncerci vrăjeala cu altu' - fie Maloney, sau 
Periera, sau Fernandez, sau oricare ţi-o teşi în cale. Da-ntre timp 
vreau să aflu ceva şi-ţi recomand să nu te-ncurci. Vreau să ştiu 
întocmai cum erai îmbrăcată-n seara de doişpe ianuarie, când ai 
avut ultima convorbire cu Granworth? Hai, dă-i drumu'! 

lau o foaie de hârtie ş-un condei, ş-aştept. Când ridic ochii, 
văd că deschide poşeta şi-şi scoate o ţigară. 

— Poţi să te abţii şi de la asta, îi zic. Aici e secţie de poliţie, 
nu bar, şi-ţi interzic să fumezi. Pune-o la loc. _ 

Se roşeşte ca racu' şi bagă pachetu' la loc în poşetă. In timpul 
ăsta scot un pachet de Camel şi iau o ţigară. Mă priveşte cum o 
aprind şi dac-ar fi putut să mă ucidă-n clipa aia, ar fi făcut-o cu 
voluptate. 

— Haide, haide, Henrietta, zic. Încetează rezistenţa şi nu te 
mai opune. Ce purtai când ai venit la New York de la 
Connecticut în doişpe ianuarie? Incepe de sus, cu pălăria. 

Zâmbeşte. Dama asta se pricepe să-l scoată pe om din 
pepeni! 

— S-ar putea să nu fiu în stare să-mi amintesc, spune, dar am 
să-ncerc. Presupun că vrei să ştii absolut tot - chiar şi culoarea 
chiloţilor. 

Imi serveşte alt zâmbet sarcastic, curată otravă. 

— ţi mărturisesc că nu mă gândisem la detaliile astea 
vestimentare, îi răspund prompt, da' dacă le-ai pomenit, să nu 
le uiţi; spune-mi tot! 

Se ridică-n picioare. 

— Maimuţoi ordinar! spune, palidă de mânie. Te... 

— Şezi jos şi nu te ambala, surioară, zic. Dă-i drumu' cu 
descrierea, inclusiv culoarea lenjeriei de corp - şi adu-ţi aminte 
că sugestia vine de la tine şi nu de la mine - şi grăbeşte-te. Dacă 
te mai codeşti mult, mă gândesc serios să te dau pe mâna 
supraveghetoarei d-aici ca să te percheziţioneze, să te dezbrace 


la piele şi să te fotografieze pentru identificarea semnelor din 
naştere. Aşa că nu mai ezita şi dă-i drumu' odată, până nu mă 
scoţi din pepeni serios. 

Henrietta s-aşază. De furie, aproape că nici nu mai poate să 
respire. 

— Acu', bombonico, îi zic cu glas dulce şi liniştitor, hai 
să-ncepem. la-o de sus în jos. Cum era pălăria? 

l-au mai trebuit Henriettei încă vreo câteva minute până când 
a putut vorbi. Aproape amuţise şi-i vedeam mâinile tremurând. 
In cele din urmă-i dă drumu'. 

— Purtam o pălărie de astrahan - spune c-un tremur în glas - 
o tocă, dar probabil că n-ai de unde să ştii ce-i aia. Eram 
îmbrăcată şi c-un mantou elegant de astrahan, iar dedesubt 
purtam un taior negru cu o bluză de mătase albă. Aveam ciorapi 
bej, pantofi negri de lac cu tocuri franţuzeşti şi catarame de 
argint şi mănuşi trei sferturi din velur negru. 

_ — Şi trebuie să fi fast foarte elegantă, după, descriere, îi zic. 
Imi pare rău că nu te-am văzut; sunt sigur c-arătai grandios - şi 
cum era cu chiloţii? 

O privesc cu toată seriozitatea, ea ridică ochii şi privirile 
noastre se-ncrucişează. Ea roşeşte şi coboară obloanele. Apoi 
întinde bărbia şi spune: 

— Erau de culoarea vert-nil - dar n-ai de unde să ştii cum se 
scrie corect. 

— Ce vorbeşti! replic. Află că ştiu. Am mai cunoscut şi alte 
mulieri care obişnuiau să poarte chiloţi vert-nil, numa' că nu 
făceau din asta nici un secret. 

Apăs pe butonu' soneriei şi după un minut îşi face apariţia un 
copoi. Henrietta-şi închipuie c-am terminat cu ea, se ridică, îşi ia 
poşeta şi se-ntoarce spre uşă, când încep să vorbesc. 

— Du-o pe doamna Aymes la fişier şi vezi să i se ia 
amprentele, zic. Apoi, după ce-ai terminat, vezi să fie 
fotografiată, din faţă şi din profil, dreapta şi stânga, cu şi fără 
pălărie. 

Henrietta se răsuceşte-n loc. Din ochi parcă-i sar văpăi şi o 
clipă am crezut că se repede la mine să mă sfâşie, da' 
poliţistu-ntinde mâna cu pumnu' strâns, o apucă-n braţe 
şi-ncepe s-o-mpingă către uşă. 

Ea mă priveşte peste umăr. 

— Mă... ticălosule! şuieră printre dinţi. 


— Fii cuminte, Henrietta, îi zic clătinând degetul în direcţia ei. 
Nu-i cazu' să vorbeşti aşa cu micuţu' tău partener, Lemmy! S-o 
aduci înapoi după ce-ai terminat, îi zic ofițerului de poliţie. 

După ce-au plecat, mă uit la ceas. E tocmai trecut de 
douăsprezece. Sun din nou şi alt ofiţer al poliţiei locale îşi face 
apariţia - s-ar zice că Metts îi ţine pe-aproape, la dispoziţia mea - 
şi-ntreabă ce doresc. 

Îi spun că nişte colegi de-ai lui or să-i aducă la secţie pe 
Periera şi Fernandez la douăsprezece şi jumătate, da' sub nici 
un motiv să nu-i introducă în biroul unde mă aflu până când nu 
sun. Îi zic că voi suna de două ori şi ăsta va fi semnalu' să mi-i 
aducă, iar el spune că-i în regulă. 

Cercetez apoi lista articolelor de îmbrăcăminte ale Henriettei 
şi le aranjez în ordinea care-mi convine, iar după asta o duc în 
birou' de alături şi i-o dau stenodactilografului să mi-o multiplice 
în trei exemplare. 

În timp ce el se ocupă de treaba asta, aprind altă ţigară şi mă 
uit pe fereastră. Nu trece mult şi apare o maşină a poliţiei, care 
opreşte-n faţă şi văd ofiţerii de poliţie coborându-i şi 
conducându-i înăuntru pe Periera şi Fernandez. Că ăştia doi 
făceau nişte mutre surprinse nu trebuie să vă mai spun. Atunci 
mă duc şi mă instalez în fotoliu, cu picioarele pe birou. 

După câteva minute se deschide uşa şi primul copoi intră cu 
Henrietta. 

— Toate-s în regulă? îl întreb. 

Spune că da, că i-au luat damei amprentele şi c-au 
fotografiat-o cum am zis şi că funcţionara de la fişier îi 
întocmeşte o cartotecă pentru evidenţă. 

Îi spun că e bine şi poate să plece. lese ş-o lasă pe 
Henrietta-n picioare în mijlocu' camerei, privindu-mă. 

Se uită la mine ca şi cum aş fi o balegă mare. Işi plimbă 
privirea din creasta găinii până-n vârful pantofilor mei pe care 
i-am aşezat împreună cu picioarele pe capacu' cutiei de ţigări de 
foi a şefului poliţiei. Apoi se strâmbă ca şi cum i-ar veni să dea la 
boboci. 

Chiar în clipa aia apăs de două ori butonu' montat în partea 
mea a biroului, iar după câteva secunde se deschide uşa şi cei 
doi poliţişti îşi fac intrarea cu Periera şi Fernandez. 

Le spun copoilor s-o şteargă. Apoi le fac semn cu mâna celor 
doi indivizi. 


— Luaţi loc, băieţi, le zic plin de veselie. Aş vrea să stăm de 
vorbă. 

li sfătuiesc să ia loc pe canapeaua de lângă perete. Henrietta 
continuă să stea-n picioare în mijlocu' camerei. 

Aştia doi se duc şi s-aşază. 

— Periera, zic, am o treabă pentru tine, de care trebuie să 
te-achiţi conştiincios, căci la cea mai mică încercare de abatere 
o să ai de furcă cu mine. 

O arăt cu degetu' pe Henrietta. 

— E vorba de dama asta d-aici, continuai. Încă n-am formulat 
nici un cap concret de acuzare împotriva ei pentru moment, da-i 
ca şi scris c-o să am nevoie de ea ca martor principal pentru 
statul New York. Şefu' poliţiei d-aici, Metts, n-are loc de prisos 
unde s-o ţină, iar eu trebuie să părăsesc oraşu' pentru câteva 
zile. Aşa că Metts are să-ţi ia jurământ de custode ş-are să fie 
treaba ta să n-o scapi din ochi pe dama asta până când o 
s-avem nevoie de ea. M-ai înţeles? 

Confirmă, dând din cap. 

— Am înţeles, zice. 

Mă-ntorc către Henrietta. 

— Ai auzit ce-am spus, scumpo, nu-i aşa? îi zic. Te las să 
scapi d-aici ş-ai să te-ntorci la ferma Altmira până când voi avea 
nevoie de tine şi nu-ncerca să treci de limitele oraşului Palm 
Springs dacă nu vrei să te trezeşti arestată pronto. E-n regulă? 
Acu' şterge-o d-aici şi când ai ajuns afară poţi să fumezi cât 
pofteşti. La revedere, bebi, şi pe curând. 

Trag un bobârnac impertinent în găina pe care-o aveam în 
cap, aşa ca să cadă pe-un ochi şi dau din labele picioarelor pe 
care le ţineam pe birou, ca şi cum aş fi dat din coadă. Efectu-i 
spontan. O văd explodând. 

— Sigur! şuieră ca un şarpe. Şi-ai să simţi când ai să mă vezi, 
zice, înghițind un nod. Dacă-ţi închipui c-o să-ţi meargă cu 
bazaconiile astea, te-nşeli amarnic, continuă; nu eşti decât un 
maimuţoi închipuit, impertinent şi brutal, care nu merită să 
poarte o insignă federală şi să aibă autoritatea pe care i-o 
conferă, mai mult decât ultima târâtură de venetic clandestin 
din ţara asta. Eşti ordinar şi rău, şi-ntr-o zi am să te fac să te 
căieşti pentru asta. Dar pân-atunci primeşte asta ca amintire. 

Face-un pas rapid înainte şi până să fac eu vreo mişcare 
se-apleacă peste birou şi-mi trânteşte una-n faţă cu pumnu' 


strâns. Vă mărturisesc că m-a luat cu totu' prin surprindere. 

Dup-aceea face-un pas înapoi, se răsuceşte pe-un călcâi şi 
iese. O priveam în timp ce se ducea şi credeţi-mă c-aveam ce 
vedea. Henrietta asta are ţinută când merge, nu glumă. 

Fernandez zâmbeşte rânjit. 

— S-ar părea că ceva nu-i place, spune. 

Un gând mă face să râd. 

— Nici ţie nu ţi-ar fi plăcut, dac-ai fi fost în locu' ei, zic. 

Dau picioarele jos de pe birou şi-n clipa aia intră ste- 
nodactilograful cu copiile după lista articolelor de îmbrăcăminte 
ale Henriettei. 

— Ascultă, Fernandez, îi zic. Mi-a venit o idee. Mi-a venit 
ideea că putem pune asasinarea asta a lui Aymes în cârca 
Henriettei fără probleme şi cred că, după ce vom obţine 
punerea ei sub acuzare pentru crimă, o fac eu să mărturisească 
toată tărăşenia cu falsurile, Da' trebuie să dovedesc că ea-i 
femeia care-a fost în maşină cu Aymes, şi treaba asta odată 
făcută, am aranjat-o. Odată ce-am reuşit să-i trec asta-n cont - 
şi-mi face impresia că sentinţa capitală e pusă deoparte pentru 
ea - are să dea pe faţă orice i se va părea că poate s-o ajute cât 
de cât. 

Acum am o idee cum putem proceda. Azi dimineaţă am luat-o 
pe Henrietta asta la-ntrebări ş-am căpătat o descriere a 
îmbrăcămintei pe care o purta la douăşpe ianuarie, în ziua când 
a murit Granworth. 

Mă ridic şi-i dau lui Fernandez o copie a listei articolelor de 
îmbrăcăminte cu descrierea respectivă. O priveşte îndelungat. 

— Îţi aminteşti s-o fi văzut purtând vreunu' din lucrurile 
astea? îl întreb. 

— Îmi cam amintesc de mantou şi pălărie, spune, da' n-aş 
putea preciza ziua. E clar, în ziua aia n-am văzut-o deloc. Aveam 
zi liberă. 

— E-n regulă. Fernandez, zic, da' există doi indivizi care-ar 
putea să depună mărturie sub jurământ în privinţa articolelor 
astea vestimentare. Aşa ar fi, de pildă, femeia de serviciu din 
apartamentul soţilor Aymes. Îmi vine să cred că ea a făcut 
bagajele Henriettei şi s-a-ngrijit de echipamentul ei înainte ca să 
fi plecat la Hartford, nu-i aşa? 

Ridică sprâncenele. 

— Fără doar şi poate, spune. Marie Dubuinet - asta-i femeia 


de serviciu - trebuie să ştie şi aş putea să-ţi spun unde să dai de 
ea. Mai e încă la New York. E camerista doamnei John Vlaford şi 
sigur ştie. E o fată foarte isteaţă, Marie. Nu uită niciodată chestii 
din astea. 

— E-n regulă, zic, şi mai e încă cineva. Mai e paznicu' de pe 
cheiu' lui Cotton. Dacă omul ăla a avut o vedere atât de bună ca 
să observe că din maşina lui Granworth a coborât o damă, cred 
c-ar putea să fie destul de bună ca să-şi amintească haina şi 
pălăria de blană cu care era-mbrăcată. Plec la New York cu 
detaliile astea şi voi pune poliţia d-acolo să le verifice prin came- 
ristă şi paznic. Dacă ăştia vor identifica îmbrăcămintea, atunci 
mă-ntorc s-o ridic pe Henrietta - şi vă pot spune de p-acum că-s 
mie-n sută sigur că ea l-a curăţat pe Aymes. 

Şi mai e înc-un lucru, Fernandez, continui. Cred că m-am 
înşelat în privinţa individului care-a tras asupra mea noaptea 
trecută, când am bănuit c-ai fi tu. Poate că nici măcar individ nu 
era - poate că era o damă. 

Il privesc aşa, cu subînţeles. 

Pungaşu' zâmbeşte. 

— Ei da, s-ar putea să ai dreptate-n privinţa asta, zice. Un 
lucru-i sigur, că n-am fost eu ăla. Periera, care-i aici şi încă vreo 
câţiva băieţi ştiu că nu m-am mişcat d-acolo. Da', continuă, 
poate că ai dreptate. Îmi place Henrietta. da' nu-mi place crima 
şi mă tem că ea trebuie să-l fi curăţat pe Granworth, aşa cum 
spui, ceea ce nu mă-mpiedică să-mi pară rău cu toate astea, 
zice, pentru că-i o damă faină. 

— Mie-mi spui?! zic. Toate relele se trag de la damele faine. 
Sunt mai rele decât cel mai rău dintre criminali. Pur şi simplu le 
doare-n cot! 

Mă ridic. 

— E-n regulă, băieţi! le zic. Luaţi-o din loc. lar tu, Periera, să 
nu uiţi că răspunzi de Henrietta, şi ţie, Fernandez, îţi mulţumesc 
pentru pontu' cu femeia de serviciu. Mă ocup de treaba asta 
fără-ntârziere. 

După ce-au plecat m-aşez la birou şi-mi iau un răgaz de 
gândire liniştită. S-ar putea ca treaba asta să reuşească, şi dacă 
nu, atâta pagubă. 

Metts dă buzna. Zâmbeşte cu toată faţa. 

— Nu-ncape vorbă c-ai lucrat-o bine pe dama asta, spune. La 
un moment dat am crezut c-are să te sfâşie. Ascultam din 


camera de-alături, continuă. N-aş fi putut lăsa să-mi scape. 
Mă-nţelegi că nu prea am multe distracţii p-aici. 

Îmi predă fotografiile developate ale Henriettei şi fişa cu 
amprentele digitale şi cartoteca cu datele personale. Le pun pe 
birou. 

— Ce urmează acum, Lemmy? întreabă. Nu ştiu ce urmăreşti 
cu toate astea, dar orice-ar fi, trebuie să mărturisesc că ai o 
tehnică nemaipomenită. Eu mai am ceva de făcut? 

— Sigur că da, zic, mai sunt vreo câteva lucruri pe care poţi 
să le mai faci p-aici. Unu', e să dai de ştire prin târgul ăsta c-am 
şters-o la New York şi că nu mă voi întoarce decât peste vreo 
săptămână. Altul e să supraveghezi discret ferma Altmira şi să 
ai grijă ca coana Henrietta să nu-şi ia zboru' şi s-o-ntindă, 
lăsându-ne ţuţ, iar al treilea şi ultimu' lucru pe care-l poţi face, e 
să-mi aranjezi un loc la avion, că m-a apucat doru' de ducă. 

— Zbori la New York? întreabă. 

— Nici pomeneală de New York, zic. Zbor la Yuma, apoi o iau 
de-a lungu' frontierei de stat a Arizonei şi mă infiltrez în Mexic. 
Am întâlnire acolo c-o damă. 

Zâmbeşte. 

— E vreo damă mişto, Lemmy? zice. 

— N-aş putea să ştiu, îi spun. N-am văzut-o niciodată, da' 
cred că i-a venit rându' să facă cunoştinţă cu mine. Acu' te rog 
să fii băiat bun şi să-mi aranjezi locu' la avion, vrei? 

Spune că-i in regulă şi se duce. Apuc telefonu' şi expediez o 
telegramă cifrată la birou' central de cercetări criminale din New 
York. Trimit lista articolelor de îmbrăcăminte ale Henriettei şi le 
cer să verifice lista interogând pe camerista Marie Dubuinet şi 
pe paznicu' de la docu' lui Cotton, şi să-mi transmită rezultatu' 
telegrafic la Palm Springs, unde vreau să-l găsesc la-napoiere. 

Tocmai terminasem treaba asta, când intră Metts. Aranjase 
chestia cu avionu', telefonic, din camera alăturată. E băiat 
drăguţ Metts ăsta, se simte bine şi-i place să vorbească. 

Sunt aşezat la birou şi privesc fotografiile făcute de poliţie 
pentru identificarea Henriettei. Citesc cartoteca tu datele 
personale: 

„Henrietta Marella Charlsworth Aymes. Văduvă. Soţia lui 
Granworth Aymes, decedat prin sinucidere 12/13 ianuarie, 1936. 
Înălţimea un metru şaptezeci şi unu de centimetri şi jumătate. 
Părul brun. Ochii albaştri. Aspectul sănătos. Trăsăturile regulate. 


Talia subţire. Portul drept. Vorbirea educată, vocea cultă. 
Greutatea 61 kg.” 

Asta cred că-i o descriere bunicică a Henriettei. Cercetez apoi 
amprentele. Nu-ncape-ndoială că le-au luat la fix, iar fotografiile 
sunt foarte reuşite. 

— Bună treabă, şefule, îi zic. Ai personal bun p-aici. 

Îi fac semn cu capu'. Trece-n spatele meu şi mi se uită peste 
umăr la fotografii şi la amprente, apoi la cartoteci. 

— i-am dat destulă bătaie de cap, şefule, da' sper că n-ai să 
te superi de asta... 

— De ce? spune, privindu-mă. 

Rup fotografiile şi cartotecile cu amprentele şi cu datele 
personale şi le arunc la coş. 

Mă priveşte cu ochii cât ceapa. 

— Ce naiba-ţi veni? spune. 

Zâmbesc. 

— Numai tehnică, şefule, îi zic. Doar o probă de tehnică. La 
revedere şi pe curând. 

O roiesc. Sunt aşteptat în Mexic. 


Capitolul IX 
HEI, PAULETTE 


ora şapte, în seara asta plăcută, când las kilometru 

după kilometru-n urma mea pe şoseaua naţională ce 

merge paralel cu frontiera dinspre Mexic, între Mexicali 
şi Sonoyta. 

Luna e şi ea nemaipomenit de grozavă. Chiar dacă multora 
nu le place peisajul ăsta al deşertului, pe mine unu' mă dă gata. 
Personal am o slăbiciune pentru spaţiile larg deschise, unde 
bărbaţii-s bărbaţi, iar femeile se bucură al naibii de asta. 

Mai sunt stăpânit şi de-o imensă curiozitate în privinţa acestei 
Paulette. Cu toată discreţia, vă mărturisesc că d-abia aştept s-o 
văd pe dama asta. De ce? Pen' că-mi place să privesc damele şi 
vă mărturisesc, iar cu toată discreţia, pen' că mor s-o văd pe 
dama pentru care Aymes a lăsat-o pe Henrietta, căci, mă credeţi 
sau nu, fetiţa asta trebuie să-l aibă pe vino-ncoa-ntr-o cantitate 
considerabilă ca să i-o poată lua-nainte Henriettei. M-aţi des- 
cifrat? 

In afară de asta nu-s prea sigur ce hram poartă Henrietta. 
V-am povestit cum am rupt cartoteca cu datele ei personale, 
fişa cu amprentele ei şi fotografiile pe care i le luasem la Palm 
Springs, şi poate vă-ntrebaţi cu mirare de ce-am făcut asta. 
Pentru că sunteţi inteligenţi, o să-nţelegeţi că teatru' pe care 
l-am jucat la secţia de poliţie din Palm Springs e o figură mare şi 
dacă mă veţi urmări, o să vedeţi de ce am jucat-o aşa şi nu 
altfel. 

Mă pornesc iar să cânt „Cactus Lizzie”, căci am constatat 
întotdeauna că gonesc mai tare când fredonez melodia asta. 

Nu contenesc să-nghit kilometru după kilometru şi să mă mir. 
Sonoyta e la vreo şaişpe kilometri de partea mexicană, dincolo 
de frontiera de stat dintre Arizona şi Mexic, şi la vreo două sute 
cincizeci de kilometri de Mexicali. Mă gândesc cu groază la 
mizeria de drumuri pe care-am să merg când voi părăsi şoseaua 
asta. 

E ora opt când ajung la intersecţie. Drumul o ia la 
stânga-nspre Arizona şi la dreapta-nspre Mexic. Virez şi mă 
pomenesc cu maşina pe-un drum afurisit care-mi zdruncină 
ficatu' ca un cal sălbatic. Cam după vreo opt-nouă kilometri pe 


drumul ăsta, zăresc un mexican aşezat pe marginea şanţului şi 
fumând o ţigară, cufundat în gânduri - ceea ce fac 
mexicanii-ntotdeauna când nu sunt ocupați să-şi încerce 
talentele de donjuani în faţa vreunei dame sau să-şi înfigă 
cuţitu-n cellalt tip care se găseşte c-o lungime de gât înaintea 
lui în aceeaşi cursă. 

Opresc maşina şi-l întreb pe latino-americanul ăsta dacă ştie 
de vreo pipiţă numită señora Paulette Benito care locuieşte pe 
la vreo fermă din împrejurimi şi, după ce-şi revine din surpriza 
de-a constata că un american vorbeşte-n limba lui, zice că da şi 
mă-ndrumează să găsesc locul, aflat la vreo zece kilometri de 
unde suntem. După ce m-a scuturat de două ţigări, dovedind 
prin asta că nu există nici măcar pui de mexican care să-ţi dea 
vreo informaţie pe sponci, o iau din loc şi după vreo zece minute 
zăresc ferma. 

Conacu' nu e mare, da-n schimb e grozav. E complet alb 
şi-nfipt în coasta unei coline pe-un fundal de cactuşi şi vegetaţie 
tropicală luxuriantă. O poartă bătrânească de fermă, încadrată 
de o parte şi de alta c-un gard alb de pari, constituie intrarea din 
faţă pe unde pătrund cu maşina. Opresc, sar jos şi fac câţiva 
paşi până la uşă, care-i prevăzută c-un ciocan mare de bătut şi-l 
folosesc din plin. 

Curând uşa se deschide, lăsând s-apară o muieruşcă 
mexicană, care stă în prag şi mă contemplă. E mai pocită decât 
dracu' şi după mutră socot că tipu' spaniol e greu de ghicit la ea. 
Nu-i exclus să fi avut vreo mamă spaniolă cu vreo zece 
generaţii-n urmă, care n-a putut să reziste insistențelor Marelui 
Cerb Săltăreţ, sau cum l-o fi chemat pe trepăduşu' şefului local, 
iar d-atunci strămoşii ei n-au mai cunoscut în sens biblic decât 
indieni. 

Îi dau bună seara foarte politicos ş-o-ntreb dacă pot să 
vorbesc cu señora Benito, iar ea, vizibil tulburată, spune señora 
nu-i acasă şi că se află la un oarecare local denumit Casa de 
Oro, după care toată conversaţia devine încurcată şi-n cele din 
urmă mă lămuresc c-această Casa de Oro e cel mai apropiat 
corespondent al noutăţii de han prin partea locului. Imi spune că 
pot să recunosc localu' după lanterna ce-atârnă afară, după care 
eu îi zic mii de mulţumiri ş-o iau din loc. 

O-ntind la vale, pe şosea, şi-n curând zăresc această Casa de 
Oro. E o casă obişnuită, din chirpici, aşezată la marginea şoselei, 


cu o veche lanternă spaniolă atârnând afară. les cu maşina de 
pe şosea ş-o parchez pe-o latură a casei, apoi intru. 

Nu e nimeni p-acolo, da-mi ajunge la ureche sunetu' unei 
ghitare. Trec printr-un coridor de piatră, iar la cellalt capăt mă 
opresc şi holbez ochii cât ceapa, pen' că localu-i ca o ţară din 
basme. 

De jur-împrejuru' curţii interioare din spate e un perete din 
chirpici acoperit c-un spalier de sus până jos. Flori şi alte plante 
sunt prinse de spalierul ăsta, iar pe deasupra sunt suspendate 
peste tot o mulţime de lampioane. 

Mesele-s risipite-n toată curtea şi-s pline de lume. Tipu' care 
cântă la ghitară stă-n colţul opus şi-arată complet aiurit - de 
parc-ar fi transportat de -muzica sa. In mijlocu' curţii e un fel de 
ring de dans din piatră netedă, în suprafaţă de vreo douăzeci de 
metri. 

M-aşez la o masă. Majoritatea tipilor se-ntorc şi mă privesc de 
parc-aş fi ieşit dintr-un muzeu, iar după un minut soseşte un 
chelner mexican, care-mi trage o temenea şi mă-ntreabă ce-aş 
dori. 

Îi răspund că-n general doresc dame, da' că mă voi mulţumi 
deocamdată şi c-un pahar de rachiu mexican. Il întreb apoi 
dac-o cunoaşte pe señora Benito. 

Dă din cap şi face un gest către ringu' de dans şi când îmi 
întorc privirea-ntr-acolo văd o pereche care tocmai se ridică şi 
începe să danseze. Mă uit mai bine şi văd că femeia era de tip 
american şi nu mai am nici o-ndoială că asta-i Paulette. 

Frăţioare, ori că e frumoasă, nu mă-ntrebaţi! Da' un lucru 
trebuie să-l ştiţi: c-am văzut la dame-n viaţa mea cu caru' şi pot 
să vă spun că Paulette asta-i înzestrată cu tot felu' de daruri. O 
femeiuşcă grozavă din creştet până-n tălpi. Mă bate-un gând că 
poate dacă n-aş fi atât de prins în afacerea mea, m-ar tenta 
să-ncerc cât poate să reziste muieruşca asta la farmecu' 
personalităţii mele. 

E o bomboană. E la fel de drăguță ca şi Henrietta, da-i 
altceva. Diferenţa-i tot atât de mare ca-ntre un ananas ş-o 
prună. 

Are nişte curbe care l-ar fi convins pe regele Solomon să-şi 
lichideze haremu' şi să devină monogam; mai are ş-un stil din 
ăla care ar fi făcut-o pe pupăza aia romană, căreia-i ziceau 
Junona, s-arate ca un caz de tuberculoză galopantă. Dacă Henric 


al optulea ar fi avut ocazia să-i vadă măcar o dată gleznele, şi-ar 
fi dorit să se fi născut cu şase secole mai târziu, aşa ca să-i fi 
putut da paşaportu' rapid lui Anne Boleyn, pentru ca s-o facă pe 
Paulette asta sergent-major în batalionu' pentru desfătarea 
maiestăţii-sale. 

Dacă ştie să danseze? Păi am văzut dame dansând cu 
duiumu', da' socot că nici una nu ştie să salte din cufăr atât de 
provocator. Vă spun că-i suplă ca un şarpe şi când se 
răsuceşte-n tactu' tangoului pe care-l dansează, îi zăresc dinţii 
albi strălucind pe guriţa ridicată-ntr-un zâmbet către tipu' cu 
care dansează, ceea ce mă face să gândesc că femeile-s nişte 
lucruri foarte interesante şi ce n-aş da să ştiu ce treabă avea o 
damă grozavă ca asta să se încurce c-un mitocan ca Granworth 
Aymes. 

Tipu-i bine şi el. E un latino-american şi-i îmbrăcat cu 
pantaloni mexicani din cei negri, înguşti, cu o cămaşă de 
mătase şi-o jachetă bolero. La cămaşă poartă un şnur de argint 
şi toate garniturile. E-un găligan înalt, bine legat, cu o chică de 
păr negru şi o mustăcioară neagră. Dansează pe cinste şi socot 
că dacă tipul ăsta s-ar duce la Hollywood, probabil c-ar avea un 
succes atât de mare încât îl văd însurându-se c-o stea de 
cinema pentru câteva luni, până când i s-ar face ei lehamite să 
stea tot timpu' de strajă să nu-i zboare porumbelu'. 

Mie mi se pare că-i şi periculos. Are ceva rău în privire ca un 
şarpe cu clopoței, numa' că puiul ăsta de lele cred c-are să 
muşte fără să sune. 

Mai trece niţel şi muzica-ncetează să cânte, iar cei doi 
s-aşază din nou. Eu stau la masa mea şi trag câte-o duşcă de 
rachiu mexican cu ochii ţintă pe ei. Trebuie să-nţelegeţi că nu-i 
chiar atât de uşor pentru mine de partea astălaltă a frontierei, şi 
cum nu doresc să am de-a face cu copoii locali, trebuie să-mi joc 
cărţile cu prudenţă. 

Privind-o pe Paulette, încerc să mă hotărăsc cum să conduc 
acţiunea, numai că nu-mi foloseşte la nimic să mă holbez la ea. 
Niciodată nu poţi şti cum o să reacționeze o damă, orice-ai face. 
E inutil să crezi că le poţi dibui pe femei; orice-ai face, ele tot 
nu-s mulţumite. 

Mi-amintesc de-un majordom distins, care era-n serviciu' 
casei unei dame bine din Anglia. Într-o zi, tipul ăsta dă buzna-n 
camera de baie tocmai când dama era sub duş. Fiind un om plin 


de tact, majordomul ăsta n-a spus decât: „Vă rog să mă iertaţi, 
domnule” şi s-a evaporat, convins c-a ieşit cu faţa curată din 
situaţia asta penibilă. 

Da' n-a mai fost tot atât de convins a doua zi, când l-a 
expediat la un doctor ca să-i examineze vederea. 

Aşa că stau şi nu fac nimic, şi tocmai când încep să mă 
plictisesc de stat, Paulette se uită-n direcţia mea şi mă 
explorează oarecum cu privirea, după care-mi acordă un fel de 
schiţă de zâmbet. 

Socot că asta-i numai pen' că ea crede că eu sunt un 
american în Mexic, da' profit şi trec instantaneu la acţiune. Mă 
ridic şi mă-ndrept cu paşi măsuraţi către masa ei; îi dau bună 
seara ş-o-ntreb dacă nu ne-am mai întâlnit cândva în trecut. 

Ea-mi zice că nu-şi aminteşte, da' poate c-am făcut 
cunoştinţă undeva. 

— Oricum ar fi, doamnă, sunt ani de când aştept să te 
cunosc, îi zic. Numele meu e Caution - Lemmy Caution - şi 
doresc s-avem o mică convorbire cât se poate de curând. 

— la loc, domnule Caution, zice, şi serveşte ceva de băut. 
Acesta-i señor Luis Daredo. 

M-aşez. Mexicanul îmi aruncă o privire care-ar putea 
să-nsemne orice. Cred că nu-i prea mulţumit de faptu' că m-am 
băgat peste el. Răspunde dând numai scurt din cap. 

Trimit chelneru' să-mi aducă paharu' cu rachiu mexican pe 
care-l lăsasem pe masa mea. In timp ce-aştept să-mi fie adus, 
observ că ea mă priveşte c-un aer curios, plină de interes, în 
timp ce un zâmbet îi flutură pe buzele roşii. 

— Şi ce treabă era aceea pe care doreai s-o ştii, domnule 
Caution? zice. Aş fi fericită să te pot ajuta. 

Îi arunc o privire rapidă şi observ că se uită ca şi cum s-ar 
strica de râs. 

Mă tratez c-o ţigară. 

— Uite cum stau lucrurile, doamnă Benito, îi zic. Fac unele 
cercetări în legătură c-un tip numit Granworth Aymes care s-a 
sinucis la New York în ianuarie trecut. M-am gândit la dumneata 
ca la o persoană care-ar putea să m-ajute. Da' cred c-aici nu-i 
locu' cel mai potrivit. Poate că-mi dai voie să te conduc mai 
târziu acasă ş-am putea avea o vorbuliţă acolo. 

Îi trece pofta de zâmbit. 

— Poate că asta nu m-ar aranja, spune. Ştii, domnule 


Caution, aici e Mexicul - nicidecum Statele Unite, şi poate că nici 
nu-mi arde să vorbesc despre Granworth Aymes. Poate că-ţi 
pierzi vremea de pomană pe aici. 

Bate la ochi că dama asta se pricepe să fie impertinentă. 

— Inţeleg ce vrei să spui, prinţeso, îi zic. Crezi că reținerea 
vreunei persoane ca martor principal nu e posibilă p-aici fără 
demersuri complicate ş-o droaie de formalităţi birocratice la 
Mexicali. Ei bine, nu zic că n-ar fi aşa, da-n locu' tău socot c-aş 
face cum vreau eu şi m-aş formaliza mai puţin în privinţa asta 
Şi... ce doreşti să bei? 

Comand nişte băuturi pentru toţi trei. Mexicanu' mă priveşte 
ca şi cum aş fi un coşmar sinistru. 

Ea începe să zâmbească din nou. 

— Nu-mi displac metodele dumitale directe, domnule 
Caution, spune, dar totuşi nu-nţeleg de ce aş accepta vorbesc 
despre moartea cuiva cu oameni pe care nu-i cunosc. 

— E-n regulă, porumbiţo, zic. In cazul ăsta trec-napoi 
frontiera ca s-obţin extrădarea ta ca martor principal. Pe urmă 
te-aduc pe teritoriu' Statelor Unite şi te rețin. Îmi va lua cel mult 
două zile ca să scot de la autorităţile mexicane aprobarea 
pentru o cerere federală de extrădare a ta, şi dacă-s prea lenți 
pentru gustu' meu, poate că voi încerca altceva. Sunt agent 
federal ş-am în buzunar o insignă, care nu-nseamnă mare lucru 
de partea astălaltă a frontierei, da' poate că-mi va da destulă 
autoritate ca să-l conving pe ofiţeru' de jandarmi din partea 
locului că ai un paşaport şterpelit. Chiar dacă nu-i adevărat, tot 
o să-ţi creeze o situaţie foarte neplăcută. Mă-nţelegi? 

Ea-i tocmai pe punctu' să spună ceva, când Daredo-i pune 
mâna pe braţ ş-o opreşte. 

— Señor, spune, aqui es Mechico. No me place che vorbeşti 
la asta señora cum vorbeşti. Tu nu me placi deloc. Tu pleci din 
localul ăsta rapido sau le ordon che te arunca fuera. Claro? 

— Nu ţine, frumuşelule, îi răspund tipului. Nici tu nu-mi placi 
mie şi cred că va trebui să-ţi aduni toţi prietenii-n juru' tău 
înainte ca să mă poţi da afară dintr-un local pe mine, şi 
num-aşa, ca să nu-ţi închipui că-s vorbe goale, na, poftim ş-o 
arvună. 

Îl ating peste mutră şi-l dau jos pronto cu scaun cu tot. Se 
ridică şi se-apropie de mine, ocolind masa şi-l mai pocnesc o 
dată. Un individ de la masa de-alături se ridică şi-ncepe să emită 


o mulţime de zgomote mexicane în timp ce-o porneşte-nspre 
mine, încât se pare că-s nevoit să fac ceva. Bag mâna pe sub 
haină şi trag pistolu'. În juru' meu văd o mulţime de mutre 
pocite şi cred că trebuie să pun lucrurile la punct. 

— Ascultă, prinţeso, îi zic Paulettei. Înregistrează ce-ţi spun. 
Dacă cineva-ncearcă vreo figură p-aici, dau cuvântu' mai întâi 
pistolului şi pe urmă vorbesc eu. Te conduc la locuinţa ta ca să 
stăm niţeluş de vorbă, şi dacă asta nu-ţi place, am să te trec 
acum peste frontieră ş-am să te zvârl în arestu' primului şerif 
din Arizona la care voi ajunge. Aşa că hotărăşte ce preferi - 
propriu' tău salon, sau beciu' - mie mi-e perfect perpendicular. 

Ea se ridică. 

— E-n regulă, Luis, zice. Nu e cazul să te enervezi. Poate c-ar 
fi mai bine să merg cu domnul Caution şi să lămuresc lucrurile. 

— Asta mai zic şi eu vorbă-nţeleaptă, îi spun, şi mie nici că-mi 
pasă dacă-i sare muştaru' lui Luis. Oricând doreşte ca să-i tragă 
cineva un picior în fundu' pantalonilor săi strâmţi, n-am să ezit 
să-i fac serviciul ăsta. Poate că-i vreo legumă mare p-aici, da' 
pentru mine nu-i decât un cotoi cu mustăţi. Hai să mergem, 
prinţeso. 

Arunc nişte bani pe masă şi ieşim. Mai ţin încă pistolu-n mână 
şi, privind peste umăr, îl văd pe Luis cum se holbează la mine ca 
un tigru c-un abces la gingie. Aş jura că individul ăsta nu-i 
prea-ncântat. 

Ne suim în maşină şi pornim. Cu coada ochiului pot s-o văd 
pe Paulette că mă priveşte. Se dă c-un parfum straşnic, pe care 
tocmai am ocazia să-l adulmec. Incerc să-l compar cu 
„Garoafele” Henriettei şi nu-s sigur care-mi place mai mult. 

— Straşnic parfum e ăsta pe care-l foloseşti, Paulette, îi zic. 
Aş putea să mă las tentat de-un parfum ca al tău. Intotdeauna 
m-am omorât după mirosuri plăcute. 

Pot s-o aud chihăind în întuneric. V-am spus că Paulette asta-i 
o fată pe cinste. 

— Eşti extraordinar de obraznic, spune. Dai buzna în Casa de 
Oro, îl culci pe Luis la pământ, mă iei de-acolo tocmai când 
începeam să mă distrez şi pe urmă-mi spui că-ţi place parfumul 
meu. Cred că trebuie să-ţi meargă bine la femei, dar n-ar strica 
să-ţi aminteşti că aici eşti în Mexic. 

— Nu, zău, Paulette? îi zic. Şi ce dacă?! Am mai fost 
şi-nainte-n Mexic, da' nu-mi aduc aminte să mă fi speriat 


vreodată. l-ascultă, ai auzit vorbindu-se vreodată de-un mexican 
numit Caldes Martinguez - asul bandiţilor d-aici? 

Ea dă din cap în semn că da. 

— Ei bine, continui, individul ăsta ajunsese foarte mare şi 
socotea să treacă frontiera-ntr-o zi ca să dea o lovitură la 
vagonu' poştal din Arizona. A dat lovitura - sub trei aspecte. In 
primu' rând a atacat vagonu' poştal; în al doilea rând nu numai 
că l-a atacat, da' a tăiat şi urechea mecanicului de pe 
locomotivă; şi-n al treilea rând a pompat atâta plumb în mecanic 
şi-n conductoru' trenului - c-amândoi arătau ca nişte fabrici de 
muniții când i-am găsit. 

Scot pachetu' meu de ţigări cu mâna stângă şi i-l dau. 
Aprinde două - una pentru ea ş-una pentru mine. 

— E-n regulă, zic. Ei bine, autorităţile din Statele Unite s-au 
înfuriat rău de tot pe individul ăsta. In consecinţă au trimis un 
băiat deştept la frontieră şi băiatul ăsta dă câteva lovituri 
înscenate şi-n cele din urmă Martinguez află despre el şi-l ia 
tovarăş în afacere. Băiatul ăsta deştept îi cântă-n strună lui 
Martinguez şi-ntr-o seară-l îmbată criţă pe Martinguez şi-i toarnă 
somnifer în rachiu. După aia-l leagă burduf pe-un cal şi-l trece 
peste frontieră direct după nişte gratii solide ş-apoi la capătul 
unei funii de doi metri - fiindcă-n Arizona încă-i mai spânzură. 

Partea nostimă-i că Martinguez soseşte la puşcărie aproape 
înnebunit, pentru că băiatul ăla deştept i-a umplut turu' 
pantalonilor cu ghimpi de cactus şi urzici usturătoare, aşa că la 
fiecare săltare a calului Martinguez trăgea urlete ca la balamuc. 
Dacă te-ai aşezat vreodată pe-un ghimpe de cactus ai să-nţelegi 
ce vreau să zic. Îţi spun că ticălosul ăla avea o inimă de piatră, 
da' când i-a venit timpu' să fie executat, fundu-l durea aşa de 
tare-ncât spânzurătoarea i se părea o dulce alinare. 

— Foarte drăguţ, spune, şi cine era băiatul ăla aşa de 
deştept? 

— Un tip pe care-l cheamă Caution, îi zic, aşa, cu modestie. 
Lemmy Caution e numele lui. 

Continuăm drumu'. E o şosea mizerabilă şi trebuie să mă 
concentrez. Ea tace chitic. Deodată-mi pune o mână pe 
genunchi. 

— Eşti un om formidabil, Lemmy, spune. După aceşti 
latino-americani... Scoate un fel de oftat, E o plăcere că te-am 
cunoscut. 


Mă priveşte pieziş. 

Eu îmi ţin privirea fixată pe şosea. Îmi face impresia că se dă 
la mine prea repede, cât poate ea de rapid, da' mă prefac că mă 
prind. 

— Oho, asta-i grozav! îi zic. Socot că eşti tocmai tipu' de 
femeie pe care-l caut. O damă grozavă ş-o noapte formidabilă, 
zic, făcând semn cu capu' către lună, ce-şi mai poate dori un om 
în plus? 

Ea nu spune nimic. Emite doar încă un oftat greu. Tăcerea 
ţine câtva timp, apoi zice: 

— Ascultă, Lemmy, ce-i toată tărăşenia asta în legătură cu 
Granworth Aymes? 

— Aiurea, nu-i mare lucru, îi zic. De fapt nu mă interesează 
Aymes. Mă interesează o mică combinaţie de falsuri şi ambele 
afaceri, cum ar fi, s-au amestecat. ţi spun îndată toată 
povestea. 

Nu răspunde şi cred că-şi stoarce creierii grozav de tare. 
Peste puţin oprim la fermă. Muieruşca mexicană aşteaptă-n 
prag şi-mi ia pălăria. Pe dinăuntru, casa e destul de straşnică - 
mobila-i bună şi se pare că Paulette ştie să-şi aranjeze interioru'. 

Intrăm într-o cameră din dreapta vestibulului, Paulette îmi 
arată cu degetul un balansoar mare de pe veranda situată pe 
una din laturile casei. Mă instalez şi-mi ofer o ţigară, iar ea se 
duce să prepare whisky cu sifon şi gheaţă. Aud gheaţa 
clincănind. 

Peste puţin se-napoiază cu câte-un pahar înalt de băutură-n 
fiecare mână. Mi-l dă pe-al meu şi s-aşază pe-un scaun în faţa 
mea. 

— Ei bine, Lemmy, spune, dă-i drumu'. 

Îi ofer o ţigară şi i-o aprind. Cum ţin chibritu' ridică privirea şi 
mi se uită drept în ochi şi, vă spun, am impresia că ştie mai 
multe despre telegrafia fără fir decât Marconi. Era o privire ca să 
te bage-n draci. Mă duc şi m-aşez din nou. 

— lată cum stau lucrurile, îi zic. Tipul ăsta, Granworth Aymes, 
îşi curmă zilele-n ianuarie trecut. Cu puţin înainte de-a face 
isprava asta, îi dă neveste-sii obligaţiuni în valoare de două sute 
de bătrâne. În regulă. După sinuciderea lui, ea se 
instalează-ntr-o bombă de pe lângă Palm Springs şi-ncearcă să 
schimbe la bancă una dintre obligaţiunile alea. Numai că e falsă. 
Mi se-ncredinţează mie afacerea asta şi m-am zbătut nu glumă, 


da' n-am făcut încă nici o ispravă. Nu ştiu mai multe despre 
treaba asta decât ştiam atunci când m-am apucat de ea. 

În timp ce vorbesc, ea priveşte-n zare peste câmpie, înspre 
munţi. Tocmai pot să disting conturu' profilului ei în întuneric, 
da' nu-mi vorbeşte nimic. 

— Acu' am o bănuială, continui în timp ce-o observ. Am o 
bănuială că dama asta, Henrietta, ştie multe despre afacerea cu 
falsurile, da' nu găsesc calea s-o fac pe puicuţă să vorbească. In 
timp ce m-agit cu afacerea asta, Langdon Burdell, care fusese 
secretaru' lui Aymes, îmi sugerează ideea că Granworth nu s-ar 
fi sinucis defel, ci c-ar fi fost omorât şi că Henrietta i-ar fi făcut 
pustiul ăsta de bine, şi dacă rămâne-ntre noi doi, scumpo, asta-i 
şi părerea mea! 

Da' să presupunem, de dragu' discuţiei, că pot dovedi culpa 
ei în legătură cu uciderea lui Granworth ş-o arestez ca făptaşă - 
şi la ce-mi serveşte asta? Tot n-am să aflu de unde are 
obligaţiunile alea false şi cine le-a făcut, căci dacă va fi trimisă-n 
judecată sub acuzaţie de omor cu premeditare, ea ştie foarte 
bine că nu-şi uşurează cu nimic situaţia, nici nu câştigă timp, 
nici nu scapă de scaun dacă-i toarnă pe falsificatori. 

E-n regulă. Ei bine, am aflat că obişnuiai să-i ţii de urât lui 
Granworth Aymes şi m-am gândit că poate mă ajuţi la treaba 
asta. Dacă Aymes avea o slăbiciune pentru tine, bănuiesc că ţi-a 
vorbit mult despre Henrietta, pentru că bărbaţii-ntotdeauna 
spun o groază de lucruri „celeilalte femei” şi poate că-mi vinzi şi 
mie câteva informaţii, şi-i bine să ştii că lucrurile pe care vreau 
să le aflu sunt următoarele: 

În primu' rând, dacă Aymes i-a dat obligaţiunile cele bune sau 
dacă i le-a trecut pe cele false? În al doilea rând, presupunând 
că i-a dat obligaţiunile cele bune, dacă le-a pus undeva în 
siguranţă şi s-a aranjat să obţină de la cineva duplicate false ca 
să poată juca pe ambele tablouri şi să profite de faptu' că toată 
lumea, fiind convinsă că le avea pe cele bune, va crede că şi 
cele false, pe care le plasa, erau în regulă? 

Arunc chiştocu' peste balustrada verandei. 

— Uite de ce vreau să vorbeşti, Paulette, îi zic, şi nu puţin, 
pen' că-ntotdeauna se zice că „cealaltă femeie” cunoaşte 
dedesubturile, ş-am senzaţia că tu eşti „cealaltă femeie”. 

Se-ntoarce-n scaun şi mă priveşte. 

— Aiurea, spune. Am impresia ca cineva te duce de nas, dar 


fără-ndoială, Lemmy, că pot să te-ajut. 

Se ridică şi stă-n picioare, sprijinită de grilajul verandei, 
privind în jos către mine. 

— Ascultă, domnule detectiv, spune; află de la mine că 
Henrietta a obţinut aceste obligaţiuni false de undeva ştiind 
perfect că erau false. Şi am să-ţi spun de ce. Granworth Aymes 
nu i-a dat nici un fel de obligaţiuni de stat în valoare de două 
sute de mii de dolari. Ştiu bine că nu i le-a dat! 

— Ce vorbeşti!? îi zic. la ascultă, scumpo, continui. Ştim 
foarte bine că a avut obligaţiunile alea. Ştim că le-a cumpărat. 
Dacă nu i le-a dat ei, unde sunt? Cui i le-a dat? 

Începe să râdă, un râs uşor gâlgâit, care-mi stârneşte tot felu' 
de gânduri. 

— Am să-ţi spun cui i le-a dat, Lemmy, zice. Mi le-a dat mie. 

Trăsăturile feţei i se crispează, iar surâsul îi dispare. 

— Acum ascultă-mă, băiatule, spune, c-am să-ţi povestesc pe 
săturate. Dacă se găseşte vreunul să zică despre mine că m-am 
ţinut cu Granworth Aymes, atunci persoana aia minte cu 
neruşinare. L-am cunoscut pe Granworth Aymes şi nu vreau să 
spun că mi-era dezagreabil, cu toate că soţul meu a tras numai 
ponoase de pe urma lui. Acum ia aminte la ce-ţi spun: 

Poate c-au omis să te informeze că am un soţ. Este internat 
în sanatoriul particular al unui medic din Zoni. Nenorocitul se 
stinge din cauza bolii sale de plămâni. Mi se spune c-ar mai 
avea vreo trei luni de trăit. 

Granworth Aymes era agentul lui de schimb şi cu doi-trei ani 
în urmă soţul meu valora aproape un sfert de milion de dolari. 
Nu s-a mulţumit cu atâta. Voia să aibă mai mult şi s-a apucat de 
speculaţii la bursă împreună cu Aymes, cumpărând acţiuni şi 
obligaţiuni. Şi ce s-a-ntâmplat? A pierdut practic toţi banii pe 
care i-a avut, dar faptul că banii nu fuseseră pierduţi la bursă nu 
l-a aflat decât cu puţin înainte de Crăciunul trecut. Aymes l-a 
tras pe sfoară. Şi-a bătut joc de bietul naiv. 

Tocmai în timpul acela Rudy se supune unui examen medical. 
Medicul îi spune că singura şansă pe care o are ca să mai 
trăiască eventual încă un an este să meargă să se instaleze 
într-o localitate ca asta, în care clima e corespunzătoare. 

Ei bine, poţi să-ţi închipui că nu mi-a făcut nici o plăcere când 
am descoperit că Granworth l-a lăsat pe Rudy practic fără o 
leţcaie, băgând totul în buzunarul său, aşa că m-am gândit să 


mă duc la New York şi să am o explicaţie cu acest Granworth 
Aymes. Mi s-a părut că n-o să fie prea greu, pentru că 
Granworth a-ncercat întotdeauna să-mi facă curte, dar eu nu 
l-am încurajat - nu-mi plăcea maniera lui, cel puţin nu aşa ca să 
se poată observa. 

M-am dus la New York şi l-am văzut pe Granworth Aymes la 
zece ianuarie, cu două zile înainte de a-şi fi curmat zilele, şi i-am 
spus pe şleau că mi-a ajuns la ureche că s-a umplut de bani, 
speculând la bursă. l-am spus că dacă nu plăteşte cinstit şi 
repede, n-am timp de pierdut cu vorbe, mă voi duce direct la 
procurorul districtual şi am să-l bag în puşcărie pentru faptul că 
l-a delapidat pe Rudy în cursul ultimilor doi ani de zile. 

Granworth m-a privit şi a-nţeles că nu glumeam. Mi-a spus să 
revin a doua zi de dimineaţă. Zicea că o să-mi dea banii. In 
dimineaţa zilei de unsprezece ianuarie m-am dus şi l-am vizitat 
la biroul său, unde mi-a dat obligaţiuni de stat în valoare de 
două sute de mii de dolari. De asemenea m-a rugat să nu suflu 
nimănui despre asta, pentru că erau obligaţiunile pe care le 
trecuse neveste-sii şi le scosese din seiful unde erau puse în 
păstrare pentru ea şi că oricine le putea încasa, fiindcă erau 
obligaţiuni la purtător. l-am dat o chitanţă pentru ele şi, cu banii 
ăştia, Rudy şi cu mine am venit să trăim aici. 

lar dacă Granworth Aymes s-a sinucis a doua zi, bănuiesc că 
a făcut-o în urma explicaţiei pe care-a avut-o cu soţia lui. Cred 
că ea a observat dispariţia obligaţiunilor şi atunci şi-a descărcat 
furia pe el, sau poate, spune ea coborând glasul, poate că 
Henrietta s-a săturat. Cred că şi eu m-aş fi săturat dacă aş fi fost 
frustrată de două sute de bătrâne. Poate că i-a dat cu ceva în 
cap, nimic nu e exclus. 

Îi trag un fluierat. 

— l-auzi, i-auzi! zic. Care va să zică aşa stau lucrurile? S-ar 
părea că iţele-ncep să se descurce-n afacerea asta. Aşadar 
Henrietta, văzând că obligaţiunile-au dispărut, îşi închipuie că 
Granworth le-a plasat în altă parte şi găseşte prompt pe cineva 
ca să-i confecţioneze un lot nou. 

Imi mai acord încă o ţigară. 

— Ascultă, Paulette, zic. Cunoşti pe cineva care-ar putea să 
confirme povestea asta? Mă refer la felu-n care Granworth 
Aymes l-a fraierit pe Rudy şi l-a scuturat de toţi banii ăştia? 

— Desigur, spune, Burdell ar putea. El cunoaşte toate 


amănuntele. El ştia tot ce făcea Aymes, dar nu era decât un 
secretar. Nu era treaba lui să se amestece unde nu-i fierbe oala. 

— E-n regulă, zic. Înţeleg. S-ar părea că Henrietta Aymes e o 
mare podoabă. Cum văd, nu-ncape nici un fel de-ndoială că ea 
l-a curăţat pe Granworth. Foarte bine. Poate că acum pot să 
avansez un pic. Apropo, Paulette, continui eu. Parc-ai spus că 
bărbatul ăsta al tău, Rudy, e p-aici pe undeva la un sanatoriu... 
Pe unde vine Zoni? 

— E la vreo şaptezeci de kilometri de aici, spune, şi dacă te 
duci să-l vezi pe Rudy şi să-i pui întrebări, nu-l lua repede. 
Doctorul Madrales spune că bietul om nu mai are decât opt sau 
nouă săptămâni de trăit şi n-aş vrea să fie istovit prea mult. 

Mă ridic şi pun braţu-n juru' gâtului ei. 

— Nu fi-ngrijorată, Paulette. Am să-l iau cu binişoru'. Nu 
vreau să-i pun prea multe-ntrebări. Vreau numai să-mi confirme 
povestea asta pe care mi-ai spus-o despre felu' cum i-a umflat 
Aymes gologanii. 

Ea stă destul de aproape de mine şi observ că-i dau câteva 
lacrimi. Îmi pare destul de rău de Paulette, pentru că-n definitiv 
chiar dacă se distrează cu acest Luis Daredo, ce altceva ar 
putea să facă o femeie? Doar trebuie să facă şi ea ceva ca să nu 
se gândească tot timpu' la faptu' că bărbat-su dă ortu' popii în 
pas de-nmormântare. 

Ea oftează. 

— Ce crudă poate să fie viaţa, spune. Ascultă, Lemmy, du-te 
şi mai toarnă-ţi ceva de băut. Mă-ntorc peste un minut. Mă duc 
să-i dau un telefon lui Daredo; băiatul ăsta face unele treburi 
pentru mine - mă gândesc să cumpăr casa şi el se ocupă de 
întreaga afacere - de aia n-aş vrea să mă stric cu el. 

— E-n regulă, zic. 

Părăseşte camera şi rămân să-mi prepar un amestec de 
whisky cu sifon şi gheaţă, după care mă duc înapoi pe verandă. 
În timp ce stau acolo şi-l beau, am impresia că-ncep să-nţeleg 
totuşi ceva din cazul ăsta. Un lucru sare-n ochi, ş-anume că 
Henrietta a descoperit dispariţia obligaţiunilor originale - a celor 
bune. Reuşeşte să obţină un lot fals şi se duce la Palm Springs 
spunându-şi c-ar avea vreo şansă să le schimbe acolo. Asta-i 
impresia pe care-o am. Când tocmai terminasem băutura, apare 
Paulette. Intră şi vine drept la mine, îmi pune mâinile pe umeri 
şi mă priveşte fix în ochi. 


— Ştii, Lemmy, ce grea e viaţa unei femei, spune. Cred că 
nici a mea n-a fost uşoară. Pentru o fată este de ajuns să facă o 
singură greşeală şi plăteşte de se satură pentru ea. Eu am greşit 
când m-am măritat cu Rudy. A fost întotdeauna un om plăpând 
şi cred că mi-a inspirat milă. Dacă m-aş fi măritat c-un bărbat ca 
tine, spune, lucrurile ar fi luat o altă-ntorsătură. 

Simt că distanţa dintre ea şi mine se micşorează şi mai mult. 

— După ce-ai terminat treaba asta, Lemmy, dacă te simţi 
vreodată obosit sau ai nevoie de odihnă, continuă ea, mă 
găseşti întotdeauna aici şi am să mă bucur să te văd. 

— Asta-i o propunere straşnică, Paulette, zic. Sper să profit 
curând de ea. Intre timp aş vrea să termin treaba asta, aşa că e 
cazu' să mă reped până la Zoni, unde vreau să stau niţel de 
vorbă cu Rudy şi-ţi promit că n-am să-l bruschez. 

— E-n regulă, Lemmy, spune, cu ochii înecaţi de lacrimi. 
Du-te să-l vezi pe Rudy şi transmite-i toată afecțiunea mea. 
Numai să nu-i pomeneşti nimic despre faptul că m-ai găsit astă 
seară cu Luis Daredo. N-aş vrea ca Rudy să fie preocupat de 
vreo idee că m-aş afişa cu mexicani chipeşi. 

Imi explică pe unde trebuie s-o iau ca s-ajung la Zoni şi stă-n 
prag, privindu-mă cum demarez. 

lar eu - eu mă dedau la sportu' meu preferat, gândesc. 
Mă-ntreb de ce n-a putut s-aştepte până când am terminat 
conversaţia ca să-l cheme la telefon pe Daredo. 

Cred că-s un tip cam bănuitor. Şi aş jura că Paulette asta prea 
a căzut uşor pe bec în faţa mea. E fără îndoială un exemplar 
unic, da' totuşi, pare să-ncerce să mă prostească, dacă-i tună-n 
felu' ăsta. 

Da' nu-s chiar aşa fraier. Tocmai când o damă crede c-am 
picat - ei bine, ca de obicei, se-nşală! 


Capitolul X 
CHESTII MEXICANE 


noaptea nu-i atât de luminoasă pe cât ar fi putut să fie, iar 

şoseaua pe care merg nu-i nici ea chiar atât de-ncinsă. În 
al doilea rând, întorc pe toate feţele povestea pe care dama 
asta, Paulette, mi-a servit-o şi nu-ncape-ndoială că-i una al 
dracului de-ncurcată. 

Poate că-i adevărată, fiindcă, vă rog să mă credeţi, nici o 
femeie cu-atâta minte câtă are Paulette n-o să spună vrute şi 
nevrute cu privire la felu' cum a scos două sute de bătrâne de la 
un tip ca Granworth Aymes, în afară de cazu' când ar fi pe 
deplin îndreptăţită la ele. 

Şi-mi pare destul de rău de bărbat-su, Rudy Benito. Mi-l pot 
imagina aşa cum ar putea să fie. Imi închipui destul de bine cum 
o lungeşte cu Paulette, jucând tot timpul un rol de mâna a doua 
pe lângă ea, pe de-a-ntregu' conştient că-i tebecist şi că boala 
are să-l răpună mai curând sau mai târziu. Parcă-l văd pe tipul 
ăsta descoperind deodată că Granworth l-a ars tare de tot, îl văd 
fierbând de ciudă şi-nnebunit de necaz, ştiind că poate timpu' 
ce-l mai avea de petrecut pe-aici înainte ca să-i vină rându' să ia 
loc în coşciug depinde de faptu' dacă va putea să scoată biştarii 
de la Granworth sau ba. 

Da' e ceva ce nu-nţeleg, ş-anume ce naiba făcea Paulette în 
tot acel timp în care Aymes îl escroca pe Rudy de francii săi? Ce 
făcea o damă cu mintea ageră ca a ei învârtindu-se printre tipii 
ăştia fără ca să-şi dea seama ce se-ntâmplă? 

Apoi îmi vine altă idee colosală. Să presupunem că Paulette 
îşi dădea seama. Să presupunem că era-ncurcată cu Aymes şi 
ştia că-i stoarce gologanii lui Rudy şi nu făcea nimic ca să-l 
împiedice. Apoi, deodată află că Rudy nu mai are mult de trăit 
dacă nu-i dus într-o localitate cu climă potrivită şi c-un doctor în 
permanenţă lângă el. Şi are sentimentu' că nu şi-a făcut datoria. 
Simte că trebuie să facă ceva ca să-şi răscumpere greşeala. 
Tocma-n timpul ăsta Aymes trage-un tun la bursă şi Paulette îşi 
arată colții şi-l ameninţă că-l toarnă la poliţie pentru tot ce-a 
făcut, dacă nu le dă partea lor. 

Nu-i ăsta un lucru-n genu' celor pe care-o damă ar fi-n stare 


(ceri destul de-ncet, din două motive. În primu' rând, 


să-l facă? Nu-i treabă de damă să-şi bată joc de bărbat-su pen' 
c-are cârlig la un individ dubios ca Aymes, iar când află că 
fraieru' trage să moară, o apucă remuşcările şi-ncearcă 
să-ndrepte lucrurile în ultimu' minut; iar pe de altă parte, n-ar fi 
afacerea asta un motiv cum nu se poate mai bun pentru 
Henrietta ca să-l curețe pe Granworth? 

Ş-apoi, altceva mă izbeşte ca o piatră-n cap. Cum stă chestia 
cu scrisoarea despre care mi-a povestit Henrietta. Doar ea mi-a 
spus c-a primit o scrisoare nesemnată de la un individ, care-i 
spunea că Granworth se ţine de capu' neveste-sii. Nu mi-a spus 
ea că individu' tăiase cuvintele „soţia mea” şi le-nlocuise cu 
„femeia asta”? N-aţi priceput? 

Rudy Benito era cel care trimisese Henriettei scrisoarea. 

lată ultima mea versiune a-ntregii combinaţii: Benito are-o 
bănuială că Aymes umblă cu nevastă-sa şi-i scrie o scrisoare 
Henriettei în sensul ăsta, fără ca s-o semneze. E-n regulă. Apoi 
Paulette descoperă că Benito e ros de boală ca un lemn de carii 
şi-o apucă regretele şi-ncearcă un sentiment de scârbă 
împotrivă-şi pentru ce făcuse, aşa că se duce la Granworth şi-i 
cere să scuipe francii. 

Granworth, care are o slăbiciune mai mare pentru Paulette 
decât pentru Henrietta, se execută. Poate că se gândeşte să-i 
recupereze de la Paulette după ce-şi va reveni din criza ei 
sentimentală-n legătură cu Rudy. 

E-n regulă. Henrietta vine apoi la New York şi-i spune lui 
Granworth c-a auzit de isprăvile lui galante şi dacă nu se lasă de 
dama aia, dă divorţ. Granworth, în replică, o anunţă că-n cazul 
ăsta mai degrabă va părăsi ţara decât să-i plătească pensie 
alimentară. Henrietta-i răspunde că puţin îi pasă dacă-i plăteşte 
sau nu pensie alimentară, pentru că are cele două sute de 
bătrâne în obligaţiuni de stat. Granworth e cuprins de furii şi-i 
aduce la cunoştinţă că n-are nici o leţcaie, pentru c-a dat 
obligaţiunile celeilalte femei. 

Ş-atunci începe balu'. Socot că vestea asta i-a cam pus capac 
Henriettei. Cred că-n momentu' când i-a spus asta, Granworth . 
era la volan, gata de pornire - poate că ea şedea alături de el. In 
fine, trebuie să fi fost atât de pornită-mpotriva lui încât pune 
mâna pe ceva şi-l miruieşte pe Granworth. Apoi constată că l-a 
omorât şi-şi închipuie că cel mai bun lucru de făcut e să-l ducă 
cu maşina la docuri şi să simuleze o sinucidere, ca să salveze 


aparențele. 

Aşa pare să fie. 

Şoseaua pe care mergeam, şi care oricum era proastă, acum 
devenise şi mai rea. S-a-ngustat şi pare un fel de trecătoare 
largă printre colinele de la poalele munţilor. S-a-ntunecat bine şi 
am o vizibilitate proastă, aşa că merg încet şi mă concentrez la 
fâşia şoselei. 

Apoi mă ciocnesc de ceva. Am stopat în nişte bolovani 
aşezaţi în mijlocu' şoselei şi-n acelaşi moment cineva se suie pe 
aripă şi m-atinge-n creştet c-un obiect care-n mexicană trebuie 
să se cheme ciomag. Văd mai multe stele decât a visat 
vreodat-un regizor, numai c-ale mele sunt toate verzi, şi mă 
refugiez în lumea viselor, liniştit şi tot atât de senin ca un sugar. 

Când îmi revin, simt că sunt ţeapăn ca o şină de tramvai. 
Indivizii care m-au adus în locul ăsta nu m-au tratat deloc cu 
mănuşi. Sunt acoperit de praf ş-o dâră de sânge mi se prelinge 
pe haină din crăpătura de pe scăfârlie. 

Picioarele-mi sunt legate c-o funie, iar mâinile-mi sunt legate 
peste piept cu destulă frânghie ca să umpli un depozit. 

Mă aflu-ntr-o hrubă care pâre să fie beciul unei case mici. O 
lumânare arde pe-un raft de partea cealaltă a-ncăperii şi de abia 
pot să citesc cadranu' ceasului meu de mână. E aproape unşpe 
jumate; cred deci că-s plecat de vreo oră. M-au trântit pur şi 
simplu lângă perete şi m-au lăsat acolo. 

Nu-mi prieşte deloc. Capul îmi zbârnâie ca o buză de zmeu şi 
cred că tipu' care m-a pocnit cu ciomagul ăla n-a făcut 
economie de efort. Una peste alta s-ar părea că-s la ananghie. 
Cine m-o fi-ndrăgit într-atâta încât să mă lege fedeleş şi să 
m-azvârle-n hruba asta habar n-am, deşi nu-mi lipsesc 
bănuielile, Mă gândesc c-ar fi bine să-ntreprind ceva pronto. 

Mă-ndrept cu spatele sprijinit de perete şi m-aşez într-o 
poziţie cât mai comodă, după care-ncep să cânt „Cactus Lizzie” 
cât mă ţine gura. Asta pare s-aibă efect, căci după vreo 
cinci-zece minute aud paşi coborând câteva trepte ş-apoi uşa 
din colţ se deschide şi dă buzna o muiere mexicană. 

Ţine-n mână un felinar ş-arată ca o pereche de scorpioni care 
nu se pot suferi, iar la cântar trage vreo sută cincizeci de 
kilograme. Cred că niciodată n-am văzut o matahală de muiere 
ca asta. Se apropie de mine clătinându-se, ridică picioru' şi-mi 
trage un şut în obraz de parc-aş fi o minge de fotbal. Vă spun că 


lepădătura asta de căţea îşi ancorează bocancu' drept în vârfu' 
nasului meu de parc-ar fi tras un unşpe metri şi mă face să văd 
încă şi mai multe stele verzi, după care-s cuprins de-o ameţeala 
uluitoare şi-mi pierd iar cunoştinţa. 

Îmi revin destul de repede. Sunt ud leoarcă de lăturile pe 
care le-a vărsat peste mine, simt că-mi sângerează faţa ca 
dracu', iar ea stă şi mă priveşte şi se distrează copios. 

Apoi îşi dă drumu'. Începe să urle la mine-ntr-un fel de 
spaniolă stricată, pe care abia pot s-o pricep, căscând urechile 
mari cât o antenă parabolică. Imi spune tot ce crede despre 
mine. Îmi spune ce sunt şi-mi spune ce speră c-o să mi 
se-ntâmple şi ce-au fost taică-miu şi maică-mea şi-n ce mod 
extraordinar şi surprinzător am ieşit pe lume. După care scapă 
nişte vorbe şi-ncep să-nnod firele. 

Îmi spune ce mulţumită-i că soarta m-a adus să-mi plimb 
viitoru' hoit pe meleagurile astea. Imi spune că de-ndată ce-am 
pus picioru-n Casa de Oro, s-a găsit un individ care să 
recunoască-n mine pe copoiu' care a pus mâna pe Caldesa 
Martinguez - banditu' pe care l-am cărat la puşcărie cu 
pantalonii plini de spini şi urzici. Îmi spune c-acest Caldesa 
fusese fi-su şi că pân-or isprăvi cu mine, dacă m-ar fierbe-n 
whisky mi s-ar părea că-i un vis frumos în comparaţie cu 
treburile pe care-o să le-ndur. Îmi spune să am numai puţintică 
răbdare încă vreo câteva minute, până când celălalt fiu al ei îşi 
va fi-ntocmit planu' chinurilor la care-avea să mă supună şi cum 
va fi terminat de gândit, va cobori să-nceapă operaţiile. 

În cele din urmă cotoroanţa asta afurisită a reuşit să mă 
plictisească şi-i transmit echivalentu' lui hai sictir pe spanioleşte. 
Chiar în clipa aia felinaru' pe care-l ţine în mână are buna 
inspiraţie să se stingă. C-o-njurătură teribilă îl zvârle-n direcţia 
mea şi cu precizie matematică mă izbeşte-n tâmplă şi mă 
prăbuşesc pe spate-n colţ. 

Eu unu' am început să fiu sătul până-n gât de felu-n care mă 
tratează ăştia p-aici. Încep să mă-ntreb cui în definitiv îi aparţine 
mutra mea-n realitate, pentru că felu-n care-o simt mă face să 
cred că trebuie s-arăt ca o mască japoneză de groază şi-ncep 
să-nţeleg că nu-s deloc pe placu' babei; iar dacă ea-şi făcea 
numai de joacă cu mine, mă-ntreb ce urma să-mi facă 
drăgălaşu' de fi-su când avea să se pună, ca să zicem aşa, 
serios pe treabă. 


Baba mai stabileşte-n gura mare o relaţie-ntre actu' genetic 
şi fundu' mamei mele şi se duce. 

Aştept niţeluş, apoi mă uit primprejur şi mă pun pe treabă. 
Podeaua-n beciul ăsta e din pământ bătătorit, doar în colţu-n 
care zac e un fel de porţiune cimentată. În partea asta sunt 
numeroase crăpături şi socot că dacă n-aş intra în criză de timp, 
aş putea să scap de frânghii. 

Încep să mă-ntorc, până când am adus felinaru-ntre mine şi 
perete, apoi încep să-l împing cu picioarele către perete şi când 
l-am adus acolo, mă proptesc cu picioarele-n el ş-apăs tare. 
Pocneşte, iar sticla spartă cade afară. 

Mă-ntorc pe burtă şi mă târăsc către bucata cea mai mare de 
sticlă. Trebuie să vă daţi seama că zac cu toată greutatea 
corpului pe mâinile mele, care-s legate de-a curmezişu' 
pieptului, şi suferinţa pe care mi-o provoc e greu de descris. 
După puţin ajung în locu-n care e bucata cea mai mare de sticlă 
şi-ncep s-o-mping cu limba pe podea către un loc unde-i o mică 
crăpătură şi vă mărturisesc că nici linsu' podelei ăsteia n-are 
gust de cafe frappé. De câte ori mişc bucata asta de sticlă vreo 
doi-trei centimetri, trebuie să mă târăsc din nou, ca s-ajung 
într-o poziţie favorabilă pentru înc-un lins, da' după vreo două- 
zeci de minute figura-mi reuşeşte. O-mping aşa, cu limba, ca să 
cadă-n crăpătură, iar crăpătura nefiind adâncă, am obţinut ca 
din podea să iasă un vârf tăios de sticlă. Imi aşez picioarele 
peste vârfu' ăsta şi potrivesc apoi frânghia pe muchie şi-ncep să 
fac o mişcare de du-te-vino care-mi cere un efort fantastic în 
timp, până când reuşesc în cele din urmă s-o tai. 

Mă ridic şi fac câţiva paşi liniştiţi, întinzându-mi picioarele. 
Încep să mişc mâinile, da' nu reuşesc să le desprind de frânghia 
cu care sunt legate. Nu pot decât să mişc două sau trei degete 
de la mâna mea dreaptă, care nu-s prinse cu frânghia, da' nu 
pot face nimic altceva, aşa-ncât socot că trebuie să inventez 
altceva. 

Mă gândesc la treaba asta şi mă duc să mă postez în spatele 
uşii, aşa ca să fiu gata pentru oricine-ar deschide-o. Stau acolo 
rezemat de perete cu speranţa c-o să am o şansă, căci puteţi să 
mă credeţi, doar ştiu mai bine ca oricine, nimeni nu poate 
să-ntreacă un mexican în cruzime când e la o adică. 

După vreo jumătate de oră aud pe cineva de afară coborând 
treptele şi după zgomotu' paşilor cred că de data asta-i un 


bărbat. 

Mă pregătesc. Când spun c-am să-l iau prin surprindere pe 
individul ăsta, mă bazez pe faptu' că baba, care mi-a aruncat 
felinaru-n cap, i-o fi spus că-s făcut ţăndări în colţ. 

Când individu' deschide uşa, fac un pas înapoi şi când 
păşeşte-năuntru mă reped şi-l lovesc cu capu' drept în pântece 
şi e cazu' să ştiţi că nici eu nu lovesc moale. 

Individul ăsta, care-i o namilă cu perciuni, scoate-un scâncet 
ciudat şi se prăbuşeşte pe podea. A-ncasat-o tare şi e scos bine 
din circulaţie, aşa că-s mulţumit. 

Socot că trebuie să lucrez rapid. Inchid uşa-ncet cu picioru' 
şi-ncep să m-ocup de individ. Il rostogolesc cu picioarele până 
când l-am depărtat de uşă. Tot mai scoate scâncete ciudate şi-i 
înnebunit de durere. Bănuiesc c-are să-l preocupe multă vreme 
lovitura pe care i-am dat-o. 

Când l-am adus cu faţa-n jos văd că are cuţitu-n locul 
obişnuit, agăţat de cingătoare la spate. Mă las pe genunchi şi 
trag cuţitu' afară cu bucăţile de degete libere care ies printre 
frânghiile cu care-s legat şi când l-am prins între vârfurile 
degetelor, mă ridic şi-l întorc pe individ iar pe spate. 

Mă duc la uşă şi-nfig vârfu' cuţitului în scândură, apoi împing 
cu pieptu-n plăsea. In felul ăsta fixez aşa cuţitu' ca să pot freca 
muchia lamei de frânghiile cu care-s legat în juru' pieptului. 
Peste alte câteva minute frânghia e tăiată. Individu' de pe podea 
nu-nfloreşte deloc. S-a rostogolit în colţ. Cred că nu mai trebuie 
să fiu îngrijorat din cauza lui. E deteriorat tare de tot. 

Mă apropii de el şi-l percheziţionez, pentru că vreau să-mi 
găsesc pistolu' pe care mi l-au luat, da' nu-i la el. Il părăsesc, 
deschid uşa şi-ncep să urc tiptil treptele de piatră. Treptele 
astea duc la un parter, iar la capu' lor dau de-o altă uşă care se 
deschide-ntr-un fel de-ncăpere ce poate să fie o bucătărie. Acolo 
nu-i nimeni, da-s foarte-ncântat când zăresc automatu' meu 
aruncat pe o masă-ntr-un colţ. Nu văd însă tocu' de umăr al 
pistolului, pe care de asemenea mi l-au luat, da' asta n-are de 
ce să mă-ngrijoreze. Pun doar arma-n buzunaru' drept al hainei, 
un lucru de care am să fiu foarte mulţumit ceva mai târziu. 

Mă uit primprejur ş-ascult, da' n-aud nimic. Mă gândesc că 
poate n-a fost decât un singur individ în afacerea asta - tipu' din 
beci - şi că asta a fost bruta care m-a lovit în cap şi m-a adus 
aici. Nu ştiu de ce, dar bănuiesc că baba s-a dus să le spună 


celorlalţi bandiți că m-au pus cu botu' pe labe şi cred c-aş face 
mai bine s-o şterg repede d-aici, mai-nainte ca vreun altu' să 
declanşeze ceva nou. 

Şi mai cred c-aş face mai bine să-mi termin cât pot de repede 
treburile p-aici în Mexic, că altfel băieţaşu' lu' mama Caution 
riscă să fie făcut zob de vreunii dintre indivizii ăştia şi n-o să vă 
mire dacă vă mărturisesc că n-am nici un fel de slăbiciune 
pentru experienţe din astea. 

Mă reped afară din casă şi undeva în spate, băgată după un 
adăpost pentru cai, găsesc maşina, şi credeţi-mă că-s grozav de 
fericit c-am găsit-o. Mă sui la volan ş-o dau înapoi până-n şosea, 
ca s-o iau spre Zoni. Mă simt dezgustător de prost, nasu' mă 
doare al dracului, unde l-a atins ciubota cotoroanţei mexicane, 
şi-n general nu mi-ar strica o duşcă de whisky. 

E ora trei noaptea când ajung la Zoni. E-un sat obişnuit, la 
distanţă de-o fugă de cal, cu câteva ferme şi adăposturi pentru 
cai din loc în loc. Opresc şi, fără să mă dau jos din maşină, 
încerc să-mi ameliorez aspectu' cât pot de bine. Apoi încep să 
mă uit în jur. De cealaltă parte, în stânga mea, e o clădire 
văruită, în faţa unor copaci. E o clădire cu două caturi în formă 
de „L” şi-mi face impresia că ăsta trebuie să fie sanatoriu' 
doctorului, locu' unde-i internat Rudy Benito. 

Demarez în direcţia ei şi las maşina-n faţă, la intrare. 
Dup-aceea bat în uşă. Un tip o deschide. E un tânăr mexican, 
îmbrăcat c-o haină albă. Arată ca şi cum ar lua contact uneori cu 
apa şi săpunu', ceea ce-i un semn bun. Da' face ş-o mutră foarte 
surprinsă când mă vede. Socot c-are dreptate, dacă mă gândesc 
ce arătare trebuie să fiu. 

Îi spun că vreau să-l văd pe sefior Madrales şi că am o chestie 
foarte urgentă, care mă face să-l deranjez în miez de noapte. 
Spune că-i în regulă şi mă pofteşte înăuntru. Intru. Mă 
aflu-ntr-un hol mare cu uşi pe stânga şi pe dreapta. În faţa mea 
sunt nişte scări care duc la etaju-ntâi. Tipu-n haină albă mă 
pofteşte să iau loc şi se duce. 

Curând se-ntoarce şi-mpreună cu el vine ş-un alt tip, care 
spune că el e doctoru' Madrales şi mă-ntreabă ce doresc. 
Vorbeşte spaniola foarte curat. E un tip înalt şi subţire, cu 
barbişon şi ochelari. O creatură inteligentă, cu degete ascuţite, 
lungi şt subţiri, pe care le freacă-n timp ce vorbeşte cu mine. 

Îi spun ce doresc. Îl anunţ că sunt anchetator la o societate 


de asigurări şi că fac unele cercetări în legătură cu sinuciderea 
lui Granworth Aymes. Îi aduc la cunoştinţă c-am avut o 
convorbire cu doamna Benito şi că ea m-a sfătuit să stau puţin 
de vorbă cu soţul ei, Rudy. Sper că n-are nimic împotrivă şi că 
Rudy nu-i atât de bolnav încât să nu poată fi trezit, căci n-am 
prea mult timp de pierdut. 

Ridică din umeri. 

— Nu cred c-ar avea importanţă dacă pacientul meu e treaz 
sau nu, señor, zice. După cum aţi aflat, probabil, de la doamna 
Benito, boala lui e într-o fază foarte avansată. Mă tem că nu va 
mai fi multă vreme printre noi. 

Ridică iar din umeri. 

— Cred că-i doar o chestie de o lună-două. De altfel e şi 
foarte slăbit, încât v-aş propune să adoptați un ton cât se poate 
de liniştit tind îi veţi vorbi. Dacă vreţi să aşteptaţi aici un 
moment, mă voi duce să-l pregătesc. Cred că-i necesar să-i 
administrez o injecție înainte de a vă lăsa să-l vedeţi. 

Pe chestia asta s-a dus. 

M-a lăsat s-aştept şi-n timpu' ăsta mă pot gândi fără grabă. 
Mă gândesc la-ntâmplarea asta ciudată cu lovitura pe care-am 
primit-o la bilă pe drum venind încoa' şi mă gândesc că-i foarte 
curios ca cineva să fi recunoscut în mine la Casa de Oro pe amu' 
care i-a pus capăt carierei faimosului Caldesa Martinguez. Am 
câteva idei în legătură cu atacul ăsta, cum o să vedeţi mai 
târziu. 

După un timp, Madrales ăsta apare-n capu' scărilor. Spune că 
pot să urc. Sus, la capu' scărilor e un alt hol de trecere şi intrăm 
într-o cameră la stânga. O latură a-ncăperii e practic numai din 
ferestre, care-s deschise, şi-ntr-un colţ e un paravan. De cealaltă 
parte a-ncăperii, lipit de perete, e un pat scund. 

Mă uit la tipu' din pat. Zace acolo cu privirea aţintită drept în 
plafon. Are un obraz ciudat, subţire, şi pe chipul lui e zugrăvită o 
expresie curioasă de-ncordare. 

E foarte puţin mobilier în încăpere. În afara patului mai e o 
masă scundă, cu blatu' lustruit, pe care sunt câteva sticle ş-o 
lampă. Madrales se duce până la marginea patului. 

— Benito, dumnealui e domnu' Caution, Vrea să-ţi pună 
nişte-ntrebări. Fii cât se poate de liniştit şi nu te-ngrijora de 
nimic. 

Omu' din pat nu răspunde. Madrales se duce-n partea 


cealaltă a-ncăperii şi se-ntoarce c-un scaun. Îl aşează la 
marginea patului, pentru mine. Apoi spune: 

— Şi-acum vă las, domnule Caution. Ştiu că-l veţi trata pe 
pacientul meu cu toată atenţia posibilă. 

Pleacă frecându-şi întruna mâinile. 

Mă duc şi stau aplecat peste pat. Fără să mişte capu', 
bolnavu-ntoarce ochii aşa fel ca să mă privească, iar buzele îi 
schiţează o umbră de zâmbet. 

Sunt cuprins de compătimire pentru tipul ăsta. Am impresia 
c-a fost un ghinionist pe toată linia. Îi vorbesc calm şi-ncet. 

— Ascultă, Rudy, îi zic. Nu te agita. Îmi pare rău c-am fost 
nevoit să vin pân-aici ca să te-ntreb unele lucruri, da' n-am avut 
încotro. Am să fiu cât mai scurt cu putinţă. Vreau să verific cele 
ce mi le-a spus aseară straşnica ta nevestică, Paulette, şi fiindcă 
veni vorba, m-a-nsărcinat să-ţi transmit toată dragostea ei. Cred 
c-are să treacă-n cursu' dimineţii să te vadă. In fine, uite pentru 
ce-am venit. 

E vorba de cazul ăla, Granworth Aymes. Soţia ta mi-a spus că 
Granworth ţi-a băgat mâna-n buzunar până la cot în timpu' cât 
ai lucrat cu el ca agent de schimb. Afirmă că-n cele din urmă 
ţi-ai dat seama, că s-a dus să-l vadă pe Aymes şi că i-a lăsat 
alternativa să restituie banii sau să facă cunoştinţă cu poliţia. 

Spune că Granworth i-a predat două sute de bătrâne în 
obligaţiuni de stat şi că ăştia-s banii pe care-i aveţi acu', adică 
banii care-au servit ca să te-aducă aici. Asta-i în regulă, Rudy? 

Vorbeşte foarte-ncet. Vocea lui are un sunet mat, de parc-ar 
veni de undeva de foarte departe. 

— Desigur, spune-ncet, cu glasu' stins, aşa a fost şi-s 
mulţumit că Aymes şi-a luat viaţa. Dacă n-aş fi fost bolnav, l-aş 
fi-mpuşcat cu plăcere pe pungaşul ăla. 

— E-n regulă, Rudy, îi zic, n-ai ce-i face. Ar mai fi înc-un lucru 
mărunt despre care vreau să te-ntreb şi-mi pare rău că trebuie 
să-ţi cer să-mi răspunzi, fiindcă nu vreau să-ţi provoc acum 
frământări. lată despre ce e vorba. Henrietta Aymes, soţia lui 
Granworth, a primit o scrisoare nesemnată, de la un tip 
oarecare. Scrisoarea asta o avertizează că Granworth e-n vorbă 
cu nevasta acestui tip. 

Îi vorbesc liniştit şi încet. 

— Ascultă, Rudy, îi zic, tu eşti cel care i-ai trimis scrisoarea? 
Nu putea să fi fost nimeni altu'. Ce-ai de spus? 


Urmează o pauză lungă. Apoi îşi întoarce iarăşi ochii către 
mine. 

— Aşa-i, spune. Eu i-am trimis-o. Eram silit să fac ceva. 

Dau aprobativ din cap. 

— Uite, zic, cred că suntem pe punctu' de a descurca 
afacerea asta la fix. Nu vreau să te fac să vorbeşti prea mult. 
Spune-mi numai dacă judecata mea-i sănătoasă. Felu-n care 
văd lucrurile e următoru'. Poate că soţia ta, Paulette, credea că-i 
niţel îndrăgostită de Aymes. Poate din cauza bolii n-ai putut să-i 
dai atenţia de care are nevoie o femeie ca ea, aşa că 
s-a-ncurcat cu Aymes. E-n regulă. Aymes crede că s-a-nvâărtit 
de-o afacere foarte bună. Incepe să-ţi bage mâna când într-un 
buzunar, când în altu' şi motivu' pentru care n-ai aflat mai 
devreme e poate faptu' că soţia ta Paulette se ocupa de 
afacerile tale şi-ntrucât ea şi cu Aymes îşi ţin mult timp de urât 
unu' altuia, nu i-a fost greu s-o-mbrobodească. Ea nu observă că 
eşti fraierit, pentru că nu vrea să observe. Mă-nţelegi? 

Apoi scandalu' a izbucnit. Deodată, la sfârşitul anului trecut 
ea-şi dă seama că nu ţi-e prea bine. Află că eşti grav bolnav şi 
c-aveţi nevoie de bani ca să te-aducă aici şi să-ţi dea îngrijire. 
Eventual a aflat că-ţi dai seama despre chestiile care 
se-ntâmplă-n juru' tău. Poate că i-ai şi spus despre scrisoarea 
nesemnată pe care i-ai trimis-o Henriettei Aymes. Îşi dă seama 
că s-a comportat mizerabil şi-ţi spune că se-ntoarce să scoată 
gologanii ăia de la Aymes, chiar dac-ar trebui să plătească cu 
viaţa. Greşesc? 

Întoarce iar ochii-n direcţia mea. 

— Nu greşeşti defel Caution, spune. Am avut o scenă mare. 
l-am spus tot ce gândeam despre ea. l-am spus că e o lovitură 
pentru mine, care-s atât de bolnav, ca ea să se ţină c-un individ 
care-mi fura şi banii. Asta i-a provocat o criză de conştiinţă. Cred 
că i-a părut rău şi, după cum ştii - aici, văd un zâmbet 
înflorindu-i pe buze - nu mi-a mai rămas mult de făcut umbră 
sub soare şi nu vreau să am sentimentul că am făcut viaţa grea 
cuiva. Ea mi-a spus că va aranja lucrurile. Mi-a spus că va 
scoate banii de la Aymes şi că va termina cu el o dată pentru 
totdeauna, şi s-a ţinut de cuvânt. l-a scos. 

Începe să tuşească. Îi dau să bea din apa care era pe măsuţa 
de noapte de lângă pat. Îmi zâmbeşte-n chip de mulţumire. 

— Sunt un om sfârşit, Caution, spune, dar ştiu că trebuie să-ţi 


faci meseria şi totuşi te rog să-mi acorzi o favoare. Vocea îi 
slăbeşte. N-aş vrea să fie menţionat faptul că Paulette umbla cu 
Aymes, spune. Te rog să-ncerci să faci asta pentru mine. N-aş 
vrea ca lumea să ştie că ea a fost în stare să prefere un escroc 
ordinar ca Aymes in locul meu. 

Îmi zâmbeşte din nou. E o figură lamentabilă. 

— E-n regulă, Rudy, zic, îţi promit. Am să conduc acţiunea-n 
felul ăsta. Rămâi cu bine, şi sănătate. 

Mă-ntorc şi-ncep să merg către uşă. Pe la jumătatea drumului 
văd ceva, un lucru ce se vede numai depăşind margine 
paravanului situat de cealaltă parte a camerei. E un coş de hârtii 
şi când observ ce e-n coş, îmi vine un fel de idee ciudată, o idee 
atât de ciudată încât trebuie să fac un mare efort ca să mă 
stăpânesc. Când ajung la uşă mă-ntorc şi-l privesc pe Rudy. A 
rămas cu ochii pironiţi în plafon şi are aeru' pe jumătate mort de 
pe acum. 

— Cu bine, Rudy, îi zic din nou. N-avea grijă de Paulette. Am 
s-aranjez să fie-n regulă. 

Jos în hol dau peste Madrales. 

— Ascultă, doctore, zic, totu-a mers strună, da' mai e un lucru 
mărunt pe care-aş vrea să te rog să-l faci pentru mine. Am 
obţinut de la Benito toate informaţiile de care aveam nevoie. 
Am terminat ancheta, da' mai trebuie să obţin de la el ş-o 
declaraţie scrisă, pentru că el e omu' care a fost escrocat. Te 
rog să-mi faci rost de-o maşină de scris şi nişte hârtie şi dac-ai 
să-l pui să semneze nu va mai fi nevoie să-l necăjesc. 

— Fireşte, domnule Caution, spune, veniţi cu mine. 

Mă duce într-una din camerele care dau pe hol, un fel de sală 
de consultaţie. Într-un colţ, pe-o masă, e o maşină de scris. 
M-aşez la maşina asta şi redactez o declaraţie cuprinzând toate 
cele spuse de Benito. După ce am terminat, mă duc la Madrales 
şi împreună mergem sus. Nu-i treabă uşoară să-l facem pe 
Benito ăsta s-o semnezi Doctoru' trebuie să-i ţină mâna, pentru 
că tremură aşa de tare încât abia poate să ţină stilou', da' pân' 
la urmă reuşeşte. Bag declaraţia-n buzunar, îmi iau rămas-bun 
de la indivizii ăştia ş-o iau din loc. 

Am o bănuială turbată. Mi-a intrat o idee-n cap, care-i grozav 
de ciudată, ş-am de gând să urmăresc ideea asta. Chiar dacă 
greşesc, tot o s-o urmăresc. 

După ce m-am îndepărtat bine de bomba lui Madrales, opresc 


maşina şi mă dedau la un exerciţiu de gândire profundă. Îmi 
verific ideea care mi-a intrat în cap. Am o bănuială foarte 
ciudată ş-am de gând s-o pun în practică într-un mod tot aşa de 
ciudat. 

Cred c-am să dau o raită pe la ferma Paulettei şi n-am s-o 
mai previn. Fac o mică descindere inopinată, numai ca să văd 
dacă nu pot pune mâna pe ceva ce-aş vrea foarte mult să 
găsesc. 

Scot pistolu' din buzunar şi-l pun alături de mine. Dacă se mai 
găseşte cineva să-ncerce vreo figură cu mine-n seara asta, are 
să primească o ripostă care-n mod sigur nu-i va fi pe plac. 

Luna a ieşit din nou. E-o noapte straşnică. În timp ce urmez 
şoseaua 'napoi spre Sonoyta îmi vin în gând damele şi ce sunt în 
stare să facă atunci când ajung la ananghie. 

V-am spus că damelor le vin idei să facă lucruri la care un 
bărbat nici măcar nu s-ar gândi? 

Parcă nu ştim noi! 


Capitolul XI 
ARESTAREA NR. 1 


vit să m-apropii cu maşina de fermă. La distanţă vreo 

patru sute de metri de ea, ies de pe şosea şi pornesc să 

fac un înconjur printre tufişuri. Dau un ocol mare şi merg 
încet, în viteza a patra, ca să fac cât mai puţin zgomot, şi 
m-opresc la vreo două-trei sute de metri-n spatele casei. Bag 
maşina după un grup de cactuşi şi-ncep să m-apropii de casă, 
înaintând din adăpost în adăpost. Merg ocolind casa-n cerc, da' 
nu văd pe nimeni şi nici n-aud vreun zgomot. 

Apoi mă apucă o bănuială. Încep să-naintez de-a lungu' 
şoselei care duce de la fermă până la intersecţia cu şoseaua 
naţională, da' rămân departe-n tufişuri şi umblu cu ochii bine 
căscaţi, După vreo cinci minute aud nechezatul unui cal. 
Mă-ndrept în direcţia acestui zgomot şi dau de-un cal negru, 
legat de-un copac, la vreo cincizeci de metri distanţă de la 
şosea. 

E un cal bun, înşeuat c-o şa mexicană din piele şi lemn, cu 
garnituri de argint. În partea din spate a şeii e o mică plăcuţă de 
argint pe care sunt gravate inițialele L.D. 

Când văd inițialele astea, îmi dau seama că bănuiala mea 
e-ntemeiată şi că señor Daredo se află prin împrejurimi, 
aşteptându-mă la potecuţă. Mai încolo, la marginea şoselei, la 
distanţă de vreo sută de metri de locul unde mă aflu, e un hăţiş 
de tufe şi cactuşi şi cred c-am să-l găsesc acolo. Incep să mă 
târăsc într-acolo şi când ajung, constat c-am avut dreptate. 

Luis şi-a ales un loc bun de pândă. Şi-a ales un loc unde 
şoseaua-i foarte proastă şi-ngustă şi-n care roţile căruţelor au 
tăiat urme adânci. S-a aşezat mai departe, la vreo douăzeci de 
metri de şosea, înapoia unui cactus enorm. Fumează şi mângâie 
pe genunchi o carabină calibru' 0.30. 

Mă apropii de el pe la spate şi-i ard o scatoalcă peste ureche. 
Se răstoarnă într-o parte. Îndrept automatu' către el şi-i iau 
carabina. 

Se ridică-n fund şi zâmbeşte penibil, cu privirea aţintită la 
arma din mâna mea. Cred că-şi închipuie c-am să-i demonstrez 
cum funcţionează şi ce efect are pe pielea lui. 

M-aşez pe-un bolovan şi-l privesc. 


— Ştii, Luis, îi zic, eşti total lipsit de minte, şi faptu' mă miră, 
pen' că voi mexicanii sunteţi cam singurii oameni din lume care 
nu s-ar lăsa-ntrecuţi de-o damă deşteaptă foc, ca Paulette 
Benito. Şi m-ai decepţionat, pentru că nu i-ai spus individului 
ăluia, care a-ncercat să-mi crape capu' când mergeam spre 
Zoni, să mă fi lichidat pronto, căci socot că v-ar fi scutit, mă, 
băieţi, de-o mulţime de necazuri. Când cotoroanţa aia bătrână 
a-nceput să-mi spună că m-a identificat cineva la Casa de Oro 
că-s una ş-aceeaşi persoană cu omu' care l-a ridicat pe Caldesa 
Martinguez şi că ea ar fi mă-sa, am ştiut să spune gogoşi, asta 
pentru că din întâmplare am cunoştinţă de faptu' că mama lui 
Martinguez murise cu ani în urmă. Aveam certitudinea că tu erai 
cel care montase atacu' şi pot să-ţi spun c-am să te fac să-ţi 
blestemi zilele pentru asta. 

Se ridică şi-şi aprinde o ţigară. 

— Señor Caution, zice, crede-ma che ai lo che se numeşte 
aceste idei greşite. Sabe? No conosc nimic despre unii oameni 
care ţi-au făcut vreun rău. Eu şed numai aici şi aştept un om 
care lucrează pentru mine, da? Se fiu al naibii dacă ştiu despre 
ce vorbeşti. Sabe? 

— Ce vorbeşti!? îi spun. l-auzi ce poveste! E-n regulă. Acu' 
stai ş-ascultă cum interpretez eu piesa asta. Aş crede că eşti în 
vorbă cu Paulette Benito. Şi-aş zice că Granworth Aymes nu-i 
singuru' tip cu care l-a-nşelat pe Rudy Benito. Socot că tu eşti 
număru' doi. Am o bănuială că voi doi d-abia aşteptaţi ca Rudy 
să dea ortu' popii pentru ca să vă stabiliţi sub acelaşi acoperiş. 
Da' n-o s-apucaţi - sabe? 

Cred c-am să-l pun la-ncercare pe individul ăsta. Mă ridic de 
pe bolovan şi pun pistolu-n buzunar, apoi mă prefac că-mi scot o 
țigară din buzunar şi i-a fost de ajuns ca să-ncerce o figură. 
Incearcă să-mi tragă un şut puternic în mate, pe care, de altfel, 
îl aştept. Fac un salt rapid în lături, îi lovesc picioru-n cursa lui 
spre mine, ceea ce-l dezechilibrează, şi-n cădere îl pocnesc tare. 

Ne-ncăierăm şi-mi exersez talentele pe individul ăsta. Îmi 
amintesc de mutra aia acră de babă mexicană, care mi-a mutat 
nasu' din loc şi m-a pocnit cu felinaru' şi mai îmi amintesc ce-ar 
fi făcut individu' care-a coborât scările ca să mă aranjeze, dac-ar 
fi avut ocazia. 

Trag în Luis ăsta cu toată nădejdea. Îi închid amândoi ochii 
şi-l fac să scuipe câţiva dinţi, îi sucesc nasu' până când arată tot 


atât de deteriorat ca şi al meu, şi-n general îl tratez cu mai 
multe lovituri decât îmi amintesc să fi distribuit de multă vreme 
vreunui individ. 

Apoi îl zvârl în cactus. E complet muiat şi nici nu-i mai pasă 
de spinii care i-au intrat în picioare. l-a trecut chiar orice chef de 
viaţă. Mă apropii şi-l examinez şi mi se pare că n-o să mă mai 
necăjească multă vreme d-acu-ncolo. Mă-ntorc la locu' unde-şi 
lăsase calu' şi-i scot dârlogii, chinga şi curelele de care-s prinse 
scările, cu care apoi îl leg pe Luis fedeleş. Il împachetez atât de 
solid, încât cred că-i vor trebui vreo câţiva ani ca să se desfacă 
din nodurile alea. 

Îi iau cuţitu' şi carabina cu care era-narmat şi le arunc într-un 
şanţ, unde le-ngrop. Îi îngrop şi pantalonii pe care i-i scosesem 
înainte de a-l lega. Lucru' ăsta-l fac gândindu-mă că chiar dac-ar 
reuşi să se desfacă din legături tot n-ar face vreo ispravă-n 
pielea goală - ar avea, ca să spunem aşa, moralu' zdruncinat. 

Mă-ntorc apoi la fermă. Ocolesc prin spate şi găsesc o 
fereastră care-i uşor de escaladat. Cred că Paulette şi femeia ei 
mexicană vor fi dormind sus, dar am totuşi grijă să nu fac 
zgomot defel. Lumina-i acceptabilă şi am posibilitatea să văd 
bine. Mă aflu-ntr-un fel de bucătărie mică, din care ies şi merg 
tiptil de-a lungu' coridorului. Mă opresc la fiecare uşă pe lângă 
care trec, o deschid şi mă uit înăuntru. Într-o-ncăpere e un 
dormitor nefolosit, iar în alta e un fel de cămară. 

După puţin intru în camera în care am stat de vorbă cu 
Paulette înainte de a mă duce la Zoni. Fac un tur şi caut ceva ce 
seamănă c-un seif, sau un loc în care s-ar păstra acte. 

Nu trece mult şi-l găsesc, E un seif în perete, acoperit c-un 
tablou. E-ngropat în perete şi are o broască cu cifru. Nu mă 
interesează broasca, pentru că-n definitiv peretele e numai din 
lemn. Aşa că mă duc înapoi în bucătărie şi fac rost de-un cuţit 
mare ş-un dispozitiv pentru deschis conserve, pe care le găsesc 
acolo, şi-ncep să scobesc în juru' balamalelor seifului până când 
reuşesc să le, fac să sară. După un sfert de oră l-am aranjat. 
Seiful e deschis. 

înăuntru găsesc două sau trei cutii cu ceva bijuterii ş-o 
mulţime de acte. Las cutiile şi iau actele cu mine pe verandă 
şi-ncep să le cercetez. În sfârşit, găsesc ce-am căutat. E un 
ordin de transfer, care încuviinţează transferarea unor acţiuni 
ale unei societăţi de cale ferată de la Rudy Benito la Granworth 


Aymes. Martor pentru atestarea autenticităţii e Paulette. 

Examinez actu' cu mare atenţie, apoi îl bag în buzunar. Duc 
restu' hârtiilor înapoi la seif, le aşez la loc aşa cum le-am găsit, 
închid seiful cum pot şi pun tablou' la loc peste el. 

Una peste alta sunt mulţumit de rezultatele muncii mele de o 
noapte. Socot c-am să lămuresc definitiv afacerea asta destul 
de repede. Privesc afară peste câmpia care se termină la 
poalele munţilor, în curând se crapă de ziuă şi lumina se-ngână 
cu-ntunericu', producând un efect de clarobscur, care se poate 
vedea numai între noapte şi zi. 

Pe masă-i o cutie de ţigări. lau una ş-o aprind. Apoi mă duc la 
bufet. Mă servesc c-o băutură. Eram cu paharu' pe jumătate 
golit, când deodată s-aprinde o lumină. Mă răsucesc şi-n prag o 
văd stând pe Paulette. 

E-mbrăcată c-o rochie de casă grozavă, din mătase albastră. 
Părul ei blond-cenuşiu e desfăcut şi legat c-o panglică. Stă acolo 
zâmbind vag şi ciudat, iar în mână ţine un revolver calibru' 0,38. 

Continui să beau până ce golesc paharu'. 

— Aha, ia te uită, Paulette! zic. Nici nu m-aşteptam să te 
revăd atât de repede, 

Intră în cameră, cu revolveru-ndreptat mai departe asupra 
mea. 

— Aşadar te-ai întors, domnule detectiv, spune pe-un ton 
foarte liniştit, cu acelaşi zâmbet pe buze. De ce nu baţi la uşă 
când vrei să intri într-o casă? 

Trag un fum din ţigară. 

— Am să-ţi spun de ce, puicuţo, îi zic. M-am întors aici pentru 
că m-am gândit să dau o raită, poate găsesc ceva de care am 
nevoie, şi-n primu' rând îmi pare rău că m-ai întrerupt de la 
treabă. Da' aş vrea să ştiu un singur lucru, Paulette, un lucru 
mic de tot. De ce ţii revolverul ăla cu ţeava-ndreptată spre 
mine? De ce nu-l dai la o parte? 

Râde. 

— Poate c-ai vrea s-o fac, Lemmy, spune, sunt sigură c-ai 
vrea. Ştii, după părerea mea ai avut destulă baftă pentru o 
seară. Poate c-a sosit momentu' să ai şi puţin ghinion. 

— Mie-mi spui?! îi zic. Ascultă, Paulette, zic, nu eşti tu o 
prostuţă? Voi damele aveţi un mare defect, ş-anume 
că-ntotdeauna supralicitaţi la joc. Tu eşti genu' de femeie care 
ai fi-n stare să pluseze la pocher cu perechi mici, în speranţa că 


ceilalţi parteneri vor crede că ai cel puţin un ful, da-n seara asta 
ai făcut o mare greşeală. Nu trebuia să-i fi telefonat lui Daredo. 

Când un individ necunoscut a-ncercat să-mi crape capu' pe 
şoseaua spre Zoni şi m-a aruncat într-o pivniţă ca să mă supună 
la chinuri, mi-am dat seama că era efectu' telefonului pe care-l 
dăduseşi lui Daredo - şi vrei să ştii de ce? Ei bine, pentru că nu 
există decât un singur motiv şi motivul ăsta e c-ai simţit ce 
periculos ar fi pentru tine dac-aş ajunge până la Zoni şi l-aş 
vedea pe Rudy. De aia ai aranjat ca Luis Daredo să pună mâna 
pe mine înainte de-a ajunge acolo. 

In intervalu' care s-a scurs pân-am ajuns la Zoni ş-am vorbit 
cu Rudy, oamenii lui Daredo l-au informat c-am scăpat. Ştiind că 
mă voi întoarce pe drumul ăsta ca să intru pe şoseaua 
naţională, Luis s-a instalat înapoia unui boschet de cactuşi, la o 
bună distanţă de casă, şi m-a aşteptat c-o carabină. 

Perfect, numai că figura nu i-a reuşit. L-am deteriorat pe Luis 
într-aşa un hal încât nici acum nu ştie pe ce lume trăieşte. 

Ea zâmbeşte susţinut. 

— Crezi că asta are vreo importanţă, Lemmy? spune. N-ai 
impresia că tot eu conduc jocul acum? 

— Ba bine că nu! zic. Da' la ce-ţi foloseşte să conduci jocu'? 
Ce urmează după asta? Ascultă, Paulette, zic, de ce nu-ţi bagi 
minţile-n cap? Ce-ţi închipui c-ai să faci cu arma aia? Crezi c-ai 
să tragi în mine? Cum adică? Vino-ţi în fire! 

Izbucneşte-n râs şi de data asta râde tare şi e dulce ca o 
păpuşică. Vă spun că Paulette asta are-un sânge rece 
nemaipomenit. 

— Mare tont eşti, Lemmy! spune. Ce, crezi oare c-ai fi primul 
sticlete asupra căruia s-a tras în Mexic şi care-a fost nimerit în 
plin? Am să te lichidez, Lemmy, nu pentru că ţin în mod special 
s-o fac - în fond, te găsesc destul de atrăgător din mai multe 
puncte de vedere - dar cred că eşti puţin prea perseverent 
pentru gustul meu. Ştii că eşti chiar încăpățânat? Tu eşti tipul 
omului care scormoneşte şi scormoneşte, care se lasă condus 
de instinct, ca să zic aşa, până când reuşeşte să pună la cale tot 
felul de lucruri care ar putea să-mi încurce socotelile. Dintre 
două rele trebuie să-l aleg pe cel mai mic. 

Mă prăbuşesc într-un scaun. Ea stă în mijlocu-ncăperii, chiar 
sub lampa electrică. Mă uit la revolveru' din mâna ei. Nu 
izbutesc să observ nici un tremur; e neclintit ca o stâncă. Sunt 


sigur că dama asta e-n stare să mă ucidă fără să clipească din 
ochi, 

Nu mă simt în largu' meu. Mă deranjează faptu' că o damă 
oarecare o să-mi facă de petrecanie tocmai când începeam 
să-mi fac idei mai clare despre afacerea asta. Eu unu' n-aş fi 
crezut niciodată c-o să fiu adormit întru Domnu' de-o damă. 

— Ştii, Paulette, îi zic. Cred că faci o prostie. De ce trebuie să 
mă cureţi? Ce rău pot să-ţi fac eu - nu pricep deloc treaba asta! 
Zău, te rog să mă crezi. 

Ea doar zâmbeşte. 

— Hai, Lemmy, să-i dăm drumul. Am să te lichidez şi am 
să-ncerc s-o fac aşa ca să nu te doară prea tare. Cum preferi - 
şezând sau în picioare. 

— O clipă, Paulette. Mai am o mică chestie să-ţi spun înainte 
ca să-ncepi răpăiala. 

— Bine. Lemmy, zice. Ascult. Spune tot, dar n-o lungi. 

Încep să gândesc. Gândesc cu viteză cosmică. Trebuie să 
v-amintiţi că v-am spus cum pe la începutu' serii Paulette s-a 
apropiat de mine şi mi-a vorbit ţinându-şi braţele pe umerii mei. 
Când şi le-a-ndreptat, s-a făcut că le lasă să cadă-n jos de-a 
lungu' piepţilor hainei mele, iar mâna ei dreaptă s-a oprit un 
minut pe automatu' meu, care era-n tocu' de umăr, sub braţu' 
stâng. E-n regulă. Aşadar s-ar putea ca ea să creadă că pistolu-i 
încă acolo. N-are de unde să ştie că mexicanii mi-au şterpelit 
tocu' şi că arma e în buzunaru' drept al hainei. 

Mă ridic. Las mâinile să-mi atârne moi pe lângă corp. 

— S-a făcut, Paulette, zic. Dacă trebuie s-o păţesc, cred c-aş 
prefera în picioare. Poate că nu eşti dispusă să-mi faci vreun 
serviciu, dar aş vrea să-ţi cer două lucruri. Unul e c-aş dori să 
mai trag o duşcă de whisky din sticla aia a ta înainte de-a da 
ortu' popii, iar cellalt e c-aş vrea să trimiţi cândva insigna mea 
federală unei dame din Oklahoma. Am să-ţi dau adresa. Nu 
trebuie s-o trimiţi acum. Expediaz-o peste un an, dacă vrei, dar 
aş dori să-i rămână de la mine. 

O apucă iar râsu'. 

— Asta-i bună, zice, cine şi l-ar fi-nchipuit pe aprigul detectiv 
manifestând slăbiciuni sentimentale faţă de-o femeie! 

Ridic din umeri. 

— Şi totuşi, zic, aşa e. 

Mă-ntorc şi merg până la bufet. Îmi torn un pahar de whisky 


şi-l beau. Pun paharu' pe bufet şi mă-ntorc din nou. 

— E-n regulă, Paulette, zic, uite şi insigna. O las pe masa 
asta. 

Bag mâna c-un gest natural în buzunaru' drept al hainei şi 
trag fără s-o mai scot. Am tras în becu' electric şi l-am nimerit. 
Chiar în aceeaşi clipă mă las să cad în genunchi ş-o aud pe 
Paulette trăgând trei focuri. Fac un salt înainte ca şi cum aş fi un 
alergător care ia startu' ş-o lovesc cu capu' drept în burtă. Cade 
pe spate. li apuc braţu' şi-i răsucesc arma din mână. 

— E-n regulă, puicuţo! zic. Acu' să ne relaxăm. 

— Să te ia dracu', Lemmy! zice. Ce tâmpită am fost să-ţi dau 
măcar o şansă. 

— Mie-mi spui?! zic. Zău dacă ştiu de ce nu m-ai găurit în 
timp ce beam paharu' de whisky. In afară de asta, trebuie să-ţi 
mărturisesc că încă n-am cunoscut damă care să fi mânuit 
pistolu' cu-ndemânare. 

l-a pierit piuitu'. Respiră doar precipitat. Arunc pistolu' peste 
balustrada verandei şi, fără să-i slăbesc braţu', mă-ndrept către 
lampa cu picior care-i în cellalt colţ al încăperii ş-o aprind. Mă uit 
apoi la ea. Văd că n-a-ncetat să surâdă, da', acu zâmbetu' ei nu 
mai are nici un dram de umor. 

— Ei bine, n-ai ce-i face, prinţeso, zic. Cred că ţi-ai jucat 
cărţile cum te-ai priceput mai bine şi că nu ţi-a ieşit pasienţa. 
Ştii, îi zic, dac-ai fi avut puţină minte m-ai fi-mpuşcat în timp ce 
beam paharu' de whisky. Dacă făceai aşa, pân-acum eram mort 
de-a binelea. Ai fi putut apoi să-l pui pe prietenu' tău Luis să 
m-arunce-ntr-o groapă de prin împrejurimi şi nimeni n-ar fi ştiut 
vreodată că aiuritu' de Lemmy Caution a dat o raită p-aici ca s-o 
sâcâie pe biata Paulette. Ghinion, mititico! 

— Asta o fi cum o fi, zice - iar în glasul ei se simte un fel 
de-ncordare - dar aş fi curioasă să ştiu de ce mă acuzi. Pretinzi 
că eşti agent federal, dar nu te-ai legitimat niciodată. Nici măcar 
insigna nu ţi-am văzut-o. Te găsesc aici în casa mea în toiul 
nopţii. E dreptul meu legitim să trag în tine. Asta-i Mexicul. 

— Fireşte, e-n regulă, zic. Şi poate c-ai reuşi să scapi c-o 
poveste ca asta. Da' nu de focurile alea pe care le-ai tras asupra 
mea sunt îngrijorat. M-ar fi supărat dacă mă nimereau, da' nu 
m-au găsit. Nu pentru focurile alea te arestez. Te arestez pentru 
cu totul altceva. 

Se prăbuşeşte-ntr-un scaun şi-ncepe să plângă. Şade-ntr-o 


poziţie-n care rochia i s-a desfăcut puţin şi pot să-i văd picioru' 
până mai sus de genunchi. Mă gândesc că Paulette asta are 
nişte picioare care-s o plăcere de privit. Nu zic nimic. 
Umblu-ncolo şi-ncoace, aşteptând-o să-ncerce o figură nouă. 

După câtva timp uită de plâns şi ridică ochii către mine. Arată 
mai grozav ca oricând. Printre cele două lacrimi mari care-i 
atârnă-n ochi îi înfloreşte un zâmbet. Vă spun că Paulette asta-i 
o actriţă fără pereche! 

— Adu-mi ceva de băut, Lemmy, zice. 

Mă duc la bufet şi-i torn un pahar. li dau o băutură tare. 
Bănuiesc că-i simte nevoia, şi până când termin cu ea, o să i-o 
simtă şi mai mult. Îi duc băutura ş-o privesc în timp ce bea. 

Pune paharu' jos. 

— Ştiu c-am fost o proastă, Lemmy. spune, cu vocea mică şi 
dulce şi cu privirea-ndreptată în jos, dar încearcă să mă-nţelegi. 
Ţi-am spus ce simţăminte aveam faţă de Rudy şi m-am gândit 
că te duci acolo ca să-l strângi cu uşa. Ştiam că, odată ajuns 
acolo, ai să răscoleşti amintirea tuturor acelor lucruri trecute de 
care nu voiam să-şi aducă aminte tocmai acum - că m-am făcut 
de râs cu Granworth Aymes. N-aş fi vrut să fie necăjit în preajma 
morţii, ci, dimpotrivă, aş fi dorit să nutrească cele mai bune 
sentimente de care-i capabil în legătură cu mine. De asta i-am 
telefonat lui Daredo. l-am spus să pună pe cineva să te aştepte 
şi să te reţină, ca să nu poţi ajunge la Rudy. Dar i-am spus că 
n-aş vrea să ţi se facă nici un rău. 

Câteva lacrimi au început să-i picure iar din ochi. 

— Îţi jur că n-am vrut să ţi se facă vreun rău, continuă. Nu 
m-aştept să mă crezi, Lemmy, dar îţi mărturisesc că, deşi te 
cunoscusem numai de câteva ceasuri, am simţi că eşti un 
bărbat în genul celor care ar putea să joace un rol în viaţa mea. 

Priveşte-n sus şi ochii-i sunt înecaţi în lacrimi. 

— Tu nu vezi, Lemmy? spune. Nu-nţelegi că... te iubesc!? 

Mă uit la dama asta, cu gura căscată. Socot că la distribuirea 
tupeului s-a repartizat acestei maimuțe o cantitate suficientă ca 
să ducă de nas o armată-ntreagă. Dama asta, care cu câteva 
minute-n urmă era gata să mă culce la pământ c-un pistol de 
nouă milimetri, are nemaipomenita neruşinare să-mi spună acu' 
de la obraz că mă iubeşte! 

Da' partea nostimă e că dama are ceva. Are-un lucru anume 
care te face să vrei s-o crezi, cu toate că eşti tot timpu' 


conştient că-i o escroacă de prim rang ş-o nemernică-n stare să 
ucidă un om în somn ca să-i scoată plomba de aur din măseaua 
de minte. 

Mă uit la ea şi mă minunez. Poate-aţi auzit de dama aia de 
mare clasă, Cleopatra, care-i făcea farmece lui Marc Antoniu, 
când tipu' nu se uita. Poate-aţi auzit de Madame de Pompadour, 
care-l ţinea pe regele Franţei sub papuc, aşa fel încât îl făcuse 
să gândească de-a-ndoasele, ca să uite că-i nebun după ea. 

Ei bine, vă spun eu că Paulette asta s-a născut mai târziu 
decât trebuia. Dacă s-ar fi născut în evul mediu, l-ar fi pus pe 
Richard Inimă-de-Leu cu botu' pe labe. Dama asta-i aşa de 
bine-n rol, încât aproape-şi crede propriile ei minciuni. 

— Ascultă, bombonico, îi zic. In ce mă priveşte, ştii ce cred? 
Mare păcat că n-ai descoperit toată chestia asta cu amoru' 
înaintea scenei cu pistolu'. Adică se-nţelege că n-ai vrut cu nici 
un preţ s-ajung la Zoni, unde să-l iau pe Rudy la-ntrebări şi să 
aflu unele lucruri despre tine - ca, de pildă, faptu' că trăgeai 
sforile cu Granworth Aymes; că el era ibovnicu' tău şi că tu-l 
ajutai să-l îmbrobodiţi pe fraieru' ăla de bărbat-tu în timp ce 
Granworth îl jefuia sistematic. 

Şi poate-ţi închipui că nu ştiu de ce joci acu' rolu' de soţie 
iubitoare. Eu zic c-ai vrut să te-asiguri de francii lui Rudy după 
ce-o mierli. Nu ti-ar fi surâs să-i lase altcuiva de necaz că te ştia 
iubita lui Granworth, hai? Ar fi fost o lovitură prea grea dacă 
Rudy, murind şi lăsându-ţi drumu' liber, te-ar fi lăsat cu buzele 
umflate după averea pe care ar fi trecut-o vreunei opere de 
binefacere. Asta ar fi fost ceva ce tu n-ai fi putut suporta nici 
măcar în gând, nu-i aşa? 

Ş-atunci pui la cale marea scenă cu Rudy. Te prefaci că eşti o 
biată soţioară care-a făcut un pas greşit şi care nu doreşte 
altceva decât ca bărbăţelu' ei bolnav s-o ierte, numai ca s-o 
poată lua de la-nceput, iar nefericitu' se supune, fără să-şi dea 
seama că nici n-ai aşteptat ca să-şi dea sfârşitu' ş-ai şi-nceput 
să dai poalele peste cap cu nemernicul ăla de venetic Luis 
Daredo. 

Ea nu scoate-o vorbă. O pândesc ca un şarpe, numai ca să 
văd cum reacţionează la toată chestia asta pe care i-am 
servit-o. Şade liniştită şi se uită la mine; în timp ce lacrimile-i 
curg şiroaie pe obrăjori. 

— E-n regulă, Paulette, îi zic. Tu şi cu mine mergem sus ş-ai 


să te-mbraci, iar după aia facem împreună o excursie şi să 
nu-ncerci vreo figură, zău, te rog, pen'că n-aş vrea să mă văd 
silit să-ţi administrez o mamă de bătaie. 

Ridică bărbia. 

— Să presupunem că refuz să merg, spune. Mă bucur de 
cetăţenie americană şi am drepturi în consecinţă. Ai vreun 
mandat de arestare? Unde vrei să mă duci? Cer să fiu asistată 
de un avocat. 

— Scumpo, îi zic. Nu mă plictisi. N-am nici un fel de mandat, 
da' am o mână foarte grea şi dacă mai îmi debitezi prostii 
d-astea, am să te pun pe genunchi ş-am să fac să sară scântei 
din acea parte a şasiului tău care a fost făcută anume ca să te 
duci la moaş-ta pe gheaţă pe ea. Cât priveşte dorinţa ta să ai un 
avocat, din partea mea poţi să ai şi şase sute de avocaţi, toţi 
lucrând ore suplimentare cu bila-nfăşurată în prosoape ude, 
ş-oricât le-ar sfârâi creierii, nici chiar gloata asta n-ar fi-n stare 
să te scoată din buclucu-n care-ai intrat. Aşa că nu te fâţâi şi fii 
fată cuminte, ca să nu mă obligi să-ţi trag o mardeală de-ai să 
mă ţii minte toată viaţa. 

După aia o iau sus şi aştept să se-mbrace. Apoi o caut pe 
femeia ei mexicană, care însă nu-i nicăieri, aşa că s-ar părea c-a 
şters-o undeva. 

Paulette a amuţit de tot. Face o mutră de-nmormântare. 
După ce a terminat, o scot din casă ş-o duc unde am lăsat 
maşina. În maşină am o pereche de cătuşe pe care i le pun 
Paulettei ş-o instalez la spate-ntr-o poziţie ca să nu se poată 
mişca. 

Mă sui în maşină şi pornesc. Cred că trebuie să-i dau bătaie, 
altfel s-ar putea ca unii dintre amicii lui Daredo să dea târcoale 
şi să-l găsească, şi cine ştie ce idee i-ar mai putea veni ca să-mi 
strice socotelile. Aş fi vrut să-l iau şi pe Luis Daredo cu mine, da' 
vă daţi seama că individul ăsta-i mexican şi nu vreau, să dau loc 
la complicaţii, aşa încât e mai cuminte să nu mă urmărească 
după ce-am plecat. 

Apăs pe accelerator, şi-naintez cât permite drumu' de 
repede. Intru pe drumu' principal care duce la intersecţia cu 
şoseaua naţională şi curând trecem prin locu' unde Luis zace-n 
cactuşi fără izmene. Mă uit înapoi ş-o privesc pe Paulette. L-a 
văzut şi ea, iar tabloul, în ciuda tuturor circumstanțelor, o face 
să zâmbească. Individu' fără-ndoială c-arăta ca la panoramă. 


După puţin şoseaua devine mai bună; prindem viteză şi 
curând intrăm pe şoseaua naţională spre Yuma. i 

Zorile s-au arătat şi discu' soarelui a intrat pe traseu. Incep să 
cânt „Cactus Lizzie”, un cântec, cum v-am spus şi-nainte, pe 
care-l îndrăgesc în mod deosebit. 

Pân' la Yuma trebuie să las în urmă două sute optzeci de 
kilometri şi vreau s-ajung repede. 

Acolo trebuie s-aranjez pronto vreo două sau trei chestii, căci 
dacă ideile pe care le am în cap sunt bune, m-aştept să 
se-ntâmple lucruri mari. 

Îmi aprind o ţigară ş-arunc o privire peste umăr, să văd ce 
face Paulette. Stă cuminte la spate, cu mâinile prinse-n cătuşe, 
aşezate în poală. 

— Una şi pentru mine, Lemmy, zice zâmbind. 

Aprind o ţigară, mă las pe spate şi i-o pun în gură. 

— Ştii, Lemmy, spune după un timp. Nu crezi că-ţi asumi un 
risc prea mare? Îmi închipui că mă reţii ca martor principal, dar 
încă nu sunt lămurită pe ce bază îşi permite un agent federal să 
scoată o americancă de pe teritoriul mexican cu cătuşele pe 
mâini, doar pe motiv că ea ar putea să depună mărturii 
importante. Fiindcă, n-ai putea să susţii nimic altceva împotriva 
mea. Nu-s decât un martor important, şi-atât. N-ai cum să mă 
acuzi c-aş fi-ncercat să te-mpuşc, pentru că am dreptul să trag 
în orice bărbat care intră noaptea în casa mea fără ca să-l 
poftesc. 

Trage din ţigară. 

— Cred că am să te pun în mare încurcătură, Lemmy, spune. 

O privesc peste umăr. 

— Uite, Paulette, zic. Mai bine ţi-ai băga minţile-n cap şi n-ai 
mai umbla cu chestii d-astea. Nici nu-mi pasă că ai fi tras în 
mine. Şi nici nu te duc înapoi ca martor principal sau altceva-n 
genul ăsta, aşa că nu te mai încânta cu gându' la ce-o să-mi faci 
tu mie, bombonico, pentru că-ţi furi singură căciula şi n-aş vrea 
să te văd dezamăgită. 

— Înţeleg, zice. Atunci, dacă nu sunt martor principal şi dacă 
te faci c-ai uitat de chestia cu-mpuşcatul, îmi dai voie să fiu 
curioasă şi să te-ntreb de ce anume mă duci unde ai de gând să 
mă duci? 

— E-n regulă, scumpo, îi zic. lată pentru ce. Te iau înapoi la 
Palm Springs pentru simplu' motiv că vreau să te duc acolo şi 


de-ndată ce vom fi ajuns, te pun sub acuzare de omor 
premeditat. 

Îi dau altă ţigară peste umăr. 

— Te acuz de asasinarea lui Granworth Aymes în noaptea de 
doişpe ianuarie, îi zic; ş-asta cum îţi place? 

oaptea pe la ora unşpe opresc maşina-n faţa casei lui Metts, 
la Palm Springs. 

Paulette pare să se mai fi resemnat un picuţ. S-ar zice că nu 
i-a ieşit din cap ideea că pân' la urmă o să mă facă să râdă şi 
curcile de mine. 

Am pierdut câteva ore la Yuma fiindc-am vrut să-i dau un 
telefon lui Metts, să-i spun unele lucruri şi să nu fie prea surprins 
când am s-apar; ş-am mai avut unele treburi de aranjat telefonic 
cu autorităţile mexicane din Mexicali şi altele cu birou' din New 
York. Am mai zăbovit acolo pentru a-i da timp Paulettei să-şi 
facă păru' şi de asemenea pentru ca s-ajungem acasă la Metts 
după căderea nopţii, căci nu intră-n planu' meu ca Paulette să 
fie văzută. Am de gând s-o ţin ascunsă la secret o vreme. 

l-o predau lui Metts în camera sa de zi. 

— Asta e Paulette Benito, îi zic, ş-o acuz de uciderea cu 
premeditare a lui Granworth Aymes. Ţi-aş fi recunoscător dac-ai 
tine-o sub arest în aşteptarea extrădării ei în statul New York, 
unde va răspunde pentru acest caz de acuzare. Cred că vreo 
două sau trei zile în beciu' d-aici i-ar face poate mult bine 
acestei dame. l-ar aduce un fel de linişte sufletească ş-o pace 
interioară, care s-o dispună să vorbească. 

— Din partea mea e-n regulă, spune Metts. 

Sună şi apare un copoi, căruia-i spune să ia legătura cu secţia 
şi să cheme un agent ca s-o ridice pe Paulette şi s-o bage la 
arest cu forme-n regulă. Îi dă îndrumări să fie ţinută /a secret 
până la noi instrucţiuni. 

Paulette stă acolo nepăsătoare. Arată excepţional de bine. E 
coafată foarte mişto, căci v-am spus că şi-a făcut păru' la Yuma, 
şi-i îmbrăcată c-un taior grozav, cu manşete şi guler de dantelă. 
E atât de scumpă, încât arată ca şi cum ar trebui să muşte de 
două ori ca să mănânce o bucăţică de unt. 

Zâmbeşte către mine şi Metts. 

— Foarte bine, zice. Faci cum vrei acum, Lemmy, dar 
crede-mă că până la urmă am să-ţi creez o situaţie de-ai să-ţi 
dai demisia din serviciu. Şi insist să mi se-aducă un avocat. Am 
dreptul să fiu asistată de un avocat şi vreau neapărat să-mi fie 


adus unul. Ai ceva contra, sau vrei să modifici constituţia legală 
a Statelor Unite ca s-o potriveşti cum ai tu chef? 

— Din punctu' meu de vedere e-n regulă, Paulette, îi zic. 
Mâine dimineaţă domnu' Metts se va-ngriji să-ţi fie trimis un 
avocat bun. Şi după aia ce crezi c-o să urmeze? Cred că tu şi cu 
avocatu' o s-aveţi timp berechet să vă distraţi împreună până-l 
faci să-nţeleagă cum ai procedat ca să nu-l ucizi pe Granworth. 
Da' nimeni n-o să-ţi dea drumu' d-aici. Nu ţi se va aproba nici o 
eliberare pe cauţiune şi nici n-ai să ieşi din arestul ăsta până 
când nu dau eu semnalu' verde, ş-asta-i ciorba pe care trebuie 
s-o mănânci şi să zici că-ţi place. 

Îmi zâmbeşte. Îşi arată dinţişorii, care-s albi ca mărgăritarele, 
şi zău că n-am văzut în viaţa mea dinţi atât de frumoşi, 
exceptând poate pe cei ai Henriettei. 

Copoiul intră ca s-o ridice. 

— Au revoir, Lemmy, îmi spune Paulette. Ce imbecil, vrednic 
de dispreţ mai eşti! Sper că n-ai fost chiar atât de nerod ca să-ţi 
închipui că-mi placi, sau mă-nşel? 

— Eu, când e vorba de dame, îmi îngheaţă inteligenţa, îi 
răspund tăios. Le las lor grija să gândească. Rămâi cu bine, 
Paulette. Bagă de seamă să nu faci nimic ce nu ţi-ar conveni ca 
să afle maică-ta. 

Poliţistu' o ia cu el. 

Îi povestesc lui Metts numai cât vreau eu ca el să ştie din 
combinaţia asta şi-i explic cum am de gând să conduc jocu' 
de-acu-ncolo. Metts e băiat bun şi nu-i nici prost şi-nţelege că ce 
fac eu e singuru' mod în care trebuie conduse operaţiile în 
cercetarea asta. Aşa că se declară gata să mă sprijine şi 
m-asigură că pot conta pe el pân' la capăt. 

După care-mi dă o telegramă sosită de la birou' de cercetări 
criminale din New York. 

Şi când o citesc sunt gata să explodez de satisfacţie. 

V-am spus că telegrafiasem biroului de investigaţii criminale 
din New York înainte de a fi plecat în Mexic. In telegrama aia le 
trimisesem o listă a hainelor cu care era-mbrăcată Henrietta în 
noaptea de doişpe ianuarie, când se dusese la New York ca să 
vorbească cu Granworth, şi cerusem biroului din New York să-i 
ancheteze pe camerista Marie Dubuinet şi pe paznicu' de noapte 
şi să-i întrebe dacă pot identifica hainele astea ca aparţinând 
Henriettei. Ei bine, iată şi răspunsu' pe care l-am primit: 


„Relativ la telegramă stop camerista Marie Dubuinet 
actualmente în serviciul doamnei John Vlaford din New York 
identifică cert îmbrăcămintea ca făcând parte din bagajele 
făcute de ea pentru doamna Henrietta Aymes când a plecat la 
Hartford, Connecticut stop James Fargal paznic de noapte la 
docul lui Cotton identifică pălăria şi haina de blană ca fiind 
acelea purtate de femeia care a ieşit din maşina ce apoi s-a 
rostogolit în apă cu Granworth Aymes la volan stop ambele 
identificări absolut certe.” 


lată, dar, cum stau lucrurile şi socot că i-am găsit acum 
Henriettei cu siguranţă locu-n afacerea asta şi cred c-atunci 
când o să-i zic acestei scumpe cuconiţe exact ce-am de gând 
să-i zic în următoarele câteva ore, atunci poate c-o să fie atât de 
surprinsă încât n-o să ştie dacă-i trează sau visează. 

Acum e miezu' nopţii, iar Metts şi cu mine stăm la sfat şi 
stabilim pas cu pas ce-avem de făcut. Metts vrea să ştie dac-am 
fost serios când am declarat că poate să-i aducă un avocat lui 
Paulette a doua zi de dimineaţă, iar eu îl asigur că mă lasă rece 
dacă-i aduce şi două duzini de avocaţi, deoarece socot că odată 
ce voi fi isprăvii cu ea, n-o să-i mai fie de folos nici unu' dintre ei. 

După aia ciocnesc un pahar cu el, apoi cobor, m-aşez la volan 
şi-i dau drumu' spre ferma Altmira. E-o noapte grozavă şi-n timp 
ce 'naintez pe şosea, încep să mă gândesc la toate câte s-au 
întâmplat de când am intrat pentru prima dată pe şoseaua asta 
şi se pare că-s foarte multe. Oricum ai sta s-o priveşti şi chiar 
dacă n-o priveşti, viaţa rămâne tot un lucru bizar. 

Curând, la capu' străzii principale ajung la localu' cu 
crenvurşti calzi. Cele două fetişcane glumeţe, îmbrăcate-n alb, 
sunt tot acolo, distribuind haleala, iar cucoana-ceea trecută şi 
de prima şi de-a doua tinereţe, căreia-i zic „Annie Crenvurşt”, 
tot atât de afumată ca şi-n prima seară când am văzut-o, stă la 
o masă şi mănâncă un crenvurşt în timp ce lacrimile-i curg pe 
obraji. 

Dama cea cu păru' roşcat mă priveşte cu ochi sclipitori. 

— la uite, domnu' Caution! spune. Mamă, ce măgulite am fost 
când am auzit că erai detectiv! Ne-am amintit de prima seară 
când ai intrat aici ş-ai început să ne pui nişte bărbi că veneai de 
la Magdalena, din Mexic. Zău că trebuie să fie o meserie 


grozavă să fii detectiv. 

Îmi sorb cafeaua. 

— Nu-i chiar aşa de rea, scumpo, zic, da' nici chiar aşa de 
bună nu e. Însă mai bine bagă de seamă să nu te iau sub 
urmărire. 

Îi arunc o privire plină de subînţeles. 

— Ei aş! spune. Cred că nu m-ar deranja. Cred că n-ar fi chiar 
atât de rău să fii ridicată de-un tip ca dumneata. 

— Fie cum crezi, scumpo, zic, da' ridicarea la care m-am 
gândit eu e una care se face pe braţe! La revedere. 

Termin cafeaua şi-mi văd de drum. Tot gonind pe şoseaua din 
deşert, îmi vine-n minte Henrietta. Mă-ntreb cum i-o fi plăcut să 
stea la fermă sub supravegherea lui Periera. Mi-amintesc cum 
s-a repezit la mine ultima dată când am văzut-o la secţia de 
poliţie ş-am pus-o să-mi dea o descriere a hainelor cu care 
era-mbrăcată şi când n-am lăsat-o să fumeze. Cred că Henrietta 
nu mă vede cu ochi prea buni, ceea ce mă face să zâmbesc cu 
gura pân' la urechi. Şi când mă gândesc că până voi isprăvi cu 
ea la noapte o să mă urască şi mai tare, îmi vine de-a dreptu' să 
râd. Şi n-ar fi prima damă care nu m-a putut suferi. 

Curând apare şi ferma. Luminile de neon d-afară sclipesc, da' 
nu-s multe maşini parcate. S-ar părea că-n seara asta e relâche 
p-aici. Garez maşina şi intru prin faţă. Lângă garderobă, vorbind 
cu fetişcana care primeşte pălăriile, stă Periera. Zâmbeşte din 
clipa când m-a văzut. 

— Buenas noches, señor Caution, spune. Sunt fericit che ve 
mai ved din nou. Toate au fost foarte linistit pe aici, iar pe 
señora Aymes, daca doriţi s-o vedeţi, pe ea o gasiţi sus en 
camera de joc. 

— Asta-i grozav, îi zic. Eşti băiat bun, Periera, şi am impresia 
că mi-ai fost de folos. Poate-am să găsesc un mijloc să mă 
revanşez cândva. 

— Sunt toţi acolo sus, senor, spune, Fernandez şi Maloney, 
toata colecţia. Dar se nu platesti pentru beuturi. Tot che bei aqui 
es, como se spune la voi, en conto de la casa. 

Intru-n sala de dans. E lume puţină, iar orchestra tândăleşte 
aşa cum fac toate orchestrele când nu-i nimeni ca să le asculte. 
Tai peste parchet şi-ncep să urc scara care duce la balcon. 

Când am urcat câteva trepte, mi-amintesc că ăsta-i locu' 
unde-am găsit ciucurele de argint de la cămaşa lui Sagers. Mă 


opresc o clipă şi privesc roată. 

V-amintiţi că balconul ăsta, aşa cum v-am mai spus, 
căptuşeşte peretele de jur împrejur. Inălţimea lui de la sol e de 
vreo şase-şapte metri. La capu' scărilor de piatră unde mă aflu e 
camera de joc. După ea, ceva mai încolo, e camera-n care 
Henrietta l-a dus pe Maloney după ce Fernandez îi deteriorase 
portretu'. Mai departe-n colţ e o altă cameră, iar pe dreapta mai 
sunt încă două camere care dau pe balcon. 

Urc scările şi intru-n camera de joc. Sunt adunaţi acolo ca la 
vreo duzină de oameni. La masa din mijloc, Fernandez cu 
Maloney şi alţi patru tipi joacă pocher, iar ceilalţi, printre care şi 
Henrietta, stau. În jur şi privesc. 

Când intru, Henrietta ridică privirea. Mă vede şi-i zâmbesc. 
Chipul i se-mpietreşte şi-mi întoarce spatele. 

— Vai, vai, vai, Henrietta, îi zic, nu-mi vine să cred că n-ai să-i 
dai bună seara bunului tău prieten Lemmy! 

— Ţi-am mai spus ce părere am despre tine, zice, şi ţi-aş fi 
recunoscătoare să nu-mi mai vorbeşti. Nu pot să sufăr mutra 
poliţiştilor neciopliţi. 

— N-am nimic împotrivă, fetiţo. Îi zic. Poate pân-oi termina cu 
tine ai să-i urăşti şi mai mult, iar dac-aş fi-n locu' tău, Henrietta, 
nu m-aş obrăznici prea tare, pentru c-aş putea să-ţi fac viaţa 
mai grea decât îţi închipui. 

Se lasă un fel de tăcere. Tipii care jucau pocher s-au oprit. 
Toată lumea se uită la Henrietta şi la mine, Maloney se ridică. 

— Ascultă, Caution, spune. Fără-ndoială că trebuie să-ţi faci 
meseria, dar există două feluri în care poţi să ţi-o faci şi chiar 
dacă eşti agent federal nu-i nevoie să fii brutal cu doamna 
Aymes. 

— Nu mai spune!? îi zic. E-n regulă. Ei bine, dacă doreşti aşa, 
o să te servesc. Fernandez, zic, întorcându-mă către locu' unde 
şade amestecând cărţile şi zâmbind, socot că poţi să-mi faci un 
serviciu. Vezi că jos, afară, găseşti doi poliţişti. Te rog să mi-i 
aduci aicea sus. 

— E-n regulă, zice Fernandez. 

Se ridică şi iese din cameră. Maloney priveşte-ncruntat. 

— Ce se-ntâmplă, Caution? spune. Ai de gând să operezi vreo 
arestare? 

— Ei bine, ce părere ai, Maloney? îi zic. Asta-i meseria mea, 
să operez arestări. Ce-ţi închipui c-am făcut p-aici, vârându-mi 


nasu' peste tot, dacă n-aş fi găsit un client pentru pension pân' 
la urmă? 

Nu spune nimic şi are un aer grav. Mă tratez c-o ţigară şi-n 
timp ce-o aprind se deschide uşa. Intră Fernandez şi Periera, 
urmaţi de cei doi poliţişti locali, doi vlăjgani care m-aşteptau jos, 
aşa cum aranjasem cu Metts. Atmosfera, în această încăpere, e 
acum teribil de-ncărcată. Fiecare aşteaptă să se-ntâmple ceva. 
Pe faţa lui Fernandez înfloreşte un surâs vag, în timp ce s-aşază 
din nou la masă şi-ncepe să bată cărţile. Mă-ntorc către 
Henrietta. 

— Doamnă Henrietta Aymes, îi zic, în calitatea mea de agent 
federal te arestez pentru vina de a-ţi fi ucis soţul, Granworth 
Aymes, în noaptea de douăşpe ianuarie la docul lui Cotton, din 
oraşul New York. Te arestez de asemenea şi pentru vina de a fi 
determinat tipărirea şi de a fi încercat să pui în circulaţie o 
cantitate de obligaţiuni de stat false în valoare de două sute de 
mii de dolari şi te predau şefului poliţiei locale din Palm Springs, 
ca să fii trimisă în judecată pentru învinuirile astea şi deţinută 
până la extrădarea ta în statul New York. 

Mă-ntorc către poliţişti. 

— E-n regulă, băieţi, zic. Luaţi-o d-aici. 

Henrietta nu scoate o vorbă. E albă ca varu' şi pot să-i văd 
buzele tremurând. Maloney face un pas înainte ş-o apucă de 
braţ. Apoi se-ntoarce către mine. 

— Ascultă, asta-i o chestie neaşteptată, Caution, spune. Asta 
nu-i în ordine. Am crezut... 

— Imposibil, îi zic, îţi lipseşte organu' cu care să crezi ceva. 
Da' dacă vrei să-l faci pe erou' de operetă, ai ocazia să 
te-napoiezi la Palm Springs împreună cu Henrietta. 

— Fireşte c-aş vrea, şi-ţi mulţumesc. 

lese împreună cu Henrietta. cu copoii după el. Mă-ntorc către 
Periera. 

— Aş dori să vorbesc cu tine şi cu Fernandez, zic, motiv 
pentru care-s de părere să-nchideţi bomba asta şi să trimiteţi 
lumea acasă, iar voi doi să vă-napoiaţi în birou' vostru, unde-am 
putea să discutăm niţel. 

Periera şi Fernandez părăsesc camera împreună cu ceilalţi 
tipi. După un timp aud de jos cum lumea se-mbracă şi pleacă. 
Mă duc la bufet şi mă servesc c-un deget de whisky. Mai trec 
vreo zece minute până când Periera se-ntoarce şi spune că 


toate-s în regulă. Mă pofteşte să mergem în birou' său, unde 
zice c-am putea sta de vorbă mai comod. Îl urmez pe balcon şi 
intrăm în camera sa. Fernandez şade la o masă şi bea whisky cu 
sifon şi gheaţă, fumând o ţigară. Când intrăm, ridică privirea 
către noi. 

— Ei bine, domnule Caution. spune, s-a dovedit c-a fost aşa 
cum am crezut totdeauna c-o să fie. Tot timpul am ştiut că ea e 
vinovata. Bei ceva? 

li spun că da. Periera-mi oferă o ţigară şi mi-o aprinde. 

— Cred c-am procedat bine, a fost singura cale pe care 
puteam să merg, le zic. Pentru mine, e limpede ca cristalu' că 
dama asta. Henrietta, era femeia care-a coborât din maşina aia, 
a pornit-o din nou ş-a expediat-o peste marginea cheiului, da' 
n-am avut certitudinea până-n seara asta. Am primit acum o 
telegramă de la New York, care-mi confirmă că femeia Marie 
Dubuinet şi paznicu' de pe docu' lui Cotton au identificat 
îmbrăcămintea pe care o purta. Asta-i suficient pentru mine 
şi-ncheie cercetarea. 

— Şi crezi c-a făcut şi falsificarea? întreabă Fernandez. 

— N-aş crede, zic, c-a făcut-o ea, dar are pe cineva care-a 
făcut-o pentru ea. Nu ştiu cine e, da' poate când am să vorbesc 
cu ea mâine de dimineaţă, la arest, o s-aibă chef să se 
destăinuiască niţel. Poate că asta i-ar uşura puţin situaţia. 

Fernandez se ridică şi-şi toarnă un alt whisky cu sifon şi 
gheaţă. Individul ăsta are aeru' că-i tare mulţumit de el însuşi. 

— Desigur că-mi pare rău pentru dama asta, spune. Cred c-a 
dat de belea, şi încă una de care n-o să scape fără multă bătaie 
de cap. 

— Mie-mi spui?! zic. Da' niciodată nu poţi să ştii cum stai cu 
damele. l-ascultă, Fernandez, continui, ce rost a avut să iei 
numele ăsta de Fernandez şi să vii aici după moartea lui Aymes? 

Ridică privirea şi zâmbeşte. 

— Trebuia să fac ceva, spune, şi cu un an în urmă, când 
fusesem p-aici cu Aymes, îl cunoscusem pe Periera. Am adoptat 
numele de Fernandez, pentru că nu zgârie aşa la urechi ca 
numele meu adevărat - Termiglo. 

Îmi aruncă o privire sfidătoare. 

— Mai e ceva ce-ai vrea să ştii? 

— Desigur că da, îi zic. In noaptea-n care Aymes a murit tu nu 
erai de serviciu, nu-i aşa? 


Îşi stinge ţigara. 

— Nu, n-am fost, spune. Stăteam degeaba. Şi ce dacă? 

— A, nimic, i-o-ntorc, da' m-am gândit dac-ai putea eventual 
să-mi spui unde-ai fost. Presupun că trebuie să fi fost undeva-n 
seara aia şi bănuiesc că cineva trebuie să te fi văzut. 

Râde. 

— Asta aşa e, spune, Dacă vrei să ştii, am mers la un film cu 
Marie, camerista Henriettei. Nu ştiam c-o să am nevoie de un 
alibi. 

— Nu e necesar să găseşti un alibi, Fernandez, îi zic. Am vrut 
numai să ştiu unde-a fost fiecare atunci seara, asta-i tot. 

li aruncă o privire scurtă lui Periera. Mă duc la bufet şi mă 
servesc c-un whisky. Eram tocmai cu paharu' la gură când sună 
telefonu'. Fernandez ridică receptoru' ş-apoi se uită la mine. 

— E pentru tine, îmi spune. Metts, şeful poliţiei din Palm 
Springs, vrea să-ţi vorbească. 

— Ascultă, Lemmy, spune Metts. Aici se pune la cale o 
căsătorie şi aş vrea să ştiu ce atitudine să iau. Presupun că-i în 
regulă, nu? 

— Habar n-am despre ce vorbeşti, Metts, îi răspund. Cine se 
căsătoreşte cu cine şi de ce şi ce legătură are asta cu mine? îl 
întreb. Am crezut că poate altcineva a mai comis vreo crimă sau 
aşa ceva. Cine s-a ţicnit in halul ăsta, că vrea să-şi pună 
pirostiile-n cap? 

— Henrietta şi cu Maloney, spune. Când au ajuns aici, 
Maloney s-a exprimat c-ai arestat-o pe Henrietta pentru 
uciderea lui Aymes precum şi pentru un delict de falsificare şi că 
eşti un ticălos. Spune că ea-i pe geantă - nu mai are nici o 
leţcaie şi că tu-i faci o-nscenare. Zice că, după părerea lui, cel 
mai bun lucru pe care poate să-l facă e s-o ia de nevastă, aşa ca 
să aibă cineva grijă de ea şi să-i angajeze un avocat şi-n general 
să fie pe-aproape. Spune c-a discutat chestiunea cu ea şi ea-i 
aşa de fiartă că-i dispusă să fie de acord cu orice. 

Ei bine, ce puteam să spun? Ambii au avut domiciliul aici şi 
au dreptul să se căsătorească, aşa că l-am sunat pe judecător, 
care-o să treacă p-aici peste vreo juma de oră ca să-i unească 
după lege. Dar acum m-am gândit că poate-ar trebui şi tu să ştii 
despre asta, aşa că vezi de ce te-am sunat. 

— iți mulţumesc foarte mult, Metts, zic. Să nu-ţi faci nici un 
fel de griji în privinţa asta. Viu chiar acum acolo şi cred c-am 


s-opresc căsătoria asta pronto. l-ascultă, ce are de gând 
Maloney ăsta să facă, să-ţi transforme clădirea poliţiei în biroul 
de stare civilă? 

Nu le spune nimic pân-ajung acolo. Du-i cu zăhărelu' şi ţine-i 
în suspans da' sub nici un motiv nu-ngădui să se oficieze vreo 
căsătorie. M-ai înţeles? 

Spune c-a-nţeles şi agaţă. 

Pun receptoru' pe furcă. 

— Fernandez, zic, nu o dată m-am întrebat de ce-ai fost atât 
de dornic să te-nsori cu Henrietta ş-apoi deodată ai dezertat. 
Presupun că era din cauza bănuielii tale c-ar fi fost 
amestecată-n falsurile astea? 

Confirmă, dând din cap. 

— Chiar aşa a fost, spune. Şi când ai început să cotrobăi 
p-aici, mi-am dat seama că ştia probabil mai multe despre 
moartea lui Aymes decât ne-am închipuit cei mai mulţi dintre 
noi, aşa că m-am retras. 

— Inţeleg, zic. Ei bine, acu' trebuie s-o iau din loc, da' mi-a 
scăpat un amănunt pe care trebuie să vi-l mai spun, băieţi, 
ş-anume că, după toate probabilitățile, voi fi nevoit să vă invit 
pe-amândoi să faceţi mâine un drum pân' la New York împreună 
cu mine. Cred că veţi fi amândoi martori principali în acţiunea 
asta împotriva Henriettei. Oricum ar fi, am impresia că 
procuroru' districtual ar trebui s-audă ce-aveţi de zis. 

Periera debitează o mulţime de argumente pentru care n-ar 
putea să plece de la fermă, însă Fernandez îi închide gura. 

— Dacă trebuie să mergem, n-avem încotro, spune. Şi din 
partea mea n-am nimic împotrivă să petrec câteva zile la New 
York pe socoteala statului. 

— E-n regulă, zic. N-ar strica să fiţi pregătiţi amândoi să 
mergeţi cu mine mâine. Dacă mai aveţi ceva socoteli de-ncheiat 
p-aici, ar fi bine să le puneţi la punct. Trebuie să plecăm cam 
dis-de-dimineaţă. Deci, saluti şi pe curând. 

Mă cărăbănesc. les afară şi pornesc maşina. Vreun kilometru 
îl parcurg cu mare viteză, apoi încep să-l caut pe copoiu' care 
trebuie să m-aştepte undeva p-aici, după cum aranjasem cu 
Metts. După câteva clipe îl zăresc aşezat în spatele unui copac, 
lângă şosea. 

— Du-te cât poţi de repede la ferma Altmira, îi zic. Fă un ocol 
ca să vii prin spate şi pune-ţi calu' cu roate la adăpost. 


Fereşte-te să te vadă. Supraveghează locu'. Înăuntru nu-s decât 
Periera şi Fernandez. Dacă ies şi se duc undeva, filează-i, da' 
cred că nu vor ieşi. Aş zice mai degrabă că vor aştepta înăuntru. 
Mă-ntorc cam într-o oră. 

Spune că-i în regulă, porneşte motoru', încalecă ş-o-ntinde. 

Imi continui drumu'. Gonesc ca o nălucă pe şoseaua spre 
Palm Springs, de parcă cineva mi-ar fi turnat smoală topită în 
pantaloni şi mă grăbesc pen' că socot că trebuie să-mpiedic 
bazaconia aia de căsătorie dintre Henrietta şi Maloney. 

Da' dacă stau să reflectez, îmi dau seama că nu-mi pasă nici 
cât negru sub unghie dacă Henrietta se mărită cu Maloney. 
Oricum, asta n-ar schimba cu nimic lucrurile, ci ar putea cel mult 
să creeze unele inconveniente, dacă mă gândesc la câteva 
amănunte pe care le ştiu în legătură cu dama. 

Maică-mea-mi spunea-ntotdeauna că singuru' lucru mai rău 
decât o damă erau două dame. Dacă-i aşa, regele Solomon 
trebuie să fi avut o doagă lipsă. Închipuiţi-vă cum ar fi să trăieşti 
cu patru sute de dame în preajmă şi să-ncerci să bagi mingea la 
coş cu toată trupa. Trebuie să recunoaşteţi, totuşi, că oamenii 
ăştia de-altădată aveau o reputaţie demnă de invidiat, şi dacă 
citiţi cărţile dumneavoastră de istorie, păi socot că sunteţi 
obligaţi să admiteţi că pe măsură ce trec secolele, bărbaţii devin 
din ce în ce mai mici în fapte. Poate credeţi că englezul ăla, de-i 
ziceau Henric al VIII-lea, era un bărbat şi jumătate pentru 
motivu' c-a avut şase neveste? Păi, dacă-l comparaţi cu regele 
Solomon, nu-i decât un slăbănog. Ce contează şase pe rând faţă 
de patru sute grămadă? 

Când ajung la casa lui Metts, dau buzna-n camera şi-l găsesc 
aşteptându-mă, aşezat în spatele biroului, c-o lulea-n gură, din 
care trage şi pufneşte un fum ce miroase de parc-ar fi 
umplutură cu ceapă. 

— Ce-i toată aiureala asta a măritişului Henriettei cu 
Maloney? îl întreb. 

Zâmbeşte. 

— Maloney a adus-o aici, spune, şi era supărată foc c-a fost 
arestată pentru uciderea lui Granworth şi că n-are un franc şi 
crede că n-are să fie-n stare să-şi angajeze un avocat. Atunci 
Maloney îi spune că, dacă l-ar lua de bărbat, ar putea s-o ajute. 
După aia mi-a vorbit mie despre chestia asta şi i-am spus că din 
partea mea, e-n regulă. L-am chemat pe judecătoru' de pace 


d-aici, care-i înăuntru acum şi se pregăteşte să-i căsătorească. 

— Ei aş, să nu-şi închipuie c-o să-l las, zic. Ascultă, Metts. 
Arestarea asta a Henriettei a fost o simulare. Ea n-a ucis 
niciodată pe cineva, dar am fost silit să conduc acţiunea-n felul 
ăsta. la du-mă la nunta asta, dom'le! 

Se ridică şi depune luleaua, o faptă pentru care-i sunt 
recunoscător, şi trecem în camera vecină. 

Cineva a aranjat o masă-ncărcată de flori, iar în faţa ei stau 
Henrietta şi Maloney împreună c-un judecător de pace pe 
punctu' să-nceapă slujba şi doi poliţişti locali ca martori. 

— O clipă, vă rog, zic. Căsătoria asta nu va avea loc ş-o 
opresc, pentru că nu-i în ordine. 

Mă-ntorc către judecător şi-i spun că-mi pare rău c-a fost 
deranjat şi luat din pat, da' că nu va avea loc nici un fel de 
căsătorie. Işi ia tălpăşiţa, şi cei doi poliţişti pleacă eu el. 

Apoi Henrietta explodează. Mă ia la rost - ce-i asta şi cine-mi 
închipui că sunt ca să-mpiedic oamenii să se căsătorească. 
Spune că are aprobarea lui Metts şi că-nţelege să facă ce şi-a 
propus. Zice c-am urmărit-o ca un copoi, că i-am adus învinuiri 
mincinoase şi că-n general mi-am bătut joc de ea, iar dacă 
Maloney are bărbăţia să-ncerce s-o apere de alte măgării din 
partea mea, are tot dreptul să-şi îndeplinească hotărârea. 

Vă spun că Henrietta era foc şi pară. Din ochi îi scăpărau 
scântei ş-arăta grozav. 

— Nu cred să fi urât vreodată pe cineva cum te urăsc pe tine, 
spune. Mi-e silă de tine şi ţi-am spus că eşti un ticălos şi un 
nemernic şi să ştii că nu mi-am schimbat părerea. 

Tace numai fiindcă şi-a epuizat suflu. 

Maloney intervine. 

— Ascultă, Caution, spune, fii om, nu fi lipsit de inimă. N-ai 
dreptul să-mpiedici o căsătorie. Cineva trebuie să aibă grijă de 
Henrietta. E-ntr-o mare-ncurcătură şi tu-ţi baţi joc de ea ş-o 
chinuieşti cu-atât mai mult. Şi-n definitiv, pot să-ţi spun că... 

li pun mâna peste gură. 

— Acum isprăviţi amândoi ş-ascultaţi-mă pe mine, le zic, şi 
tu, Metts, poţi de asemenea să fii atent. Henrietta, doresc să-ţi 
bagi bine-n cap ce-am să spun şi să nu uiţi, pentru că-i 
important. 

Cât îţi sunt de nesuferit mi-e perfect perpendicular. Am o 
sarcină de-ndeplinit ş-o fac în felu' meu personal. S-ar putea, 


Henrietta, ca după ce se va fi terminat ancheta să-ţi pară rău 
c-ai fost atât de obraznică, dar între timp ia seama la ce-ţi spun. 
Faptu' că te-am arestat şi te-am scos de la fermă-n seara 

asta n-a fost decât o-nscenare. Am făcut-o cu un scop; şi cu 
puţină baftă, ce vreau să se-ntâmple se va-ntâmpla ş-atunci 
toate vor fi ca-n paradis. Am fost nevoit să-i fac pe Periera şi pe 
Fernandez să creadă că te-am arestat pentru falsificările alea şi 
i-am prevenit pe-amândoi că-i voi lua cu mine mâine la New 
York. 

E-n regulă. Ei bine, chiar acum mă reped înapoi la fermă, 
da-nainte de-a pleca vreau să-ţi aduc la cunoştinţă ceva, 
Henrietta, şi sub nici un motiv nu trebuie să uiţi. Cândva în 
cursu' nopţii ai s-o-ntâlneşti pe doamna Paulette Benito, dama 
cu care se distra soţu' tău; dama care-a pus laba pe cele două 
sute de bătrâne în obligaţiuni de stat veritabi/e. 

Ei bine, acum ia aminte la următoarele. Voi pune uciderea lui 
Granworth Aymes în sarcina acestei Paulette. Am să dovedesc 
că ea-i autoarea. Acu', pe Granworth Aymes l-a putut expedia 
pe lumea ailaltă numai una din două femei, pentru că-n seara 
zilei de doişpe ianuarie s-a văzut numai cu două femei. Una a 
fost Henrietta, aici de faţă, şi cealaltă a fost Paulette. 

Perfect. Acum am s-o elimin pe Henrietta din afacerea asta 
cu ajutorul unor dovezi imaginare. Am să zic c-am controlat la 
New York şi că ştiam că Henrietta, aici de faţă, nu l-a putut 
ucide pe Aymes, pentru că trenu' cu care-a plecat din New York 
a ieşit din staţie cu cinci minute înainte de ora când paznicu' de 
noapte a văzut maşina lui Aymes sărind peste marginea 
cheiului, la docu' lui Cotton. Voi spune că atât casieru' care 
eliberează biletele, cât şi conductorii' trenului au identificat 
fotografia Henriettei ca fiind aceea a unei femei care călătorea 
în trenu' ce se-ntorcea la Hartford. 

Acum ai înţeles bine treaba asta, Henrietta? Erai în trenu' 
care se-ntorcea la Hartford, Connecticut, şi care-a părăsit gara 
la ora opt şi patruzeci de minute. Nu cumva să uiţi asta. 

Mă priveşte c-un aer foarte curios. E moartă de oboseală 
ş-arată ca şi cum i-ar veni să plângă dintr-o clipă-n alta. 

— E-n regulă, Lemmy, spune. Nu-nţeleg, dar am să ţin minte. 

— Foarte bine, îi zic. Acum o iau din loc. Mă-ntorc către Metts. 
Lasă-i pe ăştia doi să stea p-aici, îi zic. Henrietta nu se află sub 
nici o stare de arest pentru nici un fel de vină. Cu alte cuvinte e 


liberă, da' n-aş vrea să plece d-aici nici ea, nici el. Vreau să-i 
găsesc tot aici la-ntoarcere. 

Când ajung la uşă, mă-ntorc ş-o privesc pe Henrietta O văd 
aproape surâzând. 

— La-ntoarcere, scumpo, zic, am să-ţi spun de ce te-am 
împiedicat să te măriţi cu Maloney! 


Capitolul XIII 
DUET PENTRU TÂLHARI 


(i că am toate motivele să fiu mulţumit c-am împiedicat-o 
„pe Henrietta să se mărite cu Maloney. 

In timp ce gonesc nebuneşte pe drumu' ce duce la fermă, 
încep să filozofez despre dame. V-am spus că au ritm şi tehnică; 
da' mai au ş-o grămadă de alte lucruri, dintre care unele nu-s 
chiar atât de palpitante. 

Damelor le sare ţandăra dintr-un moft. Îşi ies din ţâţâni 
oricum; s-aprind brusc şi ţâşnesc ca nişte rachete. Dacă iei o 
damă de treabă ş-o prepari cu puţină senzaţie şi poate-i mai 
adaugi o priză de dragoste, îşi iese pur şi simplu din minţi, şi 
când şi-a pierdut capu' se simte-ntotdeauna obligată să pună 
vreun bărbat sub papuc, ca să aibă cine să-i ţină de urât. Nu mă 
supără atât lucrurile pe care damele le fac, cât mă supără lucru- 
rile pe care se pricep să-i determine pe bărbaţi să le facă pentru 
ele. 

l-am auzit pe unii oameni zicând că deosebirea dintre un 
bărbat şi o femeie ar fi atât de mică încât n-ar avea nici un fel 
de importanţă. Ei bine, nu sunteţi obligaţi să-i credeţi pe 
oamenii ăştia. Fiindcă n-au dreptate. Bărbatu-i condus de 
rațiune, iar femeia de instinct; şi-n nouă cazuri din zece, 
instinctul unei femei e ceea ce simte-n dimineaţa respectivă. 

Ş-acum Henrietta simte c-ar vrea să se mărite cu Maloney 
tocmai pentru că-i la ananghie şi crede că n-are prieteni, că eu o 
supun la chinurile infernului şi că-n Maloney va găsi un om bun, 
care se va-ngriji de ea şi se va aşeza ca o pavăză între ea şi o 
lume rea! 

Aiureli? 

Maloney nu se potriveşte cu Henrietta. De ce? Păi n-am văzut 
eu toţi pantofiorii ăia ai ei aşezaţi în rânduri, în noaptea când 
m-am strecurat în camera de la ferma unde locuieşte? Acei 
pantofiori au fost pentru mine un indiciu că e o damă de mare 
clasă; şi cu toate că Maloney e băiat bun, nu-i nici pe departe 
din acelaşi cartier cu Henrietta. Mai e înc-un lucru, ş-anume 
că-şi închipuie doar c-o iubeşte pe Henrietta. De fapt n-o iubeşte 
deloc. Dac-ar fi fost îndrăgostit de dama asta, nu mi-ar 
fi-ngăduit să-i aplic tratamentu' pe care am fost nevoit să i-l 


aplic în afacerea asta. Ar fi găsit mijloace să facă ceva. 

Socot c-am să fiu destul de fericit în ziua când cazul ăsta o să 
fie rezolvat. Trebuie să vă daţi seama că-n afara celor câtorva 
ore de somn de la Yuma, practic timp de trei zile şi trei nopţi am 
fost în mişcare fără ca să-nchid un ochi şi nu uitaţi că-s unu' 
dintre oamenii cărora le place patu'. 

Între timp am ajuns la vreo patru sute de metri de fermă. 
Scot maşina de pe şosea ş-o las în spatele unui tufiş de salvie. 
Apoi o iau binişor către casă. Curând dau de motocicleta 
poliţistului pe care-l lăsasem de pază, iar câţiva metri mai încolo 
îl găsesc şi pe el. 

Îmi spune că nimeni n-a părăsit ferma şi că doar Fernandez a 
ieşit afară şi a tras o maşină din garaj la intrarea principală. 
Spune că Periera şi Fernandez au aruncat nişte obiecte în 
maşina asta de pe veranda care-i deasupra intrării din faţă, aşa 
că ideea mea, după câte se pare, dă roade. 

Prezenţa acestui sticlete mi se pare că n-ar mai fi necesară 
şi-i spun s-o-ntindă-napoi la Palm Springs. După ce-am făcut 
treaba asta şi l-am expediat, mă-ndrept către fermă ca să pic în 
spate. Trec de-a lungu' peretelui, care se-ntinde de la garaj 
până la uşa din dos, ce dă-n cămara în care-am găsit cadavrul 
lui Sagers. Uşa asta e-ncuiată, da' cu puţin efort şi niţică 
pricepere, în câteva minute am deschis-o. 

Intru ş-o încui la loc în urma mea, merg de-a lungu' 
coridorului şi cobor în cămară. Trec prin cămară şi-ncep să urc 
tiptil treptele care duc la uşa ce dă-n spatele barului. Uşa asta 
nu-i încuiată. O deschid numai atâta cât să pot privi prin 
crăpătură şi mă uit. 

În faţa mea se vede ringu' de dans al barului. Toate luminile-s 
stinse, da' din locu-n care mă aflu pot vedea uşa biroului lui 
Periera de pe balconu' din peretele opus. Uşa aia e-ntredeschisă 
şi-năuntru lumina-i aprinsă. De unde sunt, am posibilitatea să-i 
şi aud pe Fernandez şi Periera vorbind. 

Îmi aprind o ţigară; o ţin în spatele uşii aşa fel încât ei să nu 
poată vedea lumina ş-aştept acolo vreo zece minute. O vreme 
mai aud vocile lor sporovăind. Apoi îl aud pe Fernandez râzând. 
După puţin, uşa se deschide şi-l văd ieşind şi oprindu-se-n prag. 
Cum lumina-i cade pe obraz, îl văd că fumează o ţigară şi pare 
foarte mulţumit de sine. 

Apoi se-ntoarce-n birou şi iese din nou afară peste câteva 


clipe c-un geamantan în mână. O porneşte de-a lungu' 
balconului până la capăt, care-i chiar deasupra intrării principale 
în clădire. O clipă am impresia că va intra în ultima cameră care 
dă pe balcon, dar m-am înşelat. Trece mai departe. Continuă să 
meargă până când ajunge-n dreptul unui tablou mare, atârnat 
de perete. 

Aşteaptă acolo un timp ş-apoi iese Periera. Amândoi apucă 
tabloul şi-l dau jos. După aceea îl sprijină de perete ş-acu' pot să 
văd că-n perete e un fel de pasaj. Periera se duce-napoi în birou. 
Fernandez se caţără şi dispare prin pasaju' din perete. Deschid 
uşa şi intru-n bar. Sar peste tejghea şi-ncep să urc tiptil scările. 
În timp ce urc, scot şi pistolu' din toc. 

Sunt foarte rapid şi nu fac nici un zgomot, aşa că Periera se 
trezeşte cu mine-n pragu' biroului său, cu pistolu-ndreptat 
asupra lui. Din locul ăsta pot să ţin sub ochi şi pasaju' de la 
capu' balconului, pentru cazu' când Fernandez se hotărăşte să 
iasă. 

Periera pare surprins. Rămâne cu gura căscată şi pe frunte îi 
apar broboane de sudoare. Am impresia că Periera ăsta trebuie 
să fie-n orice caz un individ foarte fricos. 

— Ei, bine, Periera, îi spun. S-ar părea că nu stai tocmai pe 
roze, ce zici? S-ar părea că d-acu-ncolo n-o să vă meargă chiar 
aşa de bine amândorura. Ştii ce? Îţi dau un sfat ş-ai face bine să 
m-asculţi. Dacă nu vrei să-ţi fie mai rău decât îţi e, ar fi bine să 
faci întocmai ce-ţi spun. Ai o cheie la camera asta? 

Spune că da ş-o scoate din buzunar. l-o iau din mână. 

— E-n regulă, zic. Acum am să te-ncui aici în birou. Iţi 
recomand să m-aştepţi până când viu să te iau, căci altfel am 
să-ntorc foaia cu tine şi n-o să-ţi placă. Pe curând. 

les pe balcon, închid uşa ş-o-ncui. Cred că nu risc nimic 
lăsându-l pe Periera-ncuiat acolo. Nu cred că va-ncerca vreo 
figură, fiindcă nu-i genu' lui. l-a intrat frica-n oase. Mă strecor 
tiptil de-a lungu' balconului, cu pistolu' pregătit pentru cazu' 
când Fernandez ar ieşi prin pasaj. 

Când ajung acolo, mă caţăr şi trec prin el. Mă pomenesc 
într-o mică-ncăpere, care-ar veni exact deasupra coridorului ce 
duce de la intrarea principală la ringu' de dans. O lanternă 
aprinsă e aşezată pe podea; şi la lumina ei văd în colţu-ncăperii 
o scară de fier care coboară-n spirală şi duce undeva dedesubt, 
în stânga. 


Cobor tiptil şi scările astea până jos, unde ajung într-un pasaj 
lung din piatră. Mă gândesc un pic ş-ajung la concluzia că 
pasaju' trece pe dedesubt, de la salonu' central al clădirii de-a 
lungu' peretelui din chirpici, care e la capătu' din spate al 
garajului. Imi face impresia că pasajul ăsta a fost iniţial un fel de 
beci al casei. Oricum ar fi, ca ascunzătoare nu-i deloc rău. 

Merg de-a lungu' pasajului până când dau de-o uşă de lemn 
la capăt. Pe dedesubt se vede o lumină. Deschid uşa brusc, intru 
în cameră şi trec repede în partea cealaltă. Mă aflu-ntr-o pivniţă 
de piatră. Câteva becuri electrice sunt aprinse, şi-n colţu' opus îl 
văd pe Fernandez împachetând nişte hârtii într-un geamantan 
rezemat de perete. In partea stângă a pivniţei se află două 
prese mari de tipărit, iar în cealaltă parte sunt o mulţime de 
cutii şi pe rafturi, deasupra lor, sunt sticle, perii şi clişee. 

Aşadar am avut dreptate mie-n sută. 

— Ei bine, Fernandez, zic. 

Se-ntoarce brusc. Îi arăt pistolu'. 

— Domol, băiete, îi zic, că nu-ţi mai ajută la nimic să te-agiţi 
acu', şi-ntrucât vă priveşte, ar fi fost mult mai uşor pentru tine şi 
Periera dac-ai fi ţintit ceva mai bine-n noaptea aia când ai tras în 
mine în timp ce mă-ntorceam cu maşina la Palm Springs. Ştiam 
de-atunci c-ai fost tu, da' m-am gândit că ţi-ar plăcea să crezi că 
eu aş fi poate convins că Henrietta fusese la trăgaciu' pistolului. 

M-apropii de el. 

— Du-te şi te lipeşte de peretele din partea cealaltă 
şi-ncearcă s-atingi plafonu' cu degetele, îi zic. Să fiu în locu' tău, 
n-aş face nici o mişcare. La cea mai mică tresărire îţi aplic 
acelaşi tratament pe care l-ai aplicat şi tu lui Sagers, ticălos 
nemernic ce eşti! 

Incepe să se-ndrepte către perete, da' cu mâinile ridicate. 

— la ascultă, ce dracu ai de gând, Caution? spune. Să nu 
crezi c-o să-ţi meargă cu chestii d-astea. N-ai voie... 

— Tacă-ţi fleanca şi fă ce-ţi zic, Fernandez, îi spun, că altfel te 
execut pe loc şi cu regret, pentru că n-aş vrea ca scaunu' 
electric să piardă un client atât de barosan ca tine şi-n ziua când 
au să te pună la prăjit, am să mă tratez c-un whisky mare, ca 
pentru ocazii speciale. Intoarce-te cu faţa la perete, ţine mâinile 
sus şi nu mişca, ori îţi fac ţăndări şira spinării. 

Execută-ntocmai cum i-am zis. Cercetez geamantanu' pe 
care-l împacheta. Niciodată-n viaţă n-aţi văzut atâta material. E 


plin de acţiuni, obligaţiuni de stat, hârtii garantate cu aur, hârtii 
de o mie de dolari şi câte şi mai câte. lau câteva din materialele 
astea şi mă duc cu ele în partea unde e becul electric şi le 
examinez cu atenţie. 

Toate-s false. 

— Care va să zică aşa stau lucrurile, Fernandez, îi zic. Ştiam 
că bănuielile mele-s întemeiate. Cred că tu şi Periera sunteţi 
nişte nătărăi mai mari decât credeam. Când v-am spus aseară 
c-am să vă iau cu mine la New York de dimineaţă ca martori 
principali, ştiam c-o să vă vedeţi siliţi să faceţi să dispară toate 
materialele astea, ca nu cumva să le găsească cineva în lipsa 
voastră. Contam ca la-ntoarcerea mea aici să vă găsesc în plină 
activitate. Ei bine, uite c-am avut dreptate. 

Poate-ai să-mi spui acum c-aici nu-i o oficină de falsificatori, 
şi chiar dac-ar fi, că-n nici un caz tu nu ştii nimic despre ea. În 
fond, nici nu era o idee proastă. Cred că era simplu ca bună ziua 
să-ndopi clienţii din sala de joc cu material din ăsta, după ce li 
s-a suit concentraţia de alcool în sânge dincolo de limita până la 
care ar fi putut recunoaşte o hârtie falsă de una bună. Era o idee 
grozavă, da' nu şi pentru voi. Hai, mişcă! 

Il iau sus pe scări, îl împing prin pasaj şi-l conduc de-a, lungu' 
balconului. Deschid camera lui Periera şi-i dau brânci înăuntru. 
Intru după el şi-nchid uşa-n urma mea. 

Periera şade la birou şi face o mutră speriată de parcă l-ar fi 
văzut pe dracu'. Il percheziţionez pe Fernandez şi-i iau un pistol 
pe care-l purta la şold. Apoi îl poftesc să ia loc alături de Periera. 
Îmi trânteşte o-njurătură. 

— Puteam să fiu mai deştept, zice. Trebuia să-mi fi dat seama 
că toată povestea aia pe care ne-ai turnat-o cu plecarea noastră 
la New York ca martori principali era pură invenţie. 

— Ai ghicit, Fernandez, îi zic. Nu ţi-ar fi stricat un dram de 
minte-n plus. Care va să zică v-aţi păcălit. Aseară am jucat o 
scenă reuşită-n faţa voastră, arestând-o pe Henrietta pentru 
uciderea lui Granworth Aymes şi pentru falsificare, şi v-aţi prins. 
Aţi crezut că planu' ca s-o-nfundaţi pe dama asta pentru 
păcatele voastre a reuşit. Probabil că m-aţi luat drept un 
nătărău. 

Poate-aţi crezut c-o să scăpaţi basma curată. Da' nu v-a ieşit 
pasienţa. Aţi greşit, şi greşeala asta o s-o plătiţi cu vârf 
şi-ndesat. 


Stau şi mă uit la ei. Periera-şi ţine capu-ntre mâini. Are aeru' 
unui om sfârşit. În schimb Fernandez îşi ţine mâinile în 
buzunarele pantalonilor. Se leagănă cu scaunu' lăsat pe spate şi 
zâmbeşte. 

— Sunteţi cea mai ticăloasă pereche de canalii-mpuţite cu 
care am avut de-a face, zic. Da', mă băieţi, mai aveţi încă ceva 
de-nvăţat. N-am întâlnit pân-acum un pungaş care să nu se fi 
crezut cândva mai deştept decât era şi nici voi nu faceţi 
excepţie. Amicu' vostru Langdon Burdell, femeia de serviciu în 
apartament, Marie Dubuinet, şi paznicu' ăla de la docuri, James 
Fargal, au fost toţi nişte proşti la fel de mari ca şi voi. V-au dat 
de gol cu vârf şi-ndesat. Poate că v-ar interesa să ştiţi cum. Ei 
bine, am să vă spun. 

V-aduceţi aminte când v-am adus pe amândoi la poliţia din 
Palm Springs, imediat înainte de plecarea mea, în ziua când am 
jucat scena aia mare cu frecuşu' pe care l-am tras Henriettei 
pentru îmbrăcămintea pe care-o purtase? Îţi aminteşti, 
Fernandez, că ţi-am arătat o listă a articolelor de îmbrăcăminte 
şi ţi-am spus c-am s-o trimit la New York, iar dacă Marie 
Dubuinet şi paznicu' de noapte vor identifica hainele alea, va fi o 
dovadă pentru mine că Henrietta era aceea care fusese-n 
maşină cu Granworth? Ţi-aduci aminte de asta? 

Ei bine, mă băieţi, un singur lucru nu vi l-am spus atunci. Nu 
v-am spus esenţialu', ş-anume că schimbasem lista. Aia pe care 
v-am comunicat-o vouă n-a fost lista hainelor pe care o 
căpătasem de la Henrietta. Haina şi pălăria pe care ea le 
purtase-n seara aia fuseseră din blană de astrahan neagră, da-n 
lista pe care v-am arătat-o vouă - identică cu cea pe care-am 
trimis-o la New York - am făcut o schimbare. Am indicat că 
purtase o pălărie din piele maro şi o haină din blană de culoare 
gălbuie. 

lar neroada aia de cameristă, Marie Dubuinet, şi nerodu' ăla 
pe paznic de noapte au picat amândoi în cursa pe care le-am 
întins-o. Ambii s-au declarat de acord că hainele-s întocmai 
identice cu cele pe care le purtase Henrietta-n seara aia. Ei bine, 
atâta mi-era de ajuns. Am aflat în felul ăsta că nu ea fusese 
dama din maşina lui Aymes şi mi-a dovedit că dama din maşină 
fusese micuța voastră parteneră de joc Paulette Benito şi mi-a 
mai arătat că toată banda asta blestemată a voastră era ames- 
tecată în afacere şi ce-aţi mai vrea să ştiţi în plus ca să vă facă 


plăcere? 

Nici unu' din ei nu scoate o vorbă. 

— Cred c-am întâlnit multe canalii-mpuţite de când îmi tocesc 
tălpile-n serviciu' federal, le zic, şi socot c-am avut a face şi cu 
ucigaşi care nu s-ar fi dat în lături de la nimic, da' cred 
că-mpreună cu banda voastră de ticăloşi, cu lovitura asta 
grozavă pe care-aţi încercat s-o daţi, v-aţi ridicat în fruntea 
clasamentului. Mi-e scârbă de voi. 

Periera geme. Incepe să plângă şi-l trec toate năduşelile. Am 
impresia că l-am adus în punctul unde pot să-l dau gata. Mă duc 
la bufet şi-i torn un pahar de whisky. Îl iau înapoi şi i-l dau. 

— Dă-l pe gât, băiete, zic, cât timp mai poţi. Aş jura că n-au 
să-ţi dea de băut în ziua când au să te prăjească. 

Ridică privirea. 

— Senor, spune, nu se poate se me prajasca. lo n-am făcut 
nimic, n-am uciso pe nimeni. 

— Ei aş! îi zic. 

lau un scaun pe care m-aşez şi-l privesc. 

— Ascultă, veneticule, zic, socot că ţi-a mai rămas atâta 
minte ca să-ţi dai seama de buclucu-n care-ai intrat. Dacă eşti 
destul de deştept, ai să cauţi să-ţi uşurezi situaţia cât poţi. 
Acum, în momentu' de faţă, nu mă interesează falsificările. Ştiu 
că operaţia a fost făcută aici şi cunosc întreaga poveste. Ceea 
ce mă preocupă-n momentu' de faţă e următoarea chestie: 

Cineva d-aici - adică unu' dintre voi doi, băieţi - l-a-mpuşcat 
pe Jeremy Sagers. Acu' cred că ştiu cine l-a ucis. Am dedus totu' 
şi-s ferm hotărât în privinţa unui lucru. Individu' care 
l-a-mpuşcat o să plătească frumuşel cu viaţa, iar celălalt ar mai 
avea o şansă. Poate c-ar scăpa cu vreo cinci până la douăzeci de 
ani pentru complicitate la falsificări. 

Mă opresc şi-mi aprind o ţigară. Le dau acestor indivizi timp 
berechet să fiarbă-n suc propriu. 

După câtăva vreme continui. 

— Acu' ceea ce trebuie să hotărâți voi doi, măi băieţi, e vina 
pentru care urmează să fie dat în judecată unu' şi celălalt. Dacă 
vreunu' dintre voi vrea să-l dea-n gât pe celalalt, e-n regulă. In 
caz contrar v-arestez pe-amândoi pentru culpa de omor şi, dacă 
n-o să faceţi impresie bună curţii, socot c-o să vă frigă şi pe unu' 
şi pe altu. Da' c-un pic de noroc, unu' dintre voi poate să scape 
mai ieftin. Aşa că sfatu' pe care pot să vi-l dau e să vă grăbiţi cu 


gânditu', că altfel s-ar putea ca doi tâlhari să fie puşi la prăjit 
pentr-un singur omor. 

Stau şi-aştept. Fernandez zâmbeşte-ntruna. Stă cu scaunu' 
mereu lăsat pe spate. Mă priveşte doar şi rânjeşte. 

Da' lui Periera nu-i vine nici pe departe la-ndemână. 
Năduşelile-l trec mai mult ca oricând şi mâinile-i tremură. Socot 
că-ntr-o clipă va-ncepe să ciripească, nu pentru alt motiv decât 
acela că ăsta-i genu' lui. Şi am dreptate. Mai stăm ce mai stăm 
vreo juma' de minut ş-apoi începe să vorbească. 

— N-am empuşcat pe nimeni, señor, spune. lo n-am ucis 
niciodata un ombre, en toda viaţa mea niciodata n-am ucis un 
ombre. Nu am avut niciodata revolver. Spun adeverat. N-am 
ucis niciodata pe Sagers. 

— Care va să zică nu l-ai omorât tu, îi zic. Foarte bine, 
Periera, zic. Acu' ia aminte la vorbele mele. Eu am să spun, iar 
tu nu trebuie decât să confirmi dacă-i aşa şi tot ce mai trebuie 
să faci e să semnezi o declaraţie în sensul ăsta când te-oi duce 
la secţia de poliţie din Palm Springs. 

Arunc chiştocu' şi mă duc la bufet să-mi torn o băutură, Sunt 
destul de mulţumit de felu-n care se desfăşoară lucrurile şi cred 
că poate-n câteva ore am să-nchei afacerea asta până la proces. 
Revin şi m-aşez. Îmi aprind o nouă ţigară. 

— lată cum cred c-a fost, Periera, zic. Când mi s-a-ncredinţat 
pentru prima oară afacerea asta cu falsuri şi m-am dus să-l 
vizitez pe Langdon Burdell la New York, am, mă băieţi, impresia 
că v-a informat că autorităţile federale au luat afacerea asta sub 
obiectiv. Da' nu numai că v-a informat, ci a găsit şi o poză de-a 
mea pe care a tăiat-o dintr-o gazetă oarecare - asta-i poza pe 
care am găsit-o pe fundu' unei lăzi de gunoi, în cămara din 
spatele barului, adică-n locu' unde-a fost pus şi trupul lui Sagers 
la congelat într-un frigider - şi când a găsit fotografia aia din 
ziar, a scris pe marginea ei „Asta-i tipul” şi i-a trimis-o lui 
Fernandez aici, aşa ca să ştiţi cine sunt când o să-mi fac 
apariţia. 

E-n regulă. În fine, ajung aici. Intru-n bomba asta, crezând că 
nimeni nu mă cunoaşte. Joc o scenă grozavă cu Sagers, aşa că 
să-i dau posibilitatea să-mi paseze toate informaţiile pe care le-a 
strâns, iar voi, mă băieţi, priveaţi ca la teatru. Ştiaţi cine sunt 
ş-aţi prins mişcarea. Din scena pe care-am jucat-o, v-aţi dat 
seama că Sagers lucrează cu mine. 


Foarte bine. Aşadar în noaptea aia când localu' fusese închis - 
ş-aţi avut grijă să trageţi obloanele bine şi devreme - Sagers 
urcă aici şi vă toarnă povestea pe care i-am zis eu să v-o vândă. 
Spune că un oarecare tip din Mexic i-a lăsat nişte pitaci şi că 
renunţă la slujbă şi se cară la Arispe. Îşi ia rămas-bun de la voi. 
lese din încăperea asta. O porneşte de-a lungu' balconului 
şi-ncepe să coboare treptele pe partea cealaltă şi socot că 
Fernandez îşi închipuie că există posibilitatea ca omul ăsta să 
ştie puţin mai mult decât e sănătos - căci n-am cum să ştiu dacă 
Sagers n-a descoperit ceva în intervalu' dintre momentu' când 
am părăsit bomba asta şi clipa când i-am găsit cadavru'. Poate 
c-a văzut pasajul sau altceva. 

Oricum ar fi, Fernandez se duce la uşă şi-l ia pe Sagers în 
cătare. Trage de-a curmezişul ringului de dans. Îl nimereşte pe 
Sagers în picior. Sagers se rostogoleşte pe scări şi Fernandez îl 
mai împuşcă de vreo două ori, da' tot nu-l poate omori - băiatu-i 
prea rezistent. Atunci Fernandez se duce de-a lungu' balconului, 
coboară treptele şi mai trage vreo câteva focuri în bietu' băiat, 
de la o distanţă atât de mică încât avea urme de pulbere pe 
haine ş-arsuri pe piele. 

E-n regulă. In sfârşit, omu' se hotărăşte să moară, iar 
Fernandez s-apleacă atunci peste el şi-ncepe să-l tragă-n sus. ÎI 
trage de şnuru' de-argint al cămâşii, şi ciucurele cade pe treapta 
unde l-am găsit mai târziu. Apoi taurul ăsta de Fernandez îl saltă 
pe umăr şi-l pune la conservat, într-un sac, în frigider. 

Mă opresc. Mă uit la Periera. Plânge nestăpânit, obrajii-i sunt 
inundaţi de lacrimi. 

— Ei bine, zmeule, zic, se potriveşte sau e chiar întocmai? 

Nu poate să vorbească, dă numai din cap. Fernandez îl 
priveşte. 

— Hai, tacă-ţi gura, zice. Habar n-ai ce vorbeşti. Parcă te văd 
că-l laşi pe sticletele ăsta ticălos să te facă să declari tot ce-ar 
vrea el să zici. 

— Ascultă, Fernandez, îi spun. Nu mi-ar plăcea să fiu nevoit 
să intru-n tine. Ţi-am mai stricat o dată portretu', da' acu-ți 
promit un lucru, dacă mai pun iarăşi căngile pe tine, am să te 
deteriorez până la ireparabil. Ţine-ţi cât poţi fleanca aia lipită cu 
leucoplast. La scena asta tu să-l faci mai bine pe mutu'. 

E-n regulă, Periera, zic, aşadar Fernandez l-a-mpuşcat pe 
Sagers. E-n ordine, asta nu se mai poate-ndrepta. Acu' să-mi 


spui şi tu ceva, Fernandez, de vreme ce ai mâncărime la limbă; 
unde l-ai îngropat pe băiat, hai? 

— Nu se prinde! zice Fernandez. Nu spun nici o vorbă. Habar 
n-am despre ce vorbeşti. Nu spun nimic până când nu sunt 
asistat de-un avocat. 

M-apucă râsu'. 

— Speranţele pe care vi le puneţi în avocat pur şi simplu 
mă-nnebunesc, zic. 

Între timp Periera şi-a recăpătat graiu' şi intervine: 

— Ve spun, señor, ve spun adeverat! Ce aţi zis este corect. 
Fernandez asta el a ucis pe Sagers. Credea che ştie prea mult. 
El l-a pus en groapa la capul de la perete din spatele de la garaj. 
Am vezut cu ochii mei. 

Mă uit la Fernandez. N-a-ncetat să zâmbească. N-a-ncetat să 
se legene cu scaunu-nainte şi-napoi. Se-apleacă pe spate atât 
de mult încât cred c-ar putea să cadă dintr-o clipă-n alta. Apoi, 
cu o viteză extraordinară, mă ia prin surprindere şi-mi face o 
figură tare. Într-o clipă când se lăsa cu scaunu' pe spate, se ţine 
cu mâinile de sertaru' biroului din faţa sa. Acesta se deschide şi 
din el scoate un pistol, care este înăuntru şi bagă patru gloanţe 
în Periera. Veneticu' trage un urlet ş-apoi începe să scâncească. 
E împuşcat în plin, de la mică distanţă, şi nu-nfloreşte deloc. 

Se prăbuşeşte pe birou. În clipa aia las automatu' meu ` 
s-arate ce ştie. Îl tratez pe Fernandez cu aceeaşi monedă. Îi 
plasez două drept în pompă. g 

Cade de pe scaun într-o parte. Mă duc şi m-aplec peste el. În 
spatele meu îl aud pe Periera continuând să scâncească. 
Fernandez ridică privirea către mine şi-ncepe să vorbească. O 
dâră de sânge i se prelinge din colţu' gurii. Zâmbetu' nu l-a 
părăsit. Arată ca dracu'. 

— Nu ţine, copoiule, zice. N-ai să mă prăjeşti. N-ai să... 

Se stinge. 

Periera stă liniştit. Cred că s-a terminat şi el. Când mă-ntorc 
să-l privesc, văd că am dreptate. Ochii-i sticlesc încremeniţi. 

Îmi întorc privirea către Fernandez. Zace chircit pe podea, cu 
ochii holbaţi la plafon. 

Aşadar iată-i pe cei doi zmei care-au crezut că pot să fie mai 
tari decât legea. Doi nătărăi, care şi-au închipuit că pot să-şi 
facă de cap. Fernandez, o brută ordinară, cu capu' gol, şi nimic 
altceva-n afară de muşchi ş-un pistol, şi Periera, un pungaş 


venetic agăţat de remorca lui. Ăştia-ntotdeauna termină la fel. 
Ori li se curmă firu' zilelor, aşa cum au păţit-o ticăloşii ăştia, ori 
termină pe scaun, cu groaza-n suflet, văicărindu-se de mamă. 

Indivizii ăştia-mi provoacă scârbă. 

Fac un pas peste Periera ş-apuc telefonu'. Îl chem pe Metts. 
Intră pe fir destul de repede. 

— Alo! Ascultă, Metts, îi zic. Îţi vorbesc de la morgă - pen' 
c-aşa arată cel puţin p-aici. Îţi ţin la dispoziţie o pereche de 
tâlhari înţepeniţi şi cred c-ai putea să trimiţi să-i adune până nu 
se crapă de ziuă. 

Îi povestesc cele ce s-au întâmplat. Nu pare să fie prea mult 
surprins. Spune că, după părerea lui, Fernandez m-a scutit de 
multe necazuri lichidându-l pe Periera şi împărtăşindu-i soarta. 

ÎI întreb cum stau lucrurile în sfera sa. Spune că toate-s cum 
nu se poate mai bune. Henrietta aşteaptă şi discută. situaţia cu 
Maloney, încercând să-şi închipuie ce naiba urmăresc. Maloney 
e atât de somnoros că de abia-şi ţine ochii deschişi, iar Metts 
face pasienţa de unu' singur. 

— Perfect, îi zic. Acu' vreau să te mai rog să-mi faci un mic 
serviciu. Trimite unu' dintre băieţii tăi să găsească din pământ 
din piatră seacă un coşciug pentru Sagers. L-au îngropat p-aici 
pe undeva şi aş vrea să-i adun rămăşiţele, să le duc într-un loc 
potrivit. Dacă ai un antreprenor de pompe funebre la-ndemână, 
fă-i vânt încoace. 

— E-n regulă, Lemmy, spune. Trebuie să mărturisesc că nu-ţi 
pierzi vremea. l-ascultă, cât ai de gând să ne ţii treji p-aici? Tie 
nu ţi-e somn niciodată? 

— Nu te lăsa, zic. Partida asta e aproape de sfârşit. Trebuie 
să mai trec pe la locuinţa Henriettei, unde vreau să cotrobăi 
niţel, după care socot c-am terminat p-aici. Cred c-am să fiu 
înapoi la tine în mai puţin de patruzeci de minute, Spune-mi, 
Metts, ce mai face micuța mea prietenă Paulette? 

— E bine mersi, spune. S-ar zice că-i tot atât de fericită ca o 
pisică cu dureri de dinţi. Am fost s-o văd jos în beci acum o 
jumătate de oră. Îi face viaţă grea paznicei mele d-acolo. Zice că 
vrea un avocat şi i-am comandat unu' să-i vină la prima oră 
mâine de dimineaţă. Ultimul lucru pe care l-am aflat despre ea 
este c-a renunţat să se mai plimbe de colo-colo ca o tigroaică 
după gratii şi s-a culcat, Poate c-a şi adormit. 

— E-n regulă, îi zic. Şi-acu, ascultă, Metts, şi bănuiesc că ăsta 


va fi ultimu' lucru pe care-ţi voi cere să-l faci pentru mine. 
Peste-o juma' de oră trezeşte-o pe Paulette. Scoate-o din beci şi 
ia-o la tine acasă în camera de zi. Dacă face pe nebuna, pune-i 
nişte brățări de oţel. Da' să n-o laşi să se-ntâlnească cu 
Henrietta, sau cu Maloney, sau cu oricare altu' până n-ajung eu 
acolo. Apoi, după ce mă-ntorc eu, cred că vom încheia şi 
afacerea asta. 

— E-n ordine, spune. Am să-ţi pregătesc tot decoru'. Cu bine, 
Lemmy. 

Pun receptoru-n furcă. Mă duc la bufet şi mă tratez c-o 
băutură. Aprind apoi o ţigară şi trag un fum adânc. Are un gust 
extraordinar. 

Pe urmă fac puţină ordine. Îl apuc pe Fernandez şi-l aşez la 
loc pe scaun, iar pe Periera îl aranjez cât pot de bine. lau de pe 
birou o rolă de hârtie adezivă şi din pragul uşi arunc o ultimă 
privire la perechea asta de tâlhari. 

Sting apoi lumina şi-o roiesc. Încui uşa-n urma mea şi o 
sigilez în câteva locuri cu hârtie adezivă, ca să nu intre nimeni 
până când Metts nu trimite procuroru' să instrumenteze. 

Apoi mă opresc pe balcon şi privesc la ringu' de dans. Razele 
lunii străbat şi umplu localu' de umbre. 

Clădirea are un aspect deplorabil. Arată tot atât de trist cum 
arată oricare alt local când parchetu' nu-i plin de perechi care 
dansează şi orchestra nu cântă - când lipsesc damele grozave, 
care să-şi etaleze luxu' şi farmecele. 

Luna face ca bomba asta să aibă un aspect puţin cam ieftin. 

Cobor şi ies prin uşa din dos şi mă-ndrept agale către locul 
unde mi-am lăsat maşina. 

E o noapte grozavă şi mă simt bine. Abia când ambalez 
motoru' îmi dau seama că-s teribil de obosit. Demarez şi 
mă-ndrept către mica fermă unde locuieşte Henrietta. 

Când ajung acolo, bat puternic în uşă. Nu-mi răspunde nimeni 
şi mă gândesc că femeia de serviciu, care vede de Henrietta, a 
plecat pe undeva. Poate că-i e frică să stea singură pe-ntuneric. 

Forţez uşa şi urc până la camera Henriettei. Când intru-n ea, 
simt parfumu' pe care-l foloseşte - garoafe, întotdeauna mi-au 
plăcut garoafele. Chiar în faţa mea e şiru' de pantofi cu câte o 
cataramă de argint sau alt ornament ici şi colo strălucind în 
lumina lunii. Aşezat pe un scaun - aşa cum era şi-nainte - stătea 
şalu' Henriettei. 


Vă mărturisesc că-mi face plăcere să fiu în camera asta. Sunt 
unu' dintre oamenii aceia care cred c-o încăpere poate să spună 
o poveste-ntreagă despre oamenii care locuiesc în ea. Cred 
că-ncep să devin sentimental şi felu' ăsta de-a fi nu mi se 
potriveşte, drept care mă scutur ca să mă trezesc la realitate - 
să nu mă-ntrebaţi! 

Mă pun pe treabă. lau încăperea sistematic. O cercetez 
centimetru cu centimetru, da' nu găsesc ce caut, până când, 
tocmai când eram pe punctu' de a pierde orice speranţă, în fine 
dau de fir. 

Deschid un dulap cu haine, care-i în colţ. Găsesc o casetă. O 
deschid şi-năuntru e un teanc de scrisori. Le parcurg până când 
dau de una care-i scrisă de Granworth Aymes. E o scrisoare 
de-acu' un an şi se pare că Henrietta a păstrat-o pentru că avea 
o listă de cărţi pe care Aymes o ruga să i le procure. 

lau scrisoarea asta la lumină ş-o citesc Apoi o pun în buzunar 
şi m-aşez în scaunu' pe care-i aşezat şalu' şi mă gândesc. 

După puţin mă ridic ş-o iau din loc. Incui uşa casei, mă sui în 
maşină şi pornesc înapoi spre Palm Springs. 

Am întreaga afacere-n buzunar. Scrisoarea asta a lui Ames i-a 
pus capacu'. Sunt un om dur de felu' meu, da' simt că-mi vine 
rău. 

De ce? Păi, multe cazuri împuţite am rezolvat la viaţa mea şi 
am văzut multe combinaţii ticăloase. Mi-am scos sufletu' cu 
tâlharii de când mă ştiu şi nu mi-au rămas multe de-nvăţat. 

Da' vreţi, nu vreţi să credeţi, asta-i afacerea cea mai 
ticăloasă şi cea mai murdară de care m-am ocupat pân-acu'. E 
atât de scârboasă încât l-ar face pe cel mai nesimţit asasin să-şi 
predea armele şi să caute cât mai degrabă un loc 
de-nchinăciune. 

Mi-ar fi plăcut să-l văd pe Fernandez suit pe scaun şi prăjit. 
Individu' ăla ar fi meritat scaunu' şi-mi pare rău c-am fost nevoit 
să-l împuşc. Da-nainte de-a termina cu afacerea asta, mai sunt 
încă vreo trei sau patru oameni care or să facă mica plimbare de 
la celula condamnaților la moarte până la scaunul electric şi 
când o să-i văd pe drumu' ăsta, am să beau ş-am să dansez. 

Incep să cânt „Cactus Lizzie”. lmi mai ia, cum s-ar zice, gustu' 
amar din gură. 


Capitolul XIV 
ADEVĂRUL IESE LA LUMINA 


Mă uit la ei. 

Ocup scaunu din spatele mesei de scris a lui Metts, din 
camera sa de zi. E ora patru fără douăzeci de minute. Metts stă 
în colţ, aşezat într-un fotoliu mare, trage din lulea şi are aeru' ca 
şi cum toată adunarea asta ar fi egală cu zero. Henrietta 
şade-mpreună cu Maloney pe-o sofa mare în partea dreaptă 
a-ncăperii, iar Paulette stă pe un scaun în partea opusă, 
arborând un zâmbet mic şi ironic, de parcă toţi am fi căzuţi pe 
cap, în afară de ea. 

Domneşte linişte. E o atmosferă oarecum odihnitoare, pentru 
că Metts a stins lampa din mijloc şi n-a rămas aprinsă decât o 
lampă cu picior, în colţul din spatele Paulettei. Lumina îi cade pe 
faţă ş-o face s-arate mai mişto ca oricând. Vă spun că voi 
damele sunteţi nişte creaturi ciudate. Uitaţi-vă, de pildă, la 
Paulette asta. E-o damă grozavă, c-o siluetă pe cinste, trăsături 
frumoase, ţinută şi personalitate, da' nu poate trăi ca orice 
femeie. Parcă s-ar simţi obligată să ridice casa-n sus. 

Adesea mă mir şi mă-ntreb, din ce cauză poate s-o ia o 
femeie pe calea asta? Aş vrea să ştiu ce gărgăuni le intră-n cap, 
făcându-le să devină capul atâtor rele, pentru că niciodată n-am 
cunoscut un tâlhar sau o acţiune banditească în spatele căreia 
să nu se găsească vreo damă şi cred că franţuzu' ăla care-a zis 
„Cherchez la femme” îşi cunoaşte marfa. Am impresia că fiecare 
caz pe care l-am atacat vreodată s-a redus în cele din urmă la 
„Cherchez la femme”. Da' poate că asta-i ceea ce face ca viaţa 
să fie atât de interesantă. 

li privesc pe toţi şi zâmbesc. 

— Ei bine, fraţilor, zic, iată ceea ce se poate numi sfârşitu' 
poveştii. Cred că-ntr-o oarecare măsură nu respect uzanţele prin 
faptu' c-am convocat adunarea asta chiar acu' şi fără ca 
avocatu' Paulettei să fie prezent. Da' nu-i cazu' să fii-ngrijorată, 
Paulette, n-am să-ţi mai pun nici un fel de-ntrebări şi n-am să-ţi 
cer nici o declaraţie. Ce-ai să faci sau ce n-ai să faci, te priveşte 
direct şi personal. 

Întorc privirea către Henrietta. 

— Scumpo, îi zic. Ţie ţi-a fost rezervat tratamentu' cel mai 


dur. De fapt, am fost silit să ţi-l aplic aşa şi să-ţi fac zile fripte, 
pentru că era singuru' mod în care puteam să dirijez treaba ca 
să iasă ceva. În ziua când te-am adus aici, la secţia de poliţie, şi 
te-am luat la-ntrebări despre hainele cu care erai îmbrăcată-n 
noaptea când ai venit la New York de la Connecticut, n-am făcut 
altceva decât să joc o scenă. Era o-nscenare pe care am 
încropit-o pentru Fernandez şi Periera. Urma să plec în Mexic şi 
trebuia să pun ceva la cale, pentru a-i face să creadă că-ntreaga 
afacere era-ncheiată şi că tu erai femeia pe care aveam de gând 
s-o-nfund pentru uciderea lui Aymes. 

Acelaşi lucru l-am urmărit, aseară, când te-am arestat pentru 
asasinarea lui Aymes. Trebuia să-i fac pe indivizii ăştia doi să 
creadă c-aveam dosaru-ncheiat cu toate dovezile-mpotriva ta şi 
că-i luam cu mine la New York ca martori. Trebuia să fac asta, şi 
uite de ce: ştiam că dac-ar fi fost obligaţi să plece de la fermă a 
doua zi în zori, primul lucru de care s-ar fi ocupat în cursu' nopţii 
ar fi fost să facă să dispară întregu' dispozitiv pe care-l foloseau 
pentru falsificări. Ştiam că atelieru' era pe undeva pe-acolo, da' 
trebuia să-i fac să-mi arate unde anume, şi asta era calea pe 
care-am ales-o... Îmi pare rău, prinţeso, da' după ce-am să 
termin, cred că vei înţelege. 

Henrietta îmi adresează un zâmbet discret. 

— E-n regulă, Lemmy, spune. Îmi pare rău că te-am jignit. 
Puteam să-mi închipui că eşti mult prea deştept ca să mă 
bănuieşti de asasinat. 

— Perfect, îi zic. Ei bine, fraţilor, cred că am o grămadă de 
lucruri să vă spun ş-aş vrea să m-ascultaţi cu cea mai mare 
atenţie. În special tu, Paulette, să iei bine aminte la ce-am să 
zic, pentru că trebuie să-ţi dai seama de felu-n care un lucru sau 
altu' poate să-ţi influenţeze situaţia. Am spus adineauri că, din 
punct de vedere strict legal, adunarea asta nu-i câtuşi de puţin 
în ordine; da' dac-am convocat-o, am făcut-o numai în folosu' 
tău. După ce vei asculta ce am de zis, ai să te-ntorci în celulă 
ş-ai să meditezi, apoi te mai gândeşti şi la lucrurile pe care-o să 
i le spui mâine dimineaţă şi avocatului ăla al tău. 

— E-n regulă. Care va să zică iată cum stau lucrurile: 
Fernandez şi Periera sunt morţi. Periera l-a trădat pe Fernandez 
şi Fernandez l-a-mpuşcat. Eu l-am achitat pe Fernandez şi cu 
asta basta. Amândoi aceşti indivizi erau complici în afacerea cu 
falsurile lui Granworth Aymes, iar tipu' care era-n spatele 


acestor falsuri şi capu' bandei era chiar Granworth Aymes. 

Şi lui Granworth Aymes i-a venit o idee grozavă. Se ştia în 
general că juca la bursă. Şi de fapt chiar aşa făcea - uneori. 
Când afacerile-i ieşeau bine, era-n regulă; în schimb când nu 
mergeau, atunci socotea că putea să te forţeze prin falsificări. 
Această bombă Altmira - localu' pe care l-a clădit şi l-a ipotecat 
lui Periera - era locul unde se confecţionau hârtiile false şi ori că 
era un plan bun, să nu mă-ntrebaţi! A-nceput prin a-l pune pe 
Periera să scoată nişte bancnote false, fiindcă era uşor să fie 
puse-n circulaţie sus, în camera de joc. Oamenii care-s îndopaţi 
cu alcool n-au ambiția să examineze hârtiile pe care le-au 
câştigat sau pe care le-au primit în schimb, şi majoritatea tipilor 
care jucau la fermă erau păsări călătoare. Dac-ar fi venit vreunu' 
care locuia în Palm Springs, cred că s-ar fi abținut să-i bage pe 
gât hârtii false. Aşteptau de obicei câte un fraier ca să-l umple 
de bani contrafăcuţi. 

Ţi-aduci aminte, Metts, că-n prima seară când am venit aici 
mi-ai povestit c-ai avut cândva un caz, un tip care fusese găsit 
cu bila spartă, undeva-n deşert, nu departe de fermă? Îți 
aminteşti ce mi-ai spus? Că omu' ăla-şi găsise moartea sus în 
camera de joc. Ei bine, cred c-ai avut dreptate. Am impresia că 
ăsta a fost unu' dintre puţinii oameni care a făcut tărăboi pentru 
că i s-au plasat nişte bancnote false. Ş-atunci l-au miruit. Una 
peste alta, ideea asta de a se folosi de fermă ca loc pentru 
scurgerea acestor hârtii contrafăcute în buzunarele oamenilor 
era tare. A mers uşor. 

De-abia după aia au început să scoată acţiuni şi obligaţiuni 
false, ş-am să vă spun mai târziu de ce au făcut-o. 

Banda asta era bine organizată. Aymes era capu', iar 
Langdon Burdell împreună cu fecioru' din apartament, cu 
şoferu', Fernandez, şi cu camerista Marie Dubuinet, lucrau cu 
toţii mână-n mână. Periera era-nsărcinat cu conducerea localului 
şi tipărirea hârtiilor false. Cred că le-a mers jocu' ăsta prea 
multă vreme. 

E-n regulă. Acu' am să vă spun de ce s-au apucat să facă 
acţiuni, obligaţiuni şi transferuri false, ş-am să vă povestesc de 
ce au făcut obligaţiuni de-alea de stat în valoare de două sute 
de mii de dolari, cu care-a fost încălţată Henrietta. E o poveste 
grozavă, iar dama care poartă răspunderea şade-n mijlocu' 
nostru aici şi acum. 


Zâmbesc către Paulette. Ea-mi întoarce privirea şi-mi râde-n 
nas. E încă dispusă să lupte şi nu-i pasă de nimic. 

— Şi ţie trebuie să-ţi cer scuze, Paulette, îi zic. Trebuie să-ţi 
cer scuze pentru că le-am adus înapoi aici sub învinuirea de a-l 
fi omorât pe Granworth Aymes. Tu nu l-ai omorât, da-n 
momentele alea mi se părea motivu' cel mai potrivit pe care-l 
puteam invoca. In clipa de faţă eşti reţinută pentru complicitate 
la falsuri, da' nu-i cazu' să te laşi năpădită de vreun sentiment 
de automulţumire. Stai cuminte ş-ai răbdare până termin, după 
aia poţi să râzi cât pofteşti. 

Ei bine, aşadar cam c-un an în urmă, Granworth o-ntâlneşte 
pe Paulette care-i cade cu tronc la inimă, iar ea se-ndrăgosteşte 
de el. Cred că el era o creatură slabă, timidă, un gen de om care 
nu i-ar fi putut rezista unei dame grozave, cu o personalitate 
puternică, aşa cum e Paulette. Aştia doi sunt nedespărţiţi, apoi 
Paulette află despre afacerea cu bancnotele false şi i se pare că 
chestia-i grozavă. 

Ş-atunci îi vine o idee diabolică. Trebuie să vă daţi seama că 
ea posedă şi un soţ şi că soţul ăsta-i pe ducă. E tebecist în 
ultimu' grad şi nu poate să circule cine ştie ce. Nu vine la New 
York şi nu bănuieşte ce se petrece-ntre soţia lui şi Granworth. 

Da' după toate semnele, nu mai are mult de trăit şi Paulette 
nu vrea s-aştepte până moare ca să pună laba pe banii lui. Aşa a 
ajuns la ideea asta drăcească. | se năzare c-ar fi grozav să-l 
determine pe Rudy Benito să-şi plaseze investiţiile prin 
intermediul lui Granworth Aymes şi-i sugerează lui Granworth 
c-ar fi o idee colosală dacă toate acţiunile şi obligaţiunile pe care 
el primeşte ordinu' să le cumpere pentru Rudy ar putea fi 
contrafăcute aici la fermă. Cu alte cuvinte, ea şi cu Granworth 
pun mâna pe bani şi-i plasează lui Rudy acţiuni şi obligaţiuni 
false. 

Rudy nu va afla nimic, pentru că Paulette face pe soţia 
iubitoare, care se ocupă de afacerile lui - mă-nţelegi? Ea va fi 
persoana care mânuieşte certificatele, acţiunile şi documentele 
respective, iar Rudy e prea bolnav ca să cerceteze operaţiile 
mai îndeaproape şi, având încredere-n nevastă-sa, nu le ia sub 
lupă. 

Toate astea-s de natură să v-arate cât de ticăloasă poate fi o 
damă când îşi pune-n gând să se comporte aşa. Socot că 
majoritatea femeilor ai căror soţi ar fi bolnavi s-ar considera 


fericite să stea-n apropierea lor şi să le dea o mână de ajutor. 
Da' Paulette e construită altfel. Prinţesa asta are ceva din 
brutalitatea unui criminal de rând - şi nu mă-ntrebaţi ce dură e! 

Care va să zică operaţiile merg bine şi se strecoară ne- 
descoperiţi. In câteva luni l-au ras pe Rudy de tot ce-a avut, iar 
tot ce i-a rămas e un teanc de certificate false. 

Să zicem că-i în regulă. Să zicem că toate merg ca pe roate, 
când se-ntâmplă ceva. Intr-o zi - o zi-n care cred că Paulette era 
plecată la New York - Rudy se lasă examinat din nou de către un 
specialist. Asta-i spune că e-ntr-o tare destul de proastă, da' c-ar 
putea să ţină mai mult dacă s-ar stabili într-un loc cu climă mai 
bună, ca-n Arizona sau Mexic. Rudy-şi propune s-asculte sfatu' şi 
se gândeşte să-şi examineze situaţia financiară, ca să vadă cum 
stă. Aşa că, probabil, se duce şi scoate unele dintre acţiunile şi 
obligaţiunile care se găsesc în seifu' Paulettei şi trece poate cu 
ele pe la agentu' de schimb de prin partea locului, aşa ca să 
vadă cât valorează hârtiile şi să se intereseze cât de repede 
poate să le transforme în bani lichizi. Sunteţi oare-n stare să 
vă-nchipuiţi şocu' zdravăn pe care l-a avut Rudy Benito când a 
aflat că-ntregu' pachet e contrafăcut şi nu valorează nici măcar 
cât hârtia pe care-i tipărit? 

Vă puteţi imagina ce-a simţit bietul om? Scandalul a izbucnit 
la-ntoarcerea Paulettei. li cere socoteală pentru cele-ntâmplate. 

Şi ce-i răspunde ea? Vezi bine, nu poate să-i spună că-i 
amestecată în afacerea asta. Atunci e silită să pretindă că 
Granworth i-a păcălit pe-amândoi. li spune lui Rudy că nu-i cazu' 
să se necăjească, pentru că Granworth a dat o lovitură la bursă - 
ceea ce s-a şi-ntâmplat - şi c-o să-l facă să scuipe francii dacă 
nu vrea să se vadă reclamat la politie. 

Da' credeţi că n-a plictisit-o Rudy? Fiţi siguri că-n fundu' 
sufletului ei îl urăşte de moarte. Nu-1 poate suferi în primu' rând 
pentru că nu mai avea mult de trăit. Nu-l putea suferi în al 
doilea rând pentru că-l driblase şi trebuie să-şi fi dat seama câtă 
ticăloşie zace-n ea însăşi, dacă se gândea vreodată la ea. Da' 
când omul ăsta bolnav ş-amărât dă dovadă de suficientă 
inteligenţă pentru-a pricepe că-i înşelat pe toate feţele, presu- 
pun că ea s-a-nfuriat la culme. După aia-l urăşte pe omul ăsta ca 
pe dracu.' 

De-ndată ce găseşte posibilitatea, îl cheamă pe Granworth la 
telefon şi-i spune că Rudy şi-a dat seama de escrocherie şi că 


vor fi nevoiţi să-i închidă gura restituindu-i pitacii. 

Granworth spune că-i în regulă, da' vă rog să mă credeţi că 
nu-i câtuşi de puţin încântat, ş-am să vă spun de ce. Tocmai 
câştigase două sute de bătrâne la bursă jucând curat. Se 
gândeşte să renunţe la afacerea asta cu falsurile şi să lucreze 
cinstit. Pe deasupra, a-nceput să se plictisească şi de Paulette. A 
mers atât de departe încât i-a transferat cele două sute de 
bătrâne soţiei sale Henrietta şi-n afară de asta a mai contractat 
o asigurare pe viaţă pentru o sumă mare. Ideea ca să se 
despartă de pitaci nu-l încântă deloc, da-i răspunde Paulettei că 
e-n regulă şi că principalu-i ca Rudy Benito să nu facă scandal. 

Rudy, însă, devine bănuitor. E convins că Paulette trebuie să 
fi ştiut ceva despre chestiile care se petreceau. la informaţii şi 
află că Paulette a fost văzută frecvent împreună cu Granworth - 
că de fapt numele lor se pomenesc laolaltă. 

Bietu' băiat nu ştie ce să facă. Işi dă seama că Granworth e 
un escroc şi-ncepe s-o bănuiască şi pe propria sa soţie, aşa că 
s-aşază şi-i scrie Henriettei o scrisoare nesemnată. li spune că 
bărbatu-su se ţine de fusta unei femei, da' nu-i pomeneşte 
numele. li trimite scrisoarea asta pentru ca s-o asmută pe 
Henrietta împotriva lui Granworth şi să strice căruţa dintre el şi 
Paulette. 

Ne apropiem acu' de momentu' când lucrurile-ncep să ia 
o-ntorsătură mai tare. Din Hartford, Connecticut, Henrietta-i 
expediază câteva scrisori lui Granworth în care-l acuză că umblă 
c-o femeie ş-asta-l pune pe Granworth în încurcătură. Trebuie să 
reintre în posesia obligaţiunilor alea în valoare de două sute de 
mii de dolari, care-s depuse-n seif pe numele Henriettei. aşa ca 
să le poată da lui Rudy să-i astupe pliscu', iar manevra asta 
trebuie s-o facă fără ca Henrietta să ştie ceva. Ş-atunci ce pune 
la cale? Porneşte la acţiune de-ndată ce primeşte prima 
scrisoare de la Henrietta. I| pune pe Periera să-i confecţioneze 
nişte obligaţiuni de stat contrafăcute, pe care le introduce-n seif, 
sustrăgându-le pe cele veritabile. In felul ăsta socoate că-i în 
siguranţă. Obligaţiunile false o vor ţine pe Henrietta liniştită, iar 
el poate să le predea pe cele veritabile lui Rudy şi să-l 
liniştească şi pe ăsta. Paulette i-a spus că Rudy nu mai are mult 
de trăit, iar el socoate că după moartea lui va putea să recapete 
obligaţiunile veritabile. 

li spune Paulettei toată tărăşenia, şi ea consideră că-i o idee 


grozavă pe care trebuie doar s-o pună cu atenţie-n aplicare, ca 
să iasă basma curată. Da' ei uită de un singur lucru. Il uită pe 
Rudy Benito. Omul ăsta a devenit bănuitor şi nu numai că-l 
bănuieşte pe Granworth, însă acum o bănuieşte şi pe Paulette. 

Ş-aşa se face c-ajungem în ziua cea mare. Ajungem în ziua de 
doişpe ianuarie - ziua când Granworth Aymes s-a dus peste 
muchia docului lu' Cotton. Eu unu' socot că ziua asta-i un fel de 
zi foarte interesantă. De fapt voi merge atât de departe încât 
s-afirm că niciodată-n cursul unei îndelungate cariere-n care am 
avut a face cu escroci şi criminali şi borfaşi de tot felu', n-am po- 
menit o zi care să semene cu acest doişpe ianuarie. 

E o zi pe care o să v-o amintiţi cu toţii cât o să trăiţi şi-n ce 
mă priveşte socot c-o să mi-o amintesc şi eu. 

Să vă transpuneţi acu-n circumstanţele acelei zile. Doişpe 
ianuarie e ziua-n care Paulette i-a spus lui Rudy că se duce la 
New York, ca să-l convingă pe bestia aia de Granworth să scuipe 
cele două sute de bătrâne pe care le escrocase de la Rudy şi de 
la ea. Rudy ascultă povestea asta zâmbind în barbă. A mirosit-o 
pe Paulette şi şi-a făcut planu' ca atunci când ea se duce să-l 
vadă pe Granworth să bată şi el drumu' pân-acolo, da' nu-i suflă 
nici un cuvânt despre asta. 

E-n regulă. Pe de altă parte nici Granworth nu-i încântat de 
ziua asta de doişpe ianuarie. Ştie că trebuie să predea Paulettei 
cele două sute de mii de dolari în obligaţiuni, iar de la Henrietta, 
care se-ntorsese la New York, primise un al treilea bilet şi-n 
biletu' respectiv ea-i spunea c-o să-l vadă, ca să aibă o 
explicaţie cu privire la femeia aia cu care se afişa. 

Dau roată cu privirea şi mă uit la fiecare. Metts şade cu 
luleaua-n mână şi se uită la mine ca şi cum ar fi hipnotizat. 
Henrietta priveşte fix înainte. Biata fată! Bănuiesc că nu-i face 
nici o plăcere s-audă toate amănuntele astea despre Granworth. 
În colţul opus, de cealaltă parte a-ncăperii, Paulette stă 
rezemată-n scaunul ei, cu ochii aţintiţi asupra mea. Un surâs 
vag îi flutură pe buze. Stă acolo, foarte liniştită, fără să mişte un 
muşchi, ca şi cum ar fi o stană de piatră. 

E-n regulă, continui. Şi iată-ne-n dup-amiaza zilei de doişpe 
ianuarie. Paulette vine la New York cu scopu' mărturisit ca să-l 
vadă pe Granworth Aymes şi să scoată de la el cele două sute 
de bătrâne în obligaţiuni de stat. In urma ei, ferindu-se bine ca 
să nu fie văzut, vine nenorocitul ăla bolnav, Rudy Benito, 


deschizându-şi drumu' cu tusea aia mică a lui şi clocotind de ură 
împotriva neveste-sii, care-l vânduse pentr-un bărbat cu-al cărui 
ajutor şi-a pus planu-n practică. 

Rudy are însă şi el un plan al său. Cred că-n după masa aia 
şi-a luat o cameră la vreun mic hotel liniştit şi s-a odihnit. Se 
pregăteşte pentru marea scenă pe care voia să i-o servească lui 
Granworth. Deocamdată-l voi lăsa acolo. 

În cursu' dup-amiezii Paulette se duce să-l întâlnească pe 
Granworth în birou' său. S-ar putea ca Langdon Burdell să fi fost 
acolo, da' s-ar putea să nu fi fost, însă-n orice caz Paulette îl 
pune pe Granworth în temă. Îi spune că singuru' mijloc ca să-l 
facă pe Rudy să-şi ţină pliscu' e să-i dea pitacii-napoi. Ea nu-şi 
dă seama că Rudy o bănuieşte, şi-i spune lui Granworth că-n 
orice caz tipu' o va mierli-n curând şi că după aia vor putea să 
continue viaţa lor împreună. Și 

Granworth spune că-i în regulă. li dă cele două sute de 
bătrâne în obligaţiuni de stat şi-i povesteşte festa pe care i-a 
jucat-o neveste-sii, Henrietta. Îi spune cum l-a pus pe Periera 
să-i pregătească aici, la fermă, nişte obligaţiuni contrafăcute eu 
care să le-nlocuiască pe cele veritabile ce tocmai i le-nmânase 
Paulettei. Cred că lor li s-a părut păcăleala extraordinar de 
amuzantă. Poate că se topeau de râs împreună. 

Ei bine, după ce-au savurat renghiul ăsta, Granworth îi 
comunică lui Paulette ştirea senzaţională. li spune că 
nevastă-sa, Henrietta, e la New York şi că tocmai primise un 
bilet din partea ei, în sensu' că voia să-l vadă-n seara aia, pentru 
ca să aibă o explicaţie despre femeia cu care se vorbeşte c-ar 
umbla el. Ea găseşte că ştirea nu-i rea, ca glumă. Il întreabă pe 
Granworth ce crede că va face Henrietta. El îi spune că după 
părerea sa. Henrietta îl va ameninţa cu divorţu' dacă nu rupe 
legăturile cu respectiva. Zice că va fi cu atât mai înclinată să ia 
o atitudine dârză cu cât crede că e-n posesia celor două sute de 
bătrâne sub formă de obligaţiuni de stat depuse-n seif. Ea nu 
ştie c-au fost substituite şi că-s false. 

Pe chestia asta Granworth şi Paulette se mai strică înc-o dată 
de râs. 

Paulette zice că-i în regulă, da' că moare de curiozitate să 
ştie cum o să se desfăşoare întrevederea ce urma să aibă loc cu 
Henrietta şi c-ar vrea să rămână p-acolo, s-audă ce se-ntâmplă, 
iar Granworth spune că-i în regulă şi că după ce va termina cu 


Henrietta se va-ntoarce la birou, unde dacă ea o să-l aştepte pe 
la opt treizeci îi va povesti toată discuţia şi vor putea să se mai 
distreze copios pe chestia asta. 

Paulette se declară de acord şi se-napoiază la hotel, unde 
probabil c-a trecut pe la salonu' de cosmetică şi s-a tratat c-o 
băutură rece. E convinsă că treburile merg strună. 

Între timp, bietu' Rudy, fraieru', se odihneşte la hotelul unde 
a tras, ca s-adune suficiente puteri pentru marea explicaţie cu 
Granworth. Da' poate că nu-i în stare. Poate că nu se simte prea 
bine, aşa că stă acolo ş-aşteaptă, ş-aşteaptă, doar-doar o 
strânge destule puteri ca să facă faţă efortului, şi dac-aţi 
cunoscut vreodat-un tip bolnav de tuberculoză-n ultimu' grad, 
veţi înţelege ce-am vrut să vă spun şi-l veţi compătimi pe Rudy. 

lar Granworth aşteaptă la birou' său ca Henrietta să-l cheme 
la telefon. 

Pe seară, în fine, îl sună. Îi spune lui Granworth că trebuie să-l 
vadă şi-l întreabă unde-i convine. El îi indică poate-o cafenea 
mică din centru, şi la ora convenită Henrietta apare, iar el 
soseşte-n maşina lui şi au o discuţie aprinsă. 

Granworth băuse câteva păhărele şi e în faza de euforie şi 
plin de curaj. Îi spune Henriettei că nu face nici două parale 
pentru el, că n-are decât să facă ce pofteşte. Când ea ÎI 
ameninţă c-o să dea divorţ dacă nu renunţă la cealaltă damă, el 
îi răspunde că-i în regulă şi n-are nimic împotrivă, da' dacă va 
proceda în felul ăsta, el va prefera să părăsească ţara decât să-i 
plătească pensie alimentară. Atunci ea zice că n-are decât să-şi 
păstreze pensia alimentară şi să-i rămână-n gât când o 
s-o-nghită pentru că ei îi ajung obligaţiunile de stat pe care le 
are. Asta-l face să se cutremure de râs, pentru că se gândeşte 
cât de nostimă e istoria asta pe care i-o va povesti Paulettei 
când o s-o vadă din nou la-ntoarcerea sa la birou. 

Mă-ntrerup, pentru că bate cineva la uşă. Metts se ridică şi se 
duce să deschidă. Vorbeşte cu copoiu' de la intrare, apoi 
se-ntoarce şi traversează încăperea până la mine. Ţine-n mână 
două telegrame, pe care mi le predă. Le desfac şi le citesc. Una 
e de la birou' de cercetări criminale din New York, iar cealaltă de 
la un căpitan al jandarmeriei rurale din districtu' Zoni, către 
prefectura poliţiei mexicane din Mexicali. de unde mi-a fost 
înaintată aici. 

Ambele mi se par cât se poate de convingătoare. 


Le pun pe birou în faţa mea şi continui. 

— Henrietta nu mai are ce să zică, le spun. El e cam 
cherchelit şi ea-şi dă seama de asta. Atunci se ridică şi pleacă, 
se duce la gară şi ia primu' tren înapoi la Hartford, Connecticut. 
Ştim că a procedat aşa, pentru că doi amploiaţi de la gară, un 
casier şi un conductor, au identificat-o după fotografie ca fiind o 
persoană ce a călătorit cu trenu' care-a ieşit din staţie la nouă 
fără zece. 

E-n regulă. Ei bine, să-l căutăm pe Granworth unde l-am 
lăsat. El se-ntoarce la maşină, o porneşte şi se duce înapoi la 
birou. Între timp se făcuse ora opt treizeci şi se gândeşte cu 
plăcere anticipată ce-o să mai râdă cu Paulette de convorbirea 
asta a lui cu Henrietta şi poate că-şi face socoteala s-o scoată 
undeva la masă. 

Buuun. Granworth se duce la birou' său ş-acolo găseşte că-l 
aşteaptă nu una, ci două persoane. Il găseşte pe Langdon 
Burdell în compania Paulettei. După ce-a trecut de biroul 
secretarei, fiind foarte ameţit de băutură, uită să tragă uşa după 
el. Dacă n-ar fi uitat, poate că nici eu n-aş fi fost aici ca să vă 
spun povestea asta. 

Aşa fiind, intră în birou, se mai tratează cu încă un pahar şi-l 
pufneşte un râs de se ţine cu mâinile de burtă. Apoi începe să-i 
povestească Paulettei şi lui Burdell despre întrevederea lui cu 
Henrietta. Le spune ăstora doi că proasta de Henrietta crede că 
are două sute de bătrâne în obligaţiuni de stat şi că biata 
neroadă îl ameninţă cu divorţu' crezând că are bani berechet, 
da-n realitate tot ce are nu-i decât un teanc de hârtii 
contrafăcute. 

Pe toţi îi cuprinde un râs homeric. Li se pare că-i o farsă a 
dracului de reuşită şi tocmai când se distrau mai bine, se 
deschide uşa şi intră Rudy Benito... Cred că băiatu' ăsta 
intrase-n birou' secretarei şi d-acolo îi auzise golind sacu' de 
isprăvi. _ 

Rudy-şi dă drumu'. Le-nşiră tot ce-l frige pe suflet. li spune lui 
Granworth că-i un escroc ordinar şi pervers ş-apoi se-ntoarce 
către Paulette şi-i declară ce crede şi despre ea. li arată exact 
ce gândeşte despre o ticăloasă împieliţată care-şi dă concursu' 
la escrocarea bietului ei soţ, care ş-aşa nu mai are mult de trăit, 
şi pe deasupra o hienă care se poate topi de râs pe chestia asta. 

Stă acolo, arătându-i cu degetul, ameninţător. Ş-apoi le mai 


zice inc-un lucruşor. 

Ş-anume că pentru el, faptu' că Granworth e dispus să-i 
înapoieze banii nu face nici cât o ceapă degerată. li anunţă că 
se va duce la poliţie, unde-o să dea-n vileag întreaga tărăşenie 
ş-o să-i expună pe-amânadoi aşa fel, ca toată lumea să poată 
vedea că sunt nişte nemernici şi nişte ticăloşi. Spune că 
indiferent dacă-i ultimu' lucru pe care-l va face-n viaţă, are să-i 
înfunde-n puşcărie. 

Şi ce se-ntâmplă atunci? Ei bine, am să vă explic. Paulette 
asta d-aici e supărată foc. E furioasă c-a fost prinsă cu ocaua 
mică-n halul ăsta. Pe marginea biroului lui Granworth Aymes, 
chiar în dreptul unde şade ea, se găseşte un presse papiers, 
statueta unui boxer montată pe o plăcuţă grea de onix, aceeaşi 
care se găseşte acolo şi acum. Ea se ridică ş-o apucă. O azvârle 
cu toată puterea-n capu' lui Rudy şi-l omoară. Zace acolo-n 
agonie, un om nenorocit şi bolnav, care şi aşa n-avea nici o 
şansă ca să trăiască, în timp ce aici, în scaunu' ăsta, şade 
ticăloasa care-a săvârşit fapta. 

Paulette nu mai suportă tensiunea nervoasă şi explodează. 
Sare-n sus. Se repede la birou şi s-apleacă peste el. Ochi-i 
strălucesc de furie şi e atât de nervoasă încât abia-şi mai 
găseşte cuvintele. 

— N-am făcut-o eu! ţipă. Îţi jur că nu eu am făcut-o! Tot ce-ai 
spus e adevărat, în afară de omor. Eu nu l-am omorât. 
Granworth a făcut-o. El l-a omorât pe Rudy. El l-a omorât cu 
greutatea aia de onix! 

Se prăbuşeşte pe podea în faţa biroului. Zace acolo 
zvârcolindu-se. Ocolesc birou' şi mă uit la ea. 

— Îţi mulţumesc foarte mult, Paulette, îi zic. Îţi mulţumesc 
pentru pont. E exact ceea ce doream să ştiu. 


Capitolul XV 
CREPUSCULUL ESCROCILOR 


(a birou' şi stau privind-o cum zace pe podea. Mă aştept 
ca dintr-o clipă-n alta să ne ofere o gală de isterie. 

M-aplec ş-o ridic. O duc în braţe până la scaun şi, pe parcurs, 
deşi imobilizată-n felu' ăsta, ea-ncearcă o figură. In timp ce e-n 
braţele mele, întoarce capu' şi mă priveşte, şi-n privirea ei pune 
tot focu' ce-o mistuie. Cred că dama asta, dacă şi-ar putea da 
zece ani din viaţă ca să mă poată ucide c-o privire, ar face-o 
fără ezitare. Otravă curată, ce mai! 

Îi dau drumu', să cadă-n scaun. 

— la-o-ncet şi calm, Cleopatra, îi zic, că agitația şi tărăboiu' o 
să-ţi ajute cât mortului doctoria. Ai ratat combinaţia, scumpă 
prinţesă, şi te zbaţi ca peştele pe uscat. D-acu-ncolo eşti un 
material din ăla după care vânează redactorii de ştiri, eşti dama 
ce-a fost lucrată de un copoi federal pe care l-ai luat de fraier. 
Mi-e scârbă de tine. Chiar dac-ai fi cumsecade, tot nu mi-ai 
place. 

Se face roşie ca racu'. Socot că-n orice caz cuvintele astea pe 
care i le-am plasat i-au oprit istericalele. Face un efort ca să-şi 
stăpânească nervii. 

— Eşti un ticălos ordinar! mă complimentează ea. Mor de 
ciudă că nu te-am împuşcat atunci când te-am avut în mână! 
Rău îmi pare că nu te-am atins atunci, aşa ca să mai ai un an 
până să mori. Dar ia aminte. E cineva care o să-ţi vină de hac. 
Cineva care o să te facă să plăteşti pentru asta. 

— Vezi-ţi de treabă, puişor, îi zic. N-are să-mi facă nimeni 
nimic şi dac-ai să caşti bine urechiuşele alea sidefii ale tale şi 
n-ai să te mai gândeşti la noi epitete cu care să 
mă-mbrobodeşti, o să afli de ce acel „cineva” n-o să facă nimic. 
Şi încă ceva, pisicuţo, nu mă tem de prietenii tăi; oricât ar 
însemna ei pentru tine, să ştii că pentru mine nu-s decât nişte 
tâlhari. Şi încă un lucru: dacă fiecare bandit care a-ncercat să 
mă scoată din circulaţie ar fi reuşit să facă ce vrea. aş fi fost 
atât de ciuruit încât eram bun numai de sită. 

Fii liniştită şi întâmpină-ţi soarta cu demnitate. 

Mă-ntorc către Henrietta. S-a ridicat şi priveşte fix înainte. 
Încearcă să-nţeleagă unde-ncepe rolu' ei. Nu cred c-aţi văzut 


vreodată o damă atât de surprinsă ca Henrietta. 

— Dar Lemmy. spune. Ai zis că Granworth l-a ucis pe Rudy 
Benito. Ce s-a întâmplat apoi? Nu înţeleg. Oare Granworth s-a 
sinucis după aia? 

— Nu te grăbi, bombonico, îi zic. Încă n-ai auzit nici jumătate 
din poveste. După ce voi termina, ai să-ncepi să-nţelegi ce 
ticălos ordinar a fost bărbatu' ăst-al tău şi câte fărădelegi poate 
să declanşeze o damă de teapa acestei Paulette d-aici, când i se 
năzare. 

E-n regulă. Aşadar să continuăm de unde-am rămas. Bietu' 
Rudy Benito zace acolo pe podea, mort definitiv. Langdon 
Burdell, Granworth şi Paulette stau şi se uită unu' la altu' şi 
se-ntreabă ce naiba o să facă acum, şi deodată lui Paulette îi 
vine o altă idee grozavă - şi încă ce idee, să nu mă-ntrebaţi! Vă 
spun că era o idee atât de bună încât aproape că s-a prins şi n-a 
lipsit mult să scape basma curată. 

Îşi aduce aminte că Granworth a-ncercat să se sinucidă cu doi 
ani în urmă - când s-a aruncat cu maşina-n fluviu. E-n regulă. Ei 
bine, nimeni nu ştie prea multe despre Rudy. Nu e cunoscut la 
New York şi-n orice caz e pe cale s-o şteargă-n Mexic. Aşa că 
nimeni n-o să-i simtă lipsa. Ea propune deci lui Granworth şi 
Burdell să-l dezbrace pe Rudy, să-l pună-n hainele lui Gran- 
worth, să-l vâre-n maşină şi să-l trimită cu maşina peste 
parapetu' docului. Toată lumea va crede că Granworth s-a 
sinucis, iar Granworth poate s-o şteargă cu Paulette şi să se 
stabilească-n Mexic, dându-se drept soţul ei, Rudy. 

Singuru' lucru de care trebuiau să se ferească era 
identificarea cadavrului de către organele poliţiei. Da' ştiau că 
Henrietta se-ntorsese la Hartford. Dacă vor putea să-mpiedice 
venirea ei la New York până când cadavrul lui Rudy va fi-ngropat 
şi dacă Langdon Burdell se aranjează ca el să fie cel care să 
identifice cadavru' lui Rudy ca fiind al lui Granworth, toate vor fi 
în cea mai bună ordine. Aţi înţeles? g 

Granworth găseşte că ideea-i grozavă. Il scoate cel puţin pe 
el afară din cauză. Tot ceea ce trebuie să facă e s-o şteargă cu 
Paulette, să plece din New York într-un loc unde nimeni să nu-l 
cunoască şi să fie-n cea mai perfectă siguranţă. Plus că scapă şi 
de Henrietta, care-i o altă idee ce-i surâde, şi una peste alta e 
un ticălos împuţit, gata s-accepte indiferent ce i-ar propune 
Paulette să facă. Deci îşi scoate hainele şi-l îmbracă pe Benito 


cu ele, având amândoi cam aceeaşi statură. Apoi îi mai dete- 
riorează faţa lui Benito ceva mai tare, iar Granworth scrie câteva 
rânduri ca din partea unui sinucigaş, pe care le pun, împreună 
cu portofelul lui Granworth, în haina de pe Benito. 

Apoi stau la sfat ca să stabilească cum să transporte cadavru' 
la docuri, iar Paulettei i se năzare o altă idee epocală. Se oferă 
să treacă ea la volan şi să ducă hoitu' lui Benito acolo, zicându-şi 
că din moment ce Granworth se-ntâlnise în seara aia cu 
nevastă-sa, dacă s-ar întâmpla s-o vadă cineva, ar crede că-i 
Henrietta. 

Deci Granworth şi Burdell iau cadavru' şi-l cară jos cu liftu' de 
serviciu din spatele blocului. Paulette aşteaptă acolo-n maşină. Il 
vâră pe Benito pe locu' din faţă, iar Paulette îl duce la docu' lui 
Cotton, luând-o pe nişte străzi lăturalnice. Când ajunge acolo se 
dă jos, se-apleacă în maşină, apasă pedala de ambreiaj cu mâna 
stângă şi bagă maşina-n viteză cu mâna dreaptă, apoi se 
retrage c-un pas şi trânteşte portiera. Maşina porneşte şi, după 
ce-a lovit un stâlp de lemn, se prăbuşeşte-n apă. 

Da' chiar în momentu' când Paulette se pregătea s-o ia din 
loc, îl zăreşte pe paznicu' de noapte Fargal. Se-napoiază şi 
povesteşte chestia celor doi, care-o aşteptau, Granworth şi 
Burdell, iar Burdell spune că asta n-ar avea nici o importanţă 
pentru că-l va cumpăra pe paznicu' de noapte, dacă individul a 
văzut ceva. 

E-n regulă. Care va să zică Paulette şi Granworth o-ntind. Au 
cu ei cele două sute de bătrâne în obligaţiuni de stat şi-nainte 
de a pleca îi dau partea lui Burdell şi lasă câte o părticică pentru 
Fernandez, cameristă şi fecior. 

Când ajung în Mexic încep să se simtă mai bine, da' Paulette 
consideră că există încă o şansă ca Granworth să fie recunoscui 
cândva. Şi deci îi vine altă idee grozavă. Il găsesc pe doctoru' 
Madrales şi-l plătesc cu bani grei ca să-l interneze pe Granworth 
în sanatoriu' său din Zoni, unde să-i facă o operaţie estetică a 
feţei, care să-i schimbe fizionomia în aşa fel încât nimeni să nu 
mai recunoască vreodată că el era Granworth. 

Perfect. Ei bine, să ne-ntoarcem la Burdell. Granworth şi 
Paulette şterseseră putina. A doua zi dimineaţă el se duce la 
docu' lui Cotton şi-l găseşte pe paznic. Il atinge pe omul ăsta c-o 
bătrână ca să uite că văzuse o femeie ieşind din maşină-n seara 
precedentă. Paznicu' zice că-i în regulă. 


Apoi maşina-i scoasă din fluviu de către organele de poliţie, 
care-ncheie un proces-verbal de sinucidere. Burdell 
se-nfiinţează la morgă şi-l identifică pe Granworth în cadavrul lui 
Benito. In portofel se găseşte scrisoarea sinucigaşului scrisă de 
mâna proprie a lui Granworth. Poliţia se arată satisfăcută cu 
identificarea, iar judecătoru' dă un verdict la ancheta pentru 
stabilirea cauzelor morţii în sensu' că aceasta s-ar datora sinuci- 
derii. Ce, nu-i firesc? Oare Granworth nu mai încercase să se 
sinucidă în urmă cu doi ani? 

Mă deplasez şi stau cu spatele la birou' lui Metts şi dau roată 
cu privirea. Paulette stă ghemuită. Faţa i-a devenit cenușie. 
Maloney mă priveşte cu ochii ieşiţi din orbite, iar Henrietta-şi 
împreunează mâinile ş-apoi le desface mereu. Metts e-ntr-o 
tensiune nervoasă atât de mare încât încearcă să-şi aprindă 
luleaua c-un chibrit ce se stinsese. Continui să vorbesc: 

— Buuun. Toate merg după plan. Burdell e rafinat. Lasă să 
treacă două zile până când îi telefonează Henriettei la 
Connecticut pentru a-i spune că Granworth s-a sinucis. 
Procedează aşa, pentru ca mortu' să poată fi îngropat fără ca ea 
să-l vadă. 

Apoi le cere cameristei, feciorului şi lui Fernandez să nu sufle 
o vorbă despre faptu' că Henrietta fusese la New York în seara 
aia, nu fiindc-ar vrea s-o ferească pe Henrietta de complicaţii, ci 
doar pentru că vrea ca nimeni să nu ştie c-ar fi existat măcar o 
femeie, oricare ar fi ca. El se gândeşte la Paulette. 

Ei bine, întregu' plan funcţionează admirabil şi dacă s-ar fi 
oprit aici, toate ar fi fost în regulă şi acum nici unu dintre noi 
n-ar fi avut habar de toată chestia. 

Da' Burdell nu se mulţumeşte cu atâta. Nu se mulţumeşte, 
deşi i-a rămas vechea afacere a lui Granworth, pe care o 
continuă, şi câştigă bani. Intr-o zi, când cotrobăie prin birou' lui 
Granworth, găseşte două lucruri. Găseşte-n primu' rând poliţa 
de asigurare pe care o contractase Granworth şi-n care stă scris 
că două sute de mii de dolari vor fi plătiţi la moartea sa cu 
condiția ca aceasta să nu se producă prin sinucidere şi mai 
găseşte cele trei scrisori ale Henriettei, pe care Granworth le 
lăsase-n birou, scrisorile-n care-l acuza că umblă cu altă femeie, 
şi a treia, în care-i spunea că va veni la New York ca să aibă o 
explicaţie cu el. 

Atunci lui Burdell îi vine-o idee. Îi vine cea mai ticăloasă, cea 


mai mârşavă idee pe care a avut-o vreodată un individ. Ñ vine 
ideea că dacă s-ar putea dovedi că Granworth Aymes fusese 
ucis de soția sa Henrietta, atunci societatea de asigurări ar plăti. 
Banii ar intra în masa testamentară a lui Aymes, iar aceasta e 
grevată de ipoteca lui Periera, aşa că banii de pe asigurare vor 
intra în buzunaru' lui Periera, din moment ce societatea de 
asigurări s-a obligat să plătească pentru orice cauză a decesului, 
cu excepția sinuciderii! 

Aţi înţeles şpilu'? Era asta o idee grozavă, sau nu Deci Burdell 
se pune la treabă. Îl trimite pe Fernandez la ferma Altmira ca 
să-l pună la curent pe Periera cu nou' plan. lar după asta, 
aşteaptă cu răbdare ş-o convinge pe Henrietta să plece la 
fermă, unde va trăi bine şi liniştit. Ea-i fericită să plece, pentru 
că e tulburată de presupusa sinucidere a lui Granworth. Se 
gândeşte că poartă eventual chiar şi răspunderea acestui gest 
disperat şi că, dacă n-ar fi fost atât de dură cu el, s-ar fi putut ca 
el să nu-l fi făcut. 

E-n regulă. Apoi Burdell stă ş-aşteaptă. Am să vă spun de ce 
aşteaptă. El ştie că Henrietta n-are prea mulţi bani. Ştie că după 
ce vor fi cheltuiţi, ea va-ncepe să recurgă la cele două sute de 
mii de dolari pe care le are în obligaţiuni false, cele pe care i le 
substituiseră, şi el mai ştie că de-ndată ce va-ncerca să schimbe 
aceste hârtii contrafăcute, guvernul federal va interveni şi va 
porni cercetările. Ştie că va fi vizitat de un agent, care-i va pune 
întrebări în privinţa lui Granworth şi că vor fi cercetate 
circumstanţele în care s-a petrecut sinuciderea lui Aymes. 

Scoate aşadar cele trei scrisori ale Henriettei din birou şi i le 
expediază lui Fernandez cu instrucţiuni ca să fie gata să le 
planteze-ntr-un loc unde agentu' federal să le poată găsi cu 
uşurinţă. 

Toate se petrec conform previziunilor, cu precizie 
matematică. Mie mi se-ncredinţează cazu' şi mă duc la New 
York ca să-l văd pe Burdell. 

În timpu' şederii mele acolo, el îmi trimite o scrisoare 
nesemnată în care-mi spune că, dacă voi veni aici, am să găsesc 
nişte scrisori din care pot afla lucruri interesante. 

lau plasă, vin aici, găsesc scrisorile şi-ncep să cred că 
Henrietta l-a curăţat pe Aymes, că de fapt el nu şi-a luat singur 
viaţa, ci a fost omorât. 

Burdell ştie că eu mă voi întreba, probabil, cine a trimis 


scrisoarea asta şi c-am să-i vorbesc despre ea, aşa că-şi 
pregăteşte o poveste - o poveste care face lucrurile s-apară încă 
şi mai compromiţătoare pentru Henrietta. Îmi declară că el le-a 
zis şi celorlalţi să spună cum că ea nu fusese la New York în 
seara respectivă, pentru ca numele ei să nu fie amestecat în 
afacerea asta. 

Dar, la fel ca orice alt escroc, indivizii ăştia fac şi ei 
vrând-nevrând greşeli. Şi ăsta-i un lucru pe care mă bazez 
întotdeauna. L-am verificat pe Fernandez ş-am aflat că fusese 
şoferul lui Aymes ş-asta m-a pus pe gânduri. Lucru' cel mai grav 
pe care l-au făcut a fost că l-au ucis pe Sagers, şi chestia 
m-a-nfuriat, da' şi mai stupid e că s-au cramponat cu insistenţă 
s-o scoată pe Henrietta vinovată. Depuneau cu toţii atât zel 
s-aducă dovezi că ea purta vina, după ce-ncercaseră mai întâi 
să-mpiedice implicarea ei în afacere, încât mi-am dat seama că 
se-ntâmplă ceva suspect. 

A doua greşeală a fost când Fernandez mi-a ciripit despre 
Paulette. Dacă mi-a vorbit, n-a făcut-o decât pentru că-ntre timp 
Granworth îşi schimbase faţa-n regulă şi nimeni nu l-ar fi 
recunoscut în el pe Granworth Aymes. Fernandez s-a gândit că 
nu riscă nimic spunându-mi, şi nu şi-a-nchipuit c-o să-mi dau 
osteneala să mă deplasez până-n Mexic ca să văd cu ochii mei. 

Mare nătărău a fost şi Fernandez. l-a jucat o scenă Henriettei 
căutând s-o impresioneze că dacă nu-l ia de bărbat, ar putea 
să-i îngreuneze situaţia. După ce-am apărut eu, îşi schimbă 
povestea asta, în primu' rând pentru că l-am altoit când a fost 
obraznic cu ea şi-n al doilea rând fiindcă e-n interesul înscenării 
lor ca el să spună că nu mai vrea să se-nsoare cu Henrietta 
acum, întrucât o bănuieşte amestecată-n afacerea cu falsurile. 

Mă lămuresc pe chestia acestui individ. Nu mai am nici 
o-ndoială că Fernandez cu Periera şi Burdell lucrează mână-n 
mână. Deci, m-am hotărât să plec în Mexic s-o văd pe Paulette 
asta: da-nainte de-a porni, o aduc pe Henrietta aici, la secţia de 
poliţie, ş-o iau la-ntrebări într-un mod care să-i facă pe 
Fernandez şi Periera să creadă că m-am lăsat convins de 
sugestiile lor şi că mă duc la New York să pun la punct 
dosaru-mpotriva ei. 

Numai că eu o-ntind în Mexic şi, când ajung acolo, Paulette 
începe să facă şi ea greşeli. II cheamă la telefon pe prietenul ei, 
Luis Daredo, şi-i cere să mă curețe în drum spre Zoni, unde mă 


duceam să vorbesc cu presupusul ei soţ, Rudy, care-şi sfârşea 
zilele acolo. Ea crede c-ar fi o chestie deşteaptă să mă scoată 
din circulaţie. 

In orice caz, treaba nu le-a reuşit. Am avut destul noroc ca să 
scap din încercarea asta cu pielea-ntreagă, dar încă nu bănuiesc 
adevăru'. Când am pornit la drum să-l văd pe Rudy Benito la 
Zoni, n-aveam încă nici o idee. 

Am descoperit adevăru' numai pentru că escrocii sunt 
totdeauna neglijenţi şi pentru că-ntotdeauna fac o greşeală cât 
casa. 

Când ajung la sanatoriu' lui Madrales din Zoni şi urc să-l văd 
pe muribundul ăsta nenorocit, îmi pare rău pentru el, nu 
bănuiesc nimic şi el îmi pune o barbă bine ticluită, care se 
potriveşte cu poveştile lui Paulette. În fond, acum nu văd nimic 
surprinzător în asta, pentru că vorbise la telefon cu el şi-l 
prevenise în privinţa mea. 

Da' tocma-n clipa când să ies din camera bolnavului observ 
ceva, un lucru care mi se pare foarte curios. În spatele unui 
paravan văd pitit un coş de hârtii şi-n coşul ăsta din 
trestie-mpletită văd o scrumieră mare şi pe fundu' coşului unde 
fuseseră răsturnate, sunt vreo şaizeci de chiştoace. 

Mi s-aprinde o lampă. Cineva a curăţat chiştoacele 
ş-a-ncercat să le-ascundă înainte de a mi se da voie să urc 
pentru a-l vedea pe Rudy. Aşa s-au gândit să facă, doar şi-au 
dat seama că n-am să cred că un om care moare de tuberculoză 
ar fi-n stare să fumeze vreo şaizeci de ţigări într-o singură zi. 

In fine, m-am lămurit. Acum înţeleg de ce a-ncercat Paulette 
să mă-mpiedice să plec la Zoni. Imi fulgeră o idee grozavă prin 
minte. Cobor şi-i spun lui Madrales că-mi trebuie o declaraţie din 
partea lui Benito. O bat la maşină şi-l pun pe Benito s-o 
semneze, apoi mă-ntorc la locuinţa Paulettei şi compar 
semnătura de pe declaraţie cu una dintre semnăturile autentice 
ale lui Rudy Benito de pe copia unui transfer de acţiuni, datată 
c-un an în urmă. 

Semnătura nu seamănă şi asta mi-a spus tot ce-am vrut să 
ştiu. 

In seara asta înainte de-a veni încoa, am fost în camera 
Henriettei, la ferma ei. Am găsit o veche scrisoare de la 
Granworth Aymes ş-am comparat scrisu' de mână. Semnătura 
de pe declaraţia semnată de Rudy Benito şi scrisu' de mână a lui 


Granworth Aymes sunt identice. Individu' pe care l-am văzut la 
Zoni - individu' care se zicea că e pe moarte, care crăpa de râs 
tot timpu', la gându' ce fraier trebuie să fiu, nu era Rudy Benito - 
era Granworth Aymes! 

Mă uit la Paulette. Stă rezemată pe spate, cu privirea 
aţintită-n plafon. Nu-mi place cum arată. Parcă i-ar veni cu leşin. 
lau de pe birou una din telegramele pe care mi le-nmânase 

Metts. 

— Aşa, numai ca să-ţi vină-n ajutor când ai să-l vezi pe 
avocatu' tău, Paulette, îi zic, poate c-ai vrea să ştii despre 
telegrama asta. E expediată de la New York azi dimineaţă. În 
urma unor instrucţiuni pe care le-am transmis din Yuma în timp 
ce erai sub cască la coafor, Langdon Burdell şi Marie Dubuinet 
au fost arestaţi în zorii zilei de azi. L-au luat pe Burdell 
la-ntrebări ş-a dat pe faţă toată tărăşenia. A făcut mărturisiri 
complete ş-a ciripit destule despre tine ca să te-nfunde definitiv. 

Paulette face un efort pentru a-şi recăpăta stăpânirea de 
sine. Se-ndreaptă-n scaun şi-mi aruncă un zâmbet abia schiţat. 

— Ai câştigat, spune c-o voce sugrumată. Eu am fost proasta 
- am crezut că nu eşti decât un copoi ca toţi copoii. De unde să 
ştiu c-aveai şi minte?! 

Privesc către Henrietta. S-a aşezat ş-arată speriată. Buzele-i 
tremură. 

— Lemmy, spune. Atunci Granworth nu e mort. Trăieşte - în 
Mexic. Eu... 

— Numai o clipă, scumpo. Îi zic. Mă tem că ţi-am rezervat şi 
ţie un mic şoc. 

lau cea de a doua telegramă şi le-o citesc. 

E din partea poliţiei mexicane din Mexicali şi sună aşa: 


„Urmare la cererea agentului special L.H. Caution de la Biroul 
Federal de Cercetări Criminale al Statelor Unite ale Americii, 
confirmată ieri de către Consulul Federal din Yuma, de arestare 
a cetățeanului Statelor Unite Granworth Aymes, cunoscut sub 
numele de Rudy Benito şi a cetățeanului spaniol doctor Eugenio 
Madrales, ambii din Zoni, Locotenentul de poliție Juan Marsiesta, 
însărcinat să se deplaseze cu o patrulă de jandarmi pentru 
efectuarea arestării, raportează că ambii oameni şi-au pierdut 
viața fiind împuşcaţi în timp ce opuneau rezistență la arestare.” 


Henrietta începe să plângă. Îşi îngroapă capu-n mâini şi 
plânge cu hohote de parcă i s-ar rupe inima. 

— Nu te omori cu firea, prinţeso, îi zic. Cred că felu-n care s-a 
terminat afacerea asta e cât se poate de avantajos pentru 
fiecare. Maloney, ai face mai bine s-o iei pe Henrietta-n maşina 
ta şi s-o duci înapoi acasă la fermă. 

Henrietta se ridică. Vă spun că, aşa, cu ochii plini de lacrimi, 
arată ca o păpuşă adevărată. Are-n ochi un nu ştiu ce când se 
uită la mine, care m-ar putea face să mă topesc. Am impresia că 
dac-aş fi un tip înclinat să devin sentimental în legătură cu ceva, 
atunci felu-n care mă priveşte ar trebui să-mi facă plăcere. 

— Cred că eşti nemaipomenit. Lemmy! spune. 

lese împreună cu Maloney. 

Mă deplasez la birou' lui Metts, deschid sertaru' şi scot o 
pereche de brățări de oţel. Apoi mă duc la Paulette şi i le pun la 
mâini. Nu s-ar zice că-i face plăcere. 

— Nu ti-ar strica să te obişnuieşti cu senzaţia asta, Paulette, îi 
ZIC, Şi dacă scapi cu douăzeci de ani, cred cu ai un noroc orb; de 
unde pui că n-am mai trecut la socoteală focurile alea pe care 
le-ai tras asupra mea. 

Se scoală de pe scaun. 

— Imi pare rău că nu te-am nimerit, zice. Cred că m-aş fi 
scutit de o mulţime de necazuri dacă scăpam de tine. Dar, în 
sfârşit, aşa-i viaţa... 

Face un pas brusc înapoi şi-mi repede apoi o lovitură 
puternică-n obraz cu încheieturile. Cred că dacă m-ar fi izbit, 
cătuşele alea ar fi făcut s-apară şi mai pronunţat caracteru' de 
relief muntos al mutrei mele. 

Eu, însă, fandez cu-ndemânare. Lovitura nu mă găseşte. O 
înhaţ şi-s tocma' pe punctu' să-i administrez o bătaie bună, 
aplicată pe zona creată anume de natură în acest scop, când mă 
opresc. 

— Nu, îi zic, n-am să-ţi dau nici o lecţie; ar fi ca şi cum aş 
pune nuiaua pe-o viperă. Paulette Benito, continui, te arestez 
pentru culpa de complicitate la uciderea cu premeditare a 
soţului tău, Rudy Benito; te arestez pentru culpa de complicitate 
la falsificarea şi punerea în circulaţie a unor bancnote şi titluri 
de obligaţiuni şi acţiuni. Te rețin aici la Palm Springs până la 
extrădarea şi chemarea ta în judecată în faţa unei curţi federale. 

Şi de asemenea, continui, personal vorbind, aş vrea să-ţi 


spun cât sunt de fericit că nu-s bărbat-tu. Ar fi ca şi cum aş 
dormi c-un şarpe cu clopoței în pat. 

Mă priveşte şi ochii-i scapără scântei. 

— Îmi pare rău că nu eşti bărbatul meu, spune, măcar o 
săptămână. Dacă te-aş avea de bărbat, ţi-aş da şoricioaică! 

— Grozav, îi zic, şi dac-aş fi bărbat-tu aş fi fericit s-o iau şi să 
scap de tine. Luaţi-o d-aici, băieţi. Băgaţi-o la pârnaie, şi dacă 
vrea să facă tărăboi în beci, n-are decât să se dea cu capu' de 
pereţi cât pofteşte. 

Copoii, care aşteptau afară, pun mâna pe ea ş-o duc. Metts 
scoate o sticlă de whisky şi luăm fiecare câte o porţie dublă. 
Simt o sfârşeală atât de mare că-mi vine să mă bag în pat şi să 
dorm douăzeci şi patru de ore fără să mă-ntorc măcar o singură 
dată-n tot acest răstimp. 

Metts îmi spune c-a trimis o furgonetă la ferma Altmira, c-un 
sicriu şi câţiva oameni d-ai lui, cu cazmale, ca să dezgroape 
rămăşiţele lui Sagers şi să le depună la locu' cuvenit. Socot că 
băieţii ăştia m-or fi aşteptând să mă duc acolo ca să le-arăt 
unde l-a-ngropat Fernandez pe bietu' băiat, aşa că mă reped jos, 
intru-n maşină şi-i dau bătaie spre fermă. 

Se crapă de ziuă. Cred că la ora asta peisaju' deşertului e 
impunător. 

Am senzaţia că mi-ar place să stau p-aici, prin locurile astea, 
fără să fac vreo treabă şi fără să-mi schimb această ocupaţie, în 
loc s-alerg de la un capăt la altu' al ţării, să prind escroci şi 
falsificatori de doi bani ocaua şi să joc tontoroiu' ferindu-mă 
de-mpuşcăturile unor dame ca Paulette. 

Las maşina-n faţa fermei şi ocolesc pe jos până-n spatele 
clădirii. Doi copoi din forţele locale, c-o furgonetă a poliţiei şi 
nişte sape, aşteaptă acolo. In furgonetă au un sicriu. Le arăt 
unde e-ngropat Sagers şi ei încep să sape. 

Apoi îmi dă prin minte ceva. Aprind o ţigară, mă-ntorc la 
maşină şi mă-ndrept către mica fermă a Henriettei. Când ajung 
acolo, îl văd pe Maloney care tocmai se suie-n maşina lui. 

— l-ascultă, să n-ai impresia că-s prost, îi zic, sau poate că 
sunt? Da-n atmosfera asta deprimantă am uitat de singura 
veste bună pe care o am pentru Henrietta. Şi-n orice caz unde-ai 
pornit-o? 

— Îmi iau tălpăşiţa, spune. Vezi c-acum, când Henrietta a 
ieşit din cauză, cred că prezenţa mea nu mai are nici un rost. 


Am vrut să-i dau o mână de ajutor, asta-i tot, şi bănuiesc c-am 
profitat de situaţie ca s-o-mping să se mărite cu mine. Dar acum 
se pare că ea-şi dă seama că nu doreşte asta. Zice că-i place să 
mă considere ca pe un frate - ştii, chestii d-astea. 

Zâmbeşte. 

— În tot cazu', spune, am o prietenă-n Florida. Cred c-am să 
mă reped pân-acolo să văd ce mai face. 

— Hala! băiat! îi zic. 

Privesc prafu' pe care-l stârneşte în timp ce se-ndepărtează 
pe şosea. Apoi mă duc până la uşă şi bat puternic. După un timp 
Henrietta-şi face apariţia. Şi-a schimbat ţinuta şi poartă o rochie 
albă din crep de China şi pantofi albi. Fără-ndoială că dama asta 
ştie ce să pună pe ea ca s-arate ca o bomboană. 

— Ascultă, Henrietta, îi zic. Am ceva veşti pentru tine, şi dacă 
nu m-am gândit să ţi le dau mai-nainte; ai tot dreptu' să mă 
crezi un tembel. 

Granworth era asigurat pentru două sute de mii de bătrâne, 
nu-i aşa? Ei bine, poliţa era valabilă pentru toate cazurile, cu 
excepţia sinuciderii, şi de sinucis nu s-a sinucis niciodată. A fost 
împuşcat ieri de către jandarmii mexicani în timp ce se opunea 
să fie arestat. 

E-n regulă. Aşadar societatea de asigurări va plăti. 
Asta-nseamnă c-ai să intri-ntr-o grămadă de dolari, aşa că n-ai 
de ce să-ţi mai frămânţi creierii cu grijile zilei de mâine. Am să 
vorbesc cu Metts la-ntoarcere, şi dacă vrei nişte pitaci repede, o 
să ţi-i avanseze banca. Am să telegrafiez biroului din New York 
ca să trimită poliţa de asigurare aici, pentru ca banca s-o ţină-n 
garanţie pentru banii de care ai nevoie. 

Se uită la mine şi ochii-i strălucesc. 

— Asta-i grozav, Lemmy, spune. Dar nu vrei să intri puţin? 
Mai sunt unele lucruri pe care aş vrea să ţi le spun. In afară de 
asta tocmai luam gustarea de dimineaţă. 

O privesc. 

— Ascultă, prinţeso, îi zic. Nu ştiu dacă reputaţia mea a ajuns 
până la urechile matale. Află însă că sunt un bărbat dur. Nu-s un 
om căruia i se poate acorda încredere la o gustare de dimineaţă 
c-o damă faină ca tine. Mai ales dacă te pricepi să faci clătite cu 
dulceaţă de trandafiri. Cred c-atunci când mănânc clătite cu 
dulceaţă de trandafiri mă declanşez şi mi se spune că devin un 
fel de om cu care damele nu mai sunt în siguranţă. 


Se sprijină de pervazul uşii. 

— Mă gândeam să te tratez cu pui la frigare, spune, dar în 
cazul ăsta cred că m-am răzgândit. Mi-a venit o idee mai bună. 

— Ca, de pildă? o-ntreb. 

— Clătite cu dulceaţă de trandafiri, spune. 

Mă uit din nou la ea şi-ncep să mă gândesc la bătrâna 
maică-mea. Când eram mic, mama Caution obişnuia să-mi 
spună că la mine mâncarea e pe planu-ntăi. 

Numai că de data asta mama Caution s-a-nşelat. 


Sfârşit 


